**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 10 Ιανουαρίου 2018, ημέρα Τετάρτη και ώρα 15:15΄, στην Αίθουσα Γερουσίας, συνήλθαν σε κοινή συνεδρίαση η Διαρκής Επιτροπή Οικονομικών Υποθέσεων, η Διαρκής Επιτροπή Μορφωτικών Υποθέσεων, η Διαρκής Επιτροπή Κοινωνικών Υποθέσεων, η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Παραγωγής και Εμπορίου, υπό την προεδρία της Προέδρου της Διαρκούς Επιτροπής Παραγωγής και Εμπορίου, κυρίας Χαράς Καφαντάρη με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Οικονομικών «Ρυθμίσεις για την εφαρμογή των διαρθρωτικών μεταρρυθμίσεων του Προγράμματος Οικονομικής Προσαρμογής και άλλες διατάξεις»».

Στη συνεδρίαση παρέστησαν ο Υπουργός Οικονομίας και Ανάπτυξης, κ. Δήμος Παπαδημητρίου, ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νικόλαος Παππάς, ο Υπουργός Οικονομικών, κ. Ευκλείδης Τσακαλώτος, ο Υπουργός Υγείας, κ. Ανδρέας Ξανθός, η Υπουργός Διοικητικής Ανασυγκρότησης, κυρία Όλγα Γεροβασίλη, ο Υπουργός Δικαιοσύνης, Διαφάνειας και Ανθρωπίνων Δικαιωμάτων, κ. Σταύρος Κοντονής, η Υπουργός Πολιτισμού και Αθλητισμού, κυρία Λυδία Κονιόρδου, ο Αναπληρωτής Υπουργός Οικονομίας και Ανάπτυξης, κ. Αλέξανδρος Χαρίτσης, η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κυρία Θεανώ Φωτίου, η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κυρία Ουρανία Αντωνοπούλου, ο Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος, ο Αναπληρωτής Υπουργός Παιδείας, Έρευνας και Θρησκευμάτων, κ. Κωνσταντίνος Φωτάκης, ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Αναστάσιος Πετρόπουλος, η Υφυπουργός Οικονομικών, κυρία Κατερίνα Παπανάτσιου, ο Υφυπουργός Παιδείας, Έρευνας και Θρησκευμάτων, κ. Δημήτριος Μπαξεβανάκης, καθώς και αρμόδιοι υπηρεσιακοί παράγοντες.

Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Δημήτρης Βέττας, Δημήτρης Γάκης, Στάθης Γιαννακίδης, Γιάννης Γκιόλας, Γιώργος Δημαράς, Μαρία Θελερίτη, Αφροδίτη Θεοπεφτάτου, Κατερίνα Ιγγλέζη, Αϊχάν Καρά Γιουσούφ, Μαρία Τριανταφύλλου, Χρήστος Μαντάς, Δημήτριος Μάρδας, Αλέξανδρος Μεϊκόπουλος, Αθανάσιος Μιχελής, Γεράσιμος Μπαλαούρας, Κωνσταντίνος Μπάρκας, Χρήστος Μπγιάλας, Μάρκος Μπόλαρης, Κώστας Παυλίδης, Αναστάσιος Πρατσόλης, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Ελευθέριος Αυγενάκης, Απόστολος Βεσυρόπουλος, Γεώργιος Βλάχος, Νικόλαος – Γεώργιος Δένδιας, Θεόδωρος Καράογλου, Γεώργιος Καρασμάνης, Θεοδώρα (Ντόρα) Μπακογιάννη, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ιωάννης Μανιάτης, Κωνσταντίνος Σκανδαλίδης, Γεώργιος Γερμενής, Ευάγγελος Καρακώστας, Ηλίας Παναγιώταρος, Αθανάσιος Βαρδαλής, Νικόλαος Καραθανασόπουλος, Διαμάντω Μανωλάκου, Δημήτρης Καμμένος, Κωνσταντίνος Κατσίκης, Γεώργιος Κατσιαντώνης, Γεώργιος Αμυράς, Θεοχάρης (Χάρης) Θεοχάρης και Νικόλαος Νικολόπουλος.

Από την Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Τζούφη Μερόπη, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Κουτσούμπα Ανδρέα, Ράπτη Ελένη, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Γκιόκας Ιωάννης, Δελής Ιωάννης, Συντυχάκης Εμμανουήλ, Κατσίκης Κωνσταντίνος, Παπαχριστόπουλος Αθανάσιος, Μεγαλομύστακας Αναστάσιος και Μαυρωτάς Γεώργιος.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Βαρδάκης Σωκράτης, Βέττας Δημήτριος, Γεννιά Γεωργία, Δέδες Ιωάννης, Ηγουμενίδης Νίκος, Θεωνάς Γιάννης, Θραψανιώτης Μανώλης, Καΐσας Γιώργος, Καρασαρλίδου Φρόσω, Καστόρης Αστέρης, Κωστοπαναγιώτου Ηλίας, Λιβανίου Ζωή, Μανιός Νίκος, Μιχαηλίδης Ανδρέας, Μιχελογιαννάκης Ιωάννης, Μουσταφά Μουσταφά, Παπαδόπουλος Αθανάσιος, Κυρίτσης Γιώργος, Παραστατίδης Θόδωρος, Σκούφα Ελισσάβετ, Στογιαννίδης Γρηγόρης, Βαγιωνάς Γεώργιος, Βρούτσης Ιωάννης, Γιακουμάτος Γεράσιμος, Γιόγιακας Βασίλειος, Δαβάκης Αθανάσιος, Κασαπίδης Γεώργιος, Κατσανιώτης Ανδρέας, Μαρτίνου Γεωργία, Μηταράκης Παναγιώτης (Νότης), Οικονόμου Βασίλειος, Δημοσχάκης Αναστάσιος, Φωτήλας Ιάσων, Κρεμαστινός Δημήτριος, Κωνσταντόπουλος Δημήτριος, Μπαργιώτας Κωνσταντίνος, Αΐβατίδης Ιωάννης, Σαχινίδης Ιωάννης, Κατσώτης Χρήστος, Λαμπρούλης Γεώργιος, Δελής Ιωάννης, Λαζαρίδης Γεώργιος, Φωκάς Αριστείδης, Μάρκου Αικατερίνη και Μεγαλοοικονόμου Θεοδώρα.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ.: Αθανασίου Αθανάσιος, Kασιμάτη Ειρήνη (Νίνα), Κοζομπόλη Παναγιώτα, Λάππας Σπυρίδων, Μορφίδης Κωνσταντίνος, Μπαλλής Συμεών, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Ντζιμάνης Γιώργος, Ριζούλης Ανδρέας, Σαρακιώτης Ιωάννης, Σταματάκη Ελένη, Σταμπουλή Αφροδίτη, Συρίγος Αντώνιος, Τζάκρη Θεοδώρα, Τζαμακλής Χαρίλαος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Καραγκούνης Κωνσταντίνος, Καββαδάς Αθανάσιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Χαρακόπουλος Μάξιμος, Αχμέτ Ιλχάν, Παπαθεοδώρου Θεόδωρος, Χριστοφιλοπούλου Παρασκευή (Εύη), Μπαρμπαρούσης Κωνσταντίνος, Λαγός Ιωάννης, Γκιόκας Ιωάννης, Παφίλης Αθανάσιος, Συντυχάκης Εμμανουήλ, Καβαδέλλας Δημήτριος, Δανέλλης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

Από την Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Καββαδία Ιωαννέτα, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοφύλακτος Ιωάννης, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Μπαλτάς Αριστείδης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Κουμουτσάκο Γιώργος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παππάς Χρήστος, Κούζηλος Νικόλαος, Μωραΐτης Νικόλαος, Γεωργιάδης Μάριος, Καρράς Γεώργιος-Δημήτριος και Μίχος Νικόλαος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι Βουλευτές, αρχίζει η κοινή συνεδρίαση των Διαρκών Επιτροπών Οικονομικών Υποθέσεων, Μορφωτικών Υποθέσεων, Κοινωνικών Υποθέσεων, Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Ρυθμίσεις για την εφαρμογή των διαρθρωτικών μεταρρυθμίσεων του Προγράμματος Οικονομικής Προσαρμογής και άλλες διατάξεις».

Το σχέδιο νόμου έχει χαρακτηριστεί από την Κυβέρνηση ως επείγον και οι Επιτροπές πρέπει να αποφασίσουν, εάν αποδέχονται τον χαρακτηρισμό. Σύμφωνα με την παρ.1 του άρθρου 110 σε συνδυασμό με την παρ.4 του άρθρου 89του Κανονισμού της Βουλής, ο Πρόεδρος της Βουλής έχει ορίσει προθεσμία υποβολής της Έκθεσης των Επιτροπών του άρθρου 91 παρ. 6, μέχρι αύριο Πέμπτη, 11 Ιανουαρίου 2018 και ώρα 21.00΄.

Το λόγο έχει ο κ. Υπουργός για να αιτιολογήσει τον χαρακτηρισμό του επείγοντος.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Νομίζω ότι όλοι ξέρετε, γιατί υπάρχει αυτή η διαδικασία. Δεν είναι η διαδικασία της μιας Επιτροπής και της μιας Ολομέλειας, είναι η διαδικασία «δύο Επιτροπές - δύο Ολομέλειες». Για να σας το εξηγήσω: 22 Ιανουαρίου είναι το EUROGROUP που θα ολοκληρωθεί με επιτυχία, ελπίζουμε, η τρίτη αξιολόγηση και αν πάτε προς τα πίσω, για να μπορεί να υπάρχει η εισήγηση συμμόρφωσης που κάνουν οι Θεσμοί πρέπει να την έχουν στα χέρια τους το αργότερο Τρίτη ή Τετάρτη της επόμενης εβδομάδας. Όπως καταλαβαίνετε, θα έχετε δίκιο και είμαι σίγουρος ότι θα ακούσουμε ότι είναι πάρα πολύ μεγάλο και είναι όντως πολύ μεγάλο νομοσχέδιο και θα μπορούσε σε άλλες συνθήκες να είναι διαφορετικά νομοσχέδια, αλλά δεν είναι δυνατόν να γίνει αυτό. Από την άλλη μεριά, το θετικό είναι ότι έχουμε τέσσερις μέρες, συμπεριλαμβανομένης και της διακοπής του σαββατοκύριακου, για να μπορούμε να κάνουμε και μια ολοκληρωμένη συζήτηση και να τελειώσουμε τη Δευτέρα. Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχουν οι Εισηγητές και οι Ειδικοί Αγορητές για να τοποθετηθούν για τον χαρακτηρισμό του επείγοντος.

Το λόγο έχει η Εισηγήτρια του ΣΥΡΙΖΑ, κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ (Εισηγήτρια του ΣΥΡΙΖΑ): Αποδεχόμαστε την μορφή του επείγοντος και συμφωνούμε η διαδικασία να προχωρήσει έτσι.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο Εισηγητής της Ν.Δ., κ. Χρίστος Δήμας.

ΧΡΙΣΤΟΣ ΔΗΜΑΣ (Εισηγητής της Ν.Δ.): Κυρία Πρόεδρε, ευχηθήκατε χρόνια πολλά και είπατε να έχουμε και μια καλή κοινοβουλευτική περίοδο. Δυστυχώς, όμως, το 2018 ξεκινάει εντελώς «στραβά» και όχι μόνο δεν θα έχουμε καλή κοινοβουλευτική περίοδο, αλλά αυτό το οποίο συμβαίνει σήμερα, είναι απαξίωση και του Κοινοβουλίου και της Δημοκρατίας.

Την ημερομηνία του EUROWORKING GROUP και του EUROGROUP ο κ. Υπουργός και η Κυβέρνηση την ήξερε εδώ και πάρα πολλούς μήνες. Άρα, προφανώς, δεν μπορούμε να αποδεχτούμε το γεγονός του επείγοντος. Αντιθέτως, σας είχαμε καλέσει, κ. Υπουργέ, να φέρετε το πολυνομοσχέδιο την ώρα που θα έπρεπε να το είχατε φέρει. Πλην αυτού, στο πολυνομοσχέδιο έχετε ένα σωρό άλλα νομοσχέδια, τα οποία δεν συμπεριλαμβάνονται και στα προαπαιτούμενα. Και σ' αυτό θα θέλαμε μια εξήγηση.

Συνεπώς, αυτή την απαξίωση της δημοκρατίας, να φέρνετε ένα νομοσχέδιο 1.500 σελίδων, να το καταθέτετε στη Βουλή στις 8.30΄ χθες το βράδυ και να περιμένετε να αποδεχθούμε τη διαδικασία του επείγοντος, προφανώς δεν μπορούμε να το κάνουμε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε. Απλώς, θα ήθελα να πω ότι το σχέδιο νόμου είναι 629 σελίδες, κύριε Δήμα.

Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Θα ήθελα να ευχηθώ καλή χρονιά σε όλους.

Κυρία Πρόεδρε, μας κάλεσε πριν από λίγο σε διαβούλευση ο Πρόεδρος της Βουλής, όπου ξεκαθάρισα και παρουσία όλων, όπου δεν ήταν ο Πρόεδρος…

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Έγινε μια συνάντηση με τις υπηρεσίες όσον αφορά στη διαδικασία της συνεδρίασης, αυτό θέλει να πει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Σε αυτή τη διαδικασία ξεκαθάρισα ότι αυτό το νομοσχέδιο δεν είναι νομοσχέδιο μόνο με προαπαιτούμενα. Η πολιτική επιλογή της Κυβέρνησης είναι να φέρει από αλλαγές που υπάρχουν - με όλο το σεβασμό στους κομμωτές και στους μανικιουρίστες - μέχρι την απεργία, την οποία ανυπομονεί και η Νέα Δημοκρατία να ψηφίσει μαζί με το ΣΥΡΙΖΑ και πολλά άλλα θέματα, τα οποία δεν έχουν καμία σχέση με μνημονιακές υποχρεώσεις της Κυβέρνησης.

Άρα, κύριε Υπουργέ, για να μπορούμε να κάνουμε αυτή τη διαδικασία, σας άκουγα και θυμόμουν τον Ευάγγελο Βενιζέλο, που έλεγε «να προχωρήσουμε γρήγορα, διότι χρειάζεται να έρθει όλη αυτή η διαδικασία για να πάμε στο EUROGROUP»

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): *Ομιλεί εκτός μικροφώνου.*

Ποια θεωρείτε ότι δεν είναι προαπαιτούμενα;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Τους κομμωτές και τους μανικιουρίστες, τις εμπορικές εκθέσεις κ.λπ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Θα ήθελα να παρακαλέσω το Σώμα να κάνει ησυχία, διότι είμαστε πάρα πολλοί και δεν μπορεί να ακουστεί ο αγορητής.

Συνεχίστε, κύριε Κωνσταντινόπουλε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Προτείνουμε, όπως έχει γίνει και άλλες φορές, να βγουν όλα αυτά μετά από συνεννόηση με την Κυβέρνηση, τα οποία δεν χρειάζονται μέχρι την Τρίτη και να συζητήσουμε τα υπόλοιπα με αυτή τη διαδικασία, η οποία είναι των 4 ημερών.

Παράλληλα από τη στιγμή που αποδέχεστε και θέτετε όλα αυτά τα ζητήματα καταλαβαίνετε ότι δεν μπορούμε να μην καλέσουμε το σύνολο από τους φορείς, τους οποίους απασχολούν αυτά τα ζητήματα, δηλαδή δεν γίνεται να μην έρθουν όλοι οι φορείς οι οποίοι θίγονται από όλες αυτές τις χιλιάδες ρυθμίσεις.

Άρα, σας καλώ, όχι το ανώτατο όριο να είναι 25, μπορούμε να είμαστε εδώ μέχρι το βράδυ και αύριο όλη την ημέρα, έτσι ώστε να έρθουν όλοι οι φορείς, 35 – 40, για όσα θέματα υπάρχουν για να μπορέσουμε να τους ακούσουμε και μετά να πάρει ο καθένας τις αποφάσεις του.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Σε σχέση με το επείγον ποια είναι η θέση σας;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Όχι, σε καμία περίπτωση.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Μάλιστα, όχι.

Το λόγο έχει ο κ. Γερμενής.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου Χρυσή Αυγή): Κυρία Πρόεδρε, φυσικά δεν συμφωνούμε με τη διαδικασία του επείγοντος από τη στιγμή που έχει χρόνο η Βουλή, από ό,τι είπε ο κ. Τσακαλώτος, στις 22 του μήνα είναι η συνάντηση, οπότε έχει όλο το χρόνο μπροστά της η Βουλή, να συνεδριάσει με τον ομαλό τρόπο. Από εκεί και πέρα, δεν νομίζω κανείς μέσα σε αυτή την Αίθουσα, είναι 1.531 σελίδες, ότι μπόρεσε να το μελετήσει, να το διαβάσει και να το κάνει κτήμα του.

Επιπλέον, τίθεται θέμα αντισυνταγματικότητας κατά πόσο υπάρχει η θέληση για αρχή καλής νομοθέτησης σχετικά με το ν. 4048/2012, ο οποίος αναφέρει ότι πρέπει να υπάρχει η αρχή καλής νομοθέτησης και ο χρόνος, έτσι ώστε ο κάθε Βουλευτής να μπορέσει να καταλάβει τί ψηφίζει. Από αυτά που συζητάμε αμφιβάλω αν έχει καταλάβει κανείς τα 400 άρθρα.

Συν τοις άλλοις συμφωνούμε με τους προλαλήσαντες ότι πριν λίγη ώρα που μας κάλεσε ο Πρόεδρος της Βουλής, κ. Βούτσης, ήταν απαράδεκτο αυτό που έγινε γιατί δεν μας έκανε καν την τιμή ο Πρόεδρος να είναι παρών και να συζητήσουμε επί της διαδικασίας. Νομίζω ότι συμφωνούμε σε αυτό. Δεν μπορεί να κάθονται εκλεγμένοι βουλευτές σε ένα τραπέζι και να τους δίνει συμβουλές κάποιος που δεν έχει κανένα βουλευτικό καθήκον, να παίρνουμε εντολές και να συζητάμε πάνω σε αυτό. Δεν γνωρίζω πως ακούγεται γενικά στους βουλευτές, δεν άκουσα καμία διαμαρτυρία. Εμείς το καταγγέλλουμε από αυτό το βήμα που μας δίνεται και θεωρούμε ότι υποβαθμίζετε τελείως την κατάσταση ψηφοφορίας στο Ελληνικό Κοινοβούλιο και το καταγγέλλουμε. Θεωρούμε ότι υπάρχει και θέμα αντισυνταγματικότητας σχετικά με την αρχή καλής νομοθέτησης. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Θα δώσω κάποιες διευκρινίσεις. Όντως στις 14:00 το μεσημέρι έγινε μία συνάντηση με υπηρεσιακούς της Βουλής και με τον Γενικό Γραμματέα για θέματα διαδικαστικά, για το πώς θα προχωρήσει η συγκεκριμένη συνεδρίαση των πέντε Επιτροπών για ζητήματα, αν θέλετε, χωροταξικά, με την έννοια ότι συνεδριάζουμε σε ένα μικρό χώρο που δεν μπορούν όλα τα μέλη των Επιτροπών να παρίστανται για αυτό υπάρχουν και καρέκλες κ.λπ.. Έγινε μία συζήτηση για να μην χάσουμε χρόνο, επειδή όντως το νομοσχέδιο είναι πολύ μεγάλο και καλό είναι να μιλήσουν όσο το δυνατόν - και αυτή είναι η βούληση - περισσότεροι βουλευτές. Να συνεννοηθούμε να υπάρχει έτοιμη μία λίστα φορέων που θα προχωρήσουμε μετά για να μπορέσουν έγκαιρα και οι υπηρεσίες της Βουλής να τους καλέσουν. Αυτό τον διαδικαστικό χαρακτήρα είχε η συνάντηση με τους Προέδρους των Επιτροπών και τους Εισηγητές από όλα τα κόμματα που έγινε στις 14:00 η ώρα.

Το λόγο έχει ο κ. Καραθανασόπουλος, να τοποθετηθεί ως προς το επείγον.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του ΚΚΕ): Δεν μας κάνει καμία εντύπωση που η κυβέρνηση ακολουθεί αυτή τη διαδικασία. Είναι άλλωστε γνωστή μνημονιακή τακτική που ακολούθησαν και οι προηγούμενες και ακολουθεί και η σημερινή κυβέρνηση. Βέβαια όλη αυτή η διαδικασία μόνο ως κοροϊδία μπορεί να θεωρηθεί και όσον αφορά τον όγκο του πολυνομοσχεδίου και όσον αφορά και τις συνθήκες κατά τις οποίες μπορεί αυτό να συζητηθεί. Στο πολυνομοσχέδιο αυτό περιλαμβάνονται προαπαιτούμενα για το κλείσιμο της αξιολόγησης αλλά και μη. Είναι πολλαπλά νομοσχέδια αλλά όλα όμως, είναι προαπαιτούμενα ταξικά που εξυπηρετούν και ικανοποιούν τις ανάγκες της καπιταλιστικής ανάπτυξης και τσακίζετε τη ζωή της εργατικής τάξης και των υπόλοιπων λαϊκών στρωμάτων. Εμείς δεν λέμε εάν η διαδικασία αυτή πρέπει να ακολουθηθεί ή όχι. Εμείς λέμε ότι πρέπει να αποσυρθεί. Είναι απαράδεκτο το πολυνομοσχέδιο σας και βεβαίως να αποσυρθεί αυτή η διάταξη που επιδιώκει να τσακίσει - δεν θα τα καταφέρετε όμως - το δικαίωμα της εργατικής τάξης στην απεργία. Από αυτή την άποψη διαφωνούμε με αυτή τη διαδικασία και με τη διαδικασία του επείγοντος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Παπαχριστόπουλος, να τοποθετηθεί για το επείγον.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξάρτητων Ελλήνων): Συμφωνούμε, κυρία Πρόεδρε. Θέλω να θυμίσω ότι με αφοπλιστική ειλικρίνεια ο Υπουργός Οικονομικών παραδέχτηκε ότι πολλά από αυτά που προτείνονται θα μπορούσαν να είναι αυτοτελή νομοσχέδια. Ωστόσο, ξέρουμε όλοι ότι 22 του μήνα θα πρέπει να είμαστε έτοιμοι για το Eurogroup συν άλλα πολλά. Εννοείται ότι τασσόμαστε υπέρ του επείγοντος, εγώ όμως θα κάνω μία πρόταση, κυρία Πρόεδρε, γιατί νομίζω ότι το ενδιαφέρον για αυτό το πολυνομοσχέδιο είναι τεράστιο και αν πραγματικά εννοούμε αυτό που λέμε να μιλήσουν περισσότεροι βουλευτές προτείνω ο χρόνος των Εισηγητών από 15 λεπτά να γίνει 12 και να είναι αυστηρός. Αυτή είναι πρόταση δική μου.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Κυρία Πρόεδρε, η χρονιά δεν «μπήκε» καλά. Καλή χρονιά βέβαια σε όλους. Δεν ξέρω αν για εσάς – αναφέρομαι στους Βουλευτές της κυβέρνησης – είναι 600 σελίδες, γιατί ό,τι και να σας φέρουν τα ψηφίζετε, δεν έχετε πρόβλημα και μπορεί και να μην τα διαβάσετε κιόλας, αλλά εμείς παραλάβαμε χθες το βράδυ ένα σώμα από 1531 σελίδες με 400 άρθρα και για εμάς είναι σημαντικό να καταφέρουμε να διαβάσουμε και τις αιτιολογικές εκθέσεις και όχι μόνο ό,τι θεωρείτε εσείς ως σώμα, δηλαδή τις 600 σελίδες. Σαφέστατα, δεν προλαβαίνουμε να κάνουμε μια απλή ανάγνωση, πόσο μάλλον να τοποθετηθούμε επί της ουσίας και όπως είπαν οι προλαλήσαντες, μιλάμε για ένα πολυνομοσχέδιο με σχέδια νόμων που υπάρχουν μέσα και θα μπορούσαν να είναι αυτοτελή, όπως οι ραδιοφωνικοί σταθμοί, το χρηματιστήριο ενεργειών, το εθνικό κτηματολόγιο κ.ο.κ.. Δεν συμφωνούμε ούτε εμείς με την μορφή του επείγοντος, αν και μας έχετε συνηθίσει σε αυτή τη διαδικασία και θα τοποθετηθούμε στις ομιλίες που θα έχουμε και επί των άρθρων, αλλά και κατά τη διάρκεια της Ολομέλειας.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Δυστυχώς και εμείς δεν συμφωνούμε με τις διαδικασίες του επείγοντος. Καταλαβαίνουμε το θέμα των ημερομηνιών, αλλά το staff level agreement έχει ουσιαστικά κλείσει αρχές Δεκεμβρίου και τώρα μετά από ενάμιση μήνα, ερχόμαστε να πούμε ότι αυτά είναι τα προαπαιτούμενα. Εμένα μου φαίνεται πολύ περίεργο να είναι μέσα στα προαπαιτούμενα οι διατάξεις για την πυροπροστασία ή οι ραδιοφωνικοί σταθμοί ή τα καζίνο ή οι διεργασίες στον Πανελλήνιο Ιατρικό Σύλλογο. Αυτά, το κατά πόσον είναι στα προαπαιτούμενα, είναι απορίας άξιον. Καταλαβαίνω, το κτηματολόγιο, τα ενεργειακά, τα εργασιακά επιδόματα και τα εκπαιδευτικά και από την άλλη θα ήθελα να πω, ότι έτσι όπως γίνονται οι διαδικασίες και με την στενότητα του χρόνου και του χώρου στην οποία λειτουργούμε κάνουν δύσκολο το έργο μας, αλλά δεν πρέπει να καταλήγουμε στο να ευτελίζονται τελείως οι διαδικασίες. Θα φτάσουμε την Δευτέρα στην Ολομέλεια και δεν θα έχουμε προλάβει να μιλήσουμε όλοι για όλα τα πράγματα. Ξέρουμε, ότι τα προαπαιτούμενα είναι ουσιαστικά αποφάσεις μεταξύ της κυβέρνησης και των θεσμών, αλλά από την άλλη μεριά δεν μπορεί να τα «καταπίνουμε» όλα «αμάσητα», έχοντας άλλωστε και την δική σας εικόνα, όταν ερχόντουσαν από τους προηγούμενους με διαδικασίες fast track τέτοια πράγματα και τις δικές σας αντιδράσεις που τώρα θεωρείτε πολύ φυσιολογικές.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Αν και δεν προβλέπεται, θα δώσω το λόγο στον κ. Καρρά, από τους ανεξάρτητους βουλευτές.

ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ: Θα είμαι σύντομος για τον εξής λόγο: Διαβάζω τον τίτλο του νομοσχεδίου, όπως μας απεστάλη: «Ρυθμίσεις για την εφαρμογή των διαθρωτικών μεταρρυθμίσεων του προγράμματος οικονομικής προσαρμογής και άλλες διατάξεις». Έχει υποχρέωση, λοιπόν, η κυβέρνηση να μας κατονομάσει ποιες διατάξεις εκ των προτεινόμενων αφορούν τις διορθωτικές διαρρυθμίσεις, για εκείνες τις οποίες είπε ο Υπουργός ότι έχει προθεσμία. Βεβαίως, το σχόλιό μου στο σημείο αυτό είναι ότι υπήρχε άνεση χρόνου να προετοιμαστεί η κυβέρνηση για να έχει εισαγάγει στη Βουλή τις ρυθμίσεις αυτές που εντάσσονται στα προαπαιτούμενα. Ενώ ως προς τις «άλλες διατάξεις», δεν υπάρχει καμία δικαιολογία για να έρχονται με τη διαδικασία του επείγοντος, αντίθετα πρέπει να ακολουθηθεί η κανονική νομοθετική διαδικασία. Εμείς τασσόμαστε αρνητικά στη διαδικασία η οποία προτείνεται και οφείλω να επαναλάβω ότι αναμένουμε να διευκρινιστούν ποιες διατάξεις είναι οι επείγουσες και ποιες όχι.

Να κάνω και ένα δεύτερο σχόλιο. Έχω την εντύπωση, ότι η πληθώρα των προτεινόμενων διατάξεων δημιουργεί ένα άλλοθι στην κυβέρνηση, ούτως ώστε, να κινηθεί σε πάρα πολλά επίπεδα και πεδία η συζήτηση και εκείνα τα οποία ενοχλούν να μην συζητηθούν στο βάθος και με τη σοβαρότητα την οποία απαιτείται.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Τσακαλώτος.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Κυρίες και κύριοι συνάδελφοι, θέλω να κάνω κάποιες διευκρινίσεις.

Πρώτον. Ότι δεν μπορώ να είμαι 100% σίγουρος ότι όλα είναι προαπαιτούμενα, αλλά εάν δεν είναι όλα είναι το 98% για τέτοιους αριθμούς μιλάμε, δηλαδή, η τεράστια πλειοψηφία. Δηλαδή, και αυτό που είπατε για τα καζίνο είναι να βγει η σύμβαση για να προχωρήσει το Ελληνικό, κύριε Κωνσταντινόπουλε, καθώς και για τα λατομεία είναι. Σας λέω, υπεύθυνα ότι το 95%- 98%, δηλαδή, η πολύ μεγάλη πλειοψηφία είναι προαπαιτούμενα.

Δεύτερον. Κύριε Μαυρωτά, και το είπε και κάποιος άλλος συνάδελφός, που είπε ότι έγινε το Δεκέμβριο το SLA. Η δουλειά μεταξύ του SLA που είναι η πολιτική συμφωνία να μετατραπεί σε νομοσχέδιο έχει τεράστιο όγκο δουλειάς. Το θαύμα είναι ότι το κάναμε και ήμασταν έτοιμοι και είμαστε στον χρόνο που είμαστε.

Αλλά, κ. Δήμα, επιτρέψτε μου να σας πω, να είσαστε λίγο πιο μετριοπαθής. Ήσασταν Βουλευτής τον Νοέμβριο του 2012. Το δικό σας νομοσχέδιο ήρθε μια μέρα κατάθεση με ένα άρθρο, την δεύτερη ημέρα υπήρχε η Επιτροπή, την τρίτη ημέρα υπήρχε η Ολομέλεια και μετά από μια βδομάδα μια ΠΝΠ που το άλλαξε. Άρα, σας παρακαλώ, κάποια μετριοφροσύνη και να μιλάτε πιο ευγενικά, γιατί όταν είχατε αυτές τις διαδικασίες με ένα άρθρο, με δύο συζητήσεις και με τη ΠΝΠ που το άλλαξε, δεν είναι σοβαρότητα.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Δήμας.

ΧΡIΣΤΟΣ ΔΗΜΑΣ (Εισηγητής της Ν.Δ.): Ένα λεπτό θέλω, απλώς για να αναδείξω την υποκρισία τη δική σας, κύριε Υπουργέ, αλλά και του ΣΥΡΙΖΑ. Θυμηθείτε ποια ήταν η δική σας στάση τότε, τι λέγατε τότε, και τι κάνετε τώρα. Άρα, όταν μιλάτε για μετριοπάθεια πρώτα να κάνετε τη δική σας αυτοκριτική.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Κοντονής.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης): Κυρία Πρόεδρε, μου κάνει εντύπωση που η Αξιωματική Αντιπολίτευση θέτει αυτό το ζήτημα σήμερα, διότι, τα νομοσχέδια τα οποία ερχόντουσαν επί των ημερών τους, όπως περιέγραψε και ο Υπουργός Οικονομικών, ο κ. Τσακαλώτος, δεν ερχόντουσαν με τη διαδικασία του «επείγοντος» αλλά του «κατεπείγοντος». Γι' αυτό υπήρχε απόλυτη στενότητα, συνεδριάσεων και χρόνου.

Εδώ, θα γίνουν με τη διαδικασία την οποία επιλέγει η κυβέρνηση και καλούμε και τις Επιτροπές να συμφωνήσουν. Θα γίνουν όλες οι συνεδριάσεις κανονικά, απλώς θα γίνουν οι συνεδριάσεις αυτές η μια πάρα πολύ κοντά στην άλλη.

Επομένως, από την άποψη του αριθμού των συνεδριάσεων στην Επιτροπή, αλλά και στην Ολομέλεια δεν υπάρχει καμία απώλεια. Το μόνο που υπάρχει είναι, ότι θα δουλέψουμε πιο πολύ σε πολύ λιγότερες ημέρες. Αυτό είναι μόνο. Μη δημιουργείτε, λοιπόν, εντυπώσεις εκεί που δεν υπάρχουν και μάλιστα, οι εντυπώσεις είναι εις βάρος σας.

Ευχαριστώ, κυρία Πρόεδρε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Εγώ πάντως, θα ήθελα, αν θέλετε έχω πολλά νομοσχέδια, 16 στον αριθμό, που μου έχουν δώσει οι υπηρεσίες της Βουλής, που ακολουθήθηκε η συγκεκριμένη διαδικασία με τρεις συνεδριάσεις.

Με βάση, λοιπόν, τις τοποθετήσεις των Εισηγητών και των Ειδικών Αγορητών προκύπτει, ότι οι Επιτροπές αποδέχονται, κατά πλειοψηφία, τη διαδικασία του επείγοντος. Συνεπώς, σύμφωνα με όσα συζητήσαμε και στη Διάσκεψη των Προέδρων και με τον περιορισμό της κατάθεσης της Έκθεσης των Επιτροπών αύριο το βράδυ στις 9μ.μ. το σχέδιο νόμου θα εξεταστεί σε τρεις συνεδριάσεις.

Λοιπόν, προχωράμε για τον προγραμματισμό.

Η δεύτερη συνεδρίαση αφορά την κλήση φορέων, η οποία θα γίνει αύριο, Πέμπτη στις 12μμ στην αίθουσα της Ολομέλειας.

Η τρίτη συνεδρίαση επί των άρθρων θα γίνει πάλι αύριο Πέμπτη στις 4μμ στην αίθουσα Γερουσίας.

Συμφωνείτε;

Κατά πλειοψηφία, λοιπόν, συμφωνούμε για τη διαδικασία που θα ακολουθηθεί.

ΓΕΩΡΓΙΟΣ ΑΜΥΡΑΣ: Κανονικά πρέπει να ψηφίσει ο καθένας Βουλευτής ξεχωριστά.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Νομίζω, ότι με βάση αυτά τα οποία έχουν τοποθετηθεί οι Εισηγητές και οι Ειδικοί Αγορητές δεν υφίσταται τέτοιο θέμα για να κάνουμε ψηφοφορία. Είπαμε, ότι η διαδικασία είναι να βοηθήσει επί της ουσίας περισσότερους Βουλευτές να τοποθετηθούν και στις Επιτροπές.

Κατά πλειοψηφία, λοιπόν, συμφωνούμε για τη διαδικασία που θα ακολουθηθεί.

Πριν προχωρήσουμε στη συζήτηση το λόγο έχουν οι Εισηγητές και οι Ειδικοί Αγορητές για τις προτάσεις ακρόασης φορέων. Σας ενημερώνω, ότι μετά την απόφαση της Διάσκεψης των Προέδρων συμφωνήθηκε να κληθούν από τα κόμματα γύρω στους 25 εκπροσώπους φορέων, προκειμένου να γίνει και πιο ουσιαστική συζήτηση. Αυτό είπαμε στη Διάσκεψη. Από εκεί και πέρα, θα είμαστε κάπως ελαστικοί, αν είναι και κάποιοι περισσότερο, αλλά το ζητούμενο είναι αυτοί που θα έλθουν, να τοποθετηθούν και να μην αναγκάζετε το Προεδρείο να διακόπτει στα δύο και στα τρία λεπτά.

Μετά τις προτάσεις των φορέων, αρχίζουν οι Εισηγητές και σας ενημερώνω, δια ανάτασης της χειρός στις υπηρεσίες -εδώ τους εργαζόμενους- να γραφτούν ομιλητές οι Βουλευτές που θέλουν να τοποθετηθούν.

Το λόγο έχει η Εισηγήτρια του ΣΥΡΙΖΑ, η κυρία Τριανταφύλλου, να προτείνει φορείς.

ΜΑΡΙΑ ΤΡΙΑΝΤΑΦΥΛΛΟΥ (Εισηγήτρια του ΣΥΡΙΖΑ): Πανελλήνιος Σύλλογος Υπαλλήλων ΑΜΥ Υποθηκοφυλακείων και Κτηματολογικών Γραφείων

Σύλλογος Δανειοληπτών

Σύλλογος Δικηγόρων Κτηματολογίου

Οικονομικό Επιμελητήριο

ΟΛΜΕ

Πανελλήνιος Σύλλογος Διαμεσολαβητών

Ομοσπονδία Δικαστικών Υπαλλήλων

Σύλλογος Εμμίσθων Υποθηκοφυλάκων ΕΣΑΜΕΑ

Ανώτατη Συνομοσπονδία Πολυτέκνων Ελλάδος

Συνεχίζω με την Ομοσπονδία Μεταφορών ΟΣΜΕ, ΑΔΕΔΥ, Πανελλήνιο Ιατρικό Σύλλογο, ΓΣΕΕ, ΟΕΝΓΕ, ΟΙΕΛΕ , ΗΔΙΚΑ, ΕΦΚΑ, ΤΣΜΕΔΕ, ΤΕΕ, ΣΕΤΕ, ΣΕΒ, ΓΕΝΟΠ Δ.Ε.Η., ΠΟΕΔΗΝ, Πανελλήνια Ομοσπονδία Εργαζομένων στην Πρωτοβάθμια Φροντίδα Υγείας, ΕΟΦ, ΟΣΦΕ, Ένωση Νοσηλευτών Ελλάδος, Σύλλογος Αγρονόμων Τοπογράφων Μηχανικών Ελλάδος, ΠΟΜΙΔΑ, Ένωση Ελλήνων Αρχαιολόγων, ΔΟΕ, ΟΛΜΕ, Σύλλογος Λατομείων Ελλάδας ΣΥΛΟΤΕ, Ομοσπονδία Εργαζομένων στα Καζίνο ΟΣΕΤΥΠ, Σύλλογος Εργαζομένων ΕΚΧΑ, Σύλλογος Μεταλλευτικών Εταιρειών, ΡΑΕ, Εμπορικό Επιμελητήριο, ΓΣΕΒΕΕ, Συνήγορος του Καταναλωτή ΙΝΚΑ/ΓΟΚΕ, Ε.Κ.ΠΟΙ.ΖΩ Παρέμβαση ΚΕΕ, Συμβούλιο Εφοδιαστικής, ΠΑΣΕΒΙΠΕ, Ομοσπονδία Αρτοποιών Ελλάδας και Αθηναϊκό Κέντρο Κατάρτισης και Εκπαίδευσης Διαμεσολαβητών ΑΚΚΕΔ- «ΠΡΟΜΗΘΕΑΣ».

Ελπίζω να μην ξέχασα κάποιον, είπα αρκετά. Θα επιφυλαχθώ μήπως χρειάζεται να συμπληρώσω κάτι.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Δήμας από τη Ν.Δ. για πρόταση Φορέων.

ΧΡΙΣΤΟΣ ΔΗΜΑΣ(Εισηγητής της Ν.Δ.): Την Πανελλήνια Ομοσπονδία Τριτέκνων, την Ανώτατη Συνομοσπονδία Πολυτέκνων Ελλάδος, την Πανελλαδική Ομοσπονδία Τριτέκνων, το Οικονομικό Επιμελητήριο, ΤΕΕ, ΠΟΜΙΔΑ, ΟΠΕΜΕΔ, Ένωση Δικαστών Εισαγγελέων, Ολομέλεια Προέδρων Δικηγορικών Συλλόγων, Πανελλήνιο Ιατρικό Σύλλογο, ιατρικούς συλλόγους Αθηνών- Θεσσαλονίκης και Πειραιώς, ΚΕΔΕ, Φαρμακευτικό Σύλλογο, Σύλλογο Δικηγόρων Κτηματολογίου, ΓΣΕΕ, ΑΔΕΔΥ, ΟΣΕΤΥΠ, Συνήγορο του Καταναλωτή, Σύλλογο Υποθηκοφυλάκων, Ένωση Άμισθών Υποθηκοφυλάκων Ελλάδος, Σύνδεσμος Μεταλλευτικών Επιχειρήσεων, Σύνδεσμος Λατομείων Ελλάδος, ΡΑΕ, ΛΑΓΗΕ, ΣΕΤΕ, Διδασκαλική Ομοσπονδία Ελλάδος, ΟΛΜΕ και Σύλλογο Εργαζομένων ΕΦΚΑ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Κωνσταντινόπουλος από την Δημοκρατική Συμπαράταξη.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Την ΓΣΕΕ, ΑΔΕΔΥ, ΤΕΕ, Σύνδεσμο Υπαλλήλων Άμισθών Υποθηκοφυλακείων, Σύλλογος Δικηγόρων Κτηματολογίου, Πανελλήνιος Σύλλογος Διπλωματούχων Αγρονόμων Τοπογράφων Μηχανικών, ΓΕΝΟΠ ΔΕΗ, Σύνδεσμος Μεταλλευτικών Επιχειρήσεων Ελλάδος, Σύνδεσμος Λατόμων Βορείου Ελλάδος και Πελοποννήσου, Ολομέλεια Προέδρων Δικηγορικών Συλλόγων, Οργανισμός Προώθησης Εναλλακτικών Μεθόδων Επίλυσης Διαφορών, Ελληνική Ένωση Διαμεσολαβητών, Επιτροπή Πιστοποίησης Διαμεσολαβητών, Ένωση Δικαστών και Εισαγγελέων- νομίζω ότι είναι και σε απεργία αυτή τη στιγμή - Συντονιστική Επιτροπή Συμβολαιογραφικών Συλλόγων Ελλάδος, Συνομοσπονδία Δανειοληπτών, Ομοσπονδία Τριτέκνων Ελλάδος, Ανώτατη Συνομοσπονδία Πολυτέκνων Ελλάδος, για τα φορολογικά από την ανεξάρτητη Αρχή και την ΠΟΕ-ΔΟΥ, για τις άδειες ραδιοφώνου την Ένωση Ιδιοτήτων Ραδιοφωνικών Σταθμών Αθηνών- το οποίο είναι, όπως λέει και ο Υπουργός, προαπαιτούμενο- Πανελλήνια Ένωση Ιδιοκτητών Ραδιοφωνικών Σταθμών, ΕΣΡ, εκπαιδευτικούς ΟΛΜΕ, Σύλλογο Γονέων και Κηδεμόνων- γιατί αφορά και τους μαθητές- ΔΟΕ, Πανελλήνιο Φαρμακευτικό Σύλλογο, Πανελλήνιο Ιατρικό Σύλλογο, ΚΕΔΕ, για τα καζίνο από το Σωματείο Εργαζομένων Ξενοδοχείο Καζίνο Πάρνηθας, τον Σύλλογο των Κομμωτών Ελλάδας, γιατί υπάρχουν διατάξεις, οι οποίες αφορούν αυτό το σωματείο, το Οικονομικό Επιμελητήριο, καθώς και την Ομοσπονδία του Υπουργείου Πολιτισμού, γιατί έχει διατάξεις για αυτό- πάλι και γι' αυτό θα μας πει ο Υπουργός ότι είναι και αυτή μνημονιακή δέσμευση και πρέπει να ψηφιστεί τώρα.

Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Γερμενής από την «Χρυσή Αυγή».

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου - Χρυσή Αυγή): Προτείνουμε την Πανελλήνια Ομοσπονδία Τριτέκνων, την Ανώτατη Συνομοσπονδία Πολυτέκνων Ελλάδος, το Σύλλογο Διπλωματούχων Μηχανικών Ομίλου Δ.Ε.Η., την Ένωση Αμίσθων Υποθηκοφυλάκων Ελλάδος, το Δικηγορικό Σύλλογο Αθηνών, τον Πανελλήνιο Ιατρικό Σύλλογο, το Συμβολαιογραφικό Σύλλογο Εφετείων Αθηνών, Πειραιώς, Αιγαίου και Δωδεκανήσου, τον Πανελλήνιο Φαρμακευτικό Σύλλογο και το Σωματείο Εργαζομένων της «Κτηματολόγιο» Α.Ε..

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κύριος Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε.): Εμάς οι φορείς που μας ενδιαφέρουν βρίσκονται στο δρόμο και οργανώνουν πολύμορφες κινητοποιήσεις, δραστηριότητες και απεργίες. Από αυτήν την άποψη, εμείς αυτό που θα καλέσουμε είναι μια από τις ομοσπονδίες ή τα εργατικά κέντρα που διοργανώνουν αυτές τις πολύμορφες κινητοποιήσεις. Θα μπορούσε να είναι η Ομοσπονδία Οικοδόμων ή η Ομοσπονδία Τροφίμων και Ποτών. Προτείνουμε τους οικοδόμους.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κύριος Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξαρτήτων Ελλήνων): Επειδή άκουσα με προσοχή τις προτάσεις των προηγούμενων συναδέλφων και επειδή οι 11 προτάσεις συλλογικών φορέων περιέχονται στις προτάσεις των προηγούμενων συναδέλφων, έχω καλυφθεί. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κύριος Γεωργιάδης.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Έχουν αναφερθεί πάνω από 40 φορείς, οπότε με έχουν καλύψει. Αυτό που θα ήθελα μόνο είναι στην τελική λίστα να μπορέσουμε να συμφωνήσουμε όλοι για το ποιους θα επιλέξουμε. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κύριος Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Θα προσπαθήσω να μην επαναλάβω φορείς που ακούστηκαν ήδη. Δηλαδή, θέλω να προσθέσω σε αυτούς που έχουν ακουστεί, τον Ελληνικό Σύνδεσμο Ηλεκτροπαραγωγών από ΑΠΕ, το Σύνδεσμο Φαρμακευτικών Επιχειρήσεων Ελλάδος, ΣΦΕ, την Πανελλήνια Ένωση Φαρμακοβιομηχανίας, ΠΕΦ. Επίσης, δεν ξέρω αν είπαμε για την ΕΣΑΜΕΑ, την Επιτροπή Εποπτείας και Ελέγχου Παιγνίων, το Σύλλογο Δικηγόρων Κτηματολογίου και την Ομοσπονδία Πολυτέκνων, που νομίζω ακούστηκαν.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Θα έρθουν όλες οι προτάσεις εδώ και θα ανακοινώσουμε μέσα σε ένα τέταρτο περίπου τη λίστα των φορέων, με μια ελαστικότητα ως προς τον αριθμό. Πριν αρχίσουν οι εισηγητές και οι ειδικοί αγορητές, η εγγραφή των βουλευτών και βουλευτίνων που θέλουν να τοποθετηθούν θα ξεκινήσει από την έναρξη της συζήτησης, από την κυρία Τριανταφύλλου, δηλαδή, μέχρι το τέλος της ομιλίας του κυρίου Δήμα. Όποιος βουλευτής θέλει να τοποθετηθεί, να ενημερώσει το Προεδρείο. Όταν πρόκειται για διαδικασία επείγοντος, ο Κανονισμός μιλάει για 12 φορείς. Είπα πριν 12 με ελαστικότητα.

Το λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ (Εισηγήτρια του ΣΥ.ΡΙΖ.Α.): Καλή χρονιά σε όλους τους συναδέλφους. Ο ΣΥΡΙΖΑ έγινε αρχικά Αξιωματική Αντιπολίτευση και κατόπιν κυβέρνηση, σε πείσμα ενός πρωτόγνωρου πανευρωπαϊκού κλίματος εκφοβισμού και εκβιασμών. Σε μια Ε.Ε. που εφάρμοσε και εφαρμόζει, παρά τις όποιες διαφοροποιήσεις, τη λιτότητα και την παγίδευση. Σε μια αντιφατική κινητικότητα που οξύνει τις αντιθέσεις. Σήμερα, παρά τα όποια προβλήματα ουσιαστικά τεχνικά μα τόσο ουσιαστικά, παραδείγματος χάριν, την αδυναμία συγκρότηση κυβέρνησης στη Γερμανία και άλλα φτιάχνονται ακραία σενάρια και στην Ε.Ε. δεν φτιάχνονται κεντρώα σενάρια. Η αντιπαράθεση ας πούμε για το προσφυγικό και όχι μόνο, είναι υπαρκτή και εντεινόμενη.

Κάποιες δυνάμεις δούλευαν, δούλεψαν και δουλεύουν ακόμα για τη δημιουργία Πογκρόμ στην Ε.Ε.. Στην Αυστρία, ας πούμε, συγκυβερνούν οι ακροδεξιοί- ένα άλογο που τρέχει γρήγορα θέλει πολύ δουλειά για να ανατραπούν οι πολιτικές της λιτότητας, των εθνικισμών, στην Ε.Ε- κάποιες δυνάμεις θέλουν όξυνση και εδώ στην Ελλάδα παραδείγματος χάριν, όλοι έχετε ακούσει διάφορα επιχειρήματα σε σχέση με την εισοδηματική πολιτική, επιχειρήματα που δεν κάνουν μια ανάλυση για την οικονομική πολιτική, για το πώς έχει φτάσει εδώ η χώρα, γιατί υπάρχει αυτού του είδους η επιδοματική πολιτική.

Κάποιες δυνάμεις, δεν αρκούνται σε μια πτώση του ΣΥΡΙΖΑ, που έτσι και αλλιώς δεν φαίνεται προς το παρόν και σε καμία περίπτωση αλλά δεν φαίνεται ούτε και στις επόμενες εκλογές του 2019. Κάποιες δυνάμεις θέλουν ισοπέδωση, γιατί μόνο έτσι πιστεύουν πως θα ξανάρθουν. Γιατί όλος αυτός ο πρόλογος σε ένα πολυνομοσχέδιο προαπαιτουμένων για να κλείσει η τρίτη αξιολόγηση. Γιατί κάθε νομοθέτημα, προτείνεται στη συγκεκριμένη περίοδο και στιγμή, ακόμα και αν ένα τέτοιο πολυνομοσχέδιο όπως το σημερινό κατά κάποιο τρόπο είναι προεπιλεγμένο, προεπιλεγμένο περιεχόμενο βάσει μια συμφωνίας, που κατατίθεται ένα τέτοιο νομοσχέδιο σήμερα και από την κυβερνώσα αριστερά, στην προσπάθειά της να αφαιρέσει πολιτικά επιχειρήματα των δανειστών.

Στόχος είναι να βγάλει τη χώρα από τα μνημόνια και την επιτροπεία και να καταγράψει μια ιστορική επιτυχία ευρωπαϊκών διαστάσεων. Να το καταγράψει η κυβέρνηση, αλλά να το καταγράψει και η Αριστερά και μη μου πείτε ένα επιχείρημα που ακούγεται, ότι «και άλλες χώρες βγήκαν από τα μνημόνια», γιατί καμία χώρα δεν ήταν όπως η δική μας. Οι πολιτικές που ακολουθήθηκαν για δεκαετίες οδήγησαν στην καταστροφή, με αποβιομηχάνιση της χώρας, αφανισμό μιας σειράς από κλάδους, απαξίωση της αγροτικής παραγωγής, κατασπατάληση διαθέσιμων κεφαλαίων στην κατασκευή «φαραωνικών» έργων στο μπετόν και στις ρεμούλες των εργολάβων με τα ολυμπιακά έργα και όχι μόνο.

Μόνο την τελευταία δεκαπενταετία, ίσως και λίγο λιγότερο, πήραμε 40 δισ. επιδοτήσεις για να κλείσουμε εργοστάσια και να κάνουμε αγρανάπαυση στα χωράφια, να γίνουμε απόλυτα εισαγωγική χώρα με 240 δισ. ευρώ εισαγωγές από την Ε.Ε.. Είναι δίκαιη η ανταλλαγή αυτή; Βέβαια, ο διεφθαρμένος δικομματισμός της Ν.Δ. και του ΠΑ.ΣΟ.Κ., σε οργανική διαπλοκή με την ολιγαρχία του πλούτου, μαζί τα έφαγαν και μαζί τα συγκάλυψαν.

Μέσα σε αυτό το κλίμα, με αυτή την κατάσταση στη χώρα και την Ε.Ε., ο ΣΥΡΙΖΑ έγινε κυβέρνηση στη χώρα, με διαλυμένο κοινωνικό κράτος, με καταρρεύουσες την υγεία, την παιδεία και την ασφάλιση, με όλο και πιο ευέλικτες μορφές σχέσεων εργασίας, με ανεργία που έφτασε σχεδόν στο 28%, με 25%, μειωμένο το Α.Ε.Π. της χώρας. Όλα αυτά και πολλά ακόμα, συζητούνται από την αντιπολίτευση, κυρίως, βέβαια, την δικομματική αντιπολίτευση της Ν.Δ. και του ΠΑ.ΣΟ.Κ. σαν ένα πέρασμα μέσα στην ιστορία, σε μια συζήτηση λίγο πιο σοβαρή από του καφενείου, αν και εκεί μπορούν να γίνουν πολύ πιο σοβαρές συζητήσεις, πάει, πέρασε ή θα περάσει, φτάνει να ξανακυβερνήσουμε.

Ο ΣΥΡΙΖΑ πού βρίσκεται μέσα σε όλο αυτό; Είναι στην κυβέρνηση ακόμα -και θα είναι- διαχειρίζεται τις τύχες της χώρας με την πολιτική του επιλογή να κάνει ένα ιστορικό συμβιβασμό. Δεν είναι η πρώτη φορά και για την αριστερά. Έχουν γίνει πολλοί ιστορικοί συμβιβασμοί από την αριστερά, αλλά έχει σημασία να γνωρίζεις κάθε φορά τι διακυβεύεται. Είναι μία μεγάλη κουβέντα αυτό που νομίζω ότι θα έχουμε την ευκαιρία να την κάνουμε ενδεχομένως και σε αυτό το νομοσχέδιο.

Ο ΣΥΡΙΖΑ έψαξε απεγνωσμένα για χρόνο και χώρο ύπαρξης του και τον βρήκε. Έψαξε χρόνο για κατανόηση των συνθηκών, για συντονισμό και ρεαλιστικό στρατηγικό σχεδιασμό, με στόχο να βγάλει τη χώρα από το μνημόνιο την επιτροπεία και ο λαός που δεν φορά ποτέ παρωπίδες, αλλά έχει μόνο ανάγκες, αναγνωρίζει τα ορατά θετικά αποτελέσματα. Ποιοι το παλεύουν, το ξέρει ο ελληνικός λαός, το γνωρίζει και η κοινωνία που κατά τη διάρκεια των μνημονίων έγινε περισσότερο διαλυμένη, διαλύθηκε περαιτέρω και είναι περισσότερο ασώματη από ποτέ.

Ο ΣΥΡΙΖΑ κατάφερε να ανακόψει την καθοδική πορεία, κατάφερε θετικούς ρυθμούς ανάπτυξης, έστω και ελάχιστα πιο πάνω από τους παλαιότερους, για την ελληνική οικονομία. Κατάφερε ταχύτερη αύξηση απασχόλησης, συνεχιζόμενη μείωση της ανεργίας, αύξηση της βιομηχανικής παραγωγής, αύξηση του δείκτη επιχειρηματικής εμπιστοσύνης και το 2017 σημειώθηκε η μεγαλύτερη εργοστασιακή δραστηριότητα από το 2008 και μετά.

Σε τέτοιες, λοιπόν, συνθήκες -και είναι απαραίτητο να λέγονται, ειπώθηκαν μόνο ελάχιστα από αυτά θα μπορούσαμε να πούμε, ο χρόνος είναι λίγος- έρχεται το σημερινό πολυνομοσχέδιο. Περιλαμβάνει μια σειρά από ρυθμίσεις και από θεσμοθετήσεις που δεν είναι μόνον καθαρά δημοσιονομικού ενδιαφέροντος. Έγινε αναφορά και από τον Υπουργό Οικονομίας ότι περιλαμβάνει και θετικά μέτρα. Υπάρχουν διατάξεις πράγματι που αφορούν την παραγωγική ανασυγκρότηση της χώρας (Κτηματολόγιο, χρηματιστήριο ενέργειας, λατομικός κώδικας, φάρμακα, αρτοποιοί). Είναι διατάξεις που ανοίγουν δρόμους για τις παραγωγικές δυνάμεις του τόπου μας. Επιπλέον γίνεται προσπάθεια για καταπολέμηση της επανάληψης της γραφειοκρατίας και ανοίγουν δυνατότητες επένδυσης. Η διαδικασία, ας πούμε, αδειοδότησης νέων επιχειρήσεων απλουστεύεται. Λέμε χαρακτηριστικά ότι με ένα χαρτί θα μπορούν πλέον να γίνονται αδειοδοτήσεις και έπεται ο έλεγχος.

Περιλαμβάνονται επίσης διατάξεις που αφορούν σε ένα νέο πλαίσιο χορήγησης προνοιακών επιδομάτων, νέο επίδομα τέκνων, νέο πλαίσιο αδειοδότησης των ραδιοφωνικών σταθμών, νέο πλαίσιο λειτουργίας των καζίνο, αλλαγές στο καθεστώς των προστίμων, συγκροτείται η διεύθυνση ερευνών οικονομικού εγκλήματος, νέο πλαίσιο προστασίας των καταναλωτών, μπαίνει πλαφόν στις συμβάσεις ορισμένου χρόνου, γίνονται πλέον ηλεκτρονικά όλοι οι πλειστηριασμοί, τροποποιείται το θέμα της απαρτίας για τη λήψη απόφασης απεργίας στα πρωτοβάθμια επιχειρησιακά σωματεία. Σε αυτό βέβαια θα έχουμε την ευκαιρία να πούμε αρκετά.

Ενδεικτικά, υπάρχουν τρία θετικά νομοσχέδια του Υπουργείου Περιβάλλοντος, που εμπεριέχονται μέσα στο πολυνομοσχέδιο. Πρώτον η δημιουργία του εθνικού κτηματολογίου που εκκρεμεί πάνω από έναν αιώνα. Πάνω από έναν αιώνα εκκρεμεί το εθνικό κτηματολόγιο. Συστήνεται ένας νέος ενιαίος φορέας, όπως ισχύει σε όλες τις ευρωπαϊκές χώρες, στον οποίο ενσωματώνεται η ΕΚΧΑ, η ανώνυμη εταιρεία του δημοσίου Εθνικό Κτηματολόγιο Και Χαρτογράφηση Α.Ε., καθώς και τα υφιστάμενα κτηματολογικά γραφεία και τα υποθηκοφυλακεία.

Το νομοσχέδιο είναι νομοσχέδιο-τομή πραγματικά για το εθνικό κτηματολόγιο και μαζί με τις τριάντα δύο μελέτες που έχουν προκηρυχθεί και μάλιστα 28 από αυτές έχουν ήδη υπογραφεί, η Ελλάδα το 2020 επιτέλους θα αποκτήσει πλήρες κτηματολόγιο για το 78% περίπου της επικράτειάς της.

Είναι σημαντικό να τονιστεί ότι στοχεύουμε στην ολοκλήρωση της χωροταξίας. Έχει προηγηθεί η ανάρτηση των δασικών χαρτών. Πρέπει να ολοκληρωθεί βέβαια. Εδώ να πούμε χαρακτηριστικά ότι το 1% επικυρωμένα δάση της Ελληνικής Επικράτειας παραδώσαμε. Ήσασταν εξαιρετικά αποτελεσματικοί και σε αυτό και έως το τέλος του 2018 θα υπάρξει οριοθέτηση των ελληνικών παραλιών.

Όλοι οι εργαζόμενοι -και αυτό είναι επίσης σημαντικό- εντάσσονται στο νέο φορέα. Με δική μας απαίτηση ο νέος φορέας είναι νομικό πρόσωπο δημοσίου δικαίου και όχι Α.Ε., γιατί ο νομικός έλεγχος και η κατοχύρωση των δικαιωμάτων των πολιτών, συνιστά άσκηση δημόσιας εξουσίας και επομένως δεν μπορεί παρά να ανατεθεί σε όργανο που ανήκει στο Κράτος.

Έτσι, αυξάνεται και η ασφάλεια δικαίου, που προσλαμβάνει ο πολίτης και υπάρχει και γρήγορη εξυπηρέτηση.

Υπάρχουν άρθρα για το Λατομικό Κώδικα - θα μπούμε, βέβαια, στη συζήτηση επί των άρθρων - αλλά, ενδεικτικά, περνώντας τα άρθρα, να πω ότι για το Λατομικό Κώδικα, με αυτή τη θεσμοθέτηση, με αυτήν τη θέσπιση, συγκεντρώνεται, για πρώτη φορά, και επικαιροποιείται η πολύπλοκη και αποσπασματική Λατομική νομοθεσία των τελευταίων 30 - 40 χρόνων. Είναι ένα πάγιο αίτημα, διαχρονικά, όλων των κοινωνικών εταίρων, που σχετίζονται με τον εξορυκτικό κλάδο - νομίζω ότι γνωρίζουμε όλοι τι ακριβώς γινόταν, με βάση την προηγούμενη νομοθεσία, τις επικαλύψεις και την αδιαφάνεια, που υπήρχε. Έτσι, το συγκεκριμένο σχέδιο νόμου αποσκοπεί στον εκσυγχρονισμό του θεσμικού πλαισίου έρευνας και εκμετάλλευσης των λατομείων και της εξορυκτικής δραστηριότητας, γενικότερα, με σκοπό, βέβαια, την απρόσκοπτη τροφοδοσία των βιομηχανιών σε ορυκτές πρώτες ύλες και τη δημιουργία ευνοϊκού επιχειρηματικού κλίματος.

Βέβαια, θα πρέπει να πούμε ότι, πρωταρχική σημασία, για το Υπουργείο Περιβάλλοντος, έχουν τα ζητήματα του δημόσιου συμφέροντος, που συνδέονται άμεσα με την προστασία του περιβάλλοντος και την προάσπιση της ασφάλειας, αλλά και της δημόσιας υγείας. Εισάγονται διάφορες καινοτομίες. Θα έχουμε τη δυνατότητα να τις αναλύσουμε στην επί των άρθρων συζήτηση.

Υπάρχει το Χρηματιστήριο Ενέργειας, που είναι, ουσιαστικά, η τρίτη θέσπιση από το Υπουργείο του Περιβάλλοντος και θα πρέπει να πούμε ότι, εδώ, βασικός στόχος είναι να διαμορφωθεί μια κοινή αρχιτεκτονική λειτουργίας, η οποία θα οδηγήσει στη σύζευξη των αγορών της Ε.Ε. και στην ενθάρρυνση ανοιχτού και δίκαιου ανταγωνισμού προς το συμφέρον του τελικού καταναλωτή. Στο σημείο αυτό να πούμε ότι έχει πολύ μεγάλη σημασία μια συζήτηση, γενικά, για την ενέργεια και για τον τρόπο που αλλάζουν οι μορφές ενέργειας και από τις πιο συμβατικές πώς πάμε στις ΑΠΕ. Βεβαίως, μιλάμε, ουσιαστικά, για Οδηγίες και εναρμονίσεις και σε διεθνές επίπεδο και όχι μόνο σε πανευρωπαϊκό.

Πολύ σημαντικό σημείο, στο πολυνομοσχέδιο, είναι τα προνοιακά επιδόματα. Έγινε πολύς λόγος και υπήρξαν και αντιδράσεις, κυρίως από τους τρίτεκνους. Εδώ, όμως, να πω δύο πράγματα, προς το παρόν: Είναι, πραγματικά, καινοτομία το ότι δίνονται επιδόματα για δίτεκνους, αλλά και για οικογένειες, που έχουν μόνο ένα παιδί. Να σημειώσουμε, επίσης, πως παρά το γεγονός ότι κάποιοι - λίγοι - πλήττονται, δηλαδή χάνουν ένα μέρος από αυτά που παίρνανε, θα πρέπει να πούμε ότι αλλάζει ο τρόπος που δίνονται τα οικογενειακά επιδόματα. Θα πρέπει να πούμε ότι υπάρχουν 260 εκατομμύρια ευρώ, που δίνονται σε ενίσχυση των οικογενειακών επιδομάτων και ότι υπάρχει μια αύξηση 40% και ότι από όλες αυτές τις οικογένειες, από το σύνολο, δηλαδή, των 804.000 οικογενειών που παίρνουν αυτά τα επιδόματα, οι 738.000 θα λάβουν αυξημένα οικογενειακά επιδόματα.

Υπάρχουν διατάξεις σε σχέση με τις συγχωνεύσεις σχολείων. Εδώ χρειάζεται μεγάλη προσοχή, διότι, παρόλο που υπάρχουν πολύ διαφορετικά κριτήρια, δεν υπάρχει καμία ομοιότητα. Θα έχουμε τη δυνατότητα να δούμε το πριν και το μετά, πόσες συγχωνεύσεις έγιναν πριν και τι έχει συμβεί μέχρι σήμερα, αλλά θα πρέπει να πω ότι χρειάζεται να μπουν κριτήρια. Βεβαίως, η διάταξη είναι σαφής και μιλάει για σχολεία, τα οποία συστεγάζονται και επειδή, ακριβώς, κατάγομαι από επαρχία, από την Αιτωλοακαρνανία, που είναι ο πιο μεγάλος νομός με ένα πολύ δύσκολο ανάγλυφο και επειδή η Ελλάδα είναι γεμάτη από τέτοιες ιδιομορφίες και τέτοιους νομούς, θα πρέπει να πω ότι θα πρέπει να έχουμε πολύ συγκεκριμένα κριτήρια και κάθε φορά να λαμβάνουμε υπ' όψιν τις ιδιαιτερότητες.

Βέβαια, δεν θα πω κάτι για το ωράριο των εκπαιδευτικών, που είναι ένας νόμος του 1985. Γι' αυτό θα μιλήσουμε, καλύτερα, στη συνέχεια.

Υπάρχουν πολλές διατάξεις από το Υπουργείο Οικονομίας και πολλές διατάξεις από το Υπουργείο Ψηφιακής Πολιτικής, - θα τα πούμε στη συζήτηση επί των άρθρων.

Κλείνοντας, θέλω να πω δύο λόγια. Εκτός απρόοπτων εξελίξεων - εμείς είμαστε πολύ αισιόδοξοι - η Κυβέρνηση, τον ερχόμενο Αύγουστο, θα «σφραγίσει» την τυπική έξοδο της χώρας από τη μνημονιακή επιτροπία. Σίγουρα αυτή η έξοδος δεν θα μπορεί να αφορά μια στιγμή ή μία απόφαση, αλλά πρέπει να ειδωθεί ως μια πορεία ανάπτυξης εξωτερικών και εσωτερικών θέσεων ελευθερίας και αυτοδιάθεσης.

Καμιά λύση για την ελληνική περίπτωση, δεν θα ήταν και ούτε είναι εφικτή, δίχως τεράστιες μετατοπίσεις στο παραγωγικό, οικονομικό και κοινωνικό μοντέλο της χώρας, ιδιαίτερα, αν δεν ξεφύγουμε, έτσι όπως αυτό συγκροτήθηκε τουλάχιστον την τελευταία 20ετία και περισσότερο. Δίχως δηλαδή, θα έλεγα μια αυτογνωσιακή και συγκρουσιακή διαδικασία με πολύμορφες ιστορικές παθογένειες και καθυστερήσεις αυτή η διέξοδος δεν μπορεί να είναι εφικτή για τη χώρα.

Η εμπειρία αυτής της Κυβέρνησης το αποδεικνύει στο έπακρον. Η θέληση εκ μέρους της Κυβέρνησης να φέρει εις πέρας το καθήκον και την ευθύνη που ανέλαβε, είναι αυτή που αντιστρέφει την εικόνα μιας χώρας «λάφυρο» στα χέρια των πλέον παρασιτικών και δυσλειτουργικών δυνάμεων εντός της, ένα βαρέλι χωρίς πάτο, όπως αρκετά συχνά διαπιστωνόταν από ξένους, φίλους ή μη.

Από αυτή την άποψη, καλούμαστε σήμερα εκ των πραγμάτων, να διαχειριστούμε καταστάσεις που ξεπερνούν κατά πολύ τον τρόπο που ασκήθηκε η πολιτική την μεταπολιτιστική περίοδο. Δεν αρκούν τα κλασικά σχήματα και τα δίπολα. Σήμερα καλούμαστε να επαναπροσδιορίσουμε την πολιτική με άλλους όρους, γιατί ακριβώς τα καθήκοντά είναι άλλα. Αν στη μεταπολίτευση αρκούσε η καταγγελία και η πλειοδοσία, σήμερα είναι ανάγκη εκπόνησης μιας εθνικής πολιτικής που θα δημιουργεί μια χώρα σοβαρή, ισότιμη και ικανή να σταθεί στο διεθνές στερέωμα, βασισμένη στα δικά της ξεχωριστά στοιχεία, στα δικά της συγκριτικά πλεονεκτήματα.

Δεδομένου, ότι η Ελλάδα έχει απωλέσει ένα τεράστιο κομμάτι της εθνικής οικονομίας και των παραγωγικών της δυνάμεων, ούτε η ανάκτηση τους μέσα σε γρήγορα χρονικά διαστήματα, είναι καθολικά επιτεύξιμη, ούτε και η ανακούφιση της κοινωνίας είναι μια εύκολη υπόθεση. Βαδίζουμε σε ένα δρόμο, ο οποίος είναι δύσκολος και θα πρέπει να το πούμε. Βαδίζουμε σε ένα δρόμο, όμως, που θα πρέπει να φτάσουμε μέχρι το τέρμα του.

 Έχουν αρχίσει και φαίνονται τα πρώτα αποτελέσματα, δύο στοιχεία νομίζω, ότι θα καθορίζουν αυτό το δρόμο. Η αταλάντευτη επιμονή μας να οδηγήσουμε τη χώρα έξω από τα μνημόνια και την επιτροπεία, η αταλάντευτη επιμονή μας για ουσιαστική δημοκρατία και η αταλάντευτη επιμονή μας να κατορθώσουμε επιτέλους, αν και έχουμε αργήσει την παραγωγική ανασυγκρότηση.

Ευχαριστώ

 ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Δήμας.

 ΧΡΙΣΤΟΣ ΔΗΜΑΣ: Ευχαριστώ, κυρία Πρόεδρε. Απαξίωση του Κοινοβουλίου, απαξίωση της δημοκρατίας, αυτό είναι που κάνουμε σήμερα όλοι εδώ στο Κοινοβούλιο και είμαι βέβαιος ότι κανείς δεν είναι χαρούμενος.

Κύριε Υπουργέ, όταν κατατίθεται ένα νομοσχέδιο 1500 σελίδων, 8 η ώρα το βράδυ, αντιλαμβάνεστε, ότι το να γίνει σοβαρή συζήτηση εδώ πέρα, είναι λίγο δύσκολο και είμαι βέβαιος, ότι και εσείς διαφωνείτε με αυτή τη διαδικασία. Παρόλα αυτά, μιας και αναφερθήκατε πριν, ότι το 98% του νομοσχεδίου, είναι προ απαιτούμενα και συνεπώς παραδέχεστε, ότι υπάρχουν ελλιπείς διατάξεις που δεν είναι προ απαιτούμενά που φέρατε στη Βουλή για να βγείτε από τη δύσκολη θέση, εγώ θα σας πρότεινα να καταθέσετε στη Βουλή την επικαιροποίηση του μνημονίου που υπογράψατε πέρυσι το καλοκαίρι, ως οφείλατε να την καταθέσετε στη Βουλή, ώστε να ξέρουμε όλοι, ποια είναι τα προ απαιτούμενα και ποια δεν είναι. Οι Έλληνες είμαστε δυστυχισμένοι και αγχωμένοι.

 Σύμφωνα με την παγκόσμια έρευνα για το περιοδικό Economist, οι Έλληνες είμαστε οι πιο δυστυχισμένοι και αγχωμένοι πολίτες στον κόσμο. Πώς να μην είμαστε άλλωστε, όταν με τα επίσημα στοιχεία της Κυβέρνησης, ένας στους δύο πολίτες, οφείλει χρήματα στην εφορία, περισσότεροι από 1εκατ. οφειλέτες έχουν υποστεί μέτρα αναγκαστικής είσπραξης, δηλαδή κατάσχεση η δέσμευση περιουσίας, 1000 περίπου κατασχέσεις γίνονται κάθε μέρα και επιπλέον 750.000 οφειλέτες κινδυνεύουν άμεσα με κατασχέσεις.

 Κύριος λόγος της δυστυχίας και του άγχους, είναι, όμως, η έλλειψη ελπίδας και προοπτικής. Αυτή που τόσο απλόχερα και τόσο απερίσκεπτα υποσχέθηκαν οι ΣΥΡΙΖΑ-ΑΝΕΛ προεκλογικά στους Έλληνες. Όλο και περισσότεροι συμπολίτες μας ξέρουν, πως με την Κυβέρνηση ΣΥΡΙΖΑ-ΑΝΕΛ και την ακολουθούμενη πολιτική, δεν υπάρχει ρεαλιστική προοπτική για το νοικοκυριό τους και για τον τόπο.

Ο ΟΟΣΑ πρόσφατα ανακήρυξε την Ελλάδα ως παγκόσμια πρωταθλήτρια στη φορολογία. Το παγκόσμιο οικονομικό φόρουμ στην πρόσφατη ετήσια έκθεση για την ανταγωνιστικότητα της οικονομίας κατατάσσει την Ελλάδα, προσέξτε παρακαλώ, στην τελευταία θέση από 137 χώρες στην επίδραση της φορολογίας στα κίνητρα για επενδύσεις και στην προ τελευταία θέση εκατοστή τριακοστή έκτη δηλαδή, στην επίδραση της φορολογίας στα κίνητρα για εργασία.

 Όλα αυτά εξηγούνται από τους 27 νέους φόρους, τις δύο αυξήσεις στους συντελεστές του ΦΠΑ, τις αυξήσεις των ασφαλιστικών εισφορών και είχαν ως αποτέλεσμα να κλείσουν πάνω από 77.000 επιχειρήσεις τα τελευταία 2,5 χρόνια. Περισσότεροι από 111.000 ελεύθεροι επαγγελματίες να έχουν κλείσει τα βιβλία τους τον τελευταίο 1,5 χρόνο. Οι ληξιπρόθεσμες οφειλές των ιδιωτών, δηλαδή, τα χρήματα που οφείλονται από τους πολίτες και τις επιχειρήσεις στην εφορία πλέον να ξεπερνούν τα 100 δισ.. Επιτρέψετε μου να πω, διότι κατηγορείτε τους προηγούμενους, ότι το 25% του ιδιωτικού χρέους, δηλαδή πάνω από 25 δισ. ευρώ έχουν δημιουργηθεί μόνο επί δικών σας ημερών, σε λιγότερο από τρία χρόνια διακυβέρνησής σας.

Προχθές στο υπουργικό συμβούλιο ο Πρωθυπουργός ισχυρίστηκε πως μπαίνουμε στο 2018 χωρίς ούτε ένα ευρώ νέα μέτρα. Η αλήθεια είναι πως το 2018 ήρθε με νέα μέτρα που αγγίζουν τα δύο δις, με μειώσεις συντάξεων, νέες περικοπές στο ΕΚΑΣ και μείωση σχεδόν κατά το ήμισυ του επιδόματος στο πετρέλαιο θέρμανσης. Είναι προφανές σε όλο και περισσότερους συμπολίτες μας ότι είτε ο Πρωθυπουργός δεν έχει επαφή με την πραγματικότητα και ζει μία ακόμα από τις αυταπάτες του είτε συνεχίζει να προδίδει τις υποτιθέμενες ιδέες και αρχές του, να εξαπατά συνειδητά και να λέει για μια ακόμη φορά ψέματα σε όλους.

Συνεπώς να κάνουμε κάτι σαφές για να συνεννοούμαστε και να ξέρουμε τι λέμε. Όλοι θα ευχόμασταν τον Αύγουστο του 2018 να είχαμε μια καθαρή έξοδο και πράγματι να τελείωναν οι υποχρεώσεις και η λιτότητα στη χώρα. Η πραγματικότητα, όμως, είναι διαφορετική. Το 2018 τελειώνει μόνο η χρηματοδότηση προς τη χώρα. Δυστυχώς, όμως, δεν τελειώνουν οι υποχρεώσεις της χώρας.

Οι Βουλευτές του ΣΥΡΙΖΑ και των Ανεξαρτήτων Ελλήνων έχετε ήδη ψηφίσει επιπλέον μέτρα λιτότητας 5,1 δισ. ευρώ για την επόμενη διετία, στα οποία συμπεριλαμβάνονται επιπλέον περικοπές συντάξεων, περαιτέρω μείωση του αφορολογήτου. Επίσης, η Κυβέρνηση έχει συμφωνήσει για την επίτευξη πολύ υψηλών πρωτογενών πλεονασμάτων της τάξεως του 3,5% ως το 2022 και του 2% ως το 2060. Άρα, όχι μόνο είναι απολύτως ψευδές ότι μπαίνουμε στο 2018 χωρίς ούτε ένα ευρώ νέα μέτρα, αλλά ο κ. Τσίπρας έχει δεσμεύσει τη χώρα δημοσιονομικά μέχρι το 2060. Αν συμπεριλάβουμε και το υπερταμείο που εσείς ψηφίσατε και υπερηφανεύεστε πως ήταν αποτέλεσμα 17ωρης προσωπικής διαπραγμάτευσης του Πρωθυπουργού, ο κ. Τσίπρας έχει υποθηκεύσει την περιουσία του ελληνικού κράτους για 99 χρόνια. Πολύ απλά για την καρέκλα έχετε δεσμεύσει ακόμα και τα δισέγγονά μας.

Στο υπερταμείο με το σημερινό πολυνομοσχέδιο περνούν απευθείας το 34% της ΔΕΗ και συμμετοχές του δημοσίου σε ΕΛΤΑ, ΕΥΔΑΠ, ΕΥΑΘ, Αστικές Συγκοινωνίες Πρωτεύουσας και άλλα. Αυτό είναι ο ορισμός της πρόχειρης νεοφιλελεύθερης πολιτικής σας και ξεπερνά τα όρια της θεωρίας σοκ. Η χώρα, όμως, χρειάζεται μια πραγματικά φιλελεύθερη κυβέρνηση που έχει και τη γνώση και την ικανότητα να την οδηγήσει εκτός κρίσης. Αυτή σίγουρα δεν είστε εσείς. Αυτό που κατηγορούσατε και τα ονομάζατε προδοσία και σκάνδαλα τα νομοθετείτε τελικά εσείς. Αλήθεια στους αγανακτισμένους στο Σύνταγμα γιατί δεν είχατε πει ότι τους τεχνοκράτες του ΤΑΙΠΕΔ, τους ξένους τεχνοκράτες να σημειώσω εγώ, θα παρείχατε απαλλαγή από ποινικές ή αστικές ευθύνες;

Στο Υπουργικό Συμβούλιο, όμως, συνέβη ένα ακόμα γεγονός, το οποίο δεν μπορώ να αφήσω ασχολίαστο. Ο Πρωθυπουργός έκοψε τη βασιλόπιτα και ανακοίνωσε ο κ. Παππάς πως όποιος Υπουργός κέρδιζε το φλουρί θα κέρδιζε την ψηφιοποίηση του Υπουργείου του. Για να είμαστε συνεννοημένοι ο σχεδιασμός της ψηφιακής σας πολιτικής στηρίζεται ανάλογα με το ποιος Υπουργός θα κερδίσει το φλουρί στη βασιλόπιτα. Αυτό και μόνο δείχνει την έλλειψη στοιχειώδους σοβαρότητας. Όποιος θέλει μπορεί να με διαψεύσει, γιατί βλέπω ότι αναστατώνεστε, ενώ υποτίθεται ότι εσείς πανηγυρίζετε. Αυτό και μόνο δείχνει την έλλειψη στοιχειώδους σοβαρότητας και σχεδιασμού και το μέγεθος της ανευθυνότητάς σας. Στην πραγματικότητα, όμως, το φλουρί το κέρδισαν όσοι σας άσκησαν πίεση για τους πλειστηριασμούς, ακόμη και της πρώτης κατοικίας, ακόμη και για χρέη προς την Εφορία της τάξεως των 500 ευρώ.

Διαβάζω από το πολυνομοσχέδιο «Από τις 21/2/2018 οι πλειστηριασμοί διεξάγονται αποκλειστικά και μόνο με ηλεκτρονικά μέσα, ανεξάρτητα από το χρόνο επίδοσης της επιταγής και επιβολής της κατάστασης». Από το περίφημο σύνθημα «κανένα σπίτι στα χέρια τραπεζίτη» φτάσαμε με την ψήφο των βουλευτών του ΣΥΡΙΖΑ και των ΑΝΕΛ στο καινούργιο σύνθημα «το σπίτι του ιδιοκτήτη με e-mail στον τραπεζίτη». Αλήθεια, κύριε Υπουργέ Δικαιοσύνης, που ήσασταν πριν εδώ, πιστεύετε ότι οι ηλεκτρονικοί πλειστηριασμοί εξασφαλίζουν την ελαχιστοποίηση του προσωπικού κόστους, όπως λέτε σε non paper; Δηλαδή, κάποιος χάνει το σπίτι του, αλλά επειδή ο πλειστηριασμός έγινε ηλεκτρονικά ελαχιστοποιήθηκε το προσωπικό κόστος.

Το μέγεθος της υποκρισίας και της ανευθυνότητάς σας δεν έχει όρια και σταματημό. Πριν λίγους μήνες κοροϊδεύατε συμβασιούχους του δημοσίου, ότι δήθεν θα τους μονιμοποιήσετε και μοιράζατε, για μια ακόμη φορά, ψεύτικες υποσχέσεις, χωρίς να έχετε το θάρρος να πείτε την αλήθεια.

Σήμερα φέρνετε τη διάταξη του άρθρου 242, που νομοθετείται προφανώς υπό την πίεση των θεσμών, διότι σας θεωρούν παντελώς αναξιόπιστους, στην οποία υπογραμμίζεται πως «οι διορισμοί και οι προσλήψεις προς τοπικούς φορείς της Γενικής Κυβέρνησης σε περιπτώσεις συμμόρφωσης σε δικαστικές αποφάσεις, με τις οποίες αναγνωρίζεται η ορισμένης διάρκειας εργασιακή σχέση του υπαλλήλου, ως αορίστου χρόνου ή κάλυψης οργανικών θέσεων μόνιμου προσωπικού ή προσωπικού με σύμβαση ιδιωτικού δικαίου αορίστου χρόνου μπορούν να διενεργούνται αρκούσης της τήρησης των ορίων δαπανών για μισθούς και συντάξεις που προβλέπονται στο Μεσοπρόθεσμο Πλαίσιο Δημοσιονομικής Στρατηγικής 2018- 2021.

Συνεχίζω, «Απαγορεύεται η μετατροπή των εργασιακών σχέσεων του έκτακτου προσωπικού, που προσλαμβάνονται με οιαδήποτε σχέση ορισμένης διάρκειας, που καταρτίζεται κατά τους κανόνες του ιδιωτικού δικαίου, σε συμβάσεις αορίστου διαρκείας». Πηγαίνετε τώρα να εξηγήσετε αυτή τη διάταξη στους συμβασιούχους που πριν από λίγους μήνες υποσχεθήκατε τη μονιμοποίηση.

Είναι η ίδια υποκρισία που σας διέπει για το ζήτημα της προκήρυξης των απεργιών. Άλλα λέγατε ως αντιπολίτευση, άλλα λέγατε στην αρχή της διακυβέρνησής σας και άλλα πράττετε τώρα. Εσείς που θα ψηφίσετε το πολυνομοσχέδιο αναρωτηθείτε πόσο συνεπείς είστε στις υποσχέσεις σας. Είμαι βέβαιος, όμως, ότι αυτό διόλου σας απασχολεί, για να παραμείνετε στην εξουσία είστε διατεθειμένοι να ψηφίσετε τα πάντα, κυριολεκτικά τα πάντα. Έχετε κάνει τον όρο «κωλοτούμπα» να αποκτήσει διεθνή εμβέλεια.

Σχετικά με το θέμα των οικογενειακών επιδομάτων, επιτρέψτε μου να υπενθυμίσω ότι επί κυβερνήσεων της Ν.Δ. από το 2012 πραγματοποιήθηκε αύξηση στον Προϋπολογισμό της τάξεως των 750 εκατομμυρίων ευρώ για τα οικογενειακά επιδόματα. Αυξήσαμε 750 εκατ. € τα οικογενειακά επιδόματα.

Δώσαμε επίδομα, το οποίο παρεμπιπτόντως ο ΣΥΡΙΖΑ και οι Ανεξάρτητοι Έλληνες δεν ψηφίσατε, κύριε Υπουργέ.

Δώσαμε επίδομα από το πρώτο παιδί με εισοδηματικά κριτήρια και ειδικό επίδομα σε τρίτεκνες και πολύτεκνες οικογένειες. Για πρώτη φορά με τον τρόπο αυτό υπήρξε έμπρακτη στήριξη από το πρώτο παιδί της οικογένειας και επαναλαμβάνω, ότι η Αντιπολίτευση τότε, δηλαδή, ο ΣΥΡΙΖΑ και οι Ανεξάρτητοι Έλληνες δεν το ψηφίσατε.

Στο νομοσχέδιο σας προβλέπεται η μείωση του εισοδηματικού ορίου για το επίδομα για όσους έχουν τρία και περισσότερα παιδιά. Άρα, τρίτεκνες και πολύτεκνες οικογένειες που λαμβάνουν το ειδικό επίδομα τιμωρούνται και μένουν εκτός.

Αυξάνετε ναι μεν το επίδομα πρώτου και δεύτερου παιδιού, για το οποίο δεν είμαστε αρνητικοί, αλλά με τον τρόπο που το κάνετε δυνητικά θα μειωθεί το ποσοστό όσων θα πάρουν επίδομα παιδιού, αν στην Κοινή Υπουργική Απόφαση που πρέπει να βγει θα καθοριστούν και περαιτέρω κριτήρια, όπως περιουσιακά, κάτι το οποίο συνέβη και με το κοινωνικό μέρισμα, όπως κάνατε.

Θα θέλαμε, λοιπόν, να ξέρουμε από την ηγεσία του Υπουργείου Εργασίας πότε σκοπεύει να εκδώσει την Κοινή Υπουργική Απόφαση και τι θα περιλαμβάνει.

Η Ν.Δ. έχει, ήδη, καταθέσει ένα εθνικό σχέδιο για την αντιμετώπιση των αρνητικών δημογραφικών τάσεων και στο πλαίσιο αυτό πρέπει να δώσουμε κίνητρα αρχικά για να μείνουν οι νέοι στη χώρα και να δημιουργήσουν οικογένεια εδώ. Συνεπώς, να αντιστρέψουμε τη διαρροή εγκεφάλων και να υπάρχει προοπτική βιώσιμης εργασίας στον τόπο μας.

Στο πλαίσιο αυτό πρέπει να δώσουμε κίνητρα για να βρεθούν θέσεις εργασίας και αυτό συμπεριλαμβάνει αρχικά την εξασφάλιση της πρόσβασης σε βρεφονηπιακούς και παιδικούς σταθμούς για όλες τις οικογένειες που δεν έχουν εναλλακτική με φορολογικά κίνητρα, όπως 1000 € αφορολόγητο για το πρώτο παιδί, 2000 € για το δεύτερο και επιπλέον 1000 € για κάθε επόμενο, καθώς και με υιοθέτηση επιπλέον μέτρων στήριξης για μονογονεϊκές οικογένειες.

Επιτρέψτε μου, όμως, να σας πω πως ακόμα και αν το επίδομα για κάθε παιδί ήταν αρκετά υψηλότερο από αυτό που μας παρουσιάζετε, το κόστος διαβίωσης για κάθε οικογένεια τα τελευταία τρία χρόνια επί ημερών ΣΥΡΙΖΑ – Ανεξαρτήτων Ελλήνων έχει αυξηθεί κατά πολύ, με αποτέλεσμα να έχει γίνει δυσβάσταχτο.

Αυτό φαίνεται, όπως είπα πιο πριν, και από το ύψος των ληξιπρόθεσμων οφειλών των ιδιωτών προς τις Εφορίες και τα Ασφαλιστικά Ταμεία, που έχουν φτάσει στο ρεκόρ ένας στους δύο να χρωστάει στην Εφορία. Αν προσθέσουμε και όσους δεν μπορούν να ανταποκριθούν στις δόσεις των δανείων τους ή και στις βασικές καθημερινές τους ανάγκες αντιλαμβάνεστε, ότι ο μοναδικός δρόμος επιβίωσης είναι η άμεση μείωση της φορολογίας και η γένηση βιώσιμων θέσεων εργασίας.

Άρα, πολύ ουσιαστικότερη πολιτική για τα νοικοκυριά, για την οικογένεια, για τη χώρα θα ήταν η πραγματική μείωση της φορολογίας, ειδικά των έμμεσων φόρων, που είναι και οι πιο άδικοι.

Το δικό μας σύνθημα είναι «Νέα Δημοκρατία = νέες δουλειές», δουλειές, δουλειές….

Αυτό θα κάνουμε, αυτός πρέπει να είναι ο στόχος μας, αυτή είναι η καλύτερη κοινωνική πολιτική, η πολιτική των ευκαιριών όχι η πολιτική των επιδομάτων, διότι τόσο η επένδυση στο Ελληνικό που θα δημιουργήσει 75.000 νέες βιώσιμες θέσεις εργασίας και όχι 8μηνες και 10μηνες συμβάσεις μέσω ΕΣΠΑ, τόσο η επένδυση στις Σκουριές, στον Αφάντου της Ρόδου όσο και πολλές άλλες επενδύσεις έχουν υπονομευθεί από την κυβέρνηση ΣΥΡΙΖΑ – ΑΝ.ΕΛ..

Συνεπώς, ανάπτυξη με υπερφορολόγηση και υπονόμευση επενδύσεων δεν γίνεται.

Στο ζήτημα της διαμεσολάβησης η Ν.Δ. αν και είναι υπέρ των εναλλακτικών μορφών επίλυσης διαφορών, όπως η διαμεσολάβηση, η δικαστική διαμεσολάβηση και η διαιτησία, που θα μπορούσαν, πράγματι, να συμβάλλουν στην ταχεία και αποτελεσματική επίλυση των διαφορών, αλλά και στην αποσυμφόρηση της δικαιοσύνης εκφράζει τον προβληματισμό της και την αντίθεσή της για τον τρόπο με τον οποίο αποφάσισε η κυβέρνηση να προχωρήσει στο συγκεκριμένο θεσμό.

Αρχικά η επιλογή της υποχρεωτικότητας αποκλίνει σχεδόν από όλα τα νομοθετικά πρότυπα με εξαίρεση την Ιταλία, στην οποία, όμως, μάλιστα, το κόστος είναι κατά πολύ χαμηλότερο από ό,τι στην Ελλάδα.

Θα θέλαμε να γνωρίζαμε το λόγο για τον οποίο η κυβέρνηση δεν επέλεξε την προεραιτικότητα της διαδικασίας, η οποία εφαρμόζεται στις περισσότερες χώρες.

Δεύτερον, λόγω της υποχρεωτικότητας της διαδικασίας διαμεσολάβησης εισάγεται ένα επιπλέον κόστος πρόσβασης στη δικαιοσύνη για τους πολίτες από το οποίο θα πληγούν σίγουρα οι ασθενέστεροι μιας και θα είναι πιο ακριβή η προσφυγή στη δικαιοσύνη.

Αφού «καζινοποιήσατε» όλη τη χώρα, τώρα φέρνετε ένα εντελώς διαφορετικό ρυθμιστικό πλαίσιο για τα καζίνο, παρά το γεγονός, ότι ο ίδιος ο Υπουργός Οικονομικών είχε δεσμευτεί πριν από δύο μήνες πως αυτό θα γινόταν σε μια ξεχωριστή συζήτηση, σε ένα ξεχωριστό νομοσχέδιο, «μέχρι το τέλος του έτους» είχατε πει χαρακτηριστικά, κύριε Υπουργέ, ώστε να μπορούσε να γίνει και ουσιαστικός διάλογος.

Προφανώς, ο διάλογος είναι κάτι που σας αφήνει παγερά αδιάφορο και θέλατε να τον αποφύγετε. Οι λόγοι είναι προφανείς.

Επίσης, συμπεριλάβατε ένα μίνι νομοσχέδιο για τον νέο φορέα στο κτηματολόγιο, το οποίο διακρίνεται από προχειρότητα και ιδεοληψία.

Συμπερασματικά, το πολυνομοσχέδιο που φέρατε στη Βουλή είναι ένα μείγμα μνημονιακών δεσμεύσεων, αριστερών ιδεοληψιών και οδυνηρών διαψεύσεων για πολλές κοινωνικές ομάδες και συντεχνίες, στις οποίες μέχρι πρόσφατα «κλείνατε το μάτι».

Προφανώς και καταψηφίζουμε επί της αρχής το πολυνομοσχέδιο σας.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης-ΠΑ.ΣΟ.Κ.-ΔΗΜ.ΑΡ.): Σας ευχαριστώ, κυρία Πρόεδρε.

Άκουσα με προσοχή τους συναδέλφους Εισηγητές, τόσο του ΣΥΡΙΖΑ όσο και της Ν.Δ., οι οποίοι προσπάθησαν να ξεφύγουν ουσιαστικά από το θέμα, γιατί η ατζέντα που έχουμε στο νομοσχέδιο και πραγματικά κύριε Υπουργέ έχει θράσος η Ν.Δ., γιατί φέρνετε όλα αυτά που δεν μπορούσε να είχε ψηφίσει μέχρι σήμερα.

 Δηλαδή, το θέμα της απεργίας, το οποίο όπως είπε και ο κ. Κωστής Χατζηδάκης δεν μπόρεσε να ψηφίσει η προηγούμενη κυβέρνηση, το φέρνετε σήμερα. Είναι χαρούμενος ο κ. Βορίδης, τον βλέπετε και ανυπομονεί από στιγμή σε στιγμή να το ψηφίσει και με τα δύο χέρια μαζί σας.

Κυρίες και κύριοι συνάδελφοι, αναρωτήθηκε η Εισηγήτρια του ΣΥΡΙΖΑ και μίλησε πάρα πολύ σωστά, ότι στην Ευρώπη δημιουργούνται κυβερνήσεις με ακροδεξιά κόμματα. Το ζητούμενο είναι, όπως είπε ο αγαπημένος σας Γιούνκερ, ότι την αρχή την έκανε ο ΣΥ.ΡΙΖ.Α. με τον ακροδεξιό Καμμένο. Άρα, όλα από εδώ ξεκίνησαν και όχι μόνο η «κωλοτούμπα».

Ξεκαθαρίζω, άλλο «ακροδεξιός», άλλο «νεοναζί».

Αναρωτιέμαι, κύριοι συνάδελφοί όταν λέτε για “συγκάλυψη” και αύριο θα ψηφίσετε την διάταξη του ΤΑΙΠΕΔ για τα ακίνητα, τα οποία φέρνει ο Υπουργός και λέγατε ότι είναι σκάνδαλο. Και τώρα φέρνετε διάταξη, η οποία αθωώνει όλους τους εμπειρογνώμονες.

Πότε λέγατε αλήθεια; Τότε ή τώρα; Δεν λέγατε ποτέ αλήθεια, πάντα ψέματα λέγατε. Αυτό είναι το πρόβλημα.

ΧΡΗΣΤΟΣ ΜΑΝΤΑΣ (ΕΚΤΟΣ ΜΙΚΡΟΦΩΝΟΥ): Ενώ εσείς λέγατε αλήθεια…

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης-ΠΑ.ΣΟ.Κ.-ΔΗΜ.ΑΡ.): Κοιτάξτε, κύριε Μαντά, θα σας πω κάτι. Είναι πολλές φορές που νιώθω όταν ο κύριος Τσακαλώτος, ο οποίος έχει λίγο αυτό που έλεγε ο Γεώργιος Παπακωνσταντίνου, ο κ. Βενιζέλος και μας λέει πραγματικά για τη χώρα ότι πρέπει να πάει γρήγορα στην Ευρώπη για τα προαπαιτούμενα, νιώθω πραγματικά ότι κάνει μια προσπάθεια για τη χώρα.

Πώς νιώθετε από την Πλατεία Συντάγματος, Υπουργός Οικονομικών, που τα ψηφίζετε όλα σε δύο μέρες, σε τρεις μέρες, σε τέσσερις μέρες, χωρίς να μιλάτε καθόλου; Πώς νιώθετε από την Πλατεία Συντάγματος, μαζί με τον κ. Βαρουφάκη, τον κ. Κατρούγκαλο και όλους τους υπόλοιπους σήμερα να είστε εδώ και να τα υπογράφετε όλα;

Κυρίες και κύριοι συνάδελφοι, σήμερα το νομοσχέδιο έχει μια συντηρητική και δεξιά ατζέντα. Κάνει τη βρώμικη πολιτική δουλειά που θα έπρεπε να κάνουν τα άλλα κόμματα.

Και εξηγούμαι: Διαμεσολάβηση. Κυρίες και κύριοι συνάδελφοι, η διαμεσολάβηση την οποία φέρατε -και ο Υπουργός Δικαιοσύνης δεν ξέρω ακόμη τι αλλαγές έχει φέρει- ποιους αφορά; Αφορά τις υποθέσεις πάνω από 50.000 €, τους πλούσιους; Αφορά όλη την φτωχοποιημένη κοινωνία, δηλαδή τις τράπεζες με τους δανειολήπτες, τις ασφαλιστικές εταιρείες με τους ανθρώπους που έχουν θέμα μ΄αυτές, τα διαζύγια και οτιδήποτε άλλο, το οποίο με την υποχρεωτικότητα και με το χιλιάρικο που χρειάζεται ο καθένας, θα τους εκβιάζουν όλοι. Αυτή είναι η πραγματικότητα της υποχρεωτικότητας που εσείς οι ίδιοι σήμερα φέρατε.

Το νομοσχέδιο για τη διαμεσολάβηση ήταν προαιρετικό και είναι νόμος του ΠΑ.ΣΟ.Κ.. ΠΟΛΛΟΙ ΒΟΥΛΕΥΤΕΣ : (Ομιλούν εκτός μικροφώνου)

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης – ΠΑ.ΣΟ.Κ. – ΔΗΜ.ΑΡ.): Ακούστε, ξέρω ότι είσαστε αποτελεσματικοί τροϊκανοί. Το ξέρω ότι είστε αποτελεσματικοί σ' αυτό. Σας προτείνουμε να υπάρχει υποχρεωτικότητα στην ενημέρωση για ένα μικρό χρονικό διάστημα, έτσι ώστε να μπορούν να διασφαλιστούν αυτές οι διαδικασίες.

Δεύτερον, ηλεκτρονικοί πλειστηριασμοί. Άκουσα από την Εισηγήτρια ότι διεκπεραιώνεται μια μεγάλη μεταρρύθμιση. Κύριοι συνάδελφοι, άκουσα στο τελευταίο νομοσχέδιο, παρουσία του κ. Υπουργού, βουλευτές, όπως ο κ. Τριανταφυλλίδης, όπου τον παρακαλούσαν να φέρετε μια ρύθμιση, γιατί τώρα πια που δεν υπάρχει η διάταξη του κ. Σταθάκη μέχρι 140.000, 200.000…

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Γιατί δεν υπάρχει;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης – ΠΑ.ΣΟ.Κ. – ΔΗΜ.ΑΡ.): Μέχρι 31/12/17. Αφήστε με. Αφήστε με. Ακούστε λίγο.

ΠΟΛΛΟΙ ΒΟΥΛΕΥΤΕΣ : (Ομιλούν εκτός μικροφώνου)

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης – ΠΑ.ΣΟ.Κ. – ΔΗΜ.ΑΡ.): Κοιτάξτε να δείτε, αντιστροφή της αλήθειας δεν μπορεί να κάνει κανείς.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Είναι 31 Δεκέμβρη του 2018.

ΠΟΛΛΟΙ ΒΟΥΛΕΥΤΕΣ : (Ομιλούν εκτός μικροφώνου)

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Παρακαλώ αφήστε τον Εισηγητή να μιλήσει.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης – ΠΑ.ΣΟ.Κ. – ΔΗΜ.ΑΡ.): Ο νόμος Κατσέλη, κ. Υπουργέ, είναι για όλους αυτούς, οι οποίοι προσφεύγουν στα δικαστήρια. Για όλους τους υπόλοιπους, οι οποίοι δεν προσφεύγουν στα δικαστήρια, από 21/2, πρώτη κατοικία, θα γίνονται οι ηλεκτρονικοί πλειστηριασμοί και αυτή είναι η μεγάλη καινοτομία που κάνατε.

Ο Υπουργός, ο οποίος είπε θα διασφαλίσει και θα φέρει ρύθμιση, τον περιμένουμε να φέρει ρύθμιση για αυτό, όμως επειδή είστε συγκινημένοι και συγκινητικά κοντά στους ηλεκτρονικούς πλειστηριασμούς, έβγαλε ένα non paper ο κ. Κοντονής, ο οποίος τι λέει, γιατί εσείς αγαπάτε το λαό. Οι πλειστηριασμοί, λέει, έχουν μεγάλη ψυχική ένταση. Γι' αυτό με τους ηλεκτρονικούς πλειστηριασμούς επιτυγχάνουμε τη μεγιστοποίηση του οικονομικού οφέλους και την ελαχιστοποίηση του προσωπικού κόστους. Αυτό κάνει η κυβέρνηση ΣΥΡΙΖΑ – ΑΝΕΛ. Με τους ηλεκτρονικούς πλειστηριασμούς ελαχιστοποιεί το προσωπικό κόστος. Συγχαρητήρια, κύριοι συνάδελφοι. Κάνετε μεγάλη κοινωνική παρέμβαση στη χώρα.

Τρίτον, μεταφορά στο υπερταμείο. Κύριε Υπουργέ, θα θυμάστε, θα σας το δώσω εάν δεν το έχετε, ότι όταν δημιουργήσατε το υπερταμείο, δεσμευτήκατε ότι όσο είμαι εγώ Υπουργός δεν θα γίνει ιδιωτικοποίηση. Στα πρακτικά της Βουλής εάν θέλετε, μπορείτε να τα βρείτε. Ερωτώ, η πώληση των μονάδων της ΔΕΗ στη Μεγαλόπολη και στη Μελίτη, τις οποίες ανακοίνωσε ο κ. Σταθάκης, είναι ιδιωτικοποίηση ή ξεπούλημα;

Προσπαθείτε να προσπεράσετε τα θέματα. Άρα, όπως είπε και ο βουλευτής Αρκαδίας, ο κ. Παπαηλιού και πιστεύω ότι θα κρατήσει τη δέσμευσή του στην Αρκαδία, ότι δεν θα γίνει πώληση των μονάδων της ΔΕΗ. Είμαι σίγουρος ότι θα δεσμευτεί, ότι θα πείσει την Κυβέρνηση να μη γίνει τέτοια διαδικασία για τη ΔΕΗ. Άλλωστε, εδώ είναι ο κ. Παπαηλιού, έχει ακούσει την πρότασή μας.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών) : Δηλαδή δεν δεχόμαστε αυτά του Ευρωπαϊκού Δικαστηρίου; Εσείς δεν είστε ευρωπαϊκό κόμμα;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ) : Κύριε Τσακαλώτο, σας καταλαβαίνω. Μια φορά για εσάς από την Αριστερά στο Λαϊκό Κόμμα είναι «ένα τσιγάρο δρόμος». Αυτή είναι η πραγματικότητα, από το να είστε Αριστερός στη πλατεία Συντάγματος, μέχρι να είσαστε σήμερα να υπερασπίζεστε όλα αυτά, είναι «ένα τσιγάρο δρόμος».

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Μπορείτε να συνεχίσετε επί του νομοσχεδίου, κύριε Κωνσταντινόπουλε;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Σήμερα θα ψηφίσετε μαζί με τον κ. Βορίδη, τον κ. Γεωργιάδη, τον κ. Βρούτση την απεργία. Μαζί και μπορεί να το φέρει έτσι ο χρόνος, ώστε να είναι η αρχή ενός μεγάλου πολιτικού έρωτα για το μέλλον, μην το ξεχνάτε αυτό.

Πάμε τώρα στο τέταρτο θέμα. Νέο Ελεγκτικό Σώμα. Αναρωτιέμαι κύριε Υπουργέ, πόσα Ελεγκτικά Σώματα εναντίον της διαφθοράς χρειάζεστε;

Αναρωτιέμαι κύριε Υπουργέ, έχετε πέντε Ελεγκτικά Σώματα, την Ανεξάρτητη Αρχή, το ΣΔΟΕ, την Οικονομική Αστυνομία. Γιατί χρειάζεται ένα νέο Ελεγκτικό Σώμα και δεν μπαίνει αυτό, οι προσλήψεις να γίνουν στην Ανεξάρτητη Αρχή, έτσι ώστε να μπορεί να κάνει καλύτερα τη δουλειά της; Αναρωτιέμαι πώς θα γίνουν οι επιλογές των «ράμπο»; Θα ήθελα να μας πείτε, θα γίνουν με το γνωστό σύστημα ΣΥ.ΡΙΖ.Α. – ΑΝ.ΕΛ.;

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Σας παρακαλώ πολύ, κύριε Κωνσταντινόπουλε, συνεχίστε και μην δημιουργείτε ερωτήματα που δημιουργούν αντιδράσεις. Σας παρακαλώ πολύ, τοποθετηθείτε, συντομεύετε, μιλάτε επί 13 λεπτά.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Ερωτώ τον κ. Υπουργό, θα υπάρχουν αξιοκρατικά κριτήρια;

Δεν μου επιτρέπουν, κυρία Πρόεδρε, να συνεχίσω την τοποθέτησή μου.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Εσείς, με τον τρόπο σας, θα πρέπει να συνεχίσετε την τοποθέτησή σας επί του νομοσχεδίου.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Εγώ με τον τρόπο μου, μιλάω επί του νομοσχεδίου. Αυτή είναι η άποψή μου, θα με ακούσουν και στη συνέχεια θα τοποθετηθεί κάποιος άλλος συνάδελφος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Την άποψή σας, ναι, αλλά συνεχίστε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Βλέπετε, ότι έχω πολύ καλή διάθεση και δεν κρατάω σε κανέναν κακία σε αυτά που λέει.

Αναρωτιέμαι, κύριε Υπουργέ και θα ήθελα να μας απαντήσετε. Αναρωτιέμαι, ποιοι θα είναι οι κανόνες αυτοί με τους οποίους θα αξιολογηθούν, ώστε να δημιουργηθεί αυτή η νέα υπηρεσία.

Σε ό,τι αφορά τα καζίνο. Φέρνεται ένα νέο ρυθμιστικό πλαίσιο, με το οποίο δημιουργείτε καζίνο τουλάχιστον σε έξι με επτά περιοχές της Ελλάδος. Αυτό δεν έχει καμία σχέση, με το ρυθμιστικό πλαίσιο που λέγατε για το Ελληνικό;

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Είναι προαπαιτούμενο, είναι προϋπόθεση.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Συγγνώμη, η δίκαιη ανάπτυξη για τη χώρα, προϋποθέτει, καζίνο στην Κρήτη; Καζίνο στη Μύκονο; Καζίνο στη Φλώρινα ή οπουδήποτε αλλού; Με ποια κριτήρια έγιναν όλα αυτά;

Και αναρωτιέμαι, επειδή οι βουλευτές του ΣΥΡΙΖΑ της Κρήτης, είχαν θέσει θέμα γι' αυτό. Άρα, αφού υπάρχει αυτό το θέμα, συνεχίζουν να πιστεύουν, ότι το καζίνο χρειάζεται να γίνει στην Κρήτη;

Ολοκληρώνω, κύριοι συνάδελφοι, λέγοντας το εξής. Κύριοι συνάδελφοι, το θέμα της απεργίας, το οποίο ο κ. Τσίπρας…..

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Κύριε Βορίδη, τους ενημερώσατε για τη θέση σας για την απεργία;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Μαζί θα τα ψηφίσετε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Σας παρακαλώ πολύ, κάντε λίγη ησυχία. Σας παρακαλώ πολύ, αφήστε να ολοκληρώσει ο κύριος συνάδελφος και κάντε ησυχία.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Αγαπητοί συνάδελφοι, θα τα βρείτε. Τώρα, πόσο δεξιά θα τα βρείτε, είναι δικό σας θέμα.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ολοκληρώστε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κυρία Πρόεδρε, με συγχωρείτε, αλλά αυτό είναι δική σας υποχρέωση. Διαφορετικά θα ολοκληρώσω όταν ολοκληρώσουν και οι συνάδελφοι.

Θέλω να σας αναφέρω και να σας θυμίσω, γιατί ο κ. Τσίπρας, δεν λέει ψέματα. Ένα τουίτ του κυρίου Τσίπρα, όταν έλεγε, ότι οι ομαδικές απολύσεις, το «lock-out», η απαγόρευση της απεργίας, η πλήρης εξουθένωση εργαζομένων και συνταξιούχων, τα διαβόητα προαπαιτούμενα. Αυτό σας το δίνω για να το έχετε, κύριε Τσακαλώτο, και αν θέλετε το πιστεύετε. Σας το δίνω, γιατί μπορεί να το δείξετε και στο οικογενειακό περιβάλλον του κυρίου Τσίπρα, που λέει, ότι δεν έχει πει ούτε ένα ψέμα ο κύριος Πρωθυπουργός.

Αναρωτιέμαι για το ν. 1264/1982, ο οποίος, βεβαίως και πρέπει να αλλάξει. Βεβαίως, θα πρέπει να γίνει η αλλαγή του, αλλά με τι;

Με έναν κοινωνικό διάλογο εργαζομένων, εργοδοτών, Κυβέρνησης.

Αναρωτιέμαι, θα πρέπει να μαζεύονται σ' ένα γήπεδο όλοι οι υπάλληλοι π.χ. ενός μεγάλου σουπερμάρκετ…..

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Σας παρακαλώ πολύ, κάντε ησυχία.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Σας παρακαλώ πολύ, σας παρακαλώ. Θα με ακούσετε και μετά θα πείτε ό,τι θέλετε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κύριε Κωνσταντινόπουλε, σας παρακαλώ και εγώ, συντομεύετε και μην δημιουργείτε ερωτήματα. Τοποθετηθείτε και καταθέστε την άποψή σας.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Καταλαβαίνω την άποψή σας, σας καταλαβαίνω.

Σας παρακαλώ πολύ, κύριε συνάδελφε. Και ο Πρωθυπουργός είπε ότι λέγατε ψέματα. Τώρα, ηρεμήστε.

Άρα, σήμερα, ποια είναι η αναγκαιότητα αυτή;

Υπάρχουν επενδύσεις, κύριε Υπουργέ, οι οποίες σταματάνε γιατί γίνονται απεργίες στον ιδιωτικό τομέα;

Καμία. Γίνεται αυτό που δεν μπόρεσε να κάνει η Νέα Δημοκρατία, αυτό που είχε θέσει ως κόκκινη γραμμή, και ήρθατε σήμερα εσείς, μαζί με τη Νέα Δημοκρατία, να το κάνετε πράξη.

Τελειώνω, ως προς τα επιδόματα. Όπως ξέρετε το 2013 ξεκίνησε η ενίσχυση των οικογενειών με ένα και δύο παιδιά, παράλληλα όμως με τους τρίτεκνους και τους πολύτεκνους. Εσείς τι κάνετε σήμερα; Δεν το είπα εγώ το είπε ο κ. Μιχελής σήμερα το πρωί. Αναδιανομή της φτώχειας. Αγαπάτε τους φτωχούς και τους διπλασιάζετε. Όπως κόψατε το ΕΚΑΣ και δεν αφήσατε να προχωρήσει το εγγυημένο εισόδημα, το οποίο δεν ήταν μόνο από πόρους της Ελλάδας αλλά και από Κοινοτικούς Πόρους και δεν ήταν επίδομα, γιατί ήταν διασυνδεδεμένο με την εργασία. Σήμερα, κάνετε αναδιανομή της φτώχειας. Αυτή είναι η πραγματικότητα που σήμερα εσείς ήρθατε να πείτε για τη μεγάλη μεταρρύθμιση.

Κυρίες και κύριοι συνάδελφοι του ΣΥΡΙΖΑ από σήμερα θα ξεκινήσετε να υλοποιείτε την πιο σκληρή δεξιά αντικοινωνική πολιτική. Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Γερμενής.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου ΧΡΥΣΗ ΑΥΓΗ): Εσείς του ΣΥΡΙΖΑ, αυτό ακριβώς καταφέρατε πριν λίγο για τον κύριο που πριν λίγο μίλαγε στο βήμα τον κ. Κωνσταντινόπουλο. Να ανεβαίνει στο βήμα και να έχει το θράσος να κουνάει το χέρι, να μιλάει γύρω στα 17’-18’ να κάνει χαβαλέ, να έχει ύφος δέκα καρδιναλίων και να σας λέει τι έκαναν αυτοί και τι κάνετε εσείς τώρα. Αυτό είναι το χειρότερο πράγμα που για εμάς τους χρυσαυγίτες κατάφερε το ΣΥΡΙΖΑ, να αναστήσει τους πεθαμένους, κάποια ανθρωπάκια, όχι όλοι, όπως είναι αυτοί του ΠΑΣΟΚ που ξεχνάνε το Τζέφρυ τον Παπανδρέου όταν έφερε το Μνημόνιο και κατέστρεψε ένα ολόκληρο ελληνικό κράτος και ένα περήφανο ελληνικό έθνος και το έφερε στην κατάντια αυτή που ζει σήμερα αυτή η χώρα, Ενώ, θα μπορούσατε πολύ άνετα, από την πρώτη μέρα που γίνατε Κυβέρνηση, κάτι τέτοια απολιθώματα της ιστορίας, να τα στείλετε στον κάδο των αχρήστων και να θυμούνται κάποιοι ιστορικοί δικοί τους να γράφουν καμία λεζάντα σε καμία Κυριακάτικη Εφημερίδα.

Και πως να μην γίνει αυτό όταν ερχόμαστε σήμερα εδώ να συζητήσουμε ένα νομοσχέδιο που κατατέθηκε χθες στις 20:00 ή 21:00 μ.μ., με 1.531 σελίδες. Βέβαια κάποιοι από εσάς τις βλέπετε μισές και λέτε 653 σελίδες, δηλαδή τα βλέπετε όπως θέλετε. Επίσης, με 400 άρθρα που καλούμαστε όλοι βουλευτές από όλες τις παρατάξεις. Εσάς, βέβαια, σας έκανε ιδιαίτερα μαθήματα ο Τσακαλώτος χθες. Διάβασα σε μια εφημερίδα ότι υπήρξαν και χαλαρές αντιδράσεις. Εκεί καταντήσατε. Πού είναι η ιδεολογία σας; Πού είναι τα πιστεύω σας; Προφανώς αυτοί που είχαν ιδεολογία έφυγαν την προηγούμενη εκλογική περίοδο. Φέρατε 400 άρθρα και ένα νομοσχέδιο που θα το δει η ελληνική κοινωνία και θα το βιώσει στο πετσί της όχι τώρα, αλλά τους επόμενους μήνες. Εκεί που λέτε ότι βγαίνουμε από το μνημόνιο το 2018 – 2019, κοιτάτε να κλείσετε την ψαλίδα. Τίποτα από όλα αυτά.

Η χώρα δεν βγαίνει από το μνημόνιο ούτε το 2060. Θα είναι μέσα οι γενιές οι δικές μας, οι γενιές των παιδιών μας και οι γενιές των παιδιών των παιδιών μας. Εκεί καταντήσατε να κάνετε την Ελλάδα. Είναι ένα νομοσχέδιο που αφορά - όπως είπαμε- τους πάντες στην ελληνική κοινωνία, όπως πλειστηριασμοί, απεργίες, οικογενειακά και προνομιακά επιδόματα, δημόσια και ιδιωτικά έργα, διόδια, θέματα του Υπουργείου Παιδείας και Θρησκευμάτων, συγχωνεύσεις σε σχολικές μονάδες. Εκεί καταντήσατε. Όμως, χαλαρές οι αντιδράσεις σας. Ήπιες. Επιπρόσθετα θέματα είναι της υγείας, ηλεκτρονικό σύστημα ΕΟΠΥΥ, δηλαδή καινούργιες ταυτότητες κ.λπ., καινούργιο ηλεκτρονικό φακέλωμα. Αλήθεια μιας που συζητήσαμε για ηλεκτρονικά ζητήματα και για ΑΦΜ, το νομοσχέδιο μέσα αναφέρει κάτι για το ΑΦΜ και ότι τώρα δεν μπορεί ένας απατεώνας να κάνει καινούργια εταιρεία με διαφορετικό ΑΦΜ, αλλά πρέπει να δώσει τα προηγούμενα. Άρα, εσείς του ΠΑΣΟΚ τι έγινε τώρα που κάνετε καινούργιο ΑΦΜ και αλλάζετε ταμπέλα και λέγεστε αλλιώς; Τι θα γίνει; Θα σας πιάσει εφοριακός; Θα σας πει πόσα χρωστάτε; Θα δώσετε τίποτα; Μάλλον όχι.

Επίσης, λέμε για μνημονιακές δεσμεύσεις και ο Υπουργός ανέφερε εδώ ότι το 95% του νομοσχεδίου είναι μνημονιακές δεσμεύσεις. Τα τετραγωνικά, το ζυμωτήρι των αρτοποιών αν θα είναι πάνω ή κάτω στο υπόγειο είναι μνημονιακή δέσμευση; Δεν γνωρίζω αν θα καλέσετε κάποιον φορέα από τον κλάδο των αρτοποιών, να δούμε αν είναι μνημονιακή δέσμευση που τόσο πολύ κόβεστε να το βάλετε μέσα στα 400 άρθρα.

Ακόμα, σχετικά με τους φαρμακοποιούς ελέγχετε τι ώρα θα ανοίγουν τα φαρμακεία τους ή τι ώρα θα τα κλείνουν. Έχουν ιδιωτική επιχείρηση οι άνθρωποι, αφού ελεύθερη αγορά έχουμε. Θα πείτε και στον φαρμακοποιό τι ώρα θα ανοίξει το φαρμακείο του; Από την στιγμή που αφήσατε να υπάρχουν 30 φαρμακεία σε ένα δρόμο, τώρα τους λέτε και πότε θα ανοίγει ο καθένας στο φαρμακείο του. Αυτό είναι μνημονιακή δέσμευση;

Σχετικά με την υγεία, έχετε φέρει 90 άρθρα. Και τα 90 άρθρα για την υγεία είναι μνημονιακή δέσμευση; Ούτε εκεί. Τι κάνουμε λοιπόν; Ευκαιρία βρήκατε τώρα που γυρίζει να περάσετε ένα πολυνομοσχέδιο για να μην έχετε και τις αντιδράσεις κατά τη διάρκεια όλου του 2018, αν τα καταφέρετε να είστε στην κυβέρνηση. Όμως επειδή είστε «καρεκλοκένταυροι» και εσείς και οι ΑΝΕΛ δεν νομίζω να υπάρχει κάποια διαρροή. Ευκαιρία βρήκατε να προσθέσετε και παράλληλα ο κάθε Υπουργός να περάσει και τα δικά του για να έχει ένα όμορφο 2018.

Και μάλιστα το περνάτε σε τέτοια στιγμή, γιατί στις 22 του μηνός είπε ο κ. Τσακαλώτος ότι θα συνεδριάσει με το EUROGROUP για τα προαπαιτούμενα κ.τ.λ. και στις 19 του μηνός συγκαλείτε συνάντηση των πολιτικών αρχηγών για ένα μεγάλο θέμα, όπως είναι αυτό για το όνομα της Μακεδονίας. Τέτοιοι ήσαστε, όλα τα βάζετε σε ένα blender και λέτε «έλα μωρέ, εντάξει» να μην πάρει «χαμπάρι» και η ελληνική κοινωνία. Η ελληνική κοινωνία το όνομα της Μακεδονίας θα το πάρει. Ήδη, ξεκινούν αντιδράσεις, στη Θεσσαλονίκη στις 21 του μηνός, σε Αθήνα. Χθες κάναμε εμείς συγκέντρωση. Ήδη, ξεκινάνε οι αντιδράσεις. Αυτά εδώ πέρα, όμως, τώρα δεν θα τα πάρει χαμπάρι κανείς. Δεν θα τα πάρει χαμπάρι κανείς.

Όλοι θυμόμαστε όταν σε αυτή τη Βουλή έρχονταν από την συγκυβέρνηση της Ν.Δ.-ΠΑ.ΣΟ.Κ. αντίστοιχα τέτοια πολυνομοσχέδια. Θυμόμαστε όλοι τον Λαφαζάνη, μάλιστα του είχαμε βάλει και το ψευδώνυμο « ο Διακοπτόπουλος», όποτε ξεκίναγε, σήκωνε το χέρι, τα’ κανε Rodeo, τον Στρατούλη, την Κωνσταντόπουλου, όλοι το θυμόμαστε, να κάνουμε μια Επιτροπή εδώ που να μην ξεκινάει ποτέ.

Θυμάστε τον Τσακαλώτο εδώ, να κάνει υποτιθέμενες μάχες με τον τότε Υπουργό Οικονομικών τον κ.Σταϊκούρα. Εδώ ήμασταν, τα θυμόμαστε όλα. Ξαφνικά τι έγινε; Αλλά βέβαια αυτοί που ήταν ιδεολόγοι του Κόμματος - και εγώ μπορεί να ανήκω σε άλλη ιδεολογική παράταξη, κάτι Λαφαζάνηδες, κάτι Στρατούληδες τους βγάζω το καπέλο, τους λέω «μπράβο μάγκες», που αφήσανε αυτά τα έδρανα, αφήσανε το βουλευτικό μισθό και είπαν «πάμε, συνεχίζουμε από άλλο μετερίζι». Εσείς, εδώ, όμως, ρε παιδιά, τι γίνεται; Τόσο αυστηρά ιδεολόγοι είσαστε; Τόσο μάγκες είσαστε; Μπράβο σας. Δεν αφήνετε αυτές τις καρέκλες και μη νομίζετε ότι τη γλυτώνετε εσείς εδώ. Τη γλυτώνετε, εντάξει. Σκεφτείτε, όμως, τα παιδιά σας, τις οικογένειες σας, τα ξαδέλφια σας, τα αδέλφια σας, τις γενιές που έρχονται. Βάζετε την υπογραφή σας, βάζετε το όνομά σας και αν έχετε κάποιοι από εσάς κάποια υπόληψη, θα έπρεπε να ντρέπεστε κιόλας. Καλά για τους συμπαραστάτες σας τους ΑΝΕΛ, τι να πούμε. Θυμόμαστε τι έλεγε ο Καμμένος όταν ήταν, αν θυμάμαι καλά, Υπουργός Ναυτιλίας, θυμόμαστε τι έλεγε ο Σαμαράς, που έριξε τότε την Κυβέρνηση Μητσοτάκη και είναι τώρα ο Μητσοτάκης «πάνω» και αντί να του πει «κάτσε ρε αγόρι μου, κάτσε στην άκρη να πούμε, μη μιλάς λίγο, μη βγαίνεις στα κανάλια». Βγαίνει στις εφημερίδες και είναι η φάτσα του. Θα παίρνατε 35- 40% εάν το κάνατε αυτό. Δεν το καταλαβαίνει; Εσείς που είσαστε «Μητσοτακικοί» πείτε του ανθρώπου να διώξει αυτή την «πλέμπα». Δεν το καταλαβαίνετε; Σας το λέω εγώ, ανθρώπινα, εδώ πέρα, σαν φίλος. Διώξτε τον αυτόν τον άνθρωπο, σας κάνει διαφθορά στο ίδιο το Κόμμα, σας διαλύει. Αυτή ήταν η δουλειά του πάντα.

ΓΕΩΡΓΙΟΣ ΣΤΥΛΙΟΣ: Ξέρουμε εμείς τι κάνουμε.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου - Χρυσή Αυγή): Εμείς μιλάγαμε για τη Δεξιά κάποτε και δίναμε μάχες στο πεζοδρόμιο. Και εγώ ξέρεις πώς λέγομαι; Γερμενής. Ψάξε λίγο να δεις ποιος είναι ο Γερμενής, στην παράταξή σου. Σε σένα μιλάω, κύριε Στύλιο. Εντάξει; Άσε αυτά τότε. Ο Βορίδης ξέρει. Όταν μας παρακαλάγατε να πάμε στα πανεπιστήμια, να κάνουμε αφισοκολλήσεις, παίρνατε τηλέφωνα. Όχι εδώ μέσα, σε μας αυτά. Αυτά στη θέση τη δικιά σας. Άσε αυτά, και στο συγκεκριμένο τύπο. Τα ξέρουν εδώ τα παιδιά, τα ξέρουν οι Βολιώτες. Εντάξει;

Πάμε τώρα «μαγκιά» εδώ ωραία τρίτεκνους, πολύτεκνους. Τι κοιτάτε εδώ πέρα; Κοιτάτε τις ποσοστώσεις. Λέτε, οι τρίτεκνοι είναι τόσες χιλιάδες στην Ελλάδα. Αυτοί που έχουν ένα ή δύο παιδιά είναι τόσοι. Πάλι κοιτάτε κατά κομματικό κριτήριο, και με το πώς ψηφίζει ο Έλληνας.

 Λέτε «θα δώσω 5 φράγκα παραπάνω σε αυτούς που έχουν 1 και 2 παιδιά και θα δώσω λιγότερα φράγκα σε αυτούς που έχουν 3 και 4 παιδιά, που είναι πιο λίγοι». Οπότε, ποσοτικά τί θα πει ο Έλληνας; «Ωραία, μας έδωσε προνόμια ο ΣΥΡΙΖΑ»

 Αυτή είναι η λογική η «μπαταξίδικη», που εσείς βλέπετε και νομοθετείτε και μάλιστα, σε όλο αυτό είσαστε και «πονηράκηδες», γιατί δεν το κάνετε και σωστά. Παραλείψατε, λέει, να συμπεριλάβετε τί; Τα οικογενειακά επιδόματα, που τα βάλατε στα ακατάσχετα, το επίδομα θέρμανσης, το κοινωνικό μέρισμα, τα καταβαλλόμενα ποσά, τα οποία είναι μια ελάχιστη ανακούφιση για τα νοικοκυριά, τα οποία βέβαια αυτά, αφού τα βγάλατε από εκεί που ήταν τόσο καιρό, θα επιστρέψουν πάλι στα κρατικά ταμεία. Βέβαια, όσοι έχουν να τα δώσουν.

Να πούμε για τα διόδια; Τα παιδάκια στα κυλικεία θα πληρώνουν με κάρτα και είμαστε η μοναδική χώρα στον κόσμο - εμείς βέβαια είμαστε κατά των διοδίων, να μην υπάρχουν διόδια, που όλοι οι Έλληνες φορολογούμενοι, οι έμποροι, οι μικροπωλητές έχουν POS και τα μοναδικά στον κόσμο που δεν έχουν POS, δεν παίρνουν ηλεκτρονική κάρτα είναι τα διόδια. Τα διόδια να μην έχουν, αλλά τα παιδάκια στο κυλικείο να πάρουν κάρτες. Τα 15χρονα και τα 14χρονα να πάρουν πιστωτικές κάρτες και να πηγαίνουν στο κυλικείο με κάρτες, αλλά όπως είπαμε, επειδή πέρασε και η ώρα, ήταν «χαλαρές οι αντιδράσει». Ωραία, μια χαρά.

Εμείς δεν χρειάζεται να πούμε κάτι άλλο, το καταψηφίζουμε.

ΧΑΡΑ ΚΑΦΑΝΤΑΡΗ (Προεδρεύσουσα των Επιτροπών): Το λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κομμουνιστικού Κόμματος Ελλάδος): Κυρία Πρόεδρε, το συγκεκριμένο πολυνομοσχέδιο αποτελεί ένα ακόμη αποκαλυπτικό στοιχείο της εχθρικής πολιτικής για την εργατική τάξη και τον λαό, που ακολουθεί η κυβέρνηση του ταξικού χαρακτήρα της πολιτικής, που συνεχίζει να ακολουθεί και η σημερινή Κυβέρνηση του ταξικού χαρακτήρα της καπιταλιστικής ανάπτυξης. Το πολυνομοσχέδιο αυτό αποτελεί μέρος, αλλά και ταυτόχρονα κλιμάκωση, της αντιλαϊκής επίθεσης που έχει δρομολογηθεί τα προηγούμενα χρόνια και επί κυβερνήσεως Νέας Δημοκρατίας και ΠΑΣΟΚ, αλλά και επί της σημερινής Κυβέρνησης ΣΥΡΙΖΑ – ΑΝΕΛ, με μέτρα τα οποία έρχονται να προστεθούν στα προηγούμενα δυσβάσταχτα μέτρα και φορτία, που σηκώνει η εργατική τάξη και τα υπόλοιπα λαϊκά στρώματα. Έχουμε, δηλαδή, την επιβεβαίωση ότι έχουμε να κάνουμε με μια επίθεση διαρκείας απέναντι στην εργατική τάξη και τα υπόλοιπα λαϊκά στρώματα.

Μια επίθεση χωρίς καμιά ημερομηνία λήξης, αλλά αντίθετα που θα κλιμακώνεται, αν το εργατικό κίνημα δεν βάλει την σφραγίδα του στις εξελίξεις. Αυτή, άλλωστε, η αντιλαϊκή ταξική επίθεση αποτελεί και το συνδετικό νήμα, δηλαδή το αναγκαστικό μονοπάτι για το πέρασμα από την καπιταλιστική κρίση στην καπιταλιστική ανάπτυξη, μόνο εφόσον αφαιρεθούν επιπλέον εργασιακά δικαιώματα, γίνει πιο φθηνή η εργατική δύναμη και πιο αναλώσιμοι οι εργαζόμενοι, μπορεί να θωρακιστεί η ανταγωνιστικότητα και η κερδοφορία των επιχειρηματικών ομίλων για να περάσουμε στην καπιταλιστική ανάπτυξη και αυτό με ευλάβεια. Η σημερινή Κυβέρνηση, παίρνοντας την σκυτάλη από τη Νέα Δημοκρατία και το ΠΑΣΟΚ, συνεχίζει να προχωρά τα αντεργατικά μέτρα.

Μια επίθεση η οποία θα συνεχιστεί ας μην υπάρχει καμία αυταπάτη και μετά το τυπικό κλείσιμο των μνημονίων, αν αυτό υπάρξει τον Αύγουστο του 2018, και η επίθεση τότε θα συνεχιστεί στο όνομα της διατήρησης της καπιταλιστικής ανάπτυξης, στο όνομα της διατήρησης της ανταγωνιστικότητας των επιχειρηματικών ομίλων και της θωράκισης της καπιταλιστικής κερδοφορίας. Επιβεβαιώνεται, δηλαδή, ότι ο εχθρός του λαού, ο εχθρός των εργαζομένων είναι το καπιταλιστικό κέρδος και όχι, βεβαίως, οι όποιες «λανθασμένες επιλογές» κάνουν οι κυβερνώντες.

Έτσι λοιπόν και μετά τον Αύγουστο του 2018 εάν δεν υπάρχει ένα συμπληρωματικό μνημόνιο με την μορφή ενδεχόμενα της πιστοληπτικής γραμμής οι μνημονιακοί νόμοι που ψήφισε η ΝΔ και το ΠΑΣΟΚ ο «Αρμαγεδών» τον οποίο έφεραν στον λαό οι κυβερνήσεις της ΝΔ και του ΠΑΣΟΚ και τον οποίο συνέχισε η κυβέρνηση του ΣΥΡΙΖΑ- ΑΝΕΛ θα υπάρχει. Κανένας νόμος μνημονιακός δεν πρόκειται να καταργηθεί μετά τον Αύγουστο του 2018. Όλοι αυτοί που διαμόρφωσαν τους μηχανισμούς αναπαραγωγής μιας πολλής φτηνής εργατικής δύναμης χωρίς συγκροτημένα εργασιακά και ασφαλιστικά θα συνεχίσουν να υπάρχουν. Όλοι αυτοί που στο όνομα της απελευθέρωσης της αγοράς και του ανοίγματος των λεγόμενων κλειστών επαγγελμάτων εκτοπίζουν βίαια τους αυτοπασχολούμενους μικρομεσαίους από την αγορά στο όνομα της μονοπώλησης από ελάχιστους επιχειρηματικούς ομίλους θα συνεχίσουν να υπάρχουν. Όλοι αυτοί οι νόμοι που καταδικάζουν στο βίαιο ξερίζωμα την φτωχομεσαία αγροτιά μέσω της Κοινής Αγροτικής Πολιτικής για την καπιταλιστικοποίηση της αγροτικής παραγωγής θα συνεχίσουν να υπάρχουν.

Και όχι μόνο αυτοί οι νόμοι θα συνεχίσουν να υπάρχουν αλλά θα συνεχίσει να υπάρχει και η εποπτεία γιατί αφενός μεν τα πρωτογενή πλεονάσματα όπως έχει δεσμευτεί η Κυβέρνηση θα συνεχίσουν και για τα επόμενα χρόνια 3,5% μέχρι το 2022. Τα αιματοβαμμένα πρωτογενή πλεονάσματα που με θυσίες τα πληρώνει ο ελληνικός λαός και η εργατική τάξη, θα συνεχίσουν και στις επόμενες δεκαετίες μέχρι το 2060 στο επίπεδο περίπου του 2% και αν χρειαστεί και συμπληρωματικά. Στο όνομα της βιωσιμότητας του κρατικού χρέους για το οποίο βεβαίως δεν ευθύνεται η εργατική τάξη δεν ευθύνεται ο λαός και δεν πρέπει να το αναγνωρίσει. Από αυτή την άποψη βεβαίως δεν είναι μόνο αυτά.

Εδώ υπάρχουν αλλαγές σε επίπεδο Ευρωπαϊκής Ένωσης σε ακόμη πιο αντιδραστική κατεύθυνση, τις οποίες η Εισηγήτρια του ΣΥΡΙΖΑ τις χαιρέτησε. Φτάσαμε σε τέτοιο σημείο να χαιρετίζουμε την νέα αρχιτεκτονική της ευρωπαϊκής ένωσης που θα δημιουργήσει νέα δεσμά για τους λαούς της ΕΕ για τους εργαζομένους και ιδιαίτερα της ευρωζώνης με τις πολλαπλές ταχύτητες που θέλει να δημιουργήσει με μεγαλύτερη και πιο αποφασιστική εποπτεία. Ακόμα και με την δημοσιονομική ενοποίηση και τους κοινούς κανόνες, οι οποίοι θα είναι σιδερένιοι κανόνες και θα πρέπει να εφαρμόζονται από το κάθε κράτος μέλος με την δημιουργία του Ευρωπαϊκού Νομισματικού Ταμείου, το οποίο θα έχει λόγο και γνώμη για την πορεία των οικονομικών εξελίξεων. Βεβαίως, αφήνουμε στην άκρη τα ευρωπαϊκά εξάμηνα τις συστάσεις ανά κράτος που κάθε χρόνο η ΕΕ παρακολουθεί την πορεία εκτέλεσης των προϋπολογισμών και τους αυτόματους κόφτες που αυτή έχει καθορίσει.

Έτσι λοιπόν σε αυτό το βαρβαρώδες πλαίσιο το συνολικότερο πλαίσιο που διαμορφώνεται σε επίπεδο ΕΕ αλλά και στην χώρα μας έρχονται να προστεθούν οι διατάξεις του συγκεκριμένου νομοσχεδίου. Βεβαίως, είναι φανερό, συμφωνούμε με τον Υπουργό Οικονομικών τον κ. Τσακαλώτο ότι το νομοσχέδιο αυτό αναδεικνύει το ταξικό πρόσημο της κυβερνητικής πολιτικής και το μεγαλύτερο χαρακτηριστικό γνώρισμα αυτό που ξεχωρίζει δηλαδή και αναδεικνύει τον ταξικό χαρακτήρα είναι η διάταξη για το ζήτημα της απεργίας. Είναι η υπονομευτική στάση της κυβέρνησης απέναντι στο απεργιακό δικαίωμα στη μεγαλύτερη δηλαδή κατάκτηση διαχρονικά του εργατικού κινήματος σε παγκόσμιο επίπεδο. Ξεκινάει η Κυβέρνηση το ξήλωμα του δικαιώματος αυτής της μεγαλύτερης κατάκτησης της απεργίας. Και δεν είναι τυχαίο ότι αυτό το ζήτημα αποτελούσε και το παραδέχθηκε η ΝΔ διακαή πόθο των βιομηχάνων, διακαή πόθο των τραπεζιτών, διακαή πόθο του Συνδέσμου Ελληνικών Επιχειρήσεων και Βιομηχανιών. Βέβαια, ο ΣΕΒ απαιτεί και η Κυβέρνηση νομοθετεί. Δεν είναι κάτι πρωτότυπο. Και οι προηγούμενες κυβερνήσεις της ΝΔ και του ΠΑΣΟΚ όταν είχε απαίτηση ο ΣΕΒ έσπευδαν να την νομοθετήσουν και να την ικανοποιήσουν οι κυβερνήσεις. Και απ’ αυτή την άποψη είναι αποκαλυπτική η στάση της ΝΔ, η οποία λέει ότι θα την ψηφίσει αυτή τη διάταξη με «χέρια και με πόδια» και μάλιστα, άργησε να την φέρει η Κυβέρνηση. Άρα και οι υποκριτικές κορώνες του Πασοκ που ξεκίνησε αυτή την διαδικασία,και τώρα λέει να κάνουμε έναν διάλογο να δούμε πως θα υπονομεύσουμε το δικαίωμα στην απεργία.

Εμείς το λέμε καθαρά, ότι και το ΠΑ.ΣΟ.Κ. στην ίδια ρότα κινείται. Γιατί, τις ενώσεις των εργαζομένων ποιος τις έφερε ως αντιπερισπασμό στα σωματεία, για να μπορούν να υπογράφουν συμβάσεις; Δεν ήταν η συγκυβέρνηση Ν.Δ. και ΠΑ.ΣΟ.Κ.; Ποιος υπονόμευσε λοιπόν, τις δομές του συνδικαλιστικού κινήματος; Τώρα έρχεστε ως κορωνίδα, να πείτε ότι πρέπει να ξανασυζητηθεί το ζήτημα της απεργίας, υποκριτικά. Γι' αυτό λέμε λοιπόν, ότι και η Ν.Δ. και το ΠΑ.ΣΟ.Κ., έχετε βαμμένα τα χέρια σας με το αίμα της εργατικής τάξης.

Αυτό το οποίο κάνει η κυβέρνηση, είναι να στοχεύσει ακριβώς στην καρδιά του συνδικαλιστικού κινήματος. Επιδιώκετε δηλαδή, να μετατρέψετε το εργατικό κίνημα σε ένα εργοδοτικό και κυβερνητικό κίνημα. Τίποτε άλλο δεν θέλετε, γι' αυτό ακριβώς και εφαρμόζετε τις νέες μορφές. Θέλετε, με τη βούλα πλέον να είναι η εργατική τάξη υποτακτική στις επιδιώξεις των εργοδοτών. Η διάταξη αυτή αποτελεί εχθρική πράξη απέναντι στο ταξικό κίνημα, απέναντι στην εργατική τάξη, γι' αυτό και δεν είναι τυχαίο ότι θέλετε να υπονομεύσετε τον ταξικό χαρακτήρα του εργατικού κινήματος, την συμμαχία την οποία πρόθυμα σας δίνει ο κυβερνητικός και εργοδοτικός συνδικαλισμός. Οι δε ΓΣΕΕ και ΑΔΕΔΥ υποκριτικά βγάζουν κάποια δελτία τύπου, όμως δεν παίρνουν απόφαση για απεργία, γιατί ακριβώς θέλουν να διευκολύνουν αυτή τη διαδικασία και σας «βάζουν πλάτη» σε αυτές τις επιδιώξεις.

Σας καλούμε να αποσύρετε τη συγκεκριμένη διάταξη όσο είναι νωρίς, γιατί η εργατική τάξη έχει αποδείξει και στη χώρα μας, ότι άλλες προηγούμενες προσπάθειες οι οποίες έγιναν από τον αείμνηστο Λάσκαρη να καταργήσει την ταξική πάλη, «βρήκαν τοίχο», συντρίφτηκαν από την αποφασιστικότητα της εργατικής τάξης και του ταξικού κινήματος.

Το ίδιο μέλλον θα έχει και η δική σας τροπολογία, η δικιά σας νομοθέτηση, παρότι έρχεται αυτή τη στιγμή με τη βοήθεια των δικαστηρίων, γιατί το 95% των αποφάσεων για απεργία βγαίνουν παράνομες και καταχρηστικές. Πλάι σ' αυτό, που ξεχωρίζει για τον ταξικό του χαρακτήρα έρχονται και μια σειρά άλλες διατάξεις. Θα τα πω κωδικοποιημένα, γιατί δυστυχώς ο χρόνος για να τοποθετηθούμε είναι πολύ λίγος. Η κυβέρνηση ΣΥΡΙΖΑ – ΑΝΕΛ, τόλμησε να φέρει διάταξη που απαγορεύει την μετατροπή των συμβάσεων ορισμένου χρόνου στο δημόσιο σε αορίστου χρόνου, για να συνεχίζεται αυτή η ομηρία των εργαζομένων και η ανακύκλωση. Φέρνετε διάταξη, με την οποία ετοιμάζεται το έδαφος για να μπει τσεκούρι στο ανθυγιεινό και επικίνδυνο επίδομα στο δημόσιο. Βάζετε στο στόχαστρο τα επιδόματα αναπηρίας, στην απαράδεκτη λογική της λειτουργικής αναπηρίας. Θωρακίζετε τους πλειστηριασμούς, στο όνομα της αναγκαίας εξυγίανσης του χρηματοπιστωτικού συστήματος μέσω των ηλεκτρονικών πλειστηριασμών. Ξεκίνησε το «πουλόβερ να ξηλώνεται» και για την πρώτη κατοικία, γιατί ήδη μπορούν τα funds να διαχειριστούν όχι μόνο τα κόκκινα και τα ενήμερα δάνεια, αλλά και αυτά που βρίσκονται στον «νόμο Κατσέλη». Εδώ βάζουμε το εξής ερώτημα, κύριε Υπουργέ. Θα φέρετε τροπολογία μέσα σ' αυτό το διάστημα, στο πολυνομοσχέδιο, που θα επεκτείνετε τους ηλεκτρονικούς πλειστηριασμούς και στα χρέη προς το δημόσιο - δηλαδή εφορίες και ασφαλιστικά ταμεία πάνω από 500 ευρώ - όταν ξέρετε πολύ καλά ότι το 90% των οφειλετών χρωστάει μέχρι 10.000 ευρώ; Δηλαδή, θέλετε να κυνηγήσετε την λιανομαρίδα.

Από την άλλη μεριά, αν κάτι εντυπωσιάζει στο νομοσχέδιο σας είναι όλες αυτές οι ποικιλώνυμες διατάξεις, που διαμορφώνουν ένα πολύ ευνοϊκό πεδίο για την επιχειρηματική δραστηριότητα μέσα από την περαιτέρω απελευθέρωση των αγορών, την ενίσχυση των ιδιωτικοποιήσεων και την επιτάχυνση. Λέμε ενδεικτικά, χρηματιστήριο ενέργειας. Πρόκειται για το τελευταίο βήμα στην κατεύθυνση της ιδιωτικοποίησης και εμπορευματοποίησης της ηλεκτρικής ενέργειας, στην κατεύθυνση δηλαδή της απελευθέρωσης της. Προβλέπει πλέον, ότι η ενέργεια δεν θα είναι απλά ένα εμπόρευμα, αλλά θα είναι εμπόρευμα που θα γίνεται αντικείμενο χρηματιστηριακής διαπραγμάτευσης, επιτρέποντας σε ενεργειακούς ομίλους να αγοράζουν, να προαγοράζουν και να πουλούν. Άρα, θα αγοράζουν φθηνό ρεύμα για τους επιχειρηματικούς ομίλους και πανάκριβο για τα λαϊκά στρώματα και θα υπονομευθεί ταυτόχρονα, η δυνατότητα αξιοποίησης των εγχώριων πηγών ενέργειας.

Δεύτερο ζήτημα: Κτηματολόγιο. Δεν πρόκειται για καινοφανή διάταξη, ούτε για διάταξη εκσυγχρονισμού ουδέτερη. Γιατί η Παγκόσμια Τράπεζα επέμενε στο Κτηματολόγιο; Γιατί ακριβώς μέσα από αυτό τον τόπο θα καταγραφεί η γη. Τι υπάρχει και τι δεν υπάρχει, αρά θα μπορούν πολύ εύκολα και οι τράπεζες και τα μονοπώλια να αγοράζουν και άμα το δείτε αυτό σε συνδυασμό και με τους πλειστηριασμούς, που αποτελεί συνιστώσα του νομοσχεδίου αλλά και με τις αλλαγές της χρήσης γης , θα καταλάβετε πάρα πολύ καλά τι «χοντρό παιχνίδι» έχει να παιχτεί με την γη και την συγκέντρωση σε λιγότερα χέρια.

Το ίδιο είχε να κάνει με τις αλλαγές στον Μεταλλευτικό Κώδικα και τον Λατομικό Κώδικα. Η ίδια ακριβώς λογική πηγαίνει με την «καζινοποίηση» περαιτέρω της Ελλάδας ή με την διευκόλυνση των ρυθμίσεων για αδειοδότηση.

Και δεν μιλάμε για τις φορολογικές ρυθμίσεις υπέρ του κεφαλαίου. Και τέτοιες υπάρχουν. Τα πρόστιμα μειώνονται για τις επιχειρήσεις όταν έχουν φορολογικές παραβάσεις ή καθυστερούν να καταθέσουν φορολογική δήλωση. Μειώνετε τη φορολόγηση του αποθεματικού το οποίο θα κεφαλαιοποιηθεί. Οδηγείτε και επιβάλλετε απαλλαγή για τρία χρόνια από τη φορολογία της επιχείρησης που αξιοποιούν ευρεσιτεχνίες και ταυτόχρονα, προχωρείτε στην περαιτέρω θωράκιση του συστήματος. Γιατί, τι άλλο μπορεί να είναι οι αντιδραστικές διατάξεις για την υποχρεωτική διαμεσολάβηση;

Είναι ένα ακόμα παραπέρα βήμα στην ιδιωτικοποίηση της δικαιοσύνης. Και ποιοι ήθελαν την υποχρεωτική διαμεσολάβηση; Ο ΣΕΒ την ήθελε. Τον ήθελαν η Ένωση Ασφαλιστικών Εταιρειών, γιατί με αυτόν τον τρόπο γίνεται πολύ πιο δύσκολο να καταφύγει ο ατομικός ιδιώτης στα δικαστήρια, γιατί του απαγορεύετε να πάει να απευθυνθεί στη δικαιοσύνη και τον σπρώχνετε στον διαμεσολαβητή, ο οποίος έχει δεσμούς και δεσμούς συμφερόντων με αυτόν τον οποίο υποτίθεται κυνηγάει τις ασφαλιστικές ή τους μεγάλους επιχειρηματικούς ομίλους. Άρα, πρόκειται για μια ιδιωτικοποίηση της δικαιοσύνης, μια αντιδραστική εξέλιξη των πραγμάτων και θα πρέπει ως τέτοια να αναπτυχθεί.

Τέλος, είναι τα ζητήματα με τα επιδόματα. Να, λοιπόν, όπως αποκαλύπτεται από αυτό το οποίο κάνετε, που κάνει αναδιανομή της φτώχειας η κυβέρνηση. Από τους λιγότερος φτωχούς στους περισσότερους φτωχούς, δημιουργώντας ψευδείς διαχωριστικές γραμμές. Ποια είναι η διαχωριστική γραμμή που θέλει να δημιουργήσει η κυβέρνηση; Ανάμεσα σε εξαθλιωμένους και σε αυτούς που έχουν «μεσαία» εισοδήματα, που και με αυτά τα εισοδήματα δεν μπορούν να καλύψουν τις ανάγκες τους. Και τι κάνετε; Αφαιρείτε από αυτά τα εισοδήματα για να δώσετε και να αντιμετωπίσετε τους εξαθλιωμένους και την ακραία φτώχεια, δίνοντας και προωθώντας στον κοινωνικό αυτοματισμό, ότι για την φτώχεια και την εξαθλίωση φταίνε αυτοί που έχουν κάποια μεσαία εισοδήματα.

Με αυτόν τον τρόπο «συμπιέζετε» ακόμα περισσότερο τα μεσαία εισοδήματα άρα διαμορφώνετε πεδίο για να αυξηθεί ακόμα περισσότερο η σχετική υπεραξία που θα καρπώνεται η εργοδοσία από τους εργαζόμενους, μέσα από τη συμπίεση του μέσου μισθού. Θα γίνουν, πολύ πιο φθηνοί, οι εργαζόμενοι για τους κεφαλαιοκράτες και με αυτόν τον τρόπο, διαμορφώνετε ένα πεδίο επέκτασης της κερδοφορίας και της θωράκισής της. Πέρα από το ζήτημα ότι μειώνεται τον πήχη των απαιτήσεων. Γιατί, τι θέλετε να κρύψετε με αυτή τη λογική; Την πραγματική ταξική πολιτική που ακολουθείτε, ότι έχετε αφήσει όχι μόνο στο απυρόβλητο αλλά δίνετε νέα προνόμια για τους μονοπωλιακούς ομίλους.

Από αυτή την άποψη, βρισκόμαστε στον 21ο αιώνα. Είναι απαράδεκτο να συζητάμε για το πώς θα αντιμετωπιστεί η εξαθλίωση, όταν η παραγωγικότητα της εργασίας έχει φτάσει σε τέτοιο επίπεδο που θα μπορούσε να έχει εξαφανιστεί. Να συζητάμε για την ενεργειακή φτώχεια.

Παρόλα αυτά, εμείς λέμε ότι σήμερα το στοίχημα είναι το εξής: Ότι ο εργαζόμενος και ο λαός, πρέπει να βάλει στο επίκεντρό του την ικανοποίηση των αναγκών του και να σταματήσει να κάνει θυσίες για το κεφάλαιο και το καπιταλιστικό κέρδος.

Από αυτή την άποψη, είμαστε αισιόδοξοι ότι το 2018 θα αποτελέσει χρονιά ορόσημο για το εργατικό τοξικό κίνημα και το λαϊκό κίνημα, τη χρονιά που συμπληρώνεται ένας αιώνας αγώνων και θυσιών του Κ.Κ.Ε.. Ευχαριστώ.

ΧΑΡΑ ΚΑΦΑΝΤΑΡΗ (Προερεύουσα των Επιτροπών): Το λόγο έχει ο κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξάρτητων Ελλήνων): Ευχαριστώ κυρία Πρόεδρε.

Ακούω συχνά τον τελευταίο καιρό λέξεις όπως: Ψεύτες, πολιτικοί τυχοδιώκτες, κωλοτούμπα και διάφορα άλλα. Δεν μου αρέσουν οι αναφορές στο παρελθόν, αλλά πιστεύω, ότι την ιστορία θα πρέπει να τη σεβόμαστε και να την αναδεικνύουμε, γιατί πιστεύω, ότι είναι «πιλότος» για το μέλλον μας.

Ωστόσο ένα μικρό ιστορικό, γιατί άκουσα πάρα πολλά, που δεν βλάπτει. Θέλω να θυμίσω, λοιπόν, ότι αυτή η Κυβέρνηση παρέλαβε χρεοκοπημένη χώρα. Όταν το ΑΕΠ από 120 το παίρνει στο 180, όταν την ανεργία την παίρνεις στο 27% στο τέλος του 2013 και 26%, στο τέλος του 2014. Όταν το δημόσιο χρέος δεν έχει αυξηθεί ούτε μισό ευρώ από τότε το παίρνεις στα 325 δις αυτό είναι ο ορισμός μιας χρεοκοπημένης χώρας.

 Θα ήθελα εδώ, να υπενθυμίσω μερικές από τις πραγματικότητες που ζήσαμε. Με απίστευτη επιμονή ζητούσε η Αξιωματική Αντιπολίτευση και οι μικρότεροι πρόωρες εκλογές «οι άχρηστοι , οι ψεύτες, οι ανίκανοι» αυτά τα ακούω και σήμερα. Έφτιαχναν σενάρια από το πρωί έως το βράδυ για παράδειγμα δεν θα ξεχάσω, πόσο είχαν επιμείνει μετά το δημοψήφισμα ή κατά τη διάρκεια του δημοψηφίσματος με απίστευτα ψέματα. Η δέσμευση ήταν για 100.000 -το θυμούνται όλοι- παρόλα αυτά έβγαιναν και έλεγαν 10.000. «Θα σας πάρουν τα χρήματα, θα, θα, θα..». Στο μυαλό τους ήταν μια παρένθεση, που δεν πραγματοποιήθηκε ποτέ και συνεχίζουν στο ίδιο μοτίβο ακόμα. Αυτές οι φωνές καθημερινά δεν σταμάτησαν ποτέ για πυρκαγιά, πλημμύρα, κηλίδα, «Κουφοντίνας». Δεν υπήρχε κάτι που να μη το πιάσουν και να μη πιαστούν, για να ζητούν πρόωρες εκλογές και να μιλούν για μια επικίνδυνη κυβέρνηση.

Έχω ακούσει για εικονική πραγματικότητα. Άκουσα πάλι όλο το «τροπάριο» της Κυβέρνησης που είναι επικίνδυνη κ.λπ. Να μιλήσουμε, λοιπόν, με στοιχεία και ειλικρινά δεν επικαλούμαι τι γράφει το Reuters «διθυράμβους», τι έγραψε η «Die Welt» πριν από δύο μέρες. Δεν θα επικαλεστώ καθόλου. Τι έγραψε το Γερμανικό πρακτορείο ειδήσεων, τι έγραψε η «Deutsche Welle», το «Bloomberg». Τα ξεχνάω όλα αυτά, δεν τα έχω ανάγκη.

«Να βάλουμε το χέρι εις τον τύπο των ήλων» και να θυμηθούμε γεγονότα και μόνο γεγονότα. Αυτή τη στιγμή που μιλάμε η χώρα δανείζεται με 1,65. Την ίδια στιγμή που μιλάμε - και θα κάνω ένα παραλληλισμό- η Πορτογαλία είναι σημείο αναφοράς για εμάς, όπου και εκεί η κινδυνολογία από κάποιους άλλους έδινε και έπαιρνε. Εννέα μήνες πριν βγει στις αγορές το δεκαετές της ομόλογό ήταν γύρω στα 7 και κάτι. Σήμερα η Πορτογαλία δανείζεται με ένα 1,86-1,92. Να θυμίσω ακόμα, ότι η δέσμευση των ελληνικών τραπεζών το περίφημο ELA -ήταν 90 εκατ. τέλος του 2015- 50 δις στο τέλος του 2016 και 25 δις σήμερα που δείχνει μια απεξάρτηση.

Να θυμίσω ακόμα, ότι η χώρα επί τρία χρόνια είναι πρώτη σε απορρόφηση κονδυλίων ΕΣΠΑ. Όποιος φαντάζεται, ότι ο Σπίρτζης δούλεψε μόνος του και άνοιξε 17 και παραπάνω κόμβους κάνει λάθος, με χρήματα. Να θυμίσω ακόμη, ότι οι προηγούμενοι -ενώ σήμερα η απορρόφηση είναι 25 -οι άνθρωποι που υποτίθεται ότι ξέρουν την αγορά και θέλουν να μας σώσουν είχαν απορρόφηση 1,5%. Δεύτερη σε απορρόφηση του πακέτου Γιούνγκερ. Οι 108.000 θέσεις στους βρεφονηπιακούς σταθμούς από εκεί εξασφαλίστηκαν.

Η στήριξη της Πρωτοβάθμιας που κάναμε, από εκεί στηρίχθηκε. Θα μπορούσα να μιλάω ώρες ολόκληρες.

Πολύ σημαντικό επίσης είναι, ότι για τρία συνεχόμενα τρίμηνα είχαμε ανάπτυξη, που δείχνει ότι δεν είναι συγκυριακό αυτό το φαινόμενο. Ήρθε για να μείνει.Ξέρουμε ότι στις 19 του μηνός η «Standard & Poor's» θα κάνει αναβάθμιση, αργότερα η «Fitch» και θα ακολουθήσει και η «Moody’s». Δεν θριαμβολογεί κανείς και κανείς δε άκουσα να θριαμβολογήσει μέσα σ' αυτή την αίθουσα και να πει: «Να τι κάνουμε, είμαστε ωραίοι». Κανείς. Προσεκτικοί, σηκωμένα μανίκια, οι δυσκολίες είναι μπροστά μας. Πρώτος εγώ ομολογώ: «Ναι, παραλάβαμε μια χώρα, όπου ένα μεγάλο κομμάτι ήταν κάτω από το όριο της φτώχειας και συνεχίζει να είναι».

Θέλω να πω κάτι για τα επιδόματα, που κάποιοι τα χλεύασαν και τα είπαν φιλοδωρήματα. Ότι περίσσευε παλαιότερα έφευγε σε offshore. Διακόσιες οικογένειες ήταν αυτές που επωφελούντο. Να μην θυμηθώ ποιοι ήταν στα «Panama Papers» και στα «Paradise Papers» και ξύνω πληγές, να μην θυμηθώ την «Siemens», να μην θυμηθώ τίποτα απ' όλα αυτά, να τα ξεχάσω. Ξέρουμε ότι θα πήγαιναν όλα στο χρέος, δηλαδή θα χανόντουσαν. Ήταν ιερή υποχρέωση αυτής της Κυβέρνησης, αντί να τα βουτήξουν κάποιοι μανδαρίνοι, όπως γινόταν παλαιότερα, να τα μοιράσουνε στον κόσμο. Δεν θριαμβολογεί κανείς.

Στόχος μας ήταν και παραμένει, να πέσει η ανεργία. Το καταφέρνουμε δύσκολα, σιγά και σταθερά. Έχουμε φτάσει στο 20,5%, με το μισό ρυθμό να πέφτει από αυτόν που πέφτει η ανεργία τώρα. Στις 22 Αυγούστου υπάρχει μεγάλη πιθανότητα να είναι στο 15%. Είναι μεγάλο κατόρθωμα αυτό για όσους το υποτιμάνε και ακόμα, ότι η 3η αξιολόγηση στις 22 Ιανουαρίου θα είναι γεγονός. Για μας είναι ένα μεγάλο κατόρθωμα. Να κοιτάμε τη χώρα και όχι το κόμμα ή την Κυβέρνηση.

Λέω το εξής: Γίνονται συμβιβασμοί;

Ναι, αντρίκια πράγματα. Αυτή η Κυβέρνηση, όταν υποχρεώθηκε στο 3ο μνημόνιο, πήγε σε εκλογές, οι οποίες έχουν γίνει αόρατες για κάποιους, δεν θυμάται κανείς τις εκλογές του Σεπτεμβρίου και οι Έλληνες πολίτες κάποιους επαναστάτες τους έστειλαν σπίτι τους και ανέθεσαν πάλι στην ίδια Κυβέρνηση να διαχειριστεί έναν συμβιβασμό- δεν είναι κακό να το λέμε- συμβιβασμός ήταν. Με νύχια και με δόντια θέλαμε να μην φύγουμε- ήθελε ο Σόιμπλε να μας πετάξει έξω- και το τι διαστρέβλωση φάγαμε, ότι το «όχι» ήταν «όχι στην Ευρώπη», δεν χρειάζεται να το ξαναπώ. Ούτε σε συνθήκες χούντας δεν έγινε αυτό το δημοψήφισμα, που κάποιοι δημοσκόποι δεν το έβλεπαν και η διαφορά ήταν στο 22% και μιλάνε για συμβιβασμό. Κανένα συμβιβασμό. Μια σκληρή πραγματικότητα, μια φτωχή χώρα χρεωμένη, χρεοκοπημένη, έπρεπε να διαχειριστεί αυτή την πραγματικότητα και η συνέχεια ήταν αυτή που είπα πριν.

Δεν θέλω να φάω πολύ χρόνο γιατί εγώ πρωτοστάτησα να είναι 12 τα λεπτά και λυπάμαι, γιατί εγώ με το ΚΚΕ δεν έχω ποτέ αντιπαράθεση και γενικά προσωπική αντιπαράθεση δεν έχω με κανέναν. Άκουσα μια λέξη, που δεν μου έρχεται να τη πω, με απρέπεια γιατί πρότεινα τα 15 λεπτά να γίνουν 12. Να είναι καλά ο συνάδελφός του ΚΚΕ.

 Δεν μπορώ όμως να αντισταθώ σε έναν πειρασμό που μου προκάλεσε νευρικό κλονισμό. Είμαι απ' αυτούς που έχω κάνει 3 επίκαιρες ερωτήσεις για το χάλι των δημοσκοπήσεων. Πληρώνει κάποιος, παραγγέλνει, παίρνει 1000 άτομα, δεν ελέγχει κανέναν και βγάζει ότι γουστάρει και έτσι οι διάφορες βγαίναν στο 20%, στο 19% στο 18%. Ποιος σας είπε ότι δεν επηρεάζει; Είναι βασικό θέμα στη Κοινοβουλευτική Δημοκρατία, αν είναι ψευδής ή όχι μια δημοσκόπηση.

 Δεν έχω τίποτα με την «Kapa Research», ούτε μας αγάπησε και ξέρουμε με ποιους είχε- έχει και συνεχίζει να έχει επαφές. Όχι πάντως με τον ΣΥ.ΡΙΖ.Α. και όχι με αυτή την Κυβέρνηση. Ήρθε λοιπόν τον Ιούνιο αυτή η εταιρεία και έδωσε αντί για 20 μονάδες που έδινε η «ΠαΜακ», έδωσε 6,1. Ήταν το πρώτο σοκ. Η ίδια εταιρεία, 6 μήνες μετά, δίνει διαφορά 3,8%. Δεν καταδέχεται- και προς τιμήν της. Δεν κάνω διαφήμιση στην εταιρεία και ούτε με ενδιαφέρει.

Η δημοσκόπηση αφορούσε σχεδόν 13.000 πολίτες και δεν έγινε μόνο στην Αθήνα και την Πάτρα, αλλά έγινε σε 13 περιοχές της χώρας και έγινε με αξιόπιστο τρόπο. Η διαφορά ήταν στις 4,8 μονάδες. Ήταν συντριπτικό κάταγμα στη ραχοκοκαλιά της υπερβολής, της υστερίας και της τυφλής αντιπολίτευσης. Προσγείωσε πάρα πολλούς ανθρώπους, άλλο αν δεν το λένε φανερά. Ακόμη, από το 1 εκατομμύριο αναποφάσιστους – και είναι η απάντησή μου για το αν έχουμε πείσει ή όχι τον κόσμο – το 85% είχε ψηφίσει «όχι» στο δημοψήφισμα και περιμένει και ακόμα είχε πιάσει ταβάνι η Αξιωματική Αντιπολίτευση, 90% και πλέον, ενώ το κυβερνόν κόμμα 40% και πλέον. Όσο για εμάς, μας φέρνουν πάντα κάτω από το 2%, οπότε έχουμε συνηθίσει. Προς στιγμήν, μας έδωσαν 2% τον Ιούλιο και 2,5%.

Το θέμα, όμως, δεν είναι τι κάνουν οι Ανεξάρτητοι Έλληνες. Το θέμα είναι ότι βλέπουμε να διαμορφώνεται μια καινούργια πραγματικότητα, η οποία έχει ανησυχήσει πάρα πολλούς και επειδή, πράγματι, κοιτάω στο μέλλον και δεν εστιάζω στο παρελθόν, θα ήθελα να θυμίσω τα εξής. Ο Γενικός Γραμματέας του Υπουργείου Ψηφιακής Πολιτικής πρόσφατα σε μια διάλεξή του είπε ότι στην ψηφιακή αγορά υπάρχουν 500 δισ. και κάτι πρέπει να κάνουμε να προσαρμοστούμε. Για όσους δεν το ξέρουν, η ηλεκτρονική διακυβέρνηση έχει μπει κανονικά και μάλιστα ένα 16% πήραμε, δηλαδή κάπου 29 δισ. από αυτήν την ιστορία. Δεν θέλω να θυμίσω τι ακριβώς έχουμε κάνει, γιατί μπορώ να μιλάω μέχρι αύριο. Μάλιστα, μία από τις εφαρμογές είναι επιχείρηση μιας στάσης. Η χώρα έχει αλλάξει. Κάτι άλλο γίνεται σε αυτήν τη χώρα. Κάποιοι άνθρωποι δεν το έχουν καταλάβει. Έχουν σύνδρομο στέρησης.

Άκουσα, μάλιστα, τον ευπρεπέστατο φίλο μου, τον κύριο Δήμα, να μιλάει για καρέκλες. Ψάξτε να βρείτε έναν βουλευτή του ΣΥ.ΡΙΖ.Α. που να έχει σχέση με την οικογενειοκρατία να μου τον δείξετε. Ούτε ένας. Τέλος, πιστεύω ότι ένα πράγμα πρέπει να φυλάξεις σαν κόρη οφθαλμού και όσοι τόλμησαν να το αμφισβητήσουν το πληρώσουν. Είναι το ηθικό πλεονέκτημα, το οποίο το εφαρμόζει ακέραια. Θυμάμαι επί ένα μήνα τρεις Υπουργοί ήταν εξ αμελείας δολοφόνοι με αυτό το οποίο είχε γίνει στην Αίγινα. Αργότερα μάθαμε το σπίτι του πρωθυπουργού και λοιπά. Όλοι αυτοί που τα είπαν δημόσια και τα έγραψαν – όχι τα ψιθυρίζουν, όπως τα ψιθυρίζει αυτή η παράταξη – πήγαν γονατιστοί και ζήτησαν συγνώμη. Να μη θυμίσω τι έλεγαν για τον Σπίρτζη και τον Παππά κ.λπ.. Πιστεύω, πράγματι, ότι κάτι αλλάζει και θα αλλάξει οριστικά με μια δική μου παραδοχή – συγχωρήστε τη μου – να μην ξαναβάλει ποτέ «το χέρι στο μέλι» κάποιος από το πολιτικό προσωπικό. Αν αυτό το διαφυλάξουμε, δεν έχουμε να φοβηθούμε τίποτα. Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κύριος Γεωργιάδης.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Θα ξεκινήσω με τον εισηγητή της Δημοκρατικής Συμπαράταξης, τον οποίο εκτιμώ πάρα πολύ, ο οποίος είπε ότι κάνουν «κολεγιά», αν δεν κάνω λάθος, ο ΣΥ.ΡΙΖ.Α. με τη Ν.Δ. για δεξιές θέσεις, ότι θα τα ψηφίσουν μαζί κ.λπ.. Για την ιστορία, θέλω να θυμίσω ποιος υπέγραψε το πρώτο μνημόνιο, ποια Κυβέρνηση το έφερε, ποιος φλέρταρε με τη Ν.Δ. στην ενισχυμένη αναλογική. Αν ονειρεύεται αυτή τη στιγμή ο κύριος Μητσοτάκης αυτοδύναμη κυβέρνηση, οφείλεται στην ψήφο της Δημοκρατικής Συμπαράταξης με το μπόνους των 50 εδρών, για να μην πάω πιο παλιά, με το 1 εκατομμύριο των διορισμών επί Κυβερνήσεως Ανδρέα Παπανδρέου, χωρίς, βέβαια, αυτό να σημαίνει ότι η Ν.Δ., επί της δικής της διακυβέρνησης, έκανε καλύτερα πράγματα με τα επόμενα μνημόνια που ήρθαμε και, βέβαια, ήρθατε εσείς να βάλετε την «ταφόπλακα» στον ελληνικό λαό.

Αγαπητοί συνάδελφοι, Βουλευτές, 1.531 σελίδες 400 άρθρα σε ένα σχέδιο νόμου που για μένα είναι φαινόμενο πρωτοφανές. Ρυθμίζονται δεκάδες θέματα, όπως αναφέρθηκαν και φυσικά ήταν αδύνατον από χθες βράδυ που το καταθέσατε να υπήρχε η δυνατότητα όχι απλά μελέτης αλλά έστω και μιας απλής ανάγνωσης. Πάρα πολλά θέματα θα μπορούσαν να έρθουν ως ξεχωριστά σχέδια νόμου, όπως για παράδειγμα το Εθνικό Κτηματολόγιο, το χρηματιστήριο ενέργειας, η αδειοδότηση των ραδιοφωνικών σταθμών, ο Πανελλήνιος Ιατρικός Σύλλογος, τα φαρμακεία και τα φάρμακα, οι άδειες στα καζίνο κλπ.

Από την πλευρά μας ως Ένωση Κεντρώων, έχουμε τονίσει και στη συζήτηση για τον προϋπολογισμό ότι, το 2018 θα είναι χρονιά που όλα τα εκατομμύρια των Ελλήνων πολιτών, θα κληθούν από την κυβέρνηση ΣΥΡΙΖΑ-ΑΝΕΛ, να καταθέσουν μια ή δύο συντάξεις ή έναν μισθό- ανάλογα αν εργάζεται κάποιος ή είναι συνταξιούχος- από τους πρόσθετους φόρους και τις εισφορές, που φέρνετε ως κυβέρνηση. Η αρχή έγινε με τον προϋπολογισμό η συνέχεια έρχεται με αυτά τα 50 προαπαιτούμενα που συζητάμε σήμερα και βέβαια, υπάρχει και συνέχεια με αυτά που είναι σε εκκρεμότητα και επειδή αυτά είναι αδύνατον να ειπωθούν ευθέως από την κυβέρνηση, για άλλη μια φορά στο πόδι στην κυριολεξία έρχεται ένα πολυνομοσχέδιο έκτρωμα και επίτηδες, ατάκτως ερριμμένων άρθρων ώστε κανένας όχι μόνο να προλάβει να το διαβάσει ούτε καν να το καταλάβει και να βγάλει άκρη.

Από τα κανάλια μάθαμε χθες ότι η κυβέρνηση επέλεξε να τοποθετηθεί και να παρουσιάσει πρώτα στους συναδέλφους Βουλευτές του ΣΥΡΙΖΑ το εν λόγω σχέδιο νόμου, δηλαδή να σας κάνει pampering που κατά τη γνώμη μας δεν χρειάζεται καθόλου, αφού ότι και να σας φέρουν θα το υπογράψετε και με τα δύο χέρια, ώστε να παραμείνετε για λίγους μήνες ακόμα στις καρέκλες σας και στην κυβέρνηση. Το ακόμα χειρότερο όμως είναι ότι, η κυβέρνηση πέρα από το ότι καθυστερούσε ώστε να αναρτηθεί αργά το βράδυ- πριν καν προλάβουμε να το πάρουμε στα χέρια μας λίγο πριν φορέσουμε τις πιτζάμες μας για να πάμε για ύπνο- χρησιμοποιεί για άλλη μια φορά αυτή τη προσφιλή αντικοινοβουλευτική διαδικασία του επείγοντος, ώστε να είναι σίγουρη ότι δεν θα προλάβουμε να συζητήσουμε επί της ουσίας όλα τα θέματα.

Δεν θυμάμαι στην ιστορία της Ευρωπαϊκής Κοινοβουλευτικής Δημοκρατίας να υπάρχει κάποια άλλη χώρα, που να ευτελίζει τόσο πολύ τα κοινοβουλευτικά ήθη. Και άλλοι ψήφισαν μνημόνια, αλλά τέτοιο πάθος πραγματικά δεν έχουμε ξανασυναντήσει. Φυσικά, τα επιχειρήματα γι’ αυτό το απαράδεκτο νομοθέτημα που προβάλλονται από την κυβερνητική πλευρά, ούτε καν παιδαριώδη δεν μπορούν να χαρακτηριστούν. Δεν έχουν την παραμικρή σχέση με αλήθεια και απλά αποτελούν φληναφήματα και κείμενα φθηνής προπαγάνδας.

Η αλήθεια είναι ότι αυτές οι 1531 σελίδες θα σας έφταναν για «χίλιες και μία νύχτες» σαν παραμύθια να κοιμίσετε τα παιδιά σας, γιατί λέξεις και φράσεις όπως ανάπτυξη, ανάκαμψη, επενδύσεις, αποκρατικοποιήσεις, μεταρρυθμίσεις, έξοδος από τα μνημόνια, αύξηση του κατώτατου μισθού, καταπολέμηση ανεργίας και άλλα παρόμοια, που είναι στο χώρο της φαντασίας βέβαια επί δική σας κυβερνήσεως, φυσικά και θα μπορούσαν να ακουστούν εύηχα σε ένα πεντάχρονο παιδί και εύκολα να το κάνουν να κοιμηθεί γιατί δεν θα καταλαβαίνει τι ακούει.

Σίγουρα όμως δεν εμπνέουν καμία σοβαρότητα όταν απευθύνονται σε ενήλικες και βασανισμένους ανθρώπους, οι οποίοι, αναζητώντας την ελπίδα, πριν από τρία χρόνια σας εμπιστεύτηκαν και έδωσαν στα χέρια σας τη διακυβέρνηση αυτής της χώρας. Δυστυχώς, για όλους μας, αποδείχθηκε ότι η κυβέρνηση ΣΥΡΙΖΑ – ΑΝΕΛ είναι ο μόνος και ο μοναδικός πολιτικός φορέας που έκανε πράξη τις φοροεπιδρομές, τα συσσίτια, τους μπουναμάδες, τα κουπόνια και τους μισθούς των 394 ευρώ.

Ποτέ στο μεταπολιτευτικό παρελθόν δεν εφαρμόστηκε τέτοιο εκτεταμένο πρόγραμμα φτωχοποίησης τόσων ομάδων του πληθυσμού και φυσικά, ολόκληρης της μεσαίας τάξης. Και ήρθε λοιπόν η ώρα αυτή τη στιγμή η Κυβέρνηση να τα πάρει όλα πίσω, ακόμη και το επίδομα που δώσατε το λεγόμενο «κοινωνικό μέρισμα» και να το επιστρέψει στο ταμείο σας. Γιατί για εσάς ισχύει από τη μία τους τα βάζετε και από την άλλη τους τα παίρνετε διπλά και τριπλά και γι’ αυτό βέβαια φροντίζουν τα δεκάδες μέτρα αφαίμαξης που ήδη έχουν ψηφιστεί από το τρίτο μνημόνιο της κυβέρνησης ΣΥΡΙΖΑ-ΑΝΕΛ καθώς και τα τουλάχιστον 50 επιπρόσθετα μέτρα που συζητάμε αυτή τη στιγμή. Ναι μεν διαφημίζονται ως δημοσιονομικά ουδέτερα, αλλά βεβαιότατα δεν είναι και το κυριότερο, επηρεάζουν καθοριστικά την καθημερινότητα εκατοντάδων χιλιάδων εργαζομένων αλλά και Ελλήνων πολιτών. Η Κυβέρνηση βέβαια επαίρεται και για πολλά άλλα διάφορα, που όμως δεν έχουν καμία βάση με πραγματικότητα, γιατί ούτε η δημοσιονομική προσαρμογή έχει ολοκληρωθεί ούτε για τρίτη φορά το 2017 η υπεραπόδοση έχει έρθει αναίμακτα και χωρίς φόρους και περικοπές και ούτε φυσικά η τρίτη αξιολόγηση κλείνει χωρίς ούτε ένα ευρώ δημοσιονομικά μέτρα.

Αυτή τη στιγμή στην ουρά περιμένουν μέτρα επί μέτρων, μείωση αφορολόγητου, μειώσεις και παγώματα συντάξεων μέχρι το 2022, ενώ μέχρι το 2060 αυτή η ίδια κυβέρνηση, η κυβέρνηση ΣΥΡΙΖΑ-ΑΝΕΛ έχει συμφωνήσει εξωφρενικά ετήσια πρωτογενή πλεονάσματα που μόνο νέα δυστυχία μπορούν να φέρουν. Αλήθεια, σε ποιον άραγε αυτά ακούγονται ως δημοσιονομικά ουδέτερα;

Και συνεχίζω. Με τις νέες διατάξεις για τις απεργίες της «πρώτης φοράς Αριστεράς» κυβέρνησης, πλέον μόνο μία στις εκατό περιπτώσεις προκήρυξης απεργίας θα είναι νόμιμη, όπως έχει αναφερθεί βεβαίως πολλάκις, στερώντας στην ουσία από τους εργαζόμενους ακόμα ένα δικαίωμα.

Η αντίστροφη μέτρηση για την αποεπένδυση και τη σταδιακή συρρίκνωση της ΔΕΗ ξεκινά με την πρώτη φορά αριστερά με το σχέδιο για την απόσχιση των τεσσάρων μονάδων και αναφέρομαι στο Μελίτη 1 στην άδεια για Μελίτη 2 και τη Μεγαλόπολη 3 και 4 που συμφωνήθηκε με τους θεσμούς. Με τα οικογενειακά επιδόματα τριτέκνων και πολυτέκνων κανένας πραγματικά δεν έχει καταλάβει πώς με ταχυδακτυλουργικό τρόπο τα έχετε μαγειρέψει, γιατί μπορεί να κάνετε εσείς διάφορες πράξεις, οι οποίες να μπορούν να βγάζουν στο τέλος της ημέρας ότι το συνολικό ποσό επιδομάτων θα αυξηθεί, εμείς γνωρίζουμε την πραγματικότητα όμως ότι η κυβέρνηση της πρώτης φοράς Αριστεράς αφαιρεί από 14.500 οικογένειες ολόκληρο το αντίστοιχο επίδομα και από άλλες 49.500 οικογένειες αφαιρεί μέρος του επιδόματος.

Τελικά με τα προαπαιτούμενα έρχονται και οι διατάξεις που επισπεύδουν και ενισχύουν την αγαπημένη σας ασχολία που αφορά τους ηλεκτρονικούς πλειστηριασμούς, που από τις 21/2 του 2018 θα διεξάγονται αποκλειστικά και μόνο όπως είπα με ηλεκτρονικά μέσα. Ήδη η ΑΑΔΕ έχει αναρτήσει πρόγραμμα πλειστηριασμών ακινήτων στο διαδίκτυο μέχρι τον Μάιο τουλάχιστον. Διαδίδεται βέβαια και το γνωστό παραμύθι ότι θα προηγηθούν πλειστηριασμοί κατοικιών για υψηλά χρέη στην εφορία και στη συνέχεια για βιομηχανικούς χώρους και επαγγελματικές αποθήκες αλλά από την εν γένει συμπεριφορά των κυβερνητικών καταλαβαίνουμε ότι οσονούπω έρχονται χιλιάδες πλειστηριασμοί ακόμα και για τις λεγόμενες από εσάς λαϊκές κατοικίες των απλών νοικοκυραίων, γιατί πολύ απλά έτσι συμφωνήσατε με τους δανειστές.

Κατά τα άλλα, οφείλουμε να παραδεχτούμε ότι το μόνο που μπορεί να κάνει σωστά αυτή η κυβέρνηση χωρίς να κουράζεται, είναι διορισμούς είτε από το παράθυρο είτε από την κεντρική είσοδο. Μόλις χθες διαβάσαμε από τις εφημερίδες ότι εντός του 2018 θα υλοποιηθούν προσλήψεις σε μία σειρά ΔΕΚΟ, όπως ΔΕΗ, ΕΛΤΑ, ΕΥΔΑΠ, ΔΕΔΔΗΕ, ΑΔΜΗΕ και ΤΡΑΙΝΟΣΕ.

Η Κυβέρνηση, δηλαδή, δεν αρκείται μόνο στις νέες «δήθεν» Ανεξάρτητες Αρχές και στις δεκάδες νέες δομές, που κάθε εβδομάδα δημιουργεί, αλλά θα έχουμε και ρουσφετολογικές προσλήψεις σε Οργανισμούς, που περισσεύουν οι υπάλληλοι, χωρίς, φυσικά, να έχετε προβεί σε καμία ενέργεια προσπάθειας καταγραφής των εκατοντάδων αναπόγραφων φορέων ή αναζήτησης των χιλιάδων εργαζομένων, που είναι εξασφαλισμένοι μέσα σε αυτούς τους φορείς και να πραγματοποιήσετε τη λεγόμενη κινητικότητα. Δεν χρειάζονται νέοι διορισμοί, χρειάζεται να κάνετε μια απογραφή, για να εξυπηρετήσετε και κάποιους φορείς, που έχουν ελλείψεις.

Και ακριβώς σε αυτά, έρχεται και κουμπώνει το θέμα με το νέο γιγαντιαίο Εθνικό Κτηματολόγιο, που ιδρύεται, στο παρόν σχέδιο νόμου, όπου, στα άρθρα 5 και από 12 έως 18, προβλέπονται, πραγματικά, αναρίθμητες δομές και θέσεις προσωπικού - από γενικούς διευθυντές, αναπληρωτές γενικούς διευθυντές, διευθυντές, τμηματάρχες, προϊσταμένους και λοιπά στελέχη, που υπερβαίνουν τα 1000 άτομα.

Φυσικά, παρά το ότι, στα άρθρα 19 και 20, υπάρχουν μεταβατικές διατάξεις για προβλέψεις ένταξης και των υπαλλήλων, που υπηρετούν σήμερα, στην υπό κατάργηση «Ε.Κ. Α.Ε.», αλλά και των υπαλλήλων, που υπηρετούν, σήμερα, στα υπό κατάργηση υποθηκοφυλακεία, σίγουρα, απομένουν και μερικές εκατοντάδες θέσεις για νέες ρουσφετολογικές και προεκλογικές προσλήψεις, από την πλευρά σας. Άλλωστε, για προσλήψεις - όπως πάντα – « λεφτά υπάρχουν». Ας είναι καλά τα πρωτογενή πλεονάσματα, που απέκτησε η Κυβέρνηση ΣΥΡΙΖΑ-ΑΝΕΛ, μέσω της φορο-λαίλαπας και των περικοπών σε μισθούς και συντάξεις.

Αγαπητοί συνάδελφοι, ακόμα και το πιο φοβερό και τρομερό κυβερνητικό επιχείρημα, ότι, δήθεν, πορευόμαστε προς καθαρή έξοδο από τα μνημόνια, μπορεί άνετα να καταρρεύσει, μόνο και μόνο από το πολύ βάσιμο ενδεχόμενο, η Ευρωπαϊκή Κεντρική Τράπεζα να μην αποδεχθεί, κατ' εξαίρεση, τα χαμηλής πιστοληπτικής διαβάθμισης ομόλογα μιας ανυπόληπτης, διεθνώς, κυβέρνησης, ως ενέχυρα για την παροχή ρευστότητας προς τις ελληνικές τράπεζες.

Προσωπικά, πιο πολύ από την «ξυπόλητη» έξοδο στις αγορές, με τρομάζει η πολυδιαφημιζόμενη, τον τελευταίο καιρό, από την Κυβέρνηση, «αντεπίθεση με ταξικό πρόσημο». Και γι’ αυτό, μόλις πριν από ενάμιση μήνα, ο Υπουργός, μαζί με τον Αναπληρωτή του, παραδέχτηκαν, κυνικά, ότι ήταν επιλογή της κυβέρνησης ΣΥΡΙΖΑ-ΑΝΕΛ, της «πρώτης φοράς αριστερά», να εξοντώσει ολόκληρη τη μεσαία τάξη, προκειμένου να χρηματοδοτήσει τα συσσίτια και τα κουπόνια. Άραγε, ποια τάξη θα έχει σειρά, μετά; Συνταξιούχοι;

Αυτά, προς το παρόν, κυρία Πρόεδρε.

Σας ευχαριστώ για την ανοχή σας για το χρόνο. Θα επανέλθουμε για τα άρθρα, αφού, βέβαια, ακούσουμε και τους φορείς, αύριο. Και όπως καταλάβατε, είμαστε αντίθετοι και καταψηφίζουμε επί της αρχής το εν λόγω σχέδιο νόμου.

Σας ευχαριστώ πάρα πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Και εμείς σας ευχαριστούμε και ήσασταν και εντός χρόνου. Συνεχίζουμε, τώρα, με τον κύριο Μαυρωτά, Ειδικό Αγορητή του «Ποταμιού».

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Ευχαριστώ, κυρία Πρόεδρε.

Το νομοσχέδιο αυτό περιλαμβάνει προαπαιτούμενα για να κλείσει η τρίτη αξιολόγηση, κατά 95%-98%, όπως λέει ο κύριος Υπουργός. Κατά τη γνώμη μου, περιλαμβάνει και πλήθος διατάξεων, που δεν μπορώ να φανταστώ πώς αυτά είναι προαπαιτούμενα, όπως οι διατάξεις για τα ραδιόφωνα, οι διατάξεις για τον Πανελλήνιο Ιατρικό Σύλλογο κ.τ.λ. Η λογική τού « τώρα που βρήκαμε παπά, να θάψουμε πέντε έξι». Οι διαδικασίες; « Άψε-σβήσε, να τελειώνουμε». Θα μου πείτε ότι πρόκειται για προαπαιτούμενα και όχι για κανονικά συζητούμενα, οπότε δεν χρειάζεται να τα δούμε, αφού δεν έχουμε περιθώριο να αλλάξουμε κάτι. Είναι, δηλαδή, αποφάσεις, που έχουν συμφωνηθεί μεταξύ Κυβέρνησης και θεσμών και θέλουν, απλώς, τη νομοθετική βούλα. Δηλαδή, όσο πιο γρήγορα περάσουν, τόσο το καλύτερο.

Εδώ, μια ρητορική ερώτηση: «Νομοθετούμε επειδή μας το ζητάνε οι πιστωτές ή επειδή υπάρχει ανάγκη για αυτές τις μεταρρυθμίσεις, αυτές τις αλλαγές;». Αν ισχύει το πρώτο, δηλαδή μας το ζητάνε οι πιστωτές, δεν είναι ανάγκη να συζητάμε. Ψηφίζουμε, «σκουπίζουμε» και τελειώνουμε. Αν ισχύει το δεύτερο, δηλαδή κάποιες αλλαγές, κάποιες μεταρρυθμίσεις τις έχουμε ανάγκη, δεν θα έπρεπε να φτάσουμε, τελευταία στιγμή και να τις συζητάμε, όπως τις συζητάμε. Για παράδειγμα, τα σχέδια για το Κτηματολόγιο, για τα Λατομεία, για την Ενέργεια, για τα ραδιόφωνα κ.τ.λ. κ.τ.λ. και όχι, δηλαδή, να φτάνουμε να συζητάμε, με διαδικασίες «πατ- κιουτ», σε τρεις μέρες και να τελειώνουμε.

Πρέπει να παραδεχτώ όμως, ότι το συγκεκριμένο νομοσχέδιο έχει και μια καινοτομία, ίσως όχι μοναδική, αλλά είναι ξεχωριστό. Η αλήθεια είναι, ότι δεν βλέπεις συχνά νομοσχέδια, τα οποία έχουν περισσότερα άρθρα από όσοι είναι οι Βουλευτές στη Βουλή, 400 άρθρα, 300 Βουλευτές. Να μείνω λίγο ακόμα στα γενικά και να πάω σε μια χρόνια παθογένεια που σε κάθε ευκαιρία την θίγω στα νομοσχέδια, μήπως και κάποτε εισακουστεί από τους έχοντες την νομοθετική πρωτοβουλία.

Μέτρησα χονδρικά μέσα στα 400 άρθρα, περίπου 100 κοινές Υπουργικές Αποφάσεις υλοποίησης διαδικασιών απαραίτητων για την εφαρμογή των νόμων. Από τα 400 άρθρα λοιπόν, μόνο στο άρθρο 173, που τιτλοφορείται, προθεσμίες έκδοσης δευτερογενούς νομοθεσίας ,του Υπουργείου Ανάπτυξης νομίζω, τίθενται ρητά προθεσμίες για 9 Υπουργικές αποφάσεις και άλλη μια στο άρθρο 132 που βάζει μια προθεσμία δύο μηνών για να βγει η Υπουργική Απόφαση. Νομοθεσία όμως, χωρίς χρονοδιαγράμματα, είναι σαν να κτίζουμε πύργους στην άμμο.

Θα πάω εν τάχει σε κάποια σημεία, τα οποία έχουμε σταχυολογήσει, γιατί δεν έχουμε προλάβει να τα καταγράψουμε όλα και τα 400 άρθρα, τα οποία υπάρχουν στο νομοσχέδιο. Θα σταχυολογήσω λοιπόν κάποια πιο καίρια σημεία.

Θα ξεκινήσω από το επίδομα τέκνων, από την επιδοματική πολιτική. Βλέπουμε, ότι αλλάζει τελείως η φιλοσοφία. Δεν πάει ένα σταθερό επίδομα ανά παιδί, αλλά μεταβλητό ανάλογα με τις εισοδηματικές δυνατότητες. Δεν υπάρχει τίποτα πιο άνισο από την ίση μεταχείριση των άνισων, που έλεγε και ο Αριστοτέλης. Να βάλουμε και κάποια εισοδηματικά κριτήρια, αλλά, να μην απεμπολήσουμε τελείως το θέμα της δημογραφικής πολιτικής και της υπογεννητικότητας. Τη βοήθεια για όσους γενναίους, γιατί γενναιότητα χρειάζεται, τολμούν και κάνουν περισσότερο από ένα - δύο παιδιά. Δεν το έχει ανάγκη το επίδομα ένας τρίτεκνος εκατομμυριούχος, η ένας πολύτεκνος εκατομμυριούχος, αλλά ο μεροκαματιάρης, ο υπάλληλος, ο ελεύθερος επαγγελματίας των 20- 25.000 € οικογενειακό εισόδημα. Να βρούμε μια πιο δίκαιη και πιο εθνική πολιτική έναντι του δημογραφικού προβλήματος.

Πρόταση. Επειδή, το οικογενειακό εισόδημα διαιρείται με ένα σταθμισμένο άθροισμα των μελών της οικογένειας, μπορούμε στο κάθε παιδί αντί να δίνουμε 1/4, όπως δίνουμε σε όλα, να βάλουμε έναν αυξανόμενο συντελεστή όσο προχωράμε στον αριθμό των τέκνων. Π.χ. να προστίθεται για κάθε παιδί το μισό της προηγούμενης κατηγορίας. Για το πρώτο, 1/4, για το δεύτερο 3/8, για το τρίτο 9/16 και ούτω καθεξής. Έτσι, κάθε επιπλέον παιδί θα συμβάλει περισσότερο και όχι όλα, το ίδιο. Με τον τρόπο αυτό θα αυξηθούν τα εισοδηματικά όρια για τους πολύτεκνους με βάση το οικογενειακό εισόδημα, γιατί θα μεγαλώνει ο παρονομαστής και κάπως θα αποκατασταθεί αυτή η αδικία. Για να το κάνουμε λίγο πιο χειροπιαστό, ένας τρίτεκνος με 35.000 € οικογενειακό εισόδημα, που δεν είναι και λίγοι αυτοί, με το προτεινόμενο από την Κυβέρνηση αλγόριθμο μένει εκτός, καθώς το οικογενειακό ισοδύναμο ξεπερνάει τις 15.000 €. Είναι 15.556 €, αν κάνουμε τη διαίρεση με το σταθμισμένο άθροισμα των μελών.

Με τη δική μας προσέγγιση, δίνοντας περισσότερη έμφαση στα περισσότερα παιδιά, βγαίνει 13.000,023 € και έτσι θα γίνεται δικαιούχος του συγκεκριμένου επιδόματος. Αν είχαμε πραγματικά χρόνο, αν είχε έρθει δηλαδή με κανονικές διαδικασίες το συγκεκριμένο νομοθέτημα, θα είχαμε χρόνο να βελτιστοποιήσουμε τέτοιες λύσεις που είναι προς όφελος της κοινωνίας και να συνδυάσουμε το νέο σύστημα επιδομάτων με μια πιο φιλική προς τους πολύτεκνους πολιτική. Μη βλέπουμε δηλαδή μόνο τα «κουκιά», ποιοι είναι περισσότεροι, αλλά και την πιο μακροπρόθεσμη προοπτική.

 Βέβαια, υπάρχει πάντα το θέμα με τον τρόπο με τον οποίο υπολογίζεται το εισόδημα, πώς δηλαδή, δηλώνει ο καθένας το εισόδημά του, ανάλογα με τις δυνατότητες που έχει να το κρύψει. Εκεί πέρα είναι που δημιουργούνται και οι μεγαλύτερες αδικίες. Κάποιοι δεν μπορούν να κρύψουν τίποτα, κάποιοι που μπορεί να κρύψουν, επωφελούνται από αυτά τα επιδόματα.

Ένα άλλο θέμα για το οποίο έχει γίνει μεγάλη συζήτηση είναι το θέμα της απαρτίας για απόφαση απεργίας στα πρωτοβάθμια σωματεία. Η αλήθεια είναι ότι χρειάζεται ένας εκσυγχρονισμός του πλαισίου από το 1982 να μην αποφασίζουν δηλαδή 10 – 15 άτομα για απεργίες, όπως είχε καταλήξει. Οι εργαζόμενοι πρέπει, όσο το δυνατόν περισσότερο να συμμετέχουν στις διαδικασίες λήψης απόφασης του σωματείου τους και πρέπει να βρούμε κατάλληλους τρόπους, που μας τους προσφέρει πλέον η τεχνολογία, τηλεδιάσκεψη, ηλεκτρονική ψηφοφορία, έτσι ώστε να μπορούν να ξεπεραστούν τα προβλήματα που ανακύπτουν από την ανάγκη για φυσική παρουσία που πολλές φορές είναι δυσεπίλυτα. Όλα αυτά όμως θα έπρεπε να γίνουν με έναν ανοιχτό κοινωνικό διάλογο, μια ζύμωση, πράγματα τα οποία δεν τα βλέπουμε, δεν τα είδαμε και όχι με διαδικασίες “ψεκάστε, σκουπίστε, τελειώσατε”, με τις οποίες δεν μπορούμε να συναινέσουμε.

Κλείνοντας, απορώ γιατί είναι προαπαιτούμενο οι διαδικασίες για την αδειοδότηση ραδιοφωνικών σταθμών και οι διαδικασίες στον Πανελλήνιο Ιατρικό Σύλλογο. Γιατί η διαμεσολάβηση γίνεται υποχρεωτική για να επιταχυνθεί η απονομή της δικαιοσύνης; Να δοθούν επιπλέον κίνητρα ναι, αλλά όχι και να γίνει υποχρεωτική. Η νομοθετική επιλογή της υποχρεωτικότητας για τη διαμεσολάβηση αποκλίνει ουσιωδώς από όλα σχεδόν τα ευρωπαϊκά νομοθετικά πρότυπα όπου η διαμεσολάβηση δεν είναι υποχρεωτική, μόνο στην Ιταλία είναι υποχρεωτική. Όπου υφίσταται υποχρεωτικότητα αυτή αφορά αποκλειστικά στην ενημέρωση των μερών με ελάχιστο κόστος. Εδώ έτσι όπως γίνεται το κόστος μόνο ευκαταφρόνητο δεν είναι.

Για το Ελεγκτικό Σώμα που δημιουργείται με τους 135 νέους, ας τους πούμε οικονομικούς ράμπο, η απορία είναι γιατί χρειαζόμαστε ένα νέο Σώμα όταν έχουμε ήδη 4 ή 5 και μάλιστα υπό τον Υπουργό και όχι υπό μία ανεξάρτητη αρχή. Η μη ανεξαρτησία δεν δημιουργεί και υποψίες για πολιτική χρήση ενός τέτοιου Σώματος και μπορεί ο συγκεκριμένος Υπουργός να μην έχει τέτοιες βλέψεις, κάποιος επόμενος όμως;

Ας πάμε και στον επίλογο. Πρέπει, κυρίες και κύριοι της συμπολίτευσης, να κάνετε την αυτοκριτική σας, που δεν την έχουμε ακούσει και δεν μιλάω για το περιεχόμενο, αλλά για τη διαδικασία. Την αυτοκριτική σας για τις εποχές που όταν έφερναν και οι προηγούμενοι με fast truck διαδικασίες τέτοια νομοθετήματα εσείς ανεβαίνατε στα κάγκελα και μιλάγατε για χούντες και γερμανοτσολιάδες. Μήπως τελικά καταλάβατε ή μάλλον καταλάβαμε όλοι ότι οι αδιέξοδες κοκορομαχίες τα «ή τους τελειώνετε ή μας τελειώνουν» είναι αυτά που μας έχουν καθηλώσει; Όταν άλλες χώρες όπως η Κύπρος, η Ιρλανδία, η Πορτογαλία ξεφεύγοντας από τα δεσμά της πόλωσης και του λαϊκισμού έχουν ήδη αρχίσει να αναπνέουν; Το κακό είναι ότι αυτό το νοσηρό κλίμα που εκθρέψατε τώρα σιγά σιγά σας καταπίνει.

Πολλά πράγματα που θα έπρεπε να τα συζητάμε μεταξύ μας και να τα κάνουμε από μόνοι μας μεταρρυθμίσεις και αλλαγές, που έχει ανάγκη ο τόπος, τα συζητάμε με τους θεσμούς και τα ψηφίζετε μόνοι σας. Αυτό δυστυχώς είναι η απόρροια του «ή τους τελειώνουμε ή μας τελειώνουν». Σας ευχαριστώ πολύ.

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από την Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Δημήτρης Βέττας, Δημήτρης Γάκης, Στάθης Γιαννακίδης, Γιάννης Γκιόλας, Γιώργος Δημαράς, Μαρία Θελερίτη, Αφροδίτη Θεοπεφτάτου, Κατερίνα Ιγγλέζη, Αϊχάν Καρά Γιουσούφ, Μαρία Τριανταφύλλου, Χρήστος Μαντάς, Δημήτριος Μάρδας, Αλέξανδρος Μεϊκόπουλος, Αθανάσιος Μιχελής, Γεράσιμος Μπαλαούρας, Κωνσταντίνος Μπάρκας, Χρήστος Μπγιάλας, Μάρκος Μπόλαρης, Κώστας Παυλίδης, Αναστάσιος Πρατσόλης, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Ελευθέριος Αυγενάκης, Απόστολος Βεσυρόπουλος, Γεώργιος Βλάχος, Νικόλαος – Γεώργιος Δένδιας, Θεόδωρος Καράογλου, Γεώργιος Καρασμάνης, Θεοδώρα (Ντόρα) Μπακογιάννη, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ιωάννης Μανιάτης, Κωνσταντίνος Σκανδαλίδης, Γεώργιος Γερμενής, Ευάγγελος Καρακώστας, Ηλίας Παναγιώταρος, Αθανάσιος Βαρδαλής, Νικόλαος Καραθανασόπουλος, Διαμάντω Μανωλάκου, Δημήτρης Καμμένος, Κωνσταντίνος Κατσίκης, Γεώργιος Κατσιαντώνης, Γεώργιος Αμυράς, Θεοχάρης (Χάρης) Θεοχάρης και Νικόλαος Νικολόπουλος.

Από την Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Τζούφη Μερόπη, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Κουτσούμπα Ανδρέα, Ράπτη Ελένη, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Γκιόκας Ιωάννης, Δελής Ιωάννης, Συντυχάκης Εμμανουήλ, Κατσίκης Κωνσταντίνος, Παπαχριστόπουλος Αθανάσιος, Μεγαλομύστακας Αναστάσιος και Μαυρωτάς Γεώργιος.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Βαρδάκης Σωκράτης, Βέττας Δημήτριος, Γεννιά Γεωργία, Δέδες Ιωάννης, Ηγουμενίδης Νίκος, Θεωνάς Γιάννης, Θραψανιώτης Μανώλης, Καΐσας Γιώργος, Καρασαρλίδου Φρόσω, Καστόρης Αστέρης, Κωστοπαναγιώτου Ηλίας, Λιβανίου Ζωή, Μανιός Νίκος, Μιχαηλίδης Ανδρέας, Μιχελογιαννάκης Ιωάννης, Μουσταφά Μουσταφά, Παπαδόπουλος Αθανάσιος, Κυρίτσης Γιώργος, Παραστατίδης Θόδωρος, Σκούφα Ελισσάβετ, Στογιαννίδης Γρηγόρης, Βαγιωνάς Γεώργιος, Βρούτσης Ιωάννης, Γιακουμάτος Γεράσιμος, Γιόγιακας Βασίλειος, Δαβάκης Αθανάσιος, Κασαπίδης Γεώργιος, Κατσανιώτης Ανδρέας, Μαρτίνου Γεωργία, Μηταράκης Παναγιώτης (Νότης), Οικονόμου Βασίλειος, Δημοσχάκης Αναστάσιος, Φωτήλας Ιάσων, Κρεμαστινός Δημήτριος, Κωνσταντόπουλος Δημήτριος, Μπαργιώτας Κωνσταντίνος, Αΐβατίδης Ιωάννης, Σαχινίδης Ιωάννης, Κατσώτης Χρήστος, Λαμπρούλης Γεώργιος, Δελής Ιωάννης, Λαζαρίδης Γεώργιος, Φωκάς Αριστείδης, Μάρκου Αικατερίνη και Μεγαλοοικονόμου Θεοδώρα.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ.: Αθανασίου Αθανάσιος, Kασιμάτη Ειρήνη (Νίνα), Κοζομπόλη Παναγιώτα, Λάππας Σπυρίδων, Μορφίδης Κωνσταντίνος, Μπαλλής Συμεών, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Ντζιμάνης Γιώργος, Ριζούλης Ανδρέας, Σαρακιώτης Ιωάννης, Σταματάκη Ελένη, Σταμπουλή Αφροδίτη, Συρίγος Αντώνιος, Τζάκρη Θεοδώρα, Τζαμακλής Χαρίλαος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Καραγκούνης Κωνσταντίνος, Καββαδάς Αθανάσιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Χαρακόπουλος Μάξιμος, Αχμέτ Ιλχάν, Παπαθεοδώρου Θεόδωρος, Χριστοφιλοπούλου Παρασκευή (Εύη), Μπαρμπαρούσης Κωνσταντίνος, Λαγός Ιωάννης, Γκιόκας Ιωάννης, Παφίλης Αθανάσιος, Συντυχάκης Εμμανουήλ, Καβαδέλλας Δημήτριος, Δανέλλης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

Από την Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Καββαδία Ιωαννέτα, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοφύλακτος Ιωάννης, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Μπαλτάς Αριστείδης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Κουμουτσάκο Γιώργος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παππάς Χρήστος, Κούζηλος Νικόλαος, Μωραΐτης Νικόλαος, Γεωργιάδης Μάριος, Καρράς Γεώργιος-Δημήτριος και Μίχος Νικόλαος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Υπουργός.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Κυρίες και κύριοι συνάδελφοι αρχίζω με αυτό που είπε ο Εισηγητής της Νέας Δημοκρατίας ότι είμαστε οι πιο αγχωμένοι πολίτες στον κόσμο. Εγώ διαβάζω στο World Happiness Report, δηλαδή την παγκόσμια έκθεση ευτυχίας ότι μεταξύ 2012 – 2014 είμασταν εκατοστοί δεύτεροι στις 158 χώρες και το 2014 – 2016 είμαστε στην ογδοηκοστή έβδομη θέση, μία αύξηση θέσεων 15. Πρέπει να σας πω ότι δεν θα την ανέφερα αυτή την έκθεση αν δεν ήξερα τον καθηγητή που την έκανε και τον εκτιμώ τόσο πολύ, που ήταν στο LSC, αλλά πιο σημαντικό από όλα ότι ήταν και στην Οξφόρδη μετά.

Ο λόγος που δεν εκτιμάω αυτές τις εκθέσεις έχει μια σημασία, γιατί πολλά στοιχεία βάζουμε και εξηγούμε. Το φαινόμενο γιατί είναι ύποπτες - και οι δικές μας και οι δικές σας, το ίδιο είναι - είναι το φαινόμενο του Tiny Tim. Ο Tiny Tim είμαι σίγουρος πως ξέρετε ότι είναι στο βιβλίο του Ντίκενς για τα Χριστούγεννα με τα τρία φαντάσματα που έρχονται και ήταν ένα παιδάκι ανάπηρο, φτωχό, αλλά πάντα ευτυχισμένο, πάντα κοιτούσε τα πράγματα με θετικό πρόσημο. Η φιλοσοφική ερώτηση που μπαίνει για τον Tiny Tim είναι, αν του χρωστάμε λιγότερα επειδή είναι ευτυχισμένος, επειδή είναι καλοπροαίρετος. Μπορεί να ήταν κάποιο παιδί, που ήταν αθλητικός τύπος, είχε περισσότερα λεφτά, αλλά να ήταν μίζερο.

Άρα, εκεί μπαίνει μια δυσκολία επί της αρχής, ποιοι είναι ευτυχισμένοι και ποιοι δεν είναι, γιατί δεν είναι εύκολο να ξεπεράσουμε την υποκειμενικότητα. Οπότε, σκεφτείτε τον Tiny Tim, που είναι η κριτική και σε αυτό που είπα εγώ και σε αυτό που είπατε εσείς.

Δεν λέω εγώ ότι οι Έλληνες και οι Ελληνίδες είναι ευτυχισμένοι, ούτε ότι δεν έχουν άγχος, ούτε ότι δεν έχουν πάρα πολλά προβλήματα. Η έκθεση που αναφέρω εγώ είναι λίγο καλύτερη με την έννοια ότι με την ίδια μεθοδολογία δείχνει μια τάση καλυτέρευσης, αλλά θα έβαζα πολλά πράγματα σε αυτό. Αυτό που θα ήθελα να τονίσω είναι ότι έχουμε πλήρη επίγνωση των δυσκολιών, αλλά έχουμε και πλήρη επίγνωση ότι αυτό το νομοσχέδιο είναι το πρώτο νομοσχέδιο, στο οποίο δεν νομίζω ότι χωράει αμφισβήτηση, ότι κατά κόρον υπερισχύουν τα θετικά από τα αρνητικά. Νομίζω ότι κανένας σοβαρός άνθρωπος που θα το διαβάσει δεν θα είναι πεπεισμένος.

Μας ρωτάει ο κ. Μαυρωτάς, καλοπροαίρετα, αν είναι πράγματα εκτός του μνημονίου ή αν θέλαμε να κάνουμε έτσι και αλλιώς, βάζω και τις δύο κατηγορίες, γιατί δεν το φέραμε νωρίτερα; Δεν είναι αυτή η σωστή ερώτηση, κατά τη δική μου άποψη, κύριε Μαυρωτά. Η σοβαρή ερώτηση είναι, γιατί για 150 χρόνια καμία κυβέρνηση πριν από μας δεν έφερε το Κτηματολόγιο και εμείς φέραμε με αυτόν τον τρόπο; Αυτή είναι η σοβαρή ερώτηση.

ΜΑΡΙΑ ΑΝΤΩΝΙΟΥ: Έλεος.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Το έλεος δεν είναι επιχείρημα.

Από την Οθωμανική περίοδο περιμένουμε να γίνει κάτι γι' αυτό το θέμα, γι’ αυτό το φέραμε εμείς. Το έλεος πού κολλάει;

Το ότι αυτή η Κυβέρνηση λύνει προβλήματα που χρονίζουν το έχει καταλάβει όλη η κοινωνία, αλλά το έχουν καταλάβει και στο εξωτερικό. Θα το δείτε, όχι μόνο στο δικό μου τομέα, τους επόμενους μήνες, αλλά και σε άλλους τομείς, ότι προβλήματα που λιμνάζουν, που δεν τα πιάνετε, γιατί ήταν δύσκολα, τώρα θα λύνονται επί των ημερών μας.

Συνεχίζουμε με τα θετικά, που αφορούν τα παιδιά. Ο κ. Καραθανασόπουλος, μας λέει ότι αυτό που κάνουμε είναι απλώς μια αναδιανομή της φτώχειας. Πρέπει να σας πω, κύριε Καραθανασόπουλε, ότι δεν έχετε δίκιο. Αυτό που υπάρχει τώρα για το παιδί, και είμαι πολύ περήφανος που η Θεανώ Φωτίου έχει κάνει αυτές τις προσπάθειες για να έχουμε για πρώτη φορά στρατηγική για το παιδί, το 80% των χρημάτων ήρθαν από την επισκόπηση δαπανών. Όλη η επισκόπηση δαπανών, που κάναμε, που βγαίνει 315 εκ., όλα πήγαν είτε για το επίδομα παιδιών είτε για άλλα πράγματα που ωφελούν τα παιδιά. Άρα, μόνο γι' αυτό, δεν είναι σωστό. Μάλιστα, δεν θα το πω εγώ, αλλά θα το πει η κυρία Φωτίου, κάνουμε μια αναδιάρθρωση που νομίζουμε, ότι είναι και πιο δίκαιη.

Κύριε Μαυρωτά, αυτό πραγματικά δεν περίμενα να το ακούσω από σας.

Κατά τη δική μου άποψη, που λέτε ότι έχουμε υπογεννητικότητα και άρα πρέπει να υποστηρίξουμε, κάνετε δύο λάθη.

Το πρώτο λάθος είναι, ότι όταν χρειάζεται για την αναπλήρωση – εάν θυμάμαι καλά 2,2 είναι, περίπου, τα παιδιά και εμείς έχουμε 1,3 και για αυτό έχουμε το δημογραφικό πρόβλημα που έχουμε – είναι προφανές, ότι η μεγάλη ανάγκη είναι τα ζευγάρια που κάνουν ένα παιδί να κάνουν δύο παιδιά, γιατί έτσι κι αλλιώς αυτοί που κάνουν τρία και τέσσερα είναι πάρα πολύ λίγοι, διότι δεν είναι πολύ εύκολο να πιστέψεις, ότι κάνουν πάρα πολλοί, αλλά να πάμε από το ένα στα δύο παιδιά.

Το δεύτερο που θα μου επιτρέψετε να πω είναι, εάν θέλετε την άποψή μου για το δημογραφικό, αυτό που θέλουν τα νέα ζευγάρια και ιδιαίτερα οι γυναίκες είναι να μπορούν να έχουν βοήθεια σε είδος. Δηλαδή, θεωρώ λίγο παραπλανητική τη συζήτηση, ότι θα βοηθήσουμε το δημογραφικό μέσα από τα επιδόματα των παιδιών.

Νομίζω, ότι αυτό που ζητούν οι νέες γυναίκες πρωτίστως – δυστυχώς, το ίδιο θα έπρεπε και οι νέοι άνδρες στη χώρα μας - είναι περισσότερο να μπορούν να προσέχουν τα παιδιά τους και να υπάρχει δημόσιο πλαίσιο για τα παιδιά.

Άρα, οι λόγοι που το κάνουμε αυτό είναι κοινωνικοί και ιδιαίτερα για το παιδί, γιατί ξέρουμε, ότι οι ανισότητες αρχίζουν από πολύ μικρή ηλικία, η εξέλιξη του παιδιού στην εκπαίδευση αρχίζει από πολύ μικρή ηλικία, γιατί έτσι είναι η κυρίαρχη άποψη. Ξέρω, ότι υπάρχει και η άλλη άποψη, ότι δεν ισχύει αυτό, αλλά νομίζω, ότι η κυρίαρχη άποψη είναι, ότι από πολύ μικρή ηλικία αρχίζουν να έχουν προβλήματα εκπαίδευσης τα παιδιά.

Άρα, για εμάς το κυρίαρχο είναι ότι καταφέραμε να πάρουμε 316 εκατομμύρια από την επισκόπηση δαπανών ούτε σημαίνει αναδιανομή της φτώχειας ούτε σημαίνει, ότι το κάνουμε για δημοκρατικούς λόγους.

Το κάνουμε για το παιδί για να έχει αυτή η χώρα μια πολιτική, επιτέλους, για το παιδί.

Μιλώντας για το Κτηματολόγιο μου έκανε εξαιρετική εντύπωση πόσο λίγο μίλησε για αυτό και ο Εισηγητής της Νέας Δημοκρατίας και της Δημοκρατικής Συμπαράταξης. Ο κ. Χαρίτσης θα μιλήσει για το κομμάτι που είναι για την αδειοδότηση επενδύσεων, που αλλάζει εντελώς τον τρόπο που θα γίνεται. Θα είναι με μεγαλύτερη διαφάνεια και θα υπάρχει ένας φάκελος, αλλά θα σας το εξηγήσει αυτό περισσότερο.

Θα ήθελα να εξηγήσω για τους πλειστηριασμούς που θα γίνουν με ηλεκτρονικό τρόπο, ότι όντως θα έρθει τροπολογία, όπου θα μπορεί η ΑΑΔΕ να κάνει πλειστηριασμούς με ηλεκτρονικό τρόπο.

Όλα αυτά, όμως, που ακούτε με καινούργια κριτήρια, με 500.000 κ.λπ. τίποτα από αυτά δεν ισχύουν.

Η ΑΑΔΕ έχει τα κριτήρια και τη στρατηγική που έχει και δεν αλλάζει τίποτα σε αυτό.

Το μόνο που αλλάζει είναι, ότι αυτό που έκανε πριν με πλειστηριασμούς – αυτό το λέω γιατί είναι η specula που υπάρχει στις Εφημερίδες – με φυσικό τρόπο θα γίνει με ηλεκτρονικό τρόπο.

Με ρώτησε και ο κ. Μαυρωτάς και ο κ. Κωνσταντινόπουλος γιατί γίνεται αυτό το Σώμα ειδικά για τις εισαγγελικές παραγγελίες και νομίζω, ότι είναι πολύ σοβαρός ο λόγος.

Θα ήθελα να πάρω λίγο χρόνο να σας το εξηγήσω γιατί γίνεται αυτό. Γιατί θεωρούσαμε ότι η προηγούμενη διαδικασία, όπου ένας Εισαγγελέας έκανε μια καταγγελία ότι σ' αυτό το μέρος δύο περίπτερα, από το κεφάλι μου το βγάζω τώρα, για παράδειγμα, δεν έκοβαν αποδείξεις και έγινε μια εντολή να κοιτάξουμε όλα τα περίπτερα σε αυτήν την περιοχή. Αυτό δεν είναι μια βέλτιστη προσέγγιση στο πως το παλεύεις.

Άρα, είπαμε, για να αναγκάσουμε να υπάρχει προτεραιότητα και να υπάρχει φίλτρο τι κοιτάνε, να υπάρχει ένα σώμα να μην απασχολούνται οι Δ.Ο.Υ. που έχουν δική τους διαδικασία και να μην διακόπτεται αυτή η διαδικασία για να έχουμε εισαγγελικές καταγγελίες, να υπάρχει ένα σώμα που να κοιτάει τις εισαγγελικές καταγγελίες με δικό του επιστημονικό και μη προσωπικό που θα αναγκαστεί εκ των πραγμάτων να τις ιεραρχήσει τι θα κοιτάει και μπορεί να αποφασίσει ότι τα περίπτερα σε μια περιοχή δεν είναι τόσο σημαντικό, όσο μια άλλη περίπτωση.

Για τους λιγνίτες πραγματικά δεν καταλαβαίνω τι λέει η Δημοκρατική Συμπαράταξη. Δηλαδή, μετά από δέκα χρόνια που μας λένε ότι δεν είμαστε ευρωπαϊστές και τα λοιπά, αυτό είναι μια απόφαση του Ευρωπαϊκού Δικαστηρίου που λέει ότι η Δ.Ε.Η. έχει δεσπόζουσα θέση. Αν λέγαμε ότι φεύγαμε από το μνημόνιο αντί για τον Αύγουστο του 2018, αλλά τον Αύγουστο του 2017, αυτό θα το είχαμε μπροστά μας. Δεν έχει καμία σχέση. Και η δίκη είναι από μια παλιά υπόθεση.

Άρα, αυτό ότι εμείς θέλουμε να διώξουμε τους λιγνίτες κ.τ.λ., δεν έχει καμία σημασία. Εκτός αν μας πείτε, ότι δεν είναι σεβαστές οι θέσεις του Ευρωπαϊκού Δικαστηρίου.

Αφού μιλάμε για ιδιωτικοποιήσεις και επενδύσεις, να πω λίγο για το υπερταμείο. Η μεγάλη αλλαγή που γίνεται στο υπερταμείο με αυτό που είναι στο νομοσχέδιο, θα θυμάστε έχω μιλήσει πολλές φορές τουλάχιστον, όχι σε όλους σας, αλλά στην Οικονομική Επιτροπή, ότι το ταμείο είχε ένα διοικητικό συμβούλιο και τέσσερα υποταμεία που ένα ήταν το Τ.Χ.Σ., ένα ήταν το ΤΑΙΠΕΔ, ένα ήταν η ΕΔΗΣ, που θα ήταν για τις δημόσιες επιχειρήσεις και ένα η ΕΤΑΔ για τα ακίνητα.

Αυτό που κάνουμε τώρα, είναι για να μην υπάρχει και άλλο στρώμα γραφειοκρατίας η ΕΔΗΣ ουσιαστικά πηγαίνει πιο πάνω και θα είναι στο Διοικητικό Συμβούλιο. Από 7 το Διοικητικό Συμβούλιο, γίνεται 9. Αλλά προσέξτε γιατί είναι καλή η κίνηση αυτό. Οι δύο καινούργιοι στο Διοικητικό Συμβούλιο, είναι γραμμένο στο νόμο, πρέπει να είναι ειδικευμένοι και όλη η βασική τους μόρφωση και εμπειρία είναι εντός των δημοσίων επιχειρήσεων με γνώση τα κοινωνικά κριτήρια και τα διευρυμένα κριτήρια που πρέπει να έχει μια δημόσια επιχείρηση. Είναι και άλλα πράγματα που είναι πολύ θετικά, θα μιλήσουν και άλλοι συνάδελφοι, να μην πω εγώ γι' αυτό.

Αλλά δεν μπορώ να αποφύγω, είπα ότι είναι ένα νομοσχέδιο που κατά κόρον έχει πιο πολλά θετικά από αρνητικά. Το ένα θέμα είναι αν μπορώ να πω αυτό για την απαρτία και που πήγε από το 1/3 στο 50 συν 1%.

Κοιτάξτε, εμείς από τη μια μεριά δεν είναι κάτι που θα επιλέγαμε, νομίζω το καταλαβαίνετε κιόλας, ούτε θα δεχόμασταν ποτέ αυτό που λέει η Ν.Δ., αν το καταλαβαίνω καλά, ότι αυτοί θέλουν οι 51% από τους εγγεγραμμένους να ψηφίσουν υπέρ της απεργίας, ενώ αυτό που λέει το νομοσχέδιο είναι ότι χρειάζεται 51% για να είναι νόμιμη η απόφαση.

 Δηλαδή, σε ένα συνδικάτο με 100 μέλη πρέπει να είναι και οι 50 και η απεργία μπορεί να είναι 35, 10 και οι άλλοι να είναι αποχή και περνάει η απεργία.

Είχαμε μέσα, αν θυμάστε, σε αυτό που διαπραγματευτήκαμε ειδικά με το Δ.Ν.Τ. τρεις πυλώνες στα εργασιακά. Ο πρώτος πυλώνας ήταν για τις συλλογικές συμβάσεις, ο άλλος για τις απολύσεις και το άλλο ήταν για το συνδικαλιστικό νόμο. Μόνο αυτό πέρασε από το Δ.Ν.Τ..

Από τη μια μεριά δεν είναι θετικό, γιατί πέρασε και το χάσαμε και προσπαθήσαμε να μην χάσουμε ούτε αυτό και πρέπει να σας πω ότι είχαμε και τη βοήθεια των ευρωπαϊκών θεσμών και της επιτροπής εμπειρογνωμόνων, που 7-0 είχε πει ότι δεν χρειάζεται να γίνει αυτή η αλλαγή, γιατί είναι ήδη αυστηρή η νομοθεσία και όπως είπατε και εσείς στην ομιλία σας, πολλές απεργίες γίνονται παράνομες και καταχρηστικές.

Από κει και πέρα πρέπει να δούμε και πόσο βάρος έχει αυτό το μέτρο, δηλαδή, όταν είναι 100 εργαζόμενοι και πρέπει να είναι εκεί 50 και μπορεί να παρθεί μια απόφαση 30-15-5, δεν μου φαίνεται εμένα καταστροφικό, αλλά μου φαίνεται ότι αυτό που χρειάζεται είναι μια σοβαρή συζήτηση για το πώς ενεργοποιείς τις εργαζόμενες και τους εργαζόμενους να συμμετέχουν στα συνδικάτα. Ένα κομμάτι μπορεί να είναι ποιος φταίει μέχρι τώρα…

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε): (Ομιλεί εκτός μικροφώνου)

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Σε άκουσα. Έφτανα σε αυτά, γιατί προβλέπω τι θα πεις πριν από σένα.

Η συζήτηση αυτή πρέπει να έχει διάφορα σκέλη. Πρώτον, τι είναι το πρόβλημα, γιατί οι εργαζόμενες και οι εργαζόμενοι δεν είναι πιο ενεργοποιημένοι και πιο διεκδικητικοί. Το ένα το είπατε μόλις εσείς. Είναι και η κατάσταση της οικονομίας, με ανεργία πάντα είναι δύσκολα αυτά τα πράγματα. Δεύτερον, είναι ο συνδικαλισμός που μας έχουν κληρονομήσει το ΠΑ.ΣΟ.Κ. και η Ν.Δ. για τόσα χρόνια, που ήταν ένας απαράδεκτος συνδικαλισμός με τη δική τους παρέμβαση, αλλά δεν φτάνει ούτε αυτό. Το να πούμε ότι φταίει περισσότερο ο κ. Κουτσούκος από κάποιον του Συνασπισμού ή από κάποιον του Κ.Κ.Ε., ούτε αυτό θα μας βοηθήσει. Το θέμα είναι να καθίσουμε σοβαρά να δούμε, με τα εμπόδια που υπάρχουν και είναι θέμα των εργαζομένων, πώς ενεργοποιούνται. Αυτό είναι το μεγάλο ζήτημα. Δεν μπορώ να πιστέψω ότι θεωρείτε ότι αυτό το μέτρο είναι εμπόδιο σ' αυτή τη συζήτηση και στη σημαντική αλλαγή που χρειάζεται. Δεν μπορώ να το πιστέψω αυτό. Το ότι δεν είναι θεμιτό το έχω πει, αλλά από την άλλη μεριά να μην μεγιστοποιήσουμε αυτό το πρόβλημα και να έχουμε και την άποψη, ότι κάθε εμπόδιο για καλό. Πώς οι εργαζόμενοι και οι εργαζόμενες μπορούν να το ξεπεράσουν αυτό το εμπόδιο και άλλα εμπόδια που έχουν για να είναι πιο ενεργητικός ο ρόλος τους σε αυτά.

Κυρίες και κύριοι συνάδελφοι, συγγνώμη που πήρα λίγο παραπάνω χρόνο, αλλά ήταν μεγάλο…

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε): (Ομιλεί εκτός μικροφώνου)

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):. Σας άκουσα, κ. Καραθανασόπουλε. Απάντησα όπως νομίζω.

Νομίζω ότι είναι ένα νομοσχέδιο που δείχνει όχι μόνο ότι έχουμε ένα αφήγημα για το πώς θα βγούμε το 2018 από την κρίση, αλλά ήδη έχει αρχίσει η ισορροπία τι κάνουμε γιατί είμαστε υποχρεωμένοι και τι κάνουμε γιατί είναι οι ανάγκες της ελληνικής οικονομίας και κοινωνίας και είναι μόνο ένα βήμα. Όπως λένε οι Αμερικανοί : Υou haven’t seen anything yet, δεν έχετε δει τίποτα ακόμη.

Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι βουλευτές, καταρχάς θα διαβάσω τη λίστα των φορέων για αύριο και μετά θα πάρουν το λόγο οι ομιλητές.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κυρία Πρόεδρε, δεν έχουμε συμφωνήσει.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κύριε Κωνσταντινόπουλε, θα διαβάσω τη λίστα των φορέων.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κυρία Πρόεδρε, μισό λεπτό, σας παρακαλώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Δεν αποφασίζουμε μόνοι μας, είμαστε πέντε Επιτροπές.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Μας ζητήσατε να βγούμε έξω για να γίνει μια συνεννόηση. Παρακάλεσα και είπα - επειδή μιλούσε ο συνάδελφος από το Ποτάμι και έπρεπε να μπω στην Αίθουσα- όταν τελειώσετε τη λίστα σας παρακαλώ πάρα πολύ να συνεννοηθούμε. Εδώ τώρα λέτε ότι συνεννοηθήκατε η Ν.Δ. και ο ΣΥΡΙΖΑ -δεν ήταν κανένα άλλο κόμμα έξω- για τη λίστα. Σας λέω ότι δεν έχουμε συνεννοηθεί. Σας παρακαλώ, ας μιλήσουν κάποιοι συνάδελφοι…

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Όχι, κ. Κωνσταντινόπουλε, λυπάμαι πάρα πολύ.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ - ΔΗΜΑΡ): Ο ΣΥΡΙΖΑ και η Νέα Δημοκρατία θα αποφασίσουνε; Σας ρωτώ αν ο ΣΥΡΙΖΑ και η Νέα Δημοκρατία θα αποφασίσουν μόνο για τους φορείς;

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Δεν σας έδωσα το λόγο. Πρώτον, μην δημιουργούμε εντυπώσεις. Δεύτερον, δεν έχετε το λόγο να απαντήσετε παρακαλώ μιλήσατε.

Πρώτον πρέπει να είστε γνώστης του Κανονισμού, ο οποίος μιλάει για το πώς ορίζονται οι φορείς που μιλάει για την πλειοψηφία και δεύτερον αν δεν μπορούσατε εσείς, επειδή είστε κόμμα δεν είστε μόνος σας στη Δημοκρατική Συμπαράταξη μπορούσατε κάποιον άλλον συνάδελφό σας από το Κόμμα σας να στείλετε έξω, όταν συζητούσαν οι Βουλευτές. Συνεχίζω αυτή τη στιγμή, διαβάζοντας τους φορείς στους οποίους καταλήξαμε με βάση και αυτές τις περιπτώσεις που έχουν προταθεί από περισσότερα του ενός κόμματα.

Ένωση Ιδιοκτητών Ραδιοφωνικών Σταθμών Αθηνών. Πανελλήνια Ένωση Ιδιοκτητών Ραδιοφωνικών Σταθμών. Πανελλήνιος Σύνδεσμος Υπαλλήλων Αμίσθων Υποθηκοφυλάκων και Κτηματολογικών Γραφείων. Ένωση Αμίσθων Υποθηκοφυλάκων Ελλάδος. Οικονομικό Επιμελητήριο ΤΕΕ, ΕΣΡ. Ένωση Δικαστών Εισαγγελέων. Ολομέλεια Προέδρων Δικηγορικών Συλλόγων Αθηνών. Συμβολαιογραφικός Σύλλογος Εφετείων Αθηνών Πειραιώς Αιγαίου και Δωδεκανήσων. Πανελλήνιος Ιατρικός Σύλλογος ΚΕΔΕ. Πανελλήνιος Φαρμακευτικός Σύλλογος.

 Σύλλογος Δικηγόρων Κτηματολογίου. Η κυρία Άννα Μαστοράκου Πρόεδρος Ιατρών ΕΟΠΥΥ. ΓΣΕΕ, ΑΔΕΔΥ, Συνήγορος Καταναλωτή. Πανελλήνια Ομοσπονδία Τριτέκνων Ανωτάτης Συνομοσπονδίας Πολυτέκνων Ελλάδος. Σύνδεσμος Μεταλλιευτικών Επιχειρήσεων Ελλάδος ΡΑΕ, ΛΑΓΙΕ. Γεωτεχνικό Επιμελητήριο ΔΟΕ, Διδασκαλική Ομοσπονδία Ελλάδος. Ομοσπονδία Λειτουργών Μέσης Εκπαίδευσης, Ομοσπονδία Οικοδόμων Ελλάδος και ΕΣΑΜΕΑ ΚΕΟΣΕΤΥΠ. Μιλάμε για 34 φορείς. Τώρα ενημερώνω ότι θα δώσω το λόγο στον κ. Νικολόπουλο.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κύριε Κωνσταντινόπουλε, παρακαλώ πολύ μη δημιουργείτε εντυπώσεις. Υπάρχει και η διαδικασία των υπομνημάτων. Το γνωρίζουμε πολύ καλά. Μπορεί να στείλουν υπομνήματα οι υπόλοιποι, γιατί προτάθηκαν γύρω στους 80.

ΙΩΑΝΝΗΣ ΜΑΝΙΑΤΗΣ: (Ομιλεί εκτός μικροφώνου).

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Καλέσαμε για το Κτηματολόγιο φορείς συνδικαλιστικούς. Θέλετε το Σύλλογο Τοπογράφων; Να τους καλέσουμε.

Το λόγο έχει ο κ. Δήμας.

ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας): Θέλω να πω και στους υπόλοιπους Εισηγητές και ήθελα να δούμε αν θέλετε να το εξετάσουμε. Ακόμα και οι Εισηγητές αν χρειαστεί να μειώσουμε κατά πολύ την παρέμβασή μας στη συζήτηση με τους φορείς, ώστε να μπορέσουμε να καλέσουμε ακόμα περισσότερους φορείς.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Εσείς, λέτε και για την ΠΟΜΙΔΑ. Συμφωνώ, νομίζω ότι συμφωνούμε όλοι και θα προσθέσουμε την ΠΟΜΙΔΑ.

Σε ό,τι αφορά τους υποθηκοφύλακες, νομίζω ότι έχουμε φωνάξει τρεις φορείς.

ΧΡΙΣΤΟΣ ΔΗΜΑΣ (Εισηγητής της Ν.Δ.): Επίσης, την Πανελλήνια Ομοσπονδία Τριτέκνων και τον Σύλλογο Υποθηκοφυλάκων.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Επίσης, εκτός από την ΠΟΜΙΔΑ, θα προστεθεί και ο Σύνδεσμος Ελλήνων Διαμεσολαβητών.

Το λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ (Εισηγήτρια του ΣΥΡΙΖΑ): Καταρχήν, ζήτησα το λόγο, γιατί κάποια πράγματα πρέπει να τα αποκαταστήσουμε. Όταν βγήκαμε έξω οι Εισηγητές και Ειδικοί Αγορητές, είπαμε, ότι ήταν 26 οι κοινά αποδεκτές προτάσεις τις οποίες βάλαμε και η 27η ήταν η μοναδική πρόταση που έκανε το Κ.Κ.Ε., την οποία και την προσθέσαμε.

Από κει και πέρα, είπαμε, ότι μπορούμε να φτάσουμε μέχρι 30 ή 35 Φορείς, πάλι με συνεννόηση.

Άρα, κύριε Κωνσταντινόπουλε, αυτό που λέτε, δεν ευσταθεί.

Δεν ήσασταν έξω, ας ήταν κάποιος από τους βουλευτές.

Εμείς, θα θέλαμε να προσθέσουμε το Σύλλογο Αρτοποιών, αλλά νομίζω ότι έχει προστεθεί στον κατάλογο. Εγώ, πάντως, δεν το άκουσα.

Επίσης, δεν διαφωνώ καθόλου με την πρόταση του κ. Δήμα, δηλαδή, την ΠΟΜΙΔΑ και την Πανελλήνια Ομοσπονδία Τριτέκνων.

Από κει και πέρα, ναι, συμφωνώ και με τις άλλες προτάσεις.

Επίσης, συμφωνώ, ότι είναι σημαντικό ακριβώς επειδή το νομοσχέδιο είναι πάρα πολύ μεγάλο και όσοι περισσότεροι Φορείς έρθουν, ακόμη και εάν δεν έχουμε την δυνατότητα να μιλήσουμε π.χ. τα τρία λεπτά, ας μιλήσουμε δύο λεπτά ή ενάμισι λεπτό και εάν συμφωνούν οι υπόλοιποι συνάδελφοί και τα υπόλοιπα Κόμματα, ας πάμε μόνο σε μια πολύ μικρή ερώτηση ή να έχουμε μια μικρή τοποθέτηση των Εισηγητών. Εγώ, θεωρώ σημαντικό να έχουμε τη δυνατότητα να έρθουν όσο γίνεται περισσότεροι Φορείς, επειδή το νομοσχέδιο είναι πάρα πολύ μεγάλο και επειδή υπάρχουν κατηγορίες που δεν πρέπει να αποκλειστούν.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Η Πανελλήνια Ομοσπονδία Αρτοποιών, έχει προταθεί.

Επίσης, ακούστηκε ο Σύλλογος Υποθηκοφυλάκων ή κάνω λάθος;

Θα προστεθεί ο Σύλλογος Υποθηκοφυλάκων και σε ό,τι αφορά το άμισθο κ.τ.λ., ή ο Σύνδεσμος Μεταλλευτικών Επιχειρήσεων, το έχουμε πει.

Το λόγο έχει ο κύριος Καρράς.

ΓΕΩΡΓΙΟΣ ΚΑΡΡΑΣ: Θα ήθελα να παρακαλέσω να συμπληρωθεί η Ομοσπονδία Μαρμάρου Ελλάδος και θα σας αναφέρω και το λόγο. Ο Σύλλογος Μεταλλευτών, έχει την εκμετάλλευση των μεταλλείων, ενώ ο κύριος κορμός του νομοσχεδίου για τον ορυκτό πλούτο, είναι τα λατομία.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Συγγνώμη, απλά δεν προτάθηκε στη διαδικασία. Εντάξει, εντάξει.

 Ζητάτε το λόγο, κύριε Κωνσταντινόπουλε, γιατί έχετε κάποια πρόταση;

Θα κάνετε μόνον μία πρόταση και θα την ακούσουμε. Σας το αναφέρω αυτό, γιατί στερείτε από τους συναδέλφους σας, συζήτηση. Σας επαναλαμβάνω, κύριε Κωνσταντινόπουλε, ότι είναι 43 οι συνάδελφοι που θέλουν να τοποθετηθούν.

Δεν έχετε το λόγο ακόμη, κλείστε το μικρόφωνο.

Καταρχάς, να σέβεστε το Προεδρείο και αυτά, «τα αφήστε τα», όχι εδώ μέσα.

Δεύτερον, υπάρχουν 43 συνάδελφοι και συναδέλφισσες που έχουν κάνει εγγραφή για να τοποθετηθούν, είτε σήμερα είτε αύριο. Υπάρχουν και οι Υπουργοί. Μην κωλυσιεργούμε.

Εγώ, σας δίνω το λόγο και περιμένω από εσάς μία πρόταση για να την συμπεριλάβουμε και οι 35 Φορείς ας γίνουν 36. Εντάξει; Αλλά μόνον αυτό. Αλλιώς, λειτουργείτε εις βάρος των συναδέλφων που δεν θα τοποθετηθούν.

Το λόγο έχετε κύριε Κωνσταντινόπουλε, για ένα λεπτό.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Πρώτον, ερωτήσεις αύριο -για να βοηθήσουμε στο χρόνο- να κάνουν μόνον οι Εισηγητές και κανένας άλλος για 2 ή 3 λεπτά, ή ας δώσουμε το χρόνο που έχουμε στη διάθεσή μας στους Φορείς.

ΙΑΣΩΝ ΦΩΤΗΛΑΣ: Ας δώσουμε το χρόνο που έχουμε στη διάθεσή μας, στους Φορείς και ας μην κάνουμε ερωτήσεις.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Μισό λεπτό, σας βλέπω όλους σε ένταση, ηρεμήστε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Σας παρακαλώ, στερείτε χρόνο.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Σας λέω το εξής. Αφού δεν θα μιλήσουμε, άρα θα έχουν όλο το χρόνο, θα μπορούσαμε να καλέσουμε επιπλέον Φορείς. Καλούμε τους αρτοποιούς και καλά κάνουμε, αλλά δεν καλούμε τους δανειολήπτες. Να καλέσουμε την Ένωση Δανειοληπτών Ελλάδος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών) : Ωραία, θα καλέσουμε την Ένωση Δανειοληπτών Ελλάδος.

Το λόγο έχει ο κ. Νικολόπουλος.

ΝΙΚΟΛΑΟΣ ΝΙΚΟΛΟΠΟΥΛΟΣ : Κυρία Πρόεδρε, ξεκίνησε από τους κομμωτές ο συνάδελφος και ήταν οι μόνοι που έμειναν έξω τελικά.

Κυρίες και κύριοι συνάδελφοι, η Βουλή των Ελλήνων και κατ’ επέκταση ο ελληνικός λαός, βρίσκονται ενώπιον μιας ακόμη παχυλότατης μνημονιακής βίβλου από τις πολλές, που δυστυχώς, έχουν ψηφιστεί και υιοθετηθεί στη χώρα μας τα τελευταία 8 χρόνια. Μπορεί μεν ο Υπουργός των Οικονομικών να λέει, ότι η νέα βίβλος των μνημονιακών μέτρων περιλαμβάνει περισσότερα θετικά από αρνητικά, όμως, δεν παύει να περιλαμβάνει νέα επώδυνα μέτρα.

Αν και καθόλου δεν μου αρέσει να αναφέρομαι σε θετικές και αρνητικές αναλογίες νομοσχεδίων που αφορούν άμεσα ή έμμεσα τις ζωές εκατομμυρίων ανθρώπων, μπορώ να συμφωνήσω με τον Υπουργό των Οικονομικών για τις θετικές ρυθμίσεις που περιλαμβάνει το νομοσχέδιο και θα ήταν πάντως πολύ αφελές να αναρωτηθώ, γιατί αυτές οι ρυθμίσεις έρχονται ως μνημονιακά απαιτούμενα και όχι ως πρωτοβουλίες της Κυβέρνησης, που μάλιστα θα μπορούσαν να έχουν ψηφιστεί εδώ και καιρό ως ανεξάρτητα νομοσχέδια και όχι ενταγμένα σε ένα κατάλογο μέτρων που επιβάλλονται από τους δανειστές. Δηλαδή, η ψηφιοποίηση των αρχείων για παράδειγμα, των υποθηκοφυλακείων, έπρεπε να αποτελεί μνημονιακή επιταγή για να εφαρμοστεί σε μια ευρωπαϊκή χώρα του 21ου αιώνα;

Πολύ φοβάμαι πως στο θέμα αυτό επαληθεύετε την παροιμία με την καμήλα. Κάποτε ο Χότζας και ήθελα ο κ. Φάμελλος να το ακούσει αυτό, γιατί οι συνάδελφοι του ΠΑΣΟΚ που διαμαρτυρήθηκαν για το Κτηματολόγιο, όσο μιλούσε ο κ. Τσακαλώτος, είχαν δίκιο, γιατί κανένας δεν μπορεί να ξεχάσει ότι το Κτηματολόγιο ταυτίστηκε με ένα τεράστιο σκάνδαλο που για 20 χρόνια απασχολούσε την ελληνική δικαιοσύνη. Αυτό ήταν. Η παροιμία λοιπόν τι έλεγε του Χότζα με την καμήλα κ. Φάμελλε; Κάποτε ο Χότζας έκανε συμφωνία με το Σουλτάνο πως στα επόμενα 5 χρόνια θα είχε μάθει στην καμήλα γράμματα και φυσικά, όλοι τον πήραν για τρελό, ακόμη και η γυναίκα του. Εκείνος την έπιασε και της είπε «μη στενοχωριέσαι γυναίκα, σε τόσα χρόνια ποιος ξέρει ή ο Σουλτάνος πεθαίνει ή η καμήλα ψοφάει».

Αυτό κάνετε κι εσείς με το Κτηματολόγιο. Χωρίς πραγματικά να έχετε υπολογίσει τις ανάγκες του έργου αυτού, χωρίς να μας δώσετε στοιχεία για το πού βρίσκεται, χωρίς να μας εξηγήσετε πόσα λεφτά χρειάζεστε, έρχεστε και μας λέτε πως μετασχηματίζουμε την Α.Ε., σε Ν.Π.Δ.Δ. και υπονοείτε ότι το έργο θα έχει τελειώσει σε 24 μήνες; Ενώ μόλις προχθές υπογράψατε μελέτες που θα τελειώσουν σε 50 μήνες και έχει ο Θεός; Μας λέτε, ότι αλλάζουν τα τέλη τα αναλογικά για να υπάρξει ορθολογισμός δήθεν, αφού δεν ξέρετε πόσα θα είναι αυτά που θα μαζέψετε.

Θα ήταν πιο φρόνιμο, λοιπόν, να μας πείτε, ότι λείπουν τόσα για να γίνουν οι μελέτες και να βάλουμε αυτούς τους πόρους, γιατί αλλιώς δεν θα ολοκληρωθεί και πάλι το έργο. Μας λέτε ότι η εταιρεία κλείνει χωρίς εκκαθάριση, μια λέξη που θα μου επιτρέψετε να πω, μόνο ήμαρτον. Αλήθεια; Χωρίς εκκαθάριση; Γιατί; Ποιες αμαρτίες θα κουκουλωθούν;

Που αλλού έχει γίνει αυτό; Πέστε μου ένα παράδειγμα. Πιστεύετε πραγματικά ότι θα ολοκληρωθεί το έργο του κτηματολογίου σε δύο χρόνια; Το 70% που υπολείπεται και με 400 εκατ. ευρώ; Από τον Καποδίστρια ξεκίνησε, αλλά εδώ και 20 χρόνια άρχισε από τους ίδιους ανθρώπους και έχει ολοκληρωθεί με το ζόρι το 30% έχοντας ξοδέψει 2 δις ευρώ. Άρα, το πιστεύετε πραγματικά; Μάλλον, λοιπόν, αυτοί που σας συμβούλευσαν, αυτοί που είχαν φτιάξει το νομοσχέδιο από το 2014, το οποίο είναι ακόμα αναρτημένο στο “www.opengov.gr”. Σας είπαν να το προχωρήσετε.

Νομίζω ότι ακολουθήσατε τη «λογική του Χότζα». Φοβάμαι, όμως, ότι θα διαψευσθείτε, που δεν το εύχομαι, αλλά γιατί αυτά δεν γίνονται χωρίς δικαιολογίες. Επίσης, σχετικά με αυτό το θέμα στο άρθρο για τη σύσταση του Οργανισμού του Εθνικού Κτηματολογίου προβλέπεται η μεταφορά όλου του επιστημονικού προσωπικού και του διοικητικού προσωπικού που υπηρετεί σήμερα στην υπό κατάργηση εταιρεία. Όμως, αφήνετε στον αέρα τους 63 δικηγόρους, αφού δεν ισχύει το ίδιο. Νομίζω, κύριε Υπουργέ, μόνιμα και ηθικά αποδεκτός ο μοναδικός τρόπος επίλυσης αυτού του ζητήματος είναι η μεταφορά όλων των υπηρετούντων εμμίσθων δικηγόρων στο νέο Οργανισμό, αλλά ταυτόχρονα να τους δίνετε τη δυνατότητα της μετάταξης εκεί που υπάρχουν κενά. Πραγματικά, λυπάμαι, η σημερινή κυβέρνηση -όπως και οι προηγούμενες κυβερνήσεις- δεν έχει την προνοητικότητα ή την πολιτική σκέψη και βούληση να προχωρεί στις αναγκαίες μεταρρυθμίσεις, χωρίς να πρέπει να είναι προϋποθέσεις ή προαπαιτούμενα των μνημονιακών υποχρεώσεων.

Ωστόσο, θέλω να σας πω ότι είμαι πιο ανήσυχος και θορυβημένος και από τις άλλες ρυθμίσεις που εμπεριέχει το πολυνομοσχέδιο, οι οποίες προσθέτουν καινούργια βάρη στους Έλληνες. Οι νέες προβλέψεις για παράδειγμα για τις απεργίες -κατά τη γνώμη μου- δεν συνιστούν απλά και μόνο μια αντεργατική ρύθμιση που εντείνει τις εργασιακές σχέσεις, αλλά αφαιρούν δικαιώματα από το εργατικό κίνημα που αντίκειται στο κράτος δικαίου. Το καθεστώς πρωτοφανούς εργασιακής ανασφάλειας που ζούμε, κυρίως για τις επιχειρήσεις που ζουν οι εργαζόμενοι υπό την απειλή της απόλυσης, οι απαρτίες αυτού του μεγέθους μπορεί να είναι και δύσκολες κύριε Υπουργέ. Σωστά λέτε ότι καταφέρατε κάτι καλύτερο, αλλά λάβετε όλες τις παραμέτρους υπόψη.

Επίσης, έντονες είναι και οι αντιρρήσεις μου για το επίδομα των τέκνων. Σας μιλάω και σαν παιδί πολύτεκνης οικογένειας, αλλά και ως πατέρας πολύτεκνος. Κύριε Υπουργέ δεν είναι έτσι όπως τα ορίσατε. Φοβάμαι ότι δώσατε από εδώ το στόχο και την οδηγία «άντε πάμε για δύο παιδιά». Κοιτάξτε το τι συμφέρει και το τι πρέπει. Η Διακομματική Επιτροπή της Βουλής με ομόφωνο πόρισμα λέει ακριβώς τι πρέπει να κάνουμε. Είχα σημειώσει μερικά, αλλά δεν έχω το χρόνο. Αν εσείς πραγματικά θέλετε, μπορείτε να τα βρείτε εκεί. Είναι, λοιπόν, δεδομένο ότι οι περικοπές των επιδομάτων από τρίτεκνους και πολύτεκνους είναι βέβαιο ότι θα οξύνει το δημογραφικό πρόβλημα και δεν θα το βελτιώσει.

Τέλος, θέλω να αναφερθώ για την πρεμούρα των σωρηδόν ηλεκτρονικών πλειστηριασμών. Από το σύνθημα «κανένα σπίτι στα χέρια τραπεζίτη» τώρα έχουμε το κράτος να μην είναι απλά ο ηθικός αυτουργός της εκποίησης περιουσιών προς όφελος των τραπεζών, αλλά και ο φυσικός αυτουργός της εκπλειστηρίασης περιουσιακών στοιχείων των Ελλήνων για οφειλές προς το κράτος, αφού το ίδιο το κράτος προκάλεσε ασφυξία στους πολίτες με τους φόρους που επέβαλε και τις μνημονιακές περικοπές. Τώρα -το γνωρίζετε- έρχεται το ίδιο το κράτος να προχωρήσει και αυτό με δική του ευθύνη.

Κυρίες και κύριοι συνάδελφοι, εδώ και χρόνια υποστηρίζω ότι δεν μπορεί η Ελλάδα να βγει από την κρίση με τον λαό της πεσμένο κάτω και εξαντλημένο. Ως εκ τούτου δεν θα μπορούσα να υποστηρίξω σήμερα, ενώπιόν σας κάτι διαφορετικό. Ακόμα, λοιπόν, και χωρίς νέο μνημόνιο, ακόμη και χωρίς να λαμβάνουμε υπόψη τις ανειλημμένες δεσμεύσεις για τα πλεονάσματα, πολύ φοβάμαι ότι είμαστε ακόμα σε μια δύσκολη «ανηφόρα». Έτσι, λοιπόν, ελπίζω όσα δυσοίωνα ανέφερα να μην αποδειχθούν αληθινά. Ελπίζω έστω να ζούμε τις τελευταίες περικοπές και εκπτώσεις κοινωνικών δικαιωμάτων. Μου είναι, όμως, παντελώς αδύνατο να ψηφίσω μέτρα που πιστεύω βαθύτατα πως «δηλητηριάζουν» ακόμα περισσότερο την πατρίδα και δεν «γιατρεύουν» - όπως, έκαναν άλλωστε - όλα τα μέχρι τώρα μέτρα των μνημονιακών χρόνων. Σας ευχαριστώ πολύ.

ΑΝΤΩΝΙΟΣ ΣΥΡΙΓΟΣ(Προεδρεύων των Επιτροπών): Επειδή πληροφορήθηκα ότι υπάρχουν και άλλοι Υπουργοί που θέλουν να μιλήσουν, τότε ανά τρεις ομιλητές θα παρεμβαίνει και ένας Υπουργός.

Τον λόγο έχει ο κ. Κοντoνής.

ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Κυρίες και κύριοι συνάδελφοι, παίρνω το λόγο αμέσως μετά τους Εισηγητές, διότι κατά τις ομιλίες των Εισηγητών της Αντιπολίτευσης, ακούστηκαν κάποια πράγματα τα οποία θέλω να πω ότι δεν ευσταθούν και δεν ανταποκρίνονται στην πραγματικότητα, πολύ δε περισσότερο στο γράμμα του νομοσχεδίου που έχουμε μπροστά μας.

Πρώτα και κύρια, λοιπόν, θέλω να μιλήσω για την διαμεσολάβηση. Ακούστηκε από ορισμένους ομιλητές, από συγκεκριμένους ομιλητές της Αντιπολίτευσης, ότι η διαδικασία αυτή της διαμεσολάβησης είναι ιδιαίτερα ακριβή και επιβαρύνει τον Έλληνα πολίτη μέχρι και με 1000 ευρώ. Θέλω να σας ενημερώσω ότι στο νομοσχέδιο που έχετε μπροστά σας η ελάχιστη αμοιβή του διαμεσολαβητή αναφέρεται στα 250 ευρώ και, ήδη, με νομοτεχνική, την οποία θα καταθέσουμε αύριο -έχει ήδη ανακοινωθεί στον Τύπο, μετά από διαβούλευση που είχαμε με την αντιπροσωπεία της Ολομέλειας των δικηγορικών συλλόγων- αυτή η ελάχιστη αμοιβή θα περιοριστεί στα 170 ευρώ. Που είναι τα 1000 ευρώ; Γιατί αυτές οι ανακρίβειες; Και γιατί αυτή η ρητορική φόβου και τρόμου ότι εδώ στήνεται ένας μηχανισμός άλωσης του εισοδήματος ενός πολίτη, ο οποίος θέλει να βρει το δίκιο του;

 Επίσης, θέλω να σας πω ότι από τον κατάλογο των διαφορών, οι οποίες είχαν καταστεί υποχρεωτικές, εξαιρέσαμε τις εργατικές διαφορές για να τις δούμε σε δεύτερο χρόνο, γιατί και αυτό ήταν ένα αίτημα των δικηγορικών συλλόγων, πλην, όμως, εάν δείτε στο σχέδιο νόμου, η Κυβέρνηση έπαιρνε μέριμνα όπως για τις υποθέσεις των εργατικών, έτσι και για τις υποθέσεις των διατροφών, υπέρ των κοινωνικά αδυνάτων. Δηλαδή, τί έλεγε το σχέδιο νόμου; Ότι στις μεν εργατικές διαφορές, υπόχρεος στην καταβολή της αμοιβής του διαμεσολαβητή είναι ο εργοδότης, στις δε υποθέσεις διατροφής είναι ο υπόχρεος προς διατροφή. Που είναι, λοιπόν, όλα αυτά τα οποία ακούστηκαν, εδώ προηγουμένως; Μια αόριστη ρητορική από ορισμένους, η οποία δεν καταλαβαίνω που κατατείνει την στιγμή που έχουμε νομοσχέδιο μπροστά μας; Δεν έχουμε κάποιες γενικές ιδέες. Ή εδώ έχουμε ψέμα που έχει κοντά πόδια ή κάποιοι δεν έχουν μελετήσει επαρκώς το υπό κρίση και το υπό συζήτηση σχέδιο νόμου.

Δεύτερον, αναφέρθηκε, πάλι από Εισηγητές της Αντιπολίτευσης, ότι ο διαμεσολαβητής εκδίδει απόφαση. Μεγαλύτερη ανακρίβεια από αυτό δεν υπάρχει, διότι ως προς τούτο δεν αλλάζει κάτι στην διαδικασία της διαμεσολάβησης. Ο διαμεσολαβητής δεν εκδίδει απόφαση, συντονίζει μια διαδικασία, η οποία περιγράφεται με απόλυτη ακρίβεια στο νόμο και δεν μπορεί να επεκταθεί πέραν των συγκεκριμένων. Επομένως, απόφαση δεν εκδίδει, πολύ δε, περισσότερο δεν τέμνει μια διαφορά δύο πολιτών, όπως κάνει το δικαστήριο.

Τί γίνεται στη διαμεσολάβηση; Συντονίζει ο διαμεσολαβητής την προσπάθεια επίλυσης συναινετικά μιας ιδιωτικής διαφοράς είτε είναι από αυτές που προβλέπεται στο νόμο ως υποχρεωτικές είτε είναι κάποιες άλλες, που θέλουν κάποιοι χωρίς την υποχρεωτικότητα να την λύσουν εξωδίκως. Δεν είναι δικαστική απόφαση και επομένως, δεν μπορεί να γίνεται και λόγος, διότι και αυτό ακούστηκε, ευτυχώς όχι σε αυτή την Αίθουσα, για ιδιωτικοποίηση της δικαιοσύνης, για να συνεννοούμαστε στις νομικές έννοιες και τα διαλαμβανόμενα στο νομοσχέδιο.

Ποιο είναι το κύριο σημείο, το οποίο και τη διαβούλευση απασχόλησε και από ό,τι βλέπω απασχολεί και τη Βουλή; Η υποχρεωτικότητα ορισμένων υποθέσεων να οδηγηθούν στη διαμεσολάβηση. Προσέξτε και εδώ πάλι μια παρανόηση. Η υποχρεωτικότητα δεν αναφέρεται στην υποχρεωτικότητα μιας κοινής απόφασης, μιας συναινετικής απόφασης, μπορεί να μην υπάρξει. Η υποχρεωτικότητα είναι ως προς την προσπάθεια επίλυσης.

Επομένως και εδώ πάλι γίνεται παρανόηση. Θέλω να πω και θέλω να πιστεύω, ότι δεν γίνεται με κακή πρόθεση.

Για ποιο λόγο όμως αυτή η υποχρεωτικότητα; Κυρίες και κύριοι συνάδελφοι, τη διαμεσολάβηση ως θεσμό εξώδικης επίλυσης των ιδιωτικών διαφορών την έχει εισάγει εδώ και πολλά χρόνια η νομοθετική εξουσία στο δίκαιό μας και είχαν γίνει πολλές προσπάθειες ώστε αυτός ο θεσμός να λειτουργήσει.

Ποια είναι η πραγματικότητα; Εγώ δεν θα σας πάω στις αρχές του 2000, που είχε γίνει η περίφημη προσπάθεια για την εξωδικαστική επίλυση των διαφορών και είχε αναφερθεί ως άρθρο στον Κώδικα Πολιτικής Δικονομίας για τις υποθέσεις του Πολυμελούς Πρωτοδικείου, θα μείνω στο γεγονός, πώς λειτούργησε η διαμεσολάβηση τα τελευταία επτά χρόνια από το 2010 από όταν είχαμε το θεσμό. Θα ήθελα να σας πω, ότι οι προσπάθειες διαμεσολάβησης και αυτές που τέλος πάντων, ολοκληρώθηκαν δεν ήταν σε διψήφιο αριθμό, οπότε εδώ έχουμε μια κραυγαλέα αποτυχία αυτού του θεσμού, όπως δρομολογήθηκε.

Θέλουμε να μείνουμε στην αποτυχία; Άκουσα προηγουμένως ορισμένους Εισηγητές, οι οποίοι είπαν να παραμείνουμε στην προαιρετικότητα σε όλες τις υποθέσεις.

Κυρίες και κύριοι συνάδελφοι, αν μείνουμε στην προαιρετικότητα τότε πρέπει να ξέρουμε ότι δεν πρόκειται να λειτουργήσει ο θεσμός όπως δεν λειτούργησε επτά χρόνια. Αυτή είναι η τομή του σημερινού νομοσχεδίου και θα ήθελα σε αυτό το σημείο να σας υπενθυμίσω ότι η ευρωπαϊκή έννομη τάξη έχει ενσωματώσει αυτό τον θεσμό και είναι απολύτως ικανοποιητικός, λειτουργεί απολύτως ικανοποιητικά και λύνονται χιλιάδες υποθέσεις κάθε χρόνο στα κράτη της Ε.Ε. με το θεσμό της διαμεσολάβησης. Μην υπερασπίζεστε λοιπόν, και αναφέρομαι κυρίως στους Εισηγητές του ΠΑΣΟΚ και του ΠΟΤΑΜΙΟΥ, κάτι το οποίο έχει αποτύχει και κάτι για το οποίο είχατε καταβάλλει και εσείς προσπάθειες να λειτουργήσει, αλλά με τον τρόπο που είχε νομοθετηθεί τότε απέτυχε. Προσπαθούμε αυτό το θεσμό να τον καταστήσουμε ουσιαστικό και λειτουργικό. Είναι δε, απολύτως συμβατός με την ευρωπαϊκή έννομη τάξη και τις Οδηγίες, οι οποίες διαπερνούν αυτό το θεσμό.

Θα ήθελα να τονίσω ότι πάρα πολλές χώρες στη δυτική Ευρώπη δεν έχουν υποχρεωτικότητα, αυτό το οποίο ειπώθηκε ισχύει, άλλες έχουν. Το ζήτημα δεν είναι να δούμε ποιες είναι οι περισσότερες και ποιες είναι οι λιγότερες, το ζήτημα είναι να δούμε τί θα βοηθήσει στη δική μας περίπτωση ώστε αυτός ο θεσμός να καταστεί απολύτως λειτουργικός και αποτελεσματικός.

Κυρίες και κύριοι συνάδελφοι, ποιοι είναι οι στόχοι αυτής της νομοθετικής πρωτοβουλίας;

Πρώτον και κύρια, επιτέλους να λειτουργήσει και στην Ελλάδα αυτός ο θεσμός, που μόνο στην Ιταλία λύνονται, από ό,τι διαπιστώσαμε από τις στατιστικές, γύρω στις 250 χιλιάδες υποθέσεις κάθε χρόνο μέσω του θεσμού της εξωδικαστικής επίλυσης των διαφορών. Είναι εξαιρετικά υψηλό νούμερο. Βεβαίως, γνωρίζουμε ότι στα πρώτα βήματά του ο θεσμός δεν θα έχει τέτοια θεαματικά αποτελέσματα, διότι οι νοοτροπίες και οι αντιλήψεις δεν οδηγούν αυτόματα προς αυτή την κατεύθυνση. Αν όμως έχει τα πρώτα ενθαρρυντικά αποτελέσματα τότε μπορούμε να ευελπιστούμε ότι στο μέλλον η κατάσταση θα βελτιωθεί ακόμη περισσότερο.

Δεύτερος σκοπός, είναι να ενδυναμώσουμε την αντίληψη ότι όλες οι ιδιωτικές διαφορές δεν έχουν μοναδικό δρόμο επίλυσής τους την αντιδικία, την αντιπαράθεση και την ένταση η οποία επικρατεί και δηλητηριάζει τις ανθρώπινες σχέσεις μέσω μίας διαδικασίας ενώπιων των δικαστηρίων. Υπάρχει και ένας άλλος δρόμος πολύ πιο ήπιος για να λύνονται οι ιδιωτικές διαφορές. Αυτός ο δρόμος είναι της διαμεσολάβησης και της εξωδικαστικής επίλυσης της διαφοράς.

Το τρίτο, είναι ότι με αυτή την διαδικασία θα βοηθηθεί σε μεγάλο βαθμό η αποσυμφόρηση των δικαστηρίων διότι αν αφαιρεθεί ένα ποσοστό υποθέσεων που υποχρεωτικά θα κατέληγαν στα δικαστήρια, ενώ τώρα μπορούν να επιλυθούν εξωδικαστικά θα βοηθήσει πάρα πολύ στο να μειωθεί ο χρόνος καθυστέρησης στην έκδοση δικαστικών αποφάσεων, και αυτό είναι κάτι το οποίο λειτουργεί πολλαπλά υπέρ και της δικαιοσύνης αλλά και των πολιτών.

Το τέταρτο, είναι ότι αναβαθμίζεται ο θεσμικός ρόλος των δικηγόρων κυρίες και κύριοι συνάδελφοι, των νομικών συμπαραστατών του κάθε πολίτη ο οποίος προσέρχεται στην διαμεσολάβηση. Γιατί το λέω αυτό; Διότι η συναινετική απόφαση, όπως σας είπα δεν την εκδίδει ο διαμεσολαβητής, την εκδίδουν οι διάδικοι οι οποίοι προσέρχονται με τους νομικούς τους συμπαραστάτες και διαμορφώνουν το πλαίσιο μίας συμφωνίας η οποία κατόπιν επικυρώνεται από τον αρμόδιο δικαστή και καθίσταται εκτελεστός τίτλος.

Το πέμπτο είναι ότι με αυτό τον τρόπο εξοικονομούνται πόροι, και εξοικονομούνται πόροι και από τους ιδιώτες οι οποίοι δεν αναλώνονται σε ένα μακρύ δικαστικό αγώνα ο οποίος θα έχει έξοδα, θα έχει πρωτόδικη απόφαση, θα έχει απόφαση σε δεύτερο βαθμό ενδιαμέσως θα έχει ασφαλιστικά μέτρα, και πριν ενδεχομένως στην πρωτόδικη απόφαση μπορεί να υπάρχει πάλι δικαστήριο ασφαλιστικών μέτρων. Θα εκκαθαρίζεται αυτή η απόφαση σχετικά γρήγορα προς όφελος οικονομικό των πολιτών αλλά και του κράτους, το οποίο δεν θα απασχολεί ένα δυναμικό δικαστών γραμματέων κ.ο.κ. στην απονομή της δικαιοσύνης γιατί η υπόθεση αυτή θα έχει λυθεί εξωδικαστικά. Επομένως, είναι ένας θεσμός απολύτως θετικός ο οποίος δεν κοστίζει, αντιθέτως έχει απόλυτο κέρδος και σε χρήματα και σε χρόνο ο πολίτης.

Το τελευταίο κυρίες και κύριοι συνάδελφοι που θέλω να πω αφορά τους ηλεκτρονικούς πλειστηριασμούς. Υπάρχει κάποιος στην Αίθουσα αυτή πολιτική δύναμη, ή βουλευτής που να λέει ότι οι ηλεκτρονικοί πλειστηριασμοί δεν πρέπει να επεκταθούν και να τους καταστήσουμε υποχρεωτικούς; Δεν έχω ακούσει κάποιον να επιχειρηματολογεί για το αντίθετο, ακούω όμως μία παραφιλολογία περί αυτών που συμβαίνουν την τελευταία περίοδο στους πλειστηριασμούς.

 Θέλω να σας πω κυρίες και κύριοι συνάδελφοι κάτι, ας πούμε τι συνέβαινε το είχα πει και στην τελευταία συνεδρίαση της Βουλής, τι συνέβαινε στο παρελθόν και τι μπορεί να συμβεί στο μέλλον. Στο παρελθόν είχαμε ζήσει καταστάσεις εξωφρενικές ελέγχου των πλειστηριασμών και μάλιστα από τον υπόκοσμο. Αυτό το πράγμα θέλουμε να το ζούμε; Θέλουμε κάποιοι να ελέγχουν τους πλειστηριασμούς με τραμπουκισμούς και βία; Η βία εννοώ όχι αυτών που φαίνεται σήμερα ότι διαμαρτύρονται, κάποιων άλλων ή θέλουμε να υπάρχει απόλυτη διαφάνεια και έλεγχος σε αυτόν τον τομέα και μάλιστα προς όφελος του ο πλειστηριασμός ο οποίος με αυτό τον τρόπο είναι βέβαιο ότι θα πετυχαίνει ένα μεγαλύτερο εκπλειστηρίασμα ή ότι θα μετέχουν πολλοί περισσότεροι και με δυνατότητα αναβάθμισης της προσφοράς τους κάθε φορά. Θέλουμε να χάνονται περιουσίες πολιτών για ένα κομμάτι ψωμί όπως συμβαίνει μέχρι σήμερα ή θέλουμε να διασφαλίσουμε αυτά που σας είπα έλεγχο, διαφάνεια και καλύτερο εκπλειστηρίασμα μέσω αυτής της διαδικασίας. Αυτά λοιπόν πρέπει να δούμε και να μην βάζουμε στην κρίση μας πράγματα τα οποία δεν έχουν καμία σχέση με το νομοθέτημα. Ευχαριστώ κύριε Πρόεδρε.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει ο κ. Καματερός.

 ΗΛΙΑΣ ΚΑΜΑΤΕΡΟΣ: Θα ήθελα να αναφερθώ γενικά στην θετική κατεύθυνση που έχει το πολυνομοσχέδιο, στο οποίο συμπεριλαμβάνονται πολλά επιμέρους νομοσχέδια, όμως δεν έχω χρόνο. Θα ήθελα να αναφερθώ σε επιμέρους κεφάλαια, όπως είναι για παράδειγμα, τα λατομεία και το εθνικό κτηματολόγιο και πολλά άλλα, αλλά πάλι δεν έχω χρόνο. Για να είμαστε ουσιαστικοί, θα περιοριστώ σε δύο παρεμβάσεις που αφορούν σε κάποια άρθρα - γιατί δεν θα κάνουμε και συζήτηση κατ’ άρθρο λόγω του επείγοντος - στο κομμάτι των λατομείων και στο κομμάτι του κτηματολογίου.

Σχετικά με τα λατομεία, είναι φυσικά πολύ σωστή κατεύθυνση, βάζει μια τάξη, όμως στο άρθρο 68 παράγραφος 20 προβλέπεται η δυνατότητα ισχύος των συμβάσεων που ήδη τρέχουν στα δημοτικά λατομεία με όποια ποσοστά έχουν πετύχει. Όμως, μετά την λήξη τους προβλέπεται ότι θα πάνε με την καινούργια νομοθεσία, δηλαδή θα είναι τα ποσοστά, το ανώτατο πλαφόν δηλαδή που βάζει το νομοσχέδιο. Αυτό δημιουργεί προβλήματα σε κάποιες περιπτώσεις, όπως για παράδειγμα στην Νίσυρο, που έχει ένα πάρα πολύ μεγάλο δημοτικό λατομείο, το οποίο βγάζει περλίτη που είναι πολύτιμο υλικό και εξάγεται και στο εξωτερικό, που ο δήμος έχει πετύχει εκεί ποσοστό 17% και δεν πρέπει να τον αναγκάσουμε να κατέβει. Παρακαλώ, λοιπόν, τους αρμόδιους Υπουργούς, τον κ. Σταθάκη και τον κ. Φάμελλο που είναι εδώ, να φέρουν μια σχετική τροπολογία ώστε να δίνεται η δυνατότητα στα δημοτικά τουλάχιστον λατομεία αυτών των υλικών, να πετυχαίνουν μέσα από ελεύθερη διαπραγμάτευση ή διαγωνισμό καλύτερα ποσοστά. Γιατί δηλαδή, να δώσουν αυτό τα παραπάνω χρήματα στους ιδιώτες;

Η δεύτερη παρέμβασή μου αφορά στο εθνικό κτηματολόγιο. Φυσικά, είναι πολύ θετικό το ότι ιδρύουμε το εθνικό κτηματολόγιο που θα έπρεπε να έχει γίνει πριν από εκατό χρόνια. Είναι θετικό, ότι δημιουργούνται παραρτήματα μου στη θέση υποθηκοφυλακείων, εκεί που ξέρουμε τα προβλήματα με τα οποία λειτουργούσαν ως τώρα. Είναι θετικό, ιδιαίτερα σε κάποια νησιά που δημιουργούνται παραρτήματα εκεί που υπήρχαν μόνο απρόσωπα υποθηκοφυλακεία ή υποθηκοφυλακεία λειτουργούσαν από τους συμβολαιογράφους. Επιτρέψτε μου όμως, να αναφέρω ένα πάρα πολύ αρνητικό σημείο, για το οποίο ζητώ την παρέμβαση των Υπουργών, ιδιαίτερα του Υπουργού Δικαιοσύνης. Είναι και αρμοδιότητα του Υπουργείου Περιβάλλοντος, αλλά νομίζω ότι είναι περισσότερο του Υπουργείου Δικαιοσύνης και παρακαλώ να το δούμε. Στο άρθρο 1 παράγραφος 5, αναφέρεται ότι καταργούνται τα κτηματολόγια Ρόδου, Κω, Λέρου γιατί στην Κω υπάγεται και ένα κομμάτι της Λέρου, Θεσσαλονίκης, Πειραιά και όλα φυσικά τα υποθηκοφυλακεία που υπάρχουν στη χώρα. Αυτό ξέρετε τι σημαίνει; Τα κτηματολογικά γραφεία που υπάρχουν είναι τέσσερα, από τα οποία τα δύο, όπως αναφέρεται και στην αιτιολογική έκθεση, είναι τα πλέον ιστορικά, της Ρόδου και της Κω, έχουν φτιαχτεί από την ιταλοκρατία, έχουν καταπληκτική λειτουργία και υπόβαθρα της, τα οποία έχουν αξιοποιηθεί και για την λειτουργία και για την οργάνωση παραπέρα του νέου κτηματολογίου στις υπόλοιπες περιοχές της χώρας.

Έρχεται στο άρθρο 15 παρακάτω το νομοσχέδιο και λέει ότι ιδρύονται κτηματολογικά γραφεία και ενώ ιδρύονται σε όλα όσα καταργούνται, δηλαδή Ρόδου, Θεσσαλονίκης, Πειραιά και μένει απέξω της Κω. Ξέρω ότι κινδυνεύω να παρεξηγηθώ για τοπικισμό. Σας παρακαλώ όμως να λάβετε υπόψη σας, με ένα δύο επιχειρήματα που θα πω, ότι δεν έχει να κάνει καθόλου με τοπικισμό αυτό το θέμα και η παρέμβαση, γιατί πρέπει να λάβουμε υπόψη μας και το θέμα της επικουρικότητας που είναι αρχή της Ε.Ε. και της νησιωτικότητας που προβλέπεται και από το δικό μας σύνταγμα και από την Ε.Ε. και πρέπει να λάβουμε υπόψη μας την πρόσβαση των νησιωτών στα κτηματολογικά γραφεία.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): (Ομιλεί εκτός μικροφώνου) Συγγνώμη να διευκρινιστεί κάτι.

ΗΛΙΑΣ ΚΑΜΑΤΕΡΟΣ: Προβλέπεται Παράρτημα. Δηλαδή, από Κτηματολογικό Γραφείο γίνεται Παράρτημα δηλαδή, κύριε Υπουργέ: Κατεβαίνει στο επίπεδο του Παραρτήματος το οποίο αντικαθιστά αυτή τη στιγμή, ένα Υποθηκοφυλακείο που έχει έναν υπάλληλο ή δεν έχει κανένα. Ένα ιστορικό Κτηματολόγιο που λειτουργεί ως τα τώρα με πάνω από 15, εάν δεν κάνω λάθος, οργανικές θέσεις, που κρατιέται άψογα λόγω της δουλειάς κάποιων υπαλλήλων και του πάθους που έχουν και ερχόμαστε εμείς και το υποβαθμίζουμε σε Παράρτημα που είναι εξαρτημένο από την Ρόδο. Ένα Κτηματολόγιο είναι, τα άλλα θα ξανακάνουμε, γιατί να μην αναγνωρίσουμε και αυτό της Κω; Δεν είναι μόνο το θέμα της νησιωτικότητας. Δεν είναι μόνο το θέμα της ιστορικότητας, που όσοι το έχουν επισκεφθεί το έχουν χαρακτηρίσει «κόσμημα» και ο κ. Κοντονής το έχει επισκεφθεί με συμβούλους του και το έχει αναγνωρίσει, εγώ, θα τελειώσω με αυτό, κύριε Πρόεδρε, και με το επιχείρημα του όγκου της δουλειάς που έχει να αντιμετωπίσει. Πώς κάνουμε Παράρτημα ένα Κτηματολόγιο το οποίο αυτή τη στιγμή έχει να καλύψει και τα γύρω νησιά, εκτός από τα άλλα παραρτήματα που θα υπάρχουν.

Μην ξεχνάμε: Ενάμισι εκατομμύριο επισκέπτες, πάνω από 40.000 πληθυσμός, αλλά το πιο σημαντικό: Υπάρχουν, κύριε Φάμελλε, κύριε Υπουργέ, πράξεις εφαρμογής εγκεκριμένες, οι οποίες ειδικά στα Κτηματολόγιο Ρόδου και Κω, δεν μπορούν να λειτουργήσουν αυτόματα σαν Κτηματολόγιο, όπως και στην υπόλοιπη χώρα, γιατί υπάρχει το ιταλικό κτηματολόγιο και πρέπει να περάσει σε αυτό όλη η πράξη εφαρμογής. Έχουμε, λοιπόν, πράξη εφαρμογής με χιλιάδες ιδιοκτησίες οι οποίες δεν μπορούν να περάσουν λόγω της έλλειψης προσωπικού.

Από το 1989, πόσα χρόνο δηλαδή, δεν μπορούν να γίνουν δικαιοπραξίες σε αυτές τις ιδιοκτησίας στην Κω. Εμείς βάζουμε περιορισμό στο νομοσχέδιο, ότι σε 24 μήνες θα γίνει παράρτημα, δηλαδή, τι θα γίνει; Όλος αυτός ο όγκος δουλειάς ποιος θα τον κάνει; Είναι δυνατόν να γίνει; Αντί, να ενισχύσουμε το προσωπικό που έχει συνταξιοδοτηθεί, εμείς το υποβαθμίζουμε και δεν πρόκειται ποτέ να γίνει αυτή εδώ η δουλειά. Ή θα τα στείλουμε όλα αυτά στη Ρόδο όπου υπάρχει Κτηματολογικό Γραφείο;

Νομίζω, κύριε Υπουργέ, ότι είναι πολύ απλό. Δεν είναι θέμα ούτε της τρόικας, ούτε το μνημόνιο, ούτε είναι θέμα ορθολογικής διαχείρισης και τεχνοκρατικό, που λένε οι διάφοροι σύμβουλοι. Είναι πολιτικό θέμα και εσείς σαν Υπουργοί, αν θέλετε σε πολλές περιπτώσεις ακόμα και παρά τις προτροπές ή τις θέσεις κάποιων συμβούλων που λειτουργούν καθαρά τεχνοκρατικά, σε κάποια ζητήματα πρέπει να παίρνετε την πολιτική απόφαση. Νομίζω, ότι σε αυτό το θέμα έχετε και τη γνώση και τη δυνατότητα και καμία δέσμευση από κανέναν μνημονιακό για να την πάρετε.

Πολύ απλά, λοιπόν, εκεί που προβλέπεται στην Δωδεκάνησο το Κτηματολογικό Γραφείο της Ρόδου, να προβλεφθεί και της Κω και στην Ρόδο θα υπάγεται το Παράρτημα της Καρπάθου και στην Κω τα υπάγονται τα Παραρτήματα Καλύμνου, Λέρου και Πάτμου.

Ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει ο κ. Πανγιώταρος.

ΗΛΙΑΣ ΠΑΝΑΓΙΩΤΑΡΟΣ: Ευχαριστώ, κύριε Πρόεδρε.

Πριν ξεκινήσω να κάνω ένα πολύ μικρό σχόλιο. Ακούστηκε το πρωί σε έναν ραδιοφωνικό σταθμό, ο κ. Χατζηνικολάου ανέφερε για το ζήτημα της Μακεδονίας, ότι δύο ή τρεις γενιές σκοπιανών μεγάλωσαν από το 1945 και μετά με αυτό το ψέμα της Μακεδονίας. Η απάντησή μας είναι πολύ απλή, γιατί είναι κι ένα επιχείρημα που το χρησιμοποιούν πολλοί, τι θα γίνει με τα εκατομμύρια των Ελλήνων οι οποίοι για χιλιάδες χρόνια ζουν με τη μία και μοναδική πραγματικότητα της Ελληνικής Μακεδονίας; Αυτά, για το σχόλιο του κ. Χατζηνικολάου.

 Ακούσαμε πριν, τον κ. Τσακλώτο, να ομιλεί και να λέει για το Κτηματολόγιο, για την τεράστια επιτυχία του εν λόγω πολυνομοσχεδίου. Βέβαια, αν θεωρεί επιτυχία κάτι το οποίο παλεύουν δεκαετίες τώρα οι ελληνικές κυβερνήσεις και δεν έχουν καταφέρει τίποτα απολύτως και έχει κοστίσει τεράστια ποσά στον ελληνικό λαό, ο οποίος την αποτυχία της κάθε κυβέρνησης για την προσπάθεια σύνταξης του Κτηματολογίου την πληρώνει συνεχώς να μας το πει και αυτός.

Ακούσαμε τον αξιότιμο Υπουργό, τον κ. Κοντονή, να ομιλεί για τους πλειστηριασμούς και να λέει, «αν υπάρχει κάποιος Βουλευτής εντός της αιθούσης που δεν χαίρεται, που πλέον οι πλειστηριασμοί θα είναι ηλεκτρονικοί». Εμείς δεν χαιρόμαστε, κύριε Κοντονή, που είναι είτε ηλεκτρονικοί, είτε μη ηλεκτρονικοί πολύ απλά, διότι δεν προστατεύονται οι Έλληνες πολίτες. Δεν υπάρχει ένα συγκεκριμένο νομικό πλαίσιο και εάν θέλατε πραγματικά να είσαστε δίκαιος και σωστός, θα έπρεπε σαν κυβέρνηση να κάνετε αυτό το οποίο λέγατε όταν ήσασταν την αντιπολίτευση.

Να μη βάζετε, όπως κάνετε τώρα, πριν και πάνω από όλους τις τράπεζες και τους τραπεζίτες και όχι τους Έλληνες πολίτες. Έρχεται ακόμα ένα πολυνομοσχέδιο «σκούπα», πλέον έχει συνηθίσει «ο ραγιάς τις κατραπακιές τη μία μετά την άλλη» γι' αυτό και δυστυχώς δεν αντιδρά. Ένα πολυνομοσχέδιο με πολλά προαπαιτούμενα για μια ακόμα φορά, απλά και μόνο για να ικανοποιηθούν οι αδηφάγιες ορέξεις των αδηστών της τρόικας και όλων όσων σκυλεύουν την πατρίδα μας τα τελευταία 8 έτη.

Ένα πολυνομοσχέδιο και κάποια προαπαιτούμενα που δεν έχουν απολύτως καμία αξία, τα οποία τα κάνετε μόνο και μόνο για να πάρουμε, να πάρετε μάλλον -όπως λέτε τη δόση σας- η οποία φυσικά όπως θα την πάρετε, θα την ξαναδώσετε πίσω, για να πληρώσετε τους τόκους και τα τοκοχρεολύσια.

Κύριε Πρόεδρε, με τα μνημόνια, το έχει καταλάβει και ο τελευταίος Έλληνας πολίτης, δεν σώζεται η κατάσταση, δεν κάνετε τίποτα απολύτως. Οι δείκτες και τα στοιχεία δείχνουν τη τραγική αποτυχία των προσπαθειών και των δικών σας κυβερνήσεων, είτε έχει να κάνει με το χρέος, είτε με την ανεργία, είτε με όλους τους δείκτες που έχουν να κάνουν με την οικονομική και όχι μόνο κατάστασή της πατρίδας μας και δυστυχώς ή ευτυχώς να ακούμε τα «παπατζιλίκια» της αξιωματικής αντιπολίτευσης, όπου ο αρχηγός της πηγαίνει και υπόσχεται σε όλους, ότι όταν θα έρθουν τα πράγματα και αν του επιτρέψουν οι καταστάσεις, τότε θα αποδοθεί δικαιοσύνη, είτε με τους στρατιωτικούς για τους οποίους δεν εφαρμόζεται η απόφαση του ΣτΕ, είτε για άλλες κατηγορίες πολιτών, είτε ακόμα και για τον ΕΝΦΙΑ, όπου λέει, ότι όταν θα βελτιωθούν τα οικονομικά -δηλαδή ποτέ- με τη συγκεκριμένη πολιτική των κυβερνήσεων του ΣΥΡΙΖΑ, αλλά και της Ν.Δ., δεν θα γίνει τίποτε απολύτως.

Βλέπουμε στο εν λόγω πολυνομοσχέδιο, να πλήττονται διάφορες κατηγορίες πολιτών με σημαντικότερη όλων, γιατί αυτοί έχουν να κάνουν με το μέλλον της πατρίδας μας οι τρίτεκνοι και οι πολύτεκνοι, αντί να τους δίνετε επιπλέον επιδόματα, φοροελαφρύνσεις και άλλα βοηθήματα για να μπορούν να συντηρήσουν, αλλά και να είναι το καλό παράδειγμα και για άλλους πολίτες και οικογένειες να κάνουν παιδιά, γιατί αυτή τη στιγμή ο πληθυσμός της χώρας φθίνει. Φθίνει με δραματικό τρόπο, αντιθέτως, τους έχετε για μια ακόμη φορά στο «καναβάτσο» ενώ ήδη τους έχετε πλέον τα παιδιά από τα προηγούμενο μνημόνια να θεωρούνται τεκμήριο, οπότε φορολογούνται σε σχέση με κάποιους άλλους, τώρα, βλέπουν να χάνουν και τα επιδόματα.

Τα επιδόματα δεν θα έπρεπε επ’ ουδενί να έχουν σχέση με τα εισοδήματα. Το επίδομα εκτός από οικονομικό βοήθημα είναι και μια επιβράβευση για αυτόν ο οποίος έχει τρία, τέσσερα ή και περισσότερα παιδιά.

Είδαμε και απίστευτα πράγματα που δείχνει το πως σκέπτεσθε, όταν έχετε POS -λέτε να μπουν στα κυλικεία για τα παιδάκια, που θα πηγαίνουν να παίρνουν τα γαριδάκια και το γάλα, αλλά οι μεγαλοεργολάβοι να μην είναι υποχρεωμένοι ακόμα να έχουν POS στα διόδια. Δυστυχώς, επαναβεβαιώνετε, ότι είσαστε μια από τα ίδια με τους προηγούμενους και τους προ προηγουμένους, ότι είσαστε οι καλύτεροι υπάλληλοι των τροϊκανών, των τραπεζιτών και δεν πρόκειται να βελτιώσετε τίποτα απολύτως από όλα όσα στηλιτεύατε πριν από λίγα χρόνια από αντιπολίτευση στην οποία ήσασταν και στις αρχές που ήσασταν Κυβέρνηση.

Ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει ο Ανεξάρτητος Βουλευτής ο κ. Καρράς.

ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ: Κύριε Πρόεδρε, όταν έρχεται ένα νομοσχέδιο με κεφάλαια και υποκεφαλαία κατανοείτε, ότι ο ρόλος του Βουλευτή είναι και άχαρος με την έννοια ότι αν θέλει, να ανταποκριθεί στις υποχρεώσεις του και να συζητήσει πάνω σε όλα τα θέματα που επιχειρεί ένα νομοσχέδιο, το οποίο το βλέπω εδώ στο συνάδελφό μου στον κ. Βεσυρόπουλο, που θα χρειαζόμουν ένα καροτσάκι του σουπερμάρκετ, για να το μεταφέρω για να μπορέσω να ενημερωθώ.

Καταλαβαίνετε, ότι πλέον η συζήτηση του νομοσχεδίου, θα πρέπει να περιορίζεται από πλευρά των Βουλευτών σε μόνο θεματικές ενότητες, διότι δεν μπορεί να ξεπεράσει ούτε το χρόνο τον οποίο του διαθέτετε, αλλά αφετέρου δε θα μπορέσει, ούτε να τοποθετηθεί επ’ ελάχιστων επί ελαχίστου του συγκεκριμένου θέματος.

Εγώ λοιπόν- επειδή το έχω ξαναπεί και στην αίθουσα, βλέπω έφυγε ο κ.Φάμελλος- έχω μια ιδιαίτερη συμπάθεια προς τον ορυκτό πλούτο, με την έννοια ότι τον θεωρώ από τις τελευταίες πλουτοπαραγωγικές πηγές της χώρας, από τις τελευταίες οι οποίες έχουν εξαγωγικό προσανατολισμό, συνεισφέρουνε στην Οικονομία, προσφέρουν θέσεις εργασίας και τελικά, δεν ζητάνε και δάνεια και μάλιστα, δάνεια της μορφής των «παγωμένων πιστώσεων», διότι είναι εξαγωγικές οι επιχειρήσεις, ούτως ώστε να μιλάμε για «δανεικά και αγύριστα».

Πρέπει λοιπόν να πούμε το εξής: Βλέποντας τις διατάξεις, που υποτίθεται ότι εισάγουν μια κωδικοποίηση της νομοθεσίας των λατομείων- οι οποίες κατά τη δική μου εκτίμηση, γιατί μπορώ να το πω αυτό, είναι αντιγραφή-επανάληψη προηγούμενων- δεν βλέπω εκείνο το οποίο θα απαιτείτο για να καλύψουμε τις ανάγκες των λοιπών διατάξεων του νομοσχεδίου και τι εννοώ κύριε Πρόεδρε.

Εννοώ τούτο, ότι για να έχουμε την δυνατότητα κοινωνικού κράτους και παροχές προς τους πολίτες, αλλά και δημοσιονομικά έσοδα, να ανταποκρίνεται το κράτος προς τις λοιπές υποχρεώσεις του, θα πρέπει να έχουμε δημιουργήσει πλούτο. Δυστυχώς, όμως, οι διατάξεις αυτές οι οποίες έρχονται σήμερα και μιλάνε για τον ορυκτό πλούτο, δεν δημιουργούν πλούτο. Ενδεχόμενα δημιουργούν δημοσιονομικά έσοδα, αλλά πλούτο στην ελληνική Οικονομία δεν δημιουργούν και είμαι σε θέση αμέσως να συνεισφέρω ένα παράδειγμα στην συζήτηση.

Ποιο είναι το παράδειγμα; Ελπίζω ότι ο Υπουργός Περιβάλλοντος θα το ακούσει αργότερα ή θα διαβάσει τα πρακτικά. Είναι η μοίρα αυτή των πολυνομοσχεδίων, όπου κανείς δεν μπορεί να τοποθετηθεί τελικά. Εγώ προσωπικά κύριε Πρόεδρε, αν μου δίνατε την ευκαιρία, μπορούσε να μιλάω τουλάχιστον 4 ώρες πάνω στα θέματα του κτηματολογίου, του ορυκτού πλούτου, των κοινωνικών επιδομάτων, για να μπορώ να πω ότι αντιμετώπισα διεξοδικά το νομοσχέδιο.

Ανεξάρτητα, όμως από αυτό, φέρνω ένα παράδειγμα. Εξαγγέλλει η Κυβέρνηση, ως μεγάλη παροχή προς τις επιχειρήσεις, ότι μετατρέπει το χρόνο μίσθωσης των δημοσίων και δημοτικών λατομείων στα 70 χρόνια, είδα και δημοσιεύματα, έγιναν και ανακοινώσεις.

Ξέρετε όμως τι κρύβει εκεί μέσα;

Τα 70 χρόνια κρύβουν, ότι ανά δεκαετία θα απαιτείται νέα συμφωνία με το Δημόσιο ή με τον Δήμο. Δηλαδή, νέα διαπραγμάτευση, νέοι οικονομικοί όροι, νέες απαιτήσεις και για να είμαι απόλυτα ακριβής, δεν έχω καμία επιφύλαξη να τοποθετηθώ στο εξής: Θα αναθέτουμε στον εκάστοτε δημόσιο υπάλληλο, που εκπροσωπεί την Αποκεντρωμένη Διοίκηση, την διαπραγμάτευση μιας δραστηριότητας μιας επιχειρήσεως. Το πρώτο που θα λέει, κύριε Πρόεδρε, «εγώ δεν υπογράφω τίποτε, να υπογράψω καινούργια σύμβαση, γιατί θα πάω φυλακή και θα με κατηγορήσουν για απιστία». Είναι βέβαιο αυτό.

Το 2ο το οποίο θα προκύπτει, είναι όταν ζητιέται η διαπραγμάτευση, θα αρχίσουν οι υπέρογκες απαιτήσεις ή και απαιτήσεις ακόμα- εγώ δεν έχω επιφυλάξεις να το λέω πάντοτε- και απαιτήσεις από «κάτω από το τραπέζι», που οδηγούν σε ιδιότυπους και παράνομους πλουτισμούς και στο τέλος θα τις κλείσουμε τις επιχειρήσεις.

Αν θέλει η Κυβέρνηση- στο παράδειγμα που έφερα, είναι πολλά που θα μπορούσα να πω, αλλά είπα ότι θέλω 4 ώρες και όχι 4 λεπτά κύριε Πρόεδρε- να αντιμετωπίσουμε προβλήματα ανάπτυξης και διατήρησης, έστω, του πλούτου της χώρας, θα πρέπει να τροποποιήσουμε κάποιες διατάξεις από αυτές.

Έχω μια πρόταση στο συγκεκριμένο παράδειγμα και μάλιστα, θα την καταθέσω τροπολογία κύριε Πρόεδρε, για να μη μένει το κενό ότι δεν την άκουσε ο αρμόδιος Υπουργός Περιβάλλοντος.

Αντί διαπραγμάτευσης, αντί υποκρυπτομένων απαιτήσεων, να εκδίδεται διαπιστωτική πράξη του αρμόδιου κρατικού Οργάνου, ότι έχουν τηρηθεί οι προϋποθέσεις της σύμβασης μίσθωσης, ότι έχουμε εκπληρωθεί οι όροι οι οποίοι έχουν συμφωνηθεί με τη δημοπρασία, επομένως δεν μειώνονται τα δικαιώματα του Δημοσίου ή του Δήμου, υποστηρίζονται τα δικαιώματα της επιχείρησης για να συνεχίσει και τότε πλέον με την διαπιστωτική πράξη, θα αντικαθίσταται η διαπραγμάτευση ούτως ώστε να μπορεί να παρέχεται απρόσκοπτα η παράταση της μίσθωσης, διαφορετικά- το λέω με απολυτότητα κύριε Πρόεδρε- ότι δεν θα πετύχουμε ανάπτυξη, θα πετύχουμε οπισθοδρόμηση και παράνομες συναλλαγές.

Κύριε Πρόεδρε σας ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει η Υπουργός, η κυρία Φωτίου.

ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης): Κυρίες και κύριοι συνάδελφοι, θέλω να συζητήσω λίγο παραπάνω τον συνδικαλιστικό νομό και την απεργία και, επομένως, θα ξεκινήσω από εκεί για δύο λόγους. Πρώτον, δεν γίνεται ίσως κατανοητό στην αίθουσα τι έχουμε αποτρέψει στο συνδικαλιστικό νόμο. Αποτρέψαμε, πρώτον, το lock-out, το οποίο ζητούσαν οι δανειστές. Δεύτερον, αποτρέψαμε την αναθεώρηση των νόμων απόλυσης των συνδικαλιστικών στελεχών, το οποίο ήθελαν οι θεσμοί και ο ΣΕΒ. Τρίτον, αποτρέψαμε να αλλάξει ο χρόνος προειδοποίησης της απεργίας από 24 ώρες σε 48.

Κατά την άποψή μου, ακούγονται μεγάλες υπερβολές στην αίθουσα για την υπόθεση της απεργίας. Θα κάνουμε ξεκάθαρο τι ακριβώς εννοούμε και θα δείτε ακριβώς και τις ερεβώδεις διαφορές που έχουμε από τη Ν.Δ., ώστε να μην αναλίσκεται η ελάσσων αντιπολίτευση σε απλουστεύσεις ότι μαζί θα ψηφίσουμε κ.λπ.. Εξάλλου, στο νόμο της απεργίας και η Ν.Δ. έκανε καθαρό, με την ανακοίνωση της πριν λίγη ώρα, ότι δεν ψηφίζει αυτό που φέρνουμε, διότι, ακριβώς, επιθυμεί, πρώτον, το 51% να ψηφίζει υποχρεωτικά την απεργία – καμία σχέση με αυτό που θέλουμε εμείς – δεύτερον, να είναι πανελλαδικής εμβέλειας τα πρωτοβάθμια σωματεία – καμία σχέση με αυτό που φέρνουμε εμείς. Εννοεί χιλιάδες εργαζομένους – και, τρίτον, όλο αυτό να γίνεται ηλεκτρονικά, γιατί, ακριβώς, θέλει να αποτρέψει κάθε δυνατότητα να γίνεται ζύμωση μεταξύ των εργαζομένων για την απεργία.

Η ερεβώδης διαφορά μας είναι όλα τα προηγούμενα με τη Ν.Δ., όμως ας το καταλάβει ο ελληνικός λαός, ο οποίος βλέπει ακατανόητες εισβολές και βανδαλισμούς στα γραφεία των υπουργών. Ακόμη δεν έχουμε καταλάβει τι συνέβη χθες στο Υπουργείο για να μην υπάρξει κανένας διάλογος. Για να δούμε, όμως, τι ακριβώς συμβαίνει στην απεργία σε αυτό το άρθρο που έχουμε φέρει εδώ. Πρώτον, το άρθρο δεν καταργεί, προφανώς, ούτε περιορίζει το δικαίωμα. Πρώτα από όλα θέλω να πω τι δεν αφορά. Δεν αφορά τα κλαδικά σωματεία, τα οποία, όπως ξέρετε, είναι περιφερειακής και ο πανελλαδικής εμβέλειας, δηλαδή αυτό που θέλει η Ν.Δ.. Δεν αφορά δευτεροβάθμιες και τριτοβάθμιες συνδικαλιστικές οργανώσεις. Δεν αφορά πανελλαδικά συνδικάτα. Αυτό ακριβώς θέλει η Ν.Δ.. Δεν αφορά τίποτε απ' όλα αυτά.

Αφορά, λοιπόν, μόνον τα πρωτοβάθμια σωματεία που δεν είναι πανελλαδικής ή ευρύτερης εμβέλειας. Για παράδειγμα, δεν είναι δηλαδή, πρωτοβάθμιο σωματείο το οποίο έχει και άλλα σωματεία μέσα στην Αττική. Δεν είναι πρωτοβάθμιο σωματείο που έχει και άλλα πανελλαδικά. Δεν αφορά αυτά. Αυτό θέλει να το κάνει η Ν.Δ. με τον ΣΕΒ και για αυτό θέλω να συνεννοηθούμε με το Κ.Κ.Ε. τι εννοούν ακριβώς με την κατάργηση της πάλης των τάξεων που «επιχειρεί» αυτός ο νόμος. Δεν αφορά, λοιπόν, όλα αυτά. Αφορά ότι για να ξεκινήσει η συνέλευση που πρέπει να πάρει την απόφαση της απεργίας, πρέπει να είναι το 50% των μελών που είναι ταμειακά εντάξει, δηλαδή πλήρωσαν τις εισφορές τους στο συνδικάτο. Μετά γίνεται η διαδικασία της συνέλευσης, όπως ξέραμε και λαμβάνεται η απόφαση της απεργίας όπως ξέραμε.

Δηλαδή, 100 μέλη εγγεγραμμένα και ταμειακά εντάξει, πρέπει να είναι 50 παρόντα για να ξεκινήσει η συνέλευση και από εκεί και ύστερα, η απεργία μπορεί να παρθεί με 20 ψήφους υπέρ, 10 κατά και υπόλοιπους 20 αποχές και λευκά. Αυτό είναι αγαπητοί συνάδελφοι, μπορούμε να συνεννοηθούμε τουλάχιστον σε αυτό; Καταψηφίζετε ότι θέλετε περί πάλης των τάξεων κλπ. Να συνεννοηθούμε σε αυτό.

Πάμε στα άλλα τα προνοιακά θέματα. Πρώτον, πάλι για να μην δημιουργείται καμία παρεξήγηση όσον αφορά τα επιδόματα αναπηρίας. Τίποτα δεν αλλάζει στην απονομή των επιδομάτων αναπηρίας. Όπως ακριβώς απονέμονται από τριμελή επιτροπή τα ΚΕΠΑ με βάσει τον ΕΠΠΑ, έτσι ακριβώς θα γίνεται και τώρα. Τι αλλάζει; Κάνουμε ένα πιλοτικό για την Αττική μόνο, το οποίο θα δοκιμάσει να φτιάξει τον ηλεκτρονικό φάκελο του αναπήρου. Θα σταματήσει η ιστορία που ξέραμε που πηγαίνει στον κάθε δήμο τα χαρτιά, που πηγαινοέρχεται θα αναλάβει ο ΟΓΑ- ο νέος ΟΠΕΚΑ όπως τον έχουμε πει- με την ΗΔΙΚΑ και θα πηγαίνει εκεί ο ανάπηρος ή ηλεκτρονικά ή από τα Κέντρα Κοινότητας, θα ανοίγει με το ΑΜΚΑ του ο ηλεκτρονικός του φάκελος και από εκεί και ύστερα θα ακολουθούνται όλα ηλεκτρονικά και οι διασυνδέσεις, το κλείσιμο του ραντεβού, πότε θα εμφανιστεί στα ΚΕΠΑ κ.λπ. και στο τέλος θα αποδίδεται από τον ΟΓΑ κάθε μήνα..

Ελπίζουμε μέσα σε αυτή τη χρονιά να καταφέρουμε αυτή τη μεγάλη μεταρρύθμιση. Δεν θα πληρώνεται ο ανάπηρος όποτε λέει ο δήμος με τα ίδια ακριβώς κριτήρια, με τις ίδιες διαδικασίες, όλος ο ελληνικός λαός, με διασύνδεση οκτώ βάσεων δεδομένων, όπως είδατε στο ΚΕΑ και στο κοινωνικό μέρισμα. Δεν χρειάζεται να δημιουργήσουμε μια αναταραχή στον ευαίσθητο χώρο της αναπηρίας, λέγοντας πράγματα που δεν ισχύουν, σας παρακαλώ πολύ.

Στα οικογενειακά φαίνεται ότι αναδεικνύονται σε ένα αγαπημένο θέμα όλων των πτερύγων. Καταρχήν, χαίρομαι. Εδώ ακούσατε το καταπληκτικό ότι η Ν.Δ. αύξησε κατά 750 εκατ. τα οικογενειακά επιδόματα. Τότε να μας πουν πότε έγινε αυτό, διότι εμείς ξέρουμε ότι παραλάβαμε ένα λογαριασμό το 2015 650 εκατ.. Ποιος τον είχε μικρύνει από τα 750 και τον πήγε στα 650 και δεν το πήραμε χαμπάρι, γιατί η Ν.Δ. κυβερνούσε με το ΠΑ.ΣΟ.Κ.. Ποιος από τους δύο τον μίκρυνε, γιατί εμείς παραλάβαμε λογαριασμό που έλεγε 650 εκατ.. Τι κάναμε σε αυτό; Βάλαμε 260 εκατ. επιπλέον, δηλαδή 40%. Είναι αυτό αναδιανομή της φτώχειας; Ακούστηκε πουθενά ότι βάζεις άλλα 260 εκατ. και αναδιανέμεις τη φτώχεια; Όχι, αγαπητοί συνάδελφοι, αυτό δεν μπορεί να σταθεί σε καμία λογική.

Φτιάξαμε ένα σύστημα με κανόνες για όλους και όχι αυθαιρεσίες, γιατί αυτό το σύστημα που είχατε ήταν αυθαίρετο σύστημα και σας βόλευε, γιατί με λίγα λεφτά δίνατε στη μικρότερη πληθυσμιακή ομάδα, τους τρίτεκνους και πολύτεκνους, που είναι 100.000 από τους συνολικά 800.000, που είναι οι οικογένειες που παίρνουν τα προνομιακά οικογενειακά επιδόματα.

Δίνατε, λοιπόν, με ευκολία κατ’ αποκοπή ανεξαρτήτως εισοδήματος –τίποτα- 500 ευρώ κατά κεφαλή στους τρίτεκνους και πολύτεκνους, ανεξάρτητα ότι όλοι οι άλλοι έπαιρναν τα ελάχιστα λεφτά που έπαιρναν. Αυτό ήτανε το εφεύρημα. Το εφεύρημα ήταν λοιπόν να δώσουμε μερικά λεφτά, χωρίς κανένα κριτήριο εισοδηματικό στους τρίτεκνους και πολύτεκνους και τους άλλους να τους αφήσουμε με το ένα και δύο παιδιά, γιατί αυτοί ήταν η μεγάλη μάζα. 700.000 οικογένειες είναι με ένα ή δύο παιδιά. Τι κάνατε, λοιπόν; Αυτή την πολύ ενδιαφέρουσα πολιτική. Γιατί λέει, λοιπόν, ότι 700.000 παιδιά έπαιρναν 40 € το παιδί στην πρώτη κατηγορία. Μετά έπαιρναν 27 € και μετά έπαιρναν 13 €, το παιδί. 700.000 οικογένειες. Αυτό ενδιέφερε μήπως την υπογεννητικότητα; Ε, αυτό είναι ντροπή να το λέτε.

Εγώ δεν μπορώ να φανταστώ πώς από το 1993 που είχατε τα πράγματα στα χέρια σας, το ΠΑ.ΣΟ.Κ. και Ν.Δ. εναλλάξ, κάνατε έκθεση για την υπογεννητικότητα και όχι μόνο δεν αυξήθηκε η υπογεννητικότητα ούτε μια γραμμή, αλλά συνέχισε να πέφτει. Ποιος είπε στον κόσμο ότι η υπογεννητικότητα - ακόμη και αυτό το πολύ απλό- αυξάνεται με επιδόματα; Κανείς επιστήμονας. Σας το είπε και ο κ. Τσακαλώτος. Αυξάνεται η γεννητικότητα με παροχές, δηλαδή, με βρεφονηπιακούς σταθμούς, με σχολικά γεύματα και με άλλες παροχές ασφάλειας της μητέρας, να αισθανθεί ασφαλής και βέβαια με θέσεις εργασίας. Όχι με το 27% της ανεργίας που παραλάβαμε.

Για να πούμε δύο μικρές αλήθειες, λοιπόν. Τι κάναμε εμείς; Εμείς κάναμε τρεις κατηγορίες εισοδηματικές. Η πρώτη είναι, ας πούμε η πιο αδύναμη. Η δεύτερη παίρνει επιδόματα 0,6 της πρώτης και η τρίτη 0,3 της πρώτης. Πολύ απλά. Το ίδιο υπήρχε και πριν. Αλλάξαμε τα περιθώρια της πρώτης κατηγορίας και γι' αυτό μπαίνουν περισσότεροι στην πρώτη κατηγορία απ' ό,τι είναι σήμερα. Αλλάξαμε τα περιθώρια τα οικονομικά της δεύτερης κατηγορίας, μπαίνουν περισσότεροι από την τρίτη κατηγορία. Αυτά θα τα δει ο κόσμος. Μπορείτε να λέτε ό,τι θέλετε, αλλά, αυτά θα τα δει ο κόσμος. Όπως ακριβώς με τον ίδιο τρόπο δίνατε τα επιδόματα σε σχέση με το φορολογητέο και τεκμαρτό εισόδημα, με τον ίδιο τρόπο θα δίνουμε και εμείς. Δεν αλλάζουμε ούτε κεραία σε αυτό. Μη ετοιμάζεστε να πολιτικολογήσετε. Δεν αξίζει.

Αφού, λοιπόν, κάνουμε αυτές τις τρεις εισοδηματικές κατηγορίες, με αυτή την απομείωση του επιδόματος, τι σκεφθήκαμε σε σχέση με το παιδί; Αν το ένα παιδί, λοιπόν, παίρνει 70 € - αυτό κάναμε εμείς- σε σχέση με 40 € που είχατε εσείς, το δεύτερο παίρνει 140 €, τα δύο παιδιά στη δίτεκνη οικογένεια, η τρίτεκνη οικογένεια δεν παίρνει το ισοδύναμο τριών παιδιών, αλλά τεσσάρων, γιατί θεωρήσαμε ότι έχει παραπάνω έξοδα. Τέσσερα, λοιπόν, παιδιά. 70 επί 4. Σαν να είχε τέσσερα παιδιά η τρίτεκνη οικογένεια. Η οικογένεια με τέσσερα μέλη παίρνει σαν να είχε έξι παιδιά. Η οικογένεια με πέντε παιδιά παίρνει σαν να είχε οκτώ παιδιά και ούτω καθεξής. Είναι δίκαιο αυτό; Ερωτώ. Είναι καθαρό για όλους, χωρίς να κάνουμε ό,τι αλχημεία μας κατεβαίνει; Εγώ λέω, λοιπόν, ότι αυτό είναι δίκαιο και καθαρό και φαίνεται και από τα αποτελέσματα. 910 εκατ. πώς διανέμονται, αγαπητοί; Ως εξής: 138.000 οικογένειες, εκ των οποίων 50.000 οικογένειες τρίτεκνοι και τετράτεκνοι. Θα αυξηθούν όλα τους τα επιδόματα. Οι 50.000, δηλαδή, οικογένειες, τρίτεκνοι και τετράτεκνοι θα δουν τεράστιες αυξήσεις.

Άλλες οικογένειες, τρίτεκνοι και τετράτεκνοι - εγώ δεν κρύβομαι πίσω από το δάχτυλό μου - θα δουν κάποιες μειώσεις. Όμως, παράλληλα, με αυτό το σύστημα, που είναι καθαρό και πόσο θα έχουμε περισσότερα χρήματα και θα τα βάζουμε - γιατί το αποδείξαμε, ότι για το παιδί δώσαμε 40 εκατ. ευρώ για σχολικά γεύματα, που εσείς τα λοιδορείτε και σήμερα, γίνονται σε όλη την Ελλάδα και ανασαίνουν οι μάνες, 130.000 γεύματα την ημέρα. Για το παιδί δώσαμε 15 εκατ. ευρώ, τώρα, για να γίνουν 400 νέοι βρεφονηπιακοί σταθμοί, δηλαδή δέκα χιλιάδες νέες θέσεις παιδιών. Επειδή ακούστηκε και αυτό. Επιτέλους, ας λογικευτούμε. Εμείς βρήκαμε 70.000 παιδιά να παίρνουν «βάουτσερ». Πόσοι παίρνουν, φέτος, «βάουτσερ»; Εκατό δέκα χιλιάδες παιδιά και άλλες 10.000, που θα πάρουν φέτος, άρα 120.000 παιδιά. Αυτά όλα, σε τρία χρόνια μη συμπληρωμένα.

Άρα, η ισονομία του παιδιού, η ανάγκη να προστατευθεί το παιδί, είτε είναι ένα, είτε είναι δύο, είτε είναι τρία και ούτω καθεξής, είναι η πολιτική μας. Και θα το δει ο ελληνικός λαός, όταν θα κάνουμε, με το νέο σύστημα, που θα το απονέμει ο ΟΓΑ, με διαφάνεια και ηλεκτρονικά, όπως το ΚΕΑ -και τα οικογενειακά όπως το ΚΕΑ- θα μπορούν να τα παίρνουν κάθε δύο μήνες, καταρχήν και στη συνέχεια κάθε μήνα, ενώ, σήμερα, τα έπαιρναν τρεις φορές το χρόνο. Οι οικογένειες θα δουν μεγάλες διαφορές και θα δείτε ότι στο τέλος, όταν θα πάνε να τα δουν όλα αυτά τα πράγματα, όλα αυτά, που λέτε σήμερα, θα καταπέσουν.

*(χειροκροτήματα στην αίθουσα)*

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Ευχαριστούμε την κυρία Υπουργό. Το λόγο έχει, τώρα, ο κ. Κουτσούκος.

ΙΩΑΝΝΗΣ ΚΟΥΤΣΟΥΚΟΣ: Ευχαριστώ, κύριε Πρόεδρε.

Κυρίες και κύριοι συνάδελφοι, προσπάθησε ο κ. Τσακαλώτος να «φτιασιδώσει» το νομοσχέδιο για τα προαπαιτούμενα, δηλαδή να παρουσιάσει ένα νομοσχέδιο, που αποτυπώνει την ηττοπαθή διαπραγμάτευση μιας κυβέρνησης, που δέσμευσε τη χώρα, για τρεις γενιές, σαν ένα νομοσχέδιο, στο οποίο υπερτερούν τα θετικά έναντι των αρνητικών. Δεν ξέρω με ποιον τρόπο τα μετράει. Με τις σελίδες, με τον αριθμό των άρθρων ή με το πολιτικό βάρος των ρυθμίσεων; Να συνοψίσουμε, λοιπόν, τα πιο κύρια σημεία του νομοσχεδίου:

Ο νόμος 1264, στο άρθρο 8, αναφέρει πως παίρνονται οι αποφάσεις στη Γενική Συνέλευση. Δεν ξεχωρίζει πανελλαδικά και περιφερειακά σωματεία. Η Κυβέρνηση, για τα μεγάλα σωματεία, - ας σκεφτούμε ένα μεγάλο σωματείο του λεκανοπεδίου, π.χ. τους Εμποροϋπαλλήλους ή τους Δημοσιογράφους - τους υποχρεώνει να πάνε ή στο Παναθηναϊκό Στάδιο ή στο Σπόρτιγκ, για να έχουν απαρτία, χωρίς να τη νοιάζει το ποσοστό αυτών που θα δηλώσουν «ναι» στην απεργία. Κατά συνέπεια, δημιουργεί εμπόδιο στη λήψη της απόφασης για απεργία. Αυτό είναι που κάνετε, κύριοι της Κυβέρνησης και λέτε ότι δεν το καταλαβαίνετε, κιόλας και μας κάνετε και μαθήματα για να υποστηρίξουμε μία τέτοια απαράδεκτη ρύθμιση.

Διαφώνησα, νωρίτερα, με τον κύριο Καραθανασόπουλο, που προσπαθεί να μάς ταυτίσει με το ΣΥ.ΡΙΖ.Α., ότι εμείς, το 2014, όταν μας τα ζήτησαν οι δανειστές, είπαμε «όχι» και το τηρήσαμε. Και εσείς, τα δώσατε όλα, ότι αρνηθήκαμε εμείς, τα δώσατε εσείς. Και απορώ, διότι, εδώ, υπάρχουν άνθρωπο, που έχουν περάσει από το συνδικαλισμό και λένε ότι δεν καταλαβαίνουν πως αυτή η ρύθμιση θα εμποδίσει τη λήψη της απόφασης για απεργία, στη βάση του συνδικαλισμού, στο πρωτοβάθμιο σωματείο, διότι οι Ομοσπονδίες θα αποφασίζουν με τα Διοικητικά τους Συμβούλια, με απλή πλειοψηφία. Είναι φανερό ότι μια τέτοια ρύθμιση, όχι μόνο δεν μπορούμε να την αποδεχθούμε, όχι απλά θα την καταψηφίσουμε, αλλά πρέπει να αναδείξουμε και το βάρος της υποκρισίας σας και πώς έχει εξελιχθεί, πως μεταμορφώθηκε μια παράταξη, η οποία δήθεν υπερασπιζόταν τα ιερά και τα όσια του Εργατικού Δικαίου και του νόμου 1264.

Υπερταμείο της δημόσιας περιουσίας. Συγκρουστήκαμε με τον κ. Τσακαλώτο, όταν το έφερε εδώ, γιατί είπα εγώ, ότι είναι για 100 χρόνια ρύθμιση και τελικά είναι για 99 χρόνια. Τι μας λέγατε; Τι μας έλεγε ο κ. Τσακαλώτος; Ότι η εταιρεία δημοσίων συμμετοχών, η ΕΔΗΣ δεν είναι Υπερταμείο, είναι μια άλλη εταιρεία, θυγατρική του Υπερταμείου, που θα έχει σαν στόχο να εκμεταλλευτεί καλύτερα τις επιχειρήσεις. Τώρα την καταργείτε και πάτε όλες τις επιχειρήσεις που ανήκουν στον ευρύτερο δημόσιο τομέα κατευθείαν στο Υπερταμείο. Βγάζετε 4 και εισάγεται 54. Θα μας πει ο κ. Τσακαλώτος, πόσες είναι οι επιχειρήσεις, ποιο είναι το μετοχολόγιο και ποια είναι η αξία της συμμετοχής του ελληνικού δημοσίου;

Πρασινοποιείτε την Ελλάδα. Αυτό είναι το όραμα της δίκαιης ανάπτυξης του ΣΥΡΙΖΑ, μαζί με τα φρουτάκια σε κάθε γειτονιά; 20 και τόσα άρθρα για τα καζίνο. Οι ρυθμίσεις, κυρίες και κύριοι συνάδελφοι, που έχουν να κάνουν με τα εργατικά ατυχήματα για παράδειγμα, αυτή η φαεινή σύλληψη ενός ανθρώπου που κατέγραψε εδώ και θέλουμε την τοποθέτηση της Υπουργού Εργασίας. Αν υποστεί ένας άνθρωπος ένα ατύχημα, θα πρέπει να περιμένει να αποφανθεί το δικαστήριο, ποιος θα τον αποζημιώσει.

Οι ρυθμίσεις που έχουν να κάνουν με τα τρίτεκνα και τα πολύτεκνα για τις οποίες έλεγε η κυρία Φωτίου νωρίτερα.

Αποδέχτηκε η Κυβέρνηση, την πρόταση της κυρίας Γεννηματά και κάναμε Επιτροπή για το δημογραφικό. Άκουσα τις θεωρίες του κ. Τσακαλώτου, γιατί πρέπει να ενισχύσουμε το δεύτερο παιδί, το πρώτο παιδί.

Η κυρία Γεροβασίλη, είναι εδώ τώρα, θα μας μιλήσει για το μητρώο επιτελικών στελεχών αυτή την αποκομματικοποίηση που μας έφερε εδώ και τους γενικούς γραμματείς και αντί να αποκομματοποιήσουν τη διοίκηση με τους γενικούς γραμματείς, διόρισαν δεκάδες διοικητικούς γραμματείς, αναπληρωτές και θεματικούς.

 Κυρία Υπουργέ, δεν τροποποιήσατε τον νόμο και αντί για γενικούς γραμματείς που θα επιλέγαμε μέσα από το μητρώο στελεχών, επιλέγουμε τώρα τους διοικητικούς διευθυντές, τους αναπληρωματικούς τους και τους θεματικούς; Αυτός δεν είναι ο νόμος σας;

Σε κάθε νομοσχέδιο, κυρίες και κύριοι συνάδελφοι, έχουμε διατάξεις που χαρίζουμε πρόστιμα και προσαυξήσεις. Πρόσφατα με τροπολογία του Υπουργείου Οικονομικών, προσαρμόσαμε τα πρόστιμα των δρακόντειων διατάξεων του νόμου Παπαδόπουλου, στα πιο ευνοϊκά του ισχύοντος κώδικα. Όταν αυτό το κατήγγειλα, ότι πρέπει να βγάλουμε συμπεράσματα, που κατέληξε η ρύθμιση για τα πρόστιμα του κ. Σαββίδη, μας καταγγείλατε για fake news. Σε αυτό το νομοσχέδιο, έχουμε πάλι διατάξεις, όπου προσαρμόζουμε τα πρόστιμα των εκκρεμών υποθέσεων, εκτός και δεν έχετε διαβάσει τι γράφει το νομοσχέδιο που φέρνετε προς ψήφιση.

Είπε ο κ. Τσακαλώτος, απαντώντας στην κριτική μας για το Σώμα των Ελεγκτών, το καινούργιο σώμα, ότι δεν ξέρατε λέει, ότι ο εισαγγελέας έστελνε στην ΑΔΑΕ μια καταγγελία για ένα περίπτερο και η ΑΔΑΕ έκανε έλεγχο σε όλα τα περίπτερα; Μα είναι Υπουργός, πρέπει να ξέρει, ότι όταν ο εισαγγελέας του οικονομικού εγκλήματος στέλνει μια καταγγελία στην ΑΔΑΕ, η ΑΔΑΕ, ερευνά τη συγκεκριμένη καταγγελία με βάση τους ελεγκτικούς της μηχανισμούς, είτε στο ΚΕΦΟΜΕΠ, είτε στις κατά τόπους ΔΟΥ. Αν χρειάζεται, να ενοποιήσουμε όλα τα σώματα των ελεγκτικών μηχανισμών, την οικονομική αστυνομία, το παλιό ΣΔΟΕ, το καινούργιο ΣΔΟΕ, το κάνουμε με ένα τρόπο που τουλάχιστον να υπακούει σε ορισμένη λογική και να έχει μια διαφάνεια στη στελέχωσή του και στη δημόσια λογοδοσία του.

Εν πάση περιπτώσει, κυρίες και κύριοι συνάδελφοι, νομίζω, ότι τα πολιτικά ζητήματα που έχουν να κάνουν με το γεγονός, ότι αυτή η Κυβέρνηση έχει δώσει στην τρόικα, παραπάνω από κείνα που της ζητάει και φέρνει ένα νομοσχέδιο με 400 άρθρα, για να μπορεί να ισχυρίζεται ο κ. Τσακαλώτος, ότι τα θετικά είναι πολύ περισσότερο από τα αρνητικά, δεν μπορεί να καλύψει την ένδεια την πολιτική, απέναντι σε μια επιχειρηματολογία, ότι αυτό το νομοσχέδιο είναι που θα μας οδηγήσει στην έξοδο, ότι είναι τα πρώτα προαπαιτούμενα που δεν έχουν μέτρα, τα μέτρα έχουμε προψηφίσει το 2017.

Είναι 1,8 μέτρα και δεν χρειάζεται να σας τα θυμίσω. Μέχρι και το επίδομα των απροστάτευτων ανηλίκων, κόψατε το ΕΚΑΣ κ.ο.κ.. Κατά συνέπεια, νομίζω ότι η κυβερνητική επιχειρηματολογία όσο και να συνεχίζει μια πολιτική ψευδολογιών δεν μπορεί να πείσει κανέναν. Δηλαδή, τι μας είπε ο κ. Τσακαλώτος, ότι αντί να μας κάνετε κριτική για το κτηματολόγιο πρέπει να ντρέπεστε που δεν υλοποιήσατε εδώ και τόσα χρόνια το κτηματολόγιο. Εδώ είναι ο κ. Μανιάτης, να του δώσετε το λόγο να μας πει πόσο τοις εκατό του κτηματολογίου είχε υλοποιηθεί και να μας πείτε και εσείς κυρίες και κύριοι, που έχετε καβαλήσει το καλάμι, ποια διάταξη για το κτηματολόγιο ψηφίσατε ως αντιπολίτευση;

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει ο κ. Κέλλας.

ΧΡΗΣΤΟΣ ΚΕΛΛΑΣ: Κύριε Πρόεδρε, κυρίες και κύριοι συνάδελφοι, η Κυβέρνηση αποδεικνύεται για ακόμη μια φορά πως είναι ανεύθυνη και επικίνδυνη. Φέρνει ένα νομοσχέδιο 1400 σελίδων με 400 άρθρα και μάλιστα με τη διαδικασία του επείγοντος. Το πολυνομοσχέδιο ρυθμίζει ένα κρίσιμο κομμάτι της οικονομικής και κοινωνικής ζωής της χώρας. Για ακόμη μια φορά βλέπουμε το πραγματικό πρόσωπο της Κυβέρνησης που καλυπτόταν πίσω από δημαγωγικούς διθυράμβους για την κατάργηση των μνημονίων με ένα άρθρο σε ένα νόμο. Φέρνετε τα χειρότερα μέτρα και μάλιστα με αριστερή υπογραφή, κυρίες και κύριοι συνάδελφοι του ΣΥΡΙΖΑ και των ΑΝΕΛ και για αυτό θα λογοδοτήσετε κάποτε στον ελληνικό λαό.

Το παρόν νομοσχέδιο βαθαίνει την κρίση και προστίθεται στα 1,9 δις μέτρα που επιβάλλει ο προϋπολογισμός του 2018 που μόλις πριν από λίγες εβδομάδες ψηφίσατε, που περιλάμβανε περικοπές σε ΕΚΑΣ και συντάξεις, αύξηση του ΦΠΑ και περικοπές κυρίως σε κοινωνικά επιδόματα. Σε αυτά τώρα προστίθενται και οι περικοπές των συντάξεων από 1.1.2019 που έχετε ήδη υπογράψει, η μείωση του αφορολόγητου από 8.500 σε 5.500 ευρώ από 1.1.2020 για την οποία θα παραιτούνταν ο κ. Τσακαλώτος, τα πρωτογενή πλεονάσματα 3,5% μέχρι το 2022 και 2% μέχρι το 2059. Για όλα αυτά πανηγυρίζετε και το θεωρείτε και καθαρή έξοδο από το μνημόνιο. Μια φορά θα πείτε αλήθεια στον κόσμο;

Με το παρόν πολυνομοσχέδιο προστίθενται οι υποχρεωτικοί ηλεκτρονικοί πλειστηριασμοί που θα περιλαμβάνουν ακόμη και την πρώτη κατοικία. Το κάνετε γιατί στο non paper που κυκλοφόρησε ο κ. Κοντονής λέει ότι έτσι μειώνεται το ψυχολογικό βάρος των δανειοληπτών. Το πρόβλημά μας είναι πως θα μειώσουμε το ψυχολογικό βάρος ή πως θα σώσουμε την πρώτη κατοικία; Αλήθεια πόση υποκρισία ακόμα;

Σας θυμίζω ότι εμείς ως Νέα Δημοκρατία είχαμε προστατεύσει την πρώτη κατοικία και εσείς τότε ωρυόσασταν «κανένα σπίτι στα χέρια τραπεζίτη». Κοιτάξτε που φτάσαμε, στα χέρια του τραπεζίτη όλα τα σπίτια και με ηλεκτρονικό πλειστηριασμό. Στο υπό ξένη διοίκηση υπερταμείο εκχωρείτε σύμφωνα με τις απαιτήσεις των δανειστών για 99 ολόκληρα χρόνια τα μερίδια, τις μετοχές των ΔΕΚΟ, ΔΕΗ, ΕΛΤΑ, ΕΥΔΑΠ κ.λπ., εσείς οι οποίοι ως αριστερή κυβέρνηση κάποτε σπάγατε και καίγατε την Αθήνα προστατεύοντας δήθεν τη δημόσια περιουσία.

Τώρα θα σταθώ σε ένα θέμα που προκαλεί ιδιαιτέρως τα αντανακλαστικά της ελληνικής κοινωνίας και θα πρέπει να ληφθεί σοβαρά υπόψη και λόγω του δημογραφικού μας προβλήματος. Πρόκειται για το κόψιμο των επιδομάτων σε τρίτεκνες και πολύτεκνες οικογένειες. Όταν κόβεις επιδόματα, άκουσα τώρα την κυρία Φωτίου πραγματικά να λέει, βάζουμε κανόνες, όταν εμείς δίναμε τα επιδόματα ήταν σαν να κάναμε αυθαιρεσίες. Έλεος κύριοι. Καλώς αυξάνετε τον αριθμό των δικαιούχων επιδόματος τέκνων, κακώς όμως το κόβεται από τις τρίτεκνες και πολύτεκνες οικογένειες χρησιμοποιώντας ακόμα ως μέσο και το τεκμαρτό εισόδημα. Βρείτε τα χρήματα από άλλη πηγή.

Σας θυμίζω ότι εμείς πρώτοι θεσπίσαμε το επίδομα σε κάθε οικογένεια το 2013 με το ν.4144 και στηρίξαμε ιδιαίτερα τις τρίτεκνες και πολύτεκνες οικογένειες, όμως και αυτό το νόμο εσείς και οι ΑΝΕΛ τον καταψηφίσατε, λέγατε τότε ότι είναι ψίχουλα.

Έρχομαι σε ένα άλλο ζήτημα, το οποίο έρχεται σε αυτό το πολυνομοσχέδιο, ενώ δεν είναι προαπαιτούμενο. Ο θεσμός του διαμεσολαβητή είναι θετικός, εφαρμόζεται σε όλο σχεδόν το σύγχρονο κόσμο. Γιατί, όμως, υποχρεωτικότητα; Γιατί χωρίς διαβούλευση; Είναι λογικό να είναι διαμεσολαβητής κάθε πτυχιούχος οποιασδήποτε σχολής και ειδικότητας; Αντί να επιταχύνεται η επίλυση διαφορών, δίνοντας κίνητρα για τη διαμεσολάβηση, εσείς την επιβαρύνετε, τόσο χρονικά όσο και οικονομικά, για όποιον θελήσει να προσφύγει στη δικαιοσύνη. Συνεπώς, δικαίως ο νομικός κόσμος της χώρας είναι απέναντί σας.

Ένα ακόμη θέμα, το οποίο προκαλεί ερωτηματικά, είναι η σκοπιμότητά σας σε αυτή τη συγκυρία για την αναθεώρηση του καθεστώτος των αδειών για τους ιδιωτικούς ραδιοφωνικούς σταθμούς. Θέλω να ρωτήσω το εξής. Περιλαμβάνονται στη διαδικασία της αδειοδότησης και οι τοπικοί ραδιοφωνικοί σταθμοί των κατά τόπους Μητροπόλεων; Γιατί αυτοί είναι ΝΠΔΔ, δεν είναι εμπορικοί σταθμοί και δεν υφίσταται βεβαίως κανένα θέμα ανταγωνισμού. Θα ήθελα μια απάντηση αυτού, κύριε Υπουργέ.

Κλείνοντας, κυρίες και κύριοι συνάδελφοι, η Κυβέρνηση αφού εξαπατήσει τον ελληνικό λαό για να καταλάβει την εξουσία, υπογράφουν ότι επιβάλλουν οι δανειστές για να είναι αρεστοί όμως έτσι δεν είναι ωφέλιμοι για τον ελληνικό λαό.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει η κυρία Γεροβασίλη.

ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης): Κύριε Πρόεδρε, να δώσω μερικές διευκρινίσεις. Τα θέματα που εμπεριέχονται στο πολυνομοσχέδιο ενώ σε πέντε άρθρα, είναι μερικά ζητήματα τεχνικά κατά κύριο λόγο, αλλά και ουσιαστικά.

Στο άρθρο 239 έχουμε μια βελτίωση στη διαδικασία επιλογής προϊσταμένων. Όπως γνωρίζετε, η διαδικασία των Γενικών Διευθυντών έχει ξεκινήσει ήδη και έχουν ολοκληρωθεί αρκετές από αυτές τις κρίσεις. Με την παρέμβαση αυτή βάζουμε ένα περιθώριο, προκειμένου να τρέξουν πιο γρήγορα οι διαδικασίες, σε κάθε επίπεδο οι διαδικασίες να ολοκληρώνονται εντός τριών μηνών από την έναρξη προθεσμίας υποβολής αιτήσεων.

Το άρθρο 240 αφορά θέματα επιλογής στελεχών επιπέδου Διοικητικού Τομεακού Γραμματέα. Νομίζω ότι πολλές από τις τοποθετήσεις που άκουσα, όχι όλες ευτυχώς, διατρέχει μια άλλη λογική που είναι ή βάζουμε ένα τίτλο χωρίς περιεχόμενο σε κάτι, γιατί θέλουμε να τον βάλουμε ή βάζουμε ένα περιεχόμενο, το οποίο δεν είναι αληθές, δίνουμε όποια ερμηνεία μας βολεύει, προκειμένου να ασκήσουμε την αντιπολίτευση, με βάση τίτλους που θέλουμε να χρησιμοποιήσουμε. Αυτή δεν είναι μια λογική, είναι καλό να βλέπουμε τι πραγματικά εμπεριέχει μια διάταξη, δικαίωμα του καθενός να συμφωνεί ή να διαφωνεί, αλλά όχι να διαστρεβλώνει.

Ας πούμε, ακούστηκε, το άκουσα και από εσάς κύριε Κουτσούκο, ότι δεν διορίσαμε γραμματείς κ.λπ.. Πού τα είδατε αυτά; Μάλλον στις εφημερίδες.

ΙΩΑΝΝΗΣ ΚΟΥΤΣΟΥΚΟΣ: Στο άρθρο 240, που γράψατε εσείς.

ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης): Να σας πω τι λέει το άρθρο. Το άρθρο, λοιπόν, λέει το εξής. Όπως ξέρετε, διότι κυβερνήσατε πολλά χρόνια, οι Γραμματείς των Υπουργείων ήταν πολιτική επιλογή Υπουργού και υπογραφή Πρωθυπουργού. Αυτό, λοιπόν, καταργείται. Πότε καταργείται; Τώρα. Ποιος το καταργεί; Η Κυβέρνηση ΣΥΡΙΖΑ - ΑΝΕΛ. Οι πρώτες προκηρύξεις έχουν ήδη βγει, ξεκινήσαμε από το Γενικό Γραμματέα του δικού μου Υπουργείου και προχωρούν. Εντός των επόμενων ημερών θα έχουν ολοκληρωθεί οι προκηρύξεις όλων των θέσεων Γενικών Γραμματέων, Ειδικών Γραμματέων και Τομεακών Γραμματέων, εξαιρουμένων του υπουργείου Άμυνας, Εξωτερικών και Προστασίας του πολίτη, για ευνόητους λόγους.

Αυτή, λοιπόν, η διαδικασία την οποία πρώτη φορά επιχειρούμε και για πρώτη φορά ξεκινάμε διαδικασίες αποκομματικοποίησης της Διοικήσεις - και αυτή είναι μια τέτοια διαδικασία - νομίζω, ότι δεν σηκώνει κριτική, εκτός αν θέλετε να την αφήσουμε όπως είναι.

Τι προβλέπει, όμως, μέσα στη ρύθμιση;

 Ότι βάζουμε και χρονικό περιθώριο στο πότε θα ολοκληρωθεί, δηλαδή, στις 30.6.2018 θα έχουν τοποθετηθεί οι από κρίση προερχόμενοι γραμματείς είτε γενικοί είτε τομεακοί είτε ειδικοί.

Επίσης, τι άλλο κάνουμε σε αυτή τη ρύθμιση;

Ρυθμίζουμε ένα μεταβατικό στάδιο - εάν εννοείτε αυτό δεν ξέρω - και τοποθετείται π.χ, όταν γίνεται η κρίση, ένας γενικός γραμματέας το Μάρτιο, να μπορεί τρεις μήνες να συνυπάρξει με τον προηγούμενο για λόγους συνέχειας της Διοίκησης.

Είπαμε, κύριε Κωνσταντινόπουλε, ότι προκηρύσσονται όλες οι θέσεις αναπληρωτών, γενικών και ειδικών. Σε όλες αυτές τις θέσεις, λοιπόν, θα συνυπάρξουν για τρεις μήνες για ευνόητους λόγους συνέχειας της Διοίκησης.

 Αυτός είναι ένας καινούργιος θεσμός για να μην διαταραχθεί η λειτουργία των Υπουργείων, όπου θα χρειαστεί μια τρίμηνη παράλληλη δράση, που τότε το πολιτικό μόνο σκέλος, δηλαδή, έναν έλεγχο της δράσης θα έχει ο παλιός και όλες οι διοικητικές αρμοδιότητες, ως ορίζει ο νόμος, θα έχουν, ήδη, μεταβιβασθεί από την πρώτη ημέρα στον εκλεγμένο από κρίση γραμματέα – επαναλαμβάνω – γενικό, αναπληρωτή, ειδικό και τομεακό, ό,τι λέγεται «γραμματέας».

Πώς να σας το κάνω πιο σαφές; Αυτό με λίγα λόγια κάνει το συγκεκριμένο άρθρο.

Επίσης, στα άρθρα 241 και 242 και εκεί άκουσα – όχι από εσάς, κύριε Κουτσούκο, αλλά από τη Νέα Δημοκρατία - ότι κοροϊδέψαμε τους συμβασιούχους, τους τάξαμε ότι θα τους μονιμοποιήσαμε και δεν το κάναμε.

Μάλλον, από τις Εφημερίδες τα αντλείτε όλα αυτά και δεν βλέπετε τις δηλώσεις, τα κείμενα, τα γραπτά και λοιπά.

Κοιτάξτε, λοιπόν, να δείτε.

Όπως ξέρετε, υπάρχει το σύστημα των πάγιων και διαρκών αναγκών σε αυτή τη χώρα, όπου προσλαμβάνονται άνθρωποι ορισμένου χρόνου, το οποίο γίνεται χρόνια ολόκληρα κα έχει δημιουργηθεί με ένα εντελώς ανορθολογικό σύστημα προσλήψεων προσωπικού μέσα από αυτή τη διαδικασία. Αυτό, λοιπόν, δεν μας βρίσκει σύμφωνους. Μπορούμε να το ανατρέψουμε;

Όσοι, δηλαδή, εργάζονται σήμερα συμβασιούχοι να τους κάνουμε μόνιμους την άλλη ημέρα; Αυτό δε γίνεται από το Σύνταγμα της χώρας. Μετατρέπουμε, κατά το δυνατόν, θέσεις εργασίας από μερικής απασχόλησης σε μόνιμης απασχόλησης.

 Όταν δε βρούμε αυτές τις θέσεις και τις προκηρύξουμε γίνεται διαγωνισμός ΑΣΕΠ και με αντικειμενικές, διαφανείς διαδικασίες ό,τι λέει το Σύνταγμα της χώρας και οι νόμοι της χώρας ακολουθούνται χωρίς να υπάρχει ούτε ένας που να έχει προσληφθεί ή που θα προσληφθεί με διαφορετική διαδικασία και όταν τον βρείτε να μου τον φέρετε.

Λέτε μόνο τίτλους χωρίς περιεχόμενο, όπως π.χ «κομματικό κράτος», «στρατό φτιάχνει ο ΣΥΡΙΖΑ» κ.λπ., που δεν καταλαβαίνω πού βρίσκονται όλα αυτά, γιατί αυτά δεν έχουν ούτε περιεχόμενο ούτε τίποτα από κάτω τους, αλλά είναι απλά ψέματα και διαστρεβλώσεις ας πούμε.

Πάμε τώρα στην καθαριότητα που είναι πάγια και διαρκής ανάγκη, δεν είναι τρίμηνη ή τετράμηνη, άλλο εάν έχει και μια εποχικότητα και εκεί θα χρειάζεται να παίρνει π.χ. ένας Δήμαρχος και μερικούς συμβασιούχους για το καλοκαίρι, γιατί αυτό είναι μια άλλη ιστορία.

Η καθαριότητα, όμως, είναι πάγια και διαρκής ανάγκη όλο το χρόνο σε μια πόλη, σε ένα χωριό, οπουδήποτε. Εκεί τι κάναμε; Μετατρέψαμε τις θέσεις, όχι τους ανθρώπους που εργάζονται.

Οι θέσεις, λοιπόν, που θα προκηρυχθούν θα πάνε με κριτήρια ΑΣΕΠ και θα είναι μόνιμες θέσεις εργασίας μέσα από έναν ανοιχτό, διαφανή διαγωνισμό για 8.500, περίπου, ανθρώπους. Τι κάνουμε τώρα; Αντίστοιχα έγινε ένα θέμα με τους πυροσβέστες 5ετούς θητείας, όπου μετατρέπουμε τις θέσεις τους σε μόνιμες, διότι αυτό ήταν το λογικό.

Αυτό πώς γίνεται και το ορίζουμε στα άρθρα εδώ του νόμου;

Ορίζουμε, ότι ο μέσος όρος, όπως έχουμε δεσμευθεί, συμβασιούχων που επιβαρύνει τον κρατικό προϋπολογισμό της χώρας, όπως το 2017 δεν ξεπέρασε, δεν θα ξεπεράσει και το 2018 το μέσο όρο συμβασιούχων του έτους 2016 και αυτό το έχουμε βάλει σαν οροφή. Έχει γίνει, λοιπόν, ένα ταβάνι αριθμού συμβασιούχων. Τι κάνουμε όμως; Θέσεις που μετατράπηκαν, ενώ ήταν συμβασιούχοι, μετατράπηκαν σε μόνιμες. Προφανώς τους αφαιρούμε από τους συμβασιούχους.

Δηλαδή, σταδιακά θα μειώνονται οι θέσεις συμβασιούχων και θα αυξάνονται οι θέσεις που θα προκηρύσσονται για μόνιμες. Αυτό ήταν στην πολιτική μας, το έχουμε πει ανοιχτά, δεν έχουμε κανένα θέμα να μην το πούμε, αλλά το κάνουμε κιόλας.

Δηλαδή, μετατρέπουμε θέσεις εργασίας σε μόνιμες. Αυτό που έχουμε υποσχεθεί, αυτό ακριβώς κάνουμε. Άλλο αν αυτό δεν αρέσει και το να έχει δικαίωμα ο άλλος σε μια σταθερή, μόνιμη εργασία κάποιος το λέει ότι ο ΣΥΡΙΖΑ φτιάχνει κομματικό κράτος. Τώρα πώς γίνεται αυτό μέσα από διαδικασίες ΑΣΕΠ, ας θυμηθείτε εσείς που τα κόμματα σας κυβέρνησαν πολλά χρόνια. Γραφόσουν μέλος στο ΠΑ.ΣΟ.Κ. και την άλλη μέρα ήσουν δημόσιος υπάλληλος ή μήπως δεν έγιναν αυτά; Ή μήπως ξεχνάμε τον Δεκέμβρη του 2014;

Κύριε Κωνσταντινόπουλε, εσείς ήσασταν μικρός, αλλά καλό είναι να το καταδικάσετε για τον χώρο σας που το έκανε, όχι για ένα πολιτικό φορέα ο οποίος δεν το κάνει. Να μην το μπερδεύουμε.

Λοιπόν, αυτά είναι τα δεδομένα, αυτά λένε οι ρυθμίσεις που φέραμε εδώ και μια τεχνική στο τέλος η οποία λέει, ας πούμε, ότι στο μητρώο στελεχών σας θυμίζω ότι στις θέσεις των γραμματέων, όλων των γραμματέων, έχουν δικαίωμα συμμετοχής οι εγγεγραμμένοι στο Μητρώο Στελεχών της Δημόσιας Διοίκησης συν άνθρωποι από τον ιδιωτικό τομέα ανάλογων προσόντων.

Επομένως, είχε ξεχαστεί μια κατηγορία εργαζομένων, το πανεπιστήμιο μας το θύμισε, είναι οι Ειδικοί Λειτουργικοί Επιστήμονες με αρχικά Ε.Λ.Ε. που δεν είχαν συμπεριληφθεί στο να έχουν δικαίωμα να είναι στο μητρώο και κάνουμε μια μικρή ρύθμιση και το προσθέτουμε και βάζουμε και αυτούς τους επιστήμονες στο Μητρώο Στελεχών.

Αυτά έχουν τα πέντε άρθρα και όλα τα άλλα είναι απλές στρεβλώσεις, παρερμηνείες, είτε κατά λάθος, είτε συνειδητά. Σας ευχαριστώ.

ΑΝΤΩΝΙΟΣ ΣΥΡΙΓΟΣ(Προεδρεύων των Επιτροπών): Το λόγο έχει ο κ. Κωνσταντόπουλος.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ: Κυρίες και κύριοι συνάδελφοι, όσο η μέγγενη των μνημονίων σφίγγει, δεν υπάρχει περισσότερο και λιγότερο, θα έλεγα, προοδευτικό πρόσημο. Αυτή είναι η αλήθεια και να λέγεται, καλό είναι, από όλους.

 Δηλώνει ο Πρωθυπουργός ότι η αξιολόγηση κλείνει χωρίς νέα δημοσιονομικά μέτρα. Την ίδια ώρα, έρχεται στην Βουλή με τη διαδικασία του επείγοντος ένα δυσβάσταχτο νέο πακέτο μέτρων, με περικοπές επιδομάτων που αφορούν τους τρίτεκνους και τους πολύτεκνους, όταν η χώρα μας έχει τεράστιο, θα έλεγα, δημογραφικό πρόβλημα και χρειάζονται τη κάθετη στήριξη μας.

Ρυθμίσεις για τις απεργίες, για τα επιδόματα, τους πλειστηριασμούς, την κατάργηση των υποθηκοφυλακείων, την εκπαίδευση. Έρχεται πραγματικά ένας πραγματικός Αρμαγεδδών.

Συμπέρασμα. Πλήττονται με τον πιο ανάλγητο τρόπο κατακτήσεις των εργαζομένων. Οδηγούνται σε ακόμα μεγαλύτερη εργασιακή ομηρία και οικονομική ανέχεια ποιοι; Οι μη προνομιούχοι.

Ωστόσο, ένα είναι το ερώτημα. Πώς πραγματικά διαπραγματεύεται η κυβέρνηση τους δράστες; Στο σκοτάδι; Στο ημίφως; Μακριά από τον δημόσιο διάλογο, την πολιτική κριτική και την κοινωνική λογοδοσία; Πίσω από κλειστές πόρτες;

Ο δημόσιος διάλογος θα πρέπει να λαμβάνει χώρα παντού, να είναι ανοιχτός και να μην είναι λέξεις άγνωστες για το ευρύ κοινό.

Κύριοι Υπουργοί, η δήθεν «Αριστερή ρητορεία» περί μεταφοράς της εργασιακής κανονικότητας, αποδεικνύεται πλέον φενάκη. Τελευταίο δείγμα η κατάθεση της εκπρόθεσμης τροπολογίας για την απαιτούμενη απαρτία της κήρυξης απεργίας και φυσικά η απόσυρση της.

Η μεθόδευση που ακολουθήθηκε, για ένα τέτοιο φλέγον ζήτημα, με μείζονες κοινωνικές θέσεις και οικονομικές προεκτάσεις, όπως ο περιορισμός του δικαιώματος απεργίας, σας εκθέτει ανεπανόρθωτα. Για ένα ζήτημα τόσο κομβικό, θα έλεγα, για τη διαφύλαξη και προαγωγή των συμφερόντων των εργαζομένων θα έπρεπε να θεωρείται δεδομένη η δημόσια διαβούλευση και η συμμετοχή του συνδικαλιστικού κινήματος. Κύριοι της κυβέρνησης, για μια κυβέρνηση της αριστεράς αυτό θεωρείται αυτονόητο και το εννοώ. Η απεργία κατοχυρώθηκε ως θεσμικό αντίβαρο για την προστασία των εργαζομένων, μέσο αντίστασης και δικαίωμα διαπραγμάτευσης τόσο απέναντι στην κρατική εξουσία, όσο και στην ανέλεγκτη, ασύδοτη εργοδοτική πλευρά.

 Να θυμίσω ότι με αγώνες και θυσίες κατακτήθηκε αυτό το δικαίωμα και θωρακίστηκε και με τον ν.1264/82 επί κυβέρνησης ΠΑ.ΣΟ.Κ.. Γι΄αυτό η όποια θεσμική παρέμβαση, ο περιορισμός του δικαιώματος σε βάρος των εργαζομένων, είναι βήμα πίσω και πλήγμα για τη δημοκρατία. Κάθε τέτοια σκέψη προϋποθέτει προηγουμένως ανοικτό και ειλικρινή διάλογο, όπου οι εργαζόμενοι, οι εργοδότες θα έχουν πρωταγωνιστικό ρόλο, όπου θα μπορούν να διαβουλευτούν ισότιμα με στόχο την εξασφάλιση των προϋποθέσεων εργασιακής ειρήνης.

Κυρίες και κύριοι συνάδελφοι, σήμερα το αφήγημα της κυβέρνησης έχει μετατραπεί σε βρόγχο. Καθημερινά σφίγγει η μνημονιακή μέγγενη για τον εργαζόμενο, τη νοικοκυρά, το συνταξιούχο και τη νεολαία, τις 450.000 που έφυγαν με το brain drain στο εξωτερικό και έχουμε χρέος αλλά και στόχος μας θα πρέπει να είναι να τους φέρουμε πίσω, γιατί αυτοί είναι που θα αλλάξουν την Ελλάδα.

Κύριοι της κυβέρνησης, τα πρωτογενή υψηλά πλεονάσματα που δεσμεύτηκε η κυβέρνηση για καθαρή έξοδο από το μνημόνιο είναι μια ουτοπία και οδηγεί στον εφιάλτη των μνημονίων διάρκειας. Παρουσιάζετε σήμερα μια εικονική πραγματικότητα, η οποία στην πραγματικότητα είναι μια γκρίζα πυξίδα προς το χειρότερο χωρίς ελπίδα.

Η Δημοκρατική Συμπαράταξη έχει καταθέσει συγκεκριμένες προτάσεις για τη μείωση του Φ.Π.Α στα νησιά, την προστασία της πρώτης κατοικίας, την πάταξη της γραφειοκρατίας, τα μέτρα κοινωνικής στήριξης και την αντιμετώπιση του δημογραφικού προβλήματος. Υιοθετείστε τις προτάσεις μας. Δυστυχώς για όλους μας τα δίδακτρα της αμάθειας τα πληρώσαμε πολύ ακριβά.

Όλα όσα βιώνουμε τον τελευταίο καιρό ανακαλούν στη σκέψη την περίοδο 2009 -2011, την κυβέρνηση του ΠΑ.ΣΟ.Κ. τότε, την κυβέρνηση του Γιώργου Παπανδρέου, που έχοντας απέναντί της όλους τους τότε αντιμνημονιακούς, έδωσε αυτή η κυβέρνηση τη δική της μάχη που χάραξε έναν δρόμο εθνικής στρατηγικής. Για ποιο λόγο; Για να σταθεί η χώρα όρθια. Αυτή η κυβέρνηση χλευάστηκε, λοιδορήθηκε, ενοχοποιήθηκε και πολεμήθηκε λυσσαλέα. Στο αυτόν όμως το δρόμο της εθνικής στρατηγικής, αγαπητοί Υπουργοί, που χάραξε αυτή η κυβέρνηση ήρθε και περπάτησε αρχικά η κυβέρνηση Παπαδήμου, στη συνέχεια η κυβέρνηση Σαμαρά με τα 3 Ζάππεια και τα 18 ισοδύναμα και τέλος η κυβέρνηση πρώτη φορά αριστερά του Αλέξη Τσίπρα.

Σήμερα θα πρέπει, λοιπόν, να έχουμε ένα σύνθημα. Ποιο είναι αυτό το σύνθημα; Το σύνθημα της γαλλικής νεολαίας, ξέρουμε το μέλλον μας και μπορούμε να το αλλάξουμε και το αλλάζουμε τώρα, για την Ελλάδα φυσικά που μας αξίζει, για την πατρίδα που χρωστάμε να δώσουμε στις επόμενες γενιές. Σας ευχαριστώ.

ΝΙΚΟΣ ΜΑΝΙΟΣ (Προεδρεύων των Επιτροπών): Το λόγο έχει ο κ. Σπαρτινός.

ΚΩΝΣΤΑΝΤΙΝΟΣ ΣΠΑΡΤΙΝΟΣ: Κυρίες και κύριοι συνάδελφοι, κυρίες και κύριοι Υπουργοί, όσο πλησιάζουμε στο τέλος των αξιολογήσεων και στη συνέχεια και στο τέλος της εποπτείας, τόσο εντείνεται και αποκαλύπτεται η αμηχανία και το αδιέξοδο της αντιπολίτευσης, της δεξιάς και της αριστερής. Αυτό κατά τη γνώμη μου οφείλεται στην πλήρη απουσία αφηγήματος για την επόμενη μέρα.

Το μεν Κ.Κ.Ε. θεωρώντας ως επόμενη μέρα εκείνο το απροσδιόριστο μέλλον του σοσιαλισμού, όπου εκεί και μόνον εκεί θα λυθούν ουσιαστικά, πραγματικά όλα τα προβλήματα της κοινωνίας, προς το παρόν ασκείται να σπάει τζάμια σε ανοιχτές πόρτες, κάτι που θα έλεγα δεν είναι και τόσο μεγάλη παλικαριά.

Καλό θα ήταν γι’ αυτό το μέλλον του σοσιαλισμού που θα λύσει όλα τα προβλήματα να μας δώσει κάποιες νύξεις και για το σοσιαλισμό και για το δρόμο που θα φτάσουμε μέχρι εκεί. Είναι αλήθεια ότι ο Αγορητής του Κ.Κ.Ε., ο συμπατριώτης μου, ο κ. Νίκος Καραθανασόπουλος, νωρίτερα μας έδωσε μερικά δείγματα. Είπε ότι δεν πρέπει να υπάρχει Κτηματολόγιο, διότι το Κτηματολόγιο γίνεται για να μπορούν οι καπιταλιστικές δυνάμεις να αγοράζουν την περιουσία του κράτους και του κόσμου ευκολότερα. Θα έλεγα ότι μέχρι το σοσιαλισμό αντί για Κτηματολόγιο, είναι καλό να ψάχνουμε να βρούμε τα χρυσόβουλα και τις φετφάδες των σουλτάνων, για να βρούμε μια άκρη σε αυτόν τον τομέα.

Όπως και για το θέμα της εξωδικαστικής διαμεσολάβησης, το κατήγγειλε, διότι ήταν πρόταση του ΣΕΒ. Δηλαδή μια προσπάθεια να ελαφρυνθεί το βάρος που έχει η απονομή της δικαιοσύνης και να ξεπεράσουν πάρα πολλοί συμπολίτες μας, αυτό το άγχος των συνεχών και μακροχρόνιων δικαστικών διαδικασιών. Αυτό είναι επιταγή του ΣΕΒ και γι’ αυτό το λόγο νομοθετείται. Χωρίς να διαβάσει, να θυμηθεί ότι αυτοί που προσέρχονται σε αυτή τη διαμεσολάβηση, δεν είναι υποχρεωμένοι να τη δεχθούν. Μπορούν να την απορρίψουν και στη συνέχεια να πάνε στο φυσικό δικαστή για να δικαστούν από εκεί.

Από την άλλη μεριά έχουμε τα κόμματα που κυβέρνησαν και θέλουν να ξανακυβερνήσουν. Να ξεκινήσουμε από τη Νέα Δημοκρατία. Εδώ θα κάνω μια μικρή παρένθεση, θα παρακαλούσα το συμπαθέστατο συνάδελφο, τον Εισηγητή της Νέας Δημοκρατίας, τον κ. Δήμα, όταν αναφέρεται σε αυτή την παθολογική κατά τη γνώμη του αγάπη των συριζαίων για την καρέκλα, να είναι λίγο πιο προσεκτικός, να μας πει δηλαδή, αν έχει στοιχεία ότι εμείς προκύψαμε από τις σχέσεις που έχουμε με τα media, με τους σπόνσορες, με εξωπολιτικά κέντρα εξουσίας, ή αν όλοι εμείς προερχόμαστε από πολιτικά τζάκια. Λίγη συγκράτηση σε μερικά ζητήματα και όταν εκφέρονται και από συγκεκριμένους ανθρώπους, καλό θα ήταν να λαμβάνεται υπόψη.

Η Νέα Δημοκρατία λοιπόν, χάνοντας ένα προς ένα όλα της τα στοιχήματα, δεν ξέρει γιατί να φωνάξει, τι να αντιπροτείνει, πώς να εμπνεύσει το ακροατήριό της. Επιμένει και παραμένει στο πεδίο του διαδικαστικού και κατηγορεί την Κυβέρνηση για ασυνέπεια, ξεχνώντας ότι τα δεδομένα του καλοκαιριού του 2015 τέθηκαν σε γνώση του ελληνικού λαού, ο οποίος έδωσε την εντολή του στις εκλογές που ακολούθησαν.

Ένα λεπτό ακόμη, κύριε Πρόεδρε, θέλω να επισημάνω κάτι ακόμη. Αναφέρθηκε σε αυτό και ο κ. Υπουργός, ο κ. Τσακαλώτος, αλλά θέλω να το υποσημειώσω κι εγώ. Αυτό το νομοσχέδιο αποδεικνύει τη μεγάλη ευθύνη όσων κυβέρνησαν πριν από εμάς. Περιλαμβάνει πάρα πολλά κεφάλαια που αφορούν ζητήματα που θα έπρεπε να είχαν ρυθμιστεί και αντιμετωπιστεί πολύ πριν την κρίση, 10ετίες πριν.

Για παράδειγμα, τα θέματα που αφορούν το Κτηματολόγιο και τα υποθηκοφυλακεία, τα λατομεία και τα μεταλλεία, την απογραφιοκρατικοποίηση και επίσπευση των διαδικασιών αδειοδότησης και εγκατάστασης επιχειρήσεων. Την ολοκληρωμένη και συνεκτική προσέγγιση των θεμάτων εποπτείας της αγοράς και των ελεγκτικών μηχανισμών του κράτους. Την αξιολόγηση των φαρμάκων με επιστημονικά κριτήρια και τον τρόπο καθορισμού της τιμής τους. Την αντιμετώπιση της παιδικής φτώχειας, τη διευκόλυνση των Α.μ.Ε.Α., για την έκδοση των επιδομάτων τους.

Τη στήριξη των μικρομεσαίων αρτοποιών. Την επανεξέταση της διαδικασίας των απαλλοτριώσεων στα δημόσια έργα και σειρά άλλων, τα οποία δεν προλαβαίνω να τα αναφέρω τώρα. Θα έχω ευχέρεια να μιλήσω για κάποια από αυτά και στην Ολομέλεια. Ήταν ανάγκη όλα αυτά να αποτελέσουν μνημονιακές επιλογές; Γιατί δεν τα είχαν αντιμετωπίσει πολύ πριν από την εποχή των μνημονίων; Δεν μπορούσαν ή δεν ήθελαν; Και τα δύο. Και τα δύο, γιατί το κύριο ενδιαφέρον τους, ήταν η συντήρηση των πελατειακών τους σχέσεων και η αναπαραγωγή της εξουσίας, που γνωρίσαμε πολύ καλά.

Σας ευχαριστώ πολύ, κύριε Πρόεδρε.

ΝΙΚΟΣ ΜΑΝΙΟΣ (Προεδρεύων των Επιτροπών): Το λόγο έχει ο κ. Μπαξεβανάκης.

ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Τεχνολογίας): Κυρίες και κύριοι Βουλευτές, όλους τους προηγούμενους μήνες στο διάστημα που διεξαγόταν η διαπραγμάτευση ενόψει της τρίτης αξιολόγησης οργίαζε η κινδυνολογία, η απόπειρα τρομοκράτησης των εκπαιδευτικών και όλης της εκπαιδευτικής κοινότητας, με τον δήθεν «αρμαγεδώνα» που έρχεται στο δημόσιο εκπαιδευτικό σύστημα.

Και τι δεν ακούσαμε από τους δήθεν έγκριτους εκπαιδευτικούς αναλυτές στα μεγάλα «μέσα μαζικής εξαπάτησης», από τις δήθεν έγκυρες εκπαιδευτικές ιστοσελίδες, από τις δήθεν έγκριτες στήλες των «δήθεν σοβαρών» αθηναϊκών εφημερίδων ημερήσιας κυκλοφορίας. Όπως, ότι έρχεται η τρομοκρατική ατομική αξιολόγηση των εκπαιδευτικών, ότι έρχεται μαζικό κλείσιμο σχολείων, ότι αυξάνεται ο αριθμός των μαθητών στα τμήματα των δημόσιων σχολείων, ότι αυξάνεται το ωράριο των εκπαιδευτικών και πολλά ακόμη, δηλαδή, και ότι άλλο ακούσατε όλους αυτούς τους μήνες.

Ολοκληρώθηκε, λοιπόν, η διαπραγμάτευση και αποδείχθηκε, ότι ο περίφημος θησαυρός των «μέσων μαζικής εξαπάτησης», είναι, άνθρακες.

Τι περιλαμβάνει, λοιπόν, το πολυνομοσχέδιο και ποιες είναι οι διατάξεις που αφορούν το Υπουργείο Παιδείας;

Είναι τρία άρθρα.

Τι περιλαμβάνουν αυτά τα άρθρα;

Το άρθρο 244, αναφέρεται, στις προϋποθέσεις για την άσκηση του επαγγέλματος του κομμωτή - κουρέα και του τεχνίτη περιποίησης νυχιών και ποδιών. Είναι μνημονιακή υποχρέωση, παρότι ο Εισηγητής του ΠΑ.ΣΟ.Κ. προσπάθησε στην εισήγησή του 2 φορές να το διακωμωδήσει. Ας ρωτούσε για να μάθει, πριν αυτό-εξευτελιστεί.

Τι κάνει, λοιπόν, αυτό το άρθρο;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Συγνώμη, κύριε Υπουργέ, ζήτησα να έρθουν εδώ οι κομμωτές…. και δυστυχώς, η παράταξή σας δεν το δέχτηκε. (ομιλεί εκτός μικροφώνου)

ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Τεχνολογίας): Προτρέξατε, λοιπόν,…

ΝΙΚΟΣ ΜΑΝΙΟΣ (Προεδρεύων των Επιτροπών): Σας παρακαλώ, κύριε Κωνσταντινόπουλε, κύριε Σπαρτινέ, κυρία Τζούφη, να μην διακόπτετε.

Κύριε Κωνσταντινόπουλε, άσε αυτές τις εξυπνάδες για τα παράθυρα - για τα πάνελ και όχι εδώ μέσα. Εδώ, είναι Βουλή, αν δεν το έχεις καταλάβει. Εάν δεν το έχεις καταλάβει, εδώ είναι Βουλή και από το ύφος και μόνον και από τον τρόπο που διακόπτεις και γελάς, δεν έχεις καταλάβει. Σε παρακαλώ πάρα πολύ.

Το λόγο έχει ο κ. Υπουργός.

ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Τεχνολογίας): Είπα απλός, ότι αν ο κύριος Εισηγητής του ΠΑ.ΣΟ.Κ. είχε φροντίσει να ρωτήσει στο Υπουργείο Παιδείας, θα είχε αποφύγει να εκτεθεί. Με το άρθρο αυτό, γίνεται πιο εύκολη η πρόσβαση των ανθρώπων σε αυτά τα 2 επαγγέλματα, καθώς μειώνεται η απαιτούμενη προϋπηρεσία για την άσκηση αυτών των δύο επαγγελμάτων.

Στο άρθρο 245, αναφερόμαστε στην παραμονή των εκπαιδευτικών στο σχολείο για την άσκηση των καθηκόντων πέραν της διδασκαλίας.

Επαναλαμβάνουμε αυτολεξεί την διάταξη που υπάρχει εδώ και 33 χρόνια στο νόμο, δηλαδή από το 1985 στο ν.1566, ο οποίος αναφέρεται ακριβώς σε αυτό το αντικείμενο. Επαναλαμβάνουμε ότι ανέφερε εκείνος ο νόμος.

Η μόνη διαφορά, είναι, ότι καθορίζουμε στο άρθρο αυτό, ποια είναι τα επιπλέον καθήκοντα που οι εκπαιδευτικοί υποχρεούνται να εκτελούν πέραν της διδασκαλίας και αναφέρουμε στο άρθρο 245. Αυτά τα καθήκοντα, είναι, η διόρθωση των γραπτών εργασιών και των διαγωνισμάτων, η συνεργασία με τους γονείς, οι διοικητικές εργασίες, η συμπλήρωση των βιβλίων και των εντύπων που τηρούνται στο σχολείο, η επικοινωνία με τις υποστηρικτικές δομές. Όλα αυτά τα πράγματα δηλαδή που οι ίδιοι οι εκπαιδευτικοί μας τα εκτελούν σήμερα απλώς περιγράφονται αναλυτικά στο άρθρο. Άρα καμία αλλαγή δεν υφίσταται σε σχέση με την παραμονή των εκπαιδευτικών στο σχολείο σε σχέση με τα ισχύοντα σήμερα.

Τέλος, στο άρθρο 246 αναφέρεται στις συγχωνεύσεις των σχολικών μονάδων. Επειδή και σε αυτό έχει υπάρξει υπέρμετρη κινδυνολογία, αναφέρομαι για όσους δεν γνωρίζουν ότι αυτή η διαδικασία είναι μια διαδικασία που γίνεται κάθε χρόνο, η διαδικασία ιδρύσεων, καταργήσεων , συγχωνεύσεων προαγωγών ή υποβιβασμού σχολείων της δευτεροβάθμιας εκπαίδευσης. Αυτή γίνεται κάθε χρόνο. Στο άρθρο αυτό εμείς περιγράφουμε τα κριτήρια με βάση τα οποία γίνεται αυτή η διαδικασία. Ποια είναι αυτά τα κριτήρια; Είναι η οργανικότητα για τις σχολικές μονάδες, το υφιστάμενο μαθητικό δυναμικό τη χρονιά που συζητάμε, αλλά και το προβλεπόμενο μαθητικό δυναμικό τα επόμενα χρόνια, ο αριθμός των μαθητών που θα προκύψει από την πιθανή συγχώνευση, δεν θέλουμε σχολεία μαμούθ, η συστέγαση στο ίδιο κτίριο δύο σχολείων, η δυνατότητα της σχολικής μονάδας που θα προκύψει από τη συγχώνευση, ο αριθμός των μαθητών που μεταφέρεται. Αυτό που έχει ιδιαίτερη σημασία είναι ότι καθορίζουμε ένα όριο που είναι ανθρώπινο. Λέμε δηλαδή ότι ο χρόνος της μετακίνησης του μαθητή στο σχολείο που θα προκύψει από πιθανή συγχώνευση δεν πρέπει να υπερβαίνει τα τριάντα λεπτά. Όλη η εκπαιδευτική κοινότητα γνωρίζει ότι σήμερα υπάρχουν πάρα πολλοί μαθητές στην περιφέρεια της χώρας που η μετακίνησή τους προς το σχολείο διαρκεί πολύ περισσότερο από τριάντα λεπτά. Άρα, το όριο που θέτουμε εμείς είναι μικρότερο απ’ αυτό που ισχύει σήμερα στην πραγματικότητα.

Επομένως, και στο σημείο αποδεικνύεται άνθρακας ο θησαυρός των κινδυνολόγων. Δηλώνουμε με κάθε σαφήνεια ότι δεν είναι στις προθέσεις μας να υπάρξει οποιαδήποτε μαζική συγχώνευση. Δεν θα υπάρξει σε καμία περίπτωση όσα συνέβησαν στις περιβόητες εποχές της κυρίας Διαμαντοπούλου και του κυρίου Αρβανιτόπουλου όπου πολλές χιλιάδες σχολεία μέσα σε μια νύχτα καταργήθηκαν ή συγχωνεύθηκαν. Αυτά ανήκουν σε άλλους όχι σε εμάς. Επομένως, δεν υπάρχει τίποτα από όλες αυτές τις κινδυνολογίες των προηγούμενων μηνών. Είμαστε βέβαιοι ότι οι κατ΄ επάγγελμα κινδυνολόγοι δεν θα σταματήσουν τη δουλειά τους γιατί πολύ απλά αν δεν κινδυνολογήσουν, αν δεν προσπαθήσουν να τρομοκρατήσουν τους εκπαιδευτικούς μας, απλώς δεν έχουν λόγο ύπαρξης. Ευχαριστώ πολύ.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Το λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ κύριε Πρόεδρε. Η Κυβέρνηση συνεχίζει να νομοθετεί σαν τον κλέφτη για λογαριασμό του κεφαλαίου. Νομοθετεί με ταξικό πρόσημο, από την μια κέρδη, προνόμια, φοροαπαλλαγές, ζεστό χρήμα για τους πλουτοκράτες, επέκταση των ιδιωτικοποιήσεων, σηματοδοτώντας τη λεγόμενη μνημονιακή εποχή ως εποχή παχιών αγελάδων για το κεφάλαιο και από την άλλη τσεκούρι στα επιδόματα, στις παροχές για τους ανάπηρους και τους μακροχρόνια πάσχοντες, εντατικοποίηση των ηλεκτρονικών πλειστηριασμών, των λαϊκών κατοικιών ακόμα και για χρέη στο δημόσιο και τα Ασφαλιστικά Ταμεία, κατοχύρωση της φτώχειας ως κανονικότητα. Ποιας κανονικότητας; Των ψίχουλων που δίνονται στους λεγόμενους φτωχοδιάβολους και τα οποία αφαιρούνται από τους λιγότερους φτωχούς, τους προνομιούχους όπως αποκαλεί η Κυβέρνηση.

Ο Σύριζα και η Κυβέρνηση εμπαίζουν την φτωχολογιά. Βαφτίζουν κοινωνική πολιτική τον κλεμμένο ιδρώτα των εργαζομένων με τα ματωμένα πλεονάσματα, διαχωρίζοντας τους φτωχούς εξαθλιωμένους και προνομιούχους. Επικίνδυνη αθλιότητα. Η Κυβέρνηση επιδιώκει να δεχθεί ο λαός στην ιδέα ότι πλέον δεν υπάρχει επιστροφή, ότι όσα έχασε στα χρόνια της κρίσης δεν πρόκειται να γυρίσουν πίσω. Περασμένα ξεχασμένα, κατά τον Πρωθυπουργό. Ουτοπία για τον Σύνδεσμο Ελλήνων Βιομηχάνων η ανάκτηση των απωλειών. Με το πολυνομοσχέδιο η Κυβέρνηση εκπληρώνει το στόχο της ανάκαμψης των επιχειρηματικών ομίλων σηματοδοτώντας την λεγόμενη μετα-μνημονιακή εποχή. Η πολιτική της Κυβέρνησης έχει μακροπρόθεσμες επιδιώξεις. Σχετίζεται με την στρατηγική της Ε.Ε. για την παραπέρα εμβάθυνση της ευρωζώνης. Γι’ αυτό και η επίθεση στο λαό θα έχει συνέχεια μια δημοσιονομική εμβάθυνση που προϋποθέτει φθηνή εργατική δύναμη, νέα πιο ισχυρά επενδυτικά χρηματοδοτικά, φορολογικά προνόμια για το κεφάλαιο με το λαό υποταγμένο, χωρίς εργασιακά συνδικαλιστικά δικαιώματα, απαγόρευση των απεργιών, τρομοκρατία στους χώρους δουλειάς και κράτος, όχι αποκομματικοποιημένο όπως λέει η κυρία Γεροβασίλη, αλλά πιο αποτελεσματικό στη στήριξη του μεγάλου κεφαλαίου.

 Άρα, αυτά που λέει η Κυβέρνηση περί τέλος του μνημονίου τον Αύγουστο του 2018 είναι ψέματα. Προσπαθεί να εξαπατήσει το λαό. Να τον φουσκώσει με νέες ψεύτικες προσδοκίες για να κερδίσει χρόνο έως ότου ολοκληρώσει τη βρόμικη δουλειά. Όλα, λοιπόν, για την καπιταλιστική κερδοφορία με προαπαιτούμενο τη σιγή νεκροταφείου και τα συνδικάτα στο γύψο. Γνωρίζουν τα επιτελεία της κυβέρνησης τον ανδρείκελο των Βρυξελλών, των βιομηχάνων ότι «Άμα μονιάσει ο λαός και τα δεσμά του σπάσει μπορεί να φτιάξει άλλου ντουνιά και τούτο να χαλάσει», όπως λέει και η μαντινάδα. Και παίρνουν τα μέτρα τους γι’ αυτό. Βάζουν περιορισμούς στο δικαίωμα της απεργίας και αυτή τη βρόμικη δουλειά μπορεί πιο εύκολα να την κάνει ο ΣΥΡΙΖΑ. Η Κυβέρνηση χτυπάει το απεργιακό δικαίωμα στο πρωτοβάθμιο επίπεδο οργάνωσης μέσα στην επιχείρηση, εκεί δηλαδή που η εργοδοτική τρομοκρατία, οι απειλές, οι πιέσεις και οι απολύσεις οργιάζουν, αλλά και εκεί που η εργατική τάξη δίνει την μάχη της οργάνωσης και των διεκδικήσεων.

Επομένως, η διάταξη ενισχύει ευθέως την εργοδοσία όσο και αν προσπαθεί η κυβέρνηση να πείσει για το αντίθετο. Έρχεται ως συνέχεια προηγούμενων παρεμβάσεων όπως η αναγνώριση του λοκ άουτ για λογαριασμό της εργοδοσίας, οι αποφάσεις της αστικής δικαιοσύνης που έχει βγάλει το 95% των απεργιών παράνομες και καταχρηστικές. Είναι πρόκληση και κοροϊδία ο ισχυρισμός της Κυβέρνησης ότι έτσι ενισχύεται τάχα η δημοκρατία στα συνδικάτα. Αυτοί που νομοθέτησαν τις ενώσεις προσώπων μέσω των οποίων ένα 15% των εργαζομένων μιας επιχείρησης αποφασίζει την υπογραφή συμβάσεων με μειώσεις μισθών και περικοπές δικαιωμάτων και πάει πολύ να ορίζουν το τι είναι δημοκρατικό στην προκήρυξη της απεργίας. Άλλωστε ποιοι μιλούν για δημοκρατία; Είναι εκείνοι που θωρακίζουν την εργοδοτική αυθαιρεσία ως τόπο δουλειάς, που στέλνουν τα ΜΑΤ για να την υπερασπιστούν, όπως την περίπτωση «Καρυπίδη» στα Γιάννενα, στα εργοστάσια ανακύκλωσης στο Ηράκλειο που δίνουν αέρα στα πανιά της εργοδοσίας, όπως η απόλυση συνδικαλίστριας από την εταιρεία «Σαβοϊδάκης Α.Ε» επειδή έκανε το έγκλημα να εκλεγεί στο διοικητικό συμβούλιο του σωματείου ιδιωτικών υπαλλήλων.

Η Κυβέρνηση έχει συμμάχους, εκτός από τον ΣΕΒ, τη ΝΔ και το ΠΑΣΟΚ που τρέχουν ανυπόμονα να ψηφίσουν τη διάταξη και σε διατεταγμένη υπηρεσία, βέβαια, οι ψευτο-ηγέτες της ΓΣΕΕ και της ΑΔΕΔΥ του κυβερνητικού και εργοδοτικού συνδικαλισμού σε πλήρη συγχρονισμό με την Κυβέρνηση και τον ΣΕΒ. Είναι εκείνοι που αρνήθηκαν την πρόταση του ΠΑΜΕ για κήρυξη απεργίας ημέρα ψήφισης του πολυνομοσχεδίου. Όχι οποιουδήποτε νομοσχεδίου, αλλά εκείνου που προβλέπει τον περιορισμό του δικαιώματος της απεργίας. Ευτυχώς όλο και περισσότεροι εργαζόμενοι, και τείνει συνδικαλιστές, βγάζουν πλέον συμπεράσματα για τον προδοτικό τους ρόλο.

Τέλος, το ΚΚΕ απευθύνεται στην εργατική τάξη, στα φτωχά και εξαθλιωμένα λαϊκά στρώματα. Τους καλεί σε ανασύνταξη και ετοιμότητα. Να πετάξουν από τα όργανα του εργατικού κινήματος τις ξεπουλημένες συνδικαλιστικές ηγεσίες και να ενισχύσουν το ΠΑΜΕ. Να πάρουν μέρος στην απεργία την ερχόμενη Δευτέρα, ημέρα ψήφισης του αντιδραστικού και αντιλαϊκού πολυνομοσχεδίου, καθώς και στα συλλαλητήρια του ΠΑΜΕ σε όλη την Ελλάδα.

Να μη λυγίσουν, να μη δεχθούν την κατάργηση του δικαιώματος της απεργίας που κατακτήθηκε με αίμα και αποτελεί το πιο ισχυρό όπλο της εργατικής τάξης απέναντι στην αυθαιρεσία και την κλεψιά της εργοδοσίας. Σας το λέμε καθαρά: Κάτω τα χέρια από την απεργία. Πάρτε πίσω το νομοσχέδιο, πάρτε πίσω την διάταξη για την απεργία. Αν όχι σπέρνετε θύελλες και θα θερίσετε σίγουρα ανέμους. Το 2018 θα είναι χρονιά ταξικών αναμετρήσεων, ας μην το ξεχνάτε αυτό, μέχρι την πλήρη ανατροπή αυτών των πολιτικών. Ευχαριστώ, κύριε Πρόεδρε.

ΝΙΚΟΛΑΟΣ ΜΑΝΙΟΣ (Προεδρεύων των Επιτροπών): Το λόγο έχει ο κ. Μιχελογιαννάκης.

ΙΩΑΝΝΗΣ ΜΙΧΕΛΟΓΙΑΝΝΑΚΗΣ: Πρώτον. Με το τέλος των φυσικών πλειστηριασμών, θα υπάρξει αύξηση του τιμήματος με πιο ανοιχτές διαδικασίες. Με τον νέο τρόπο χορήγησης του επιδόματος για τα παιδιά θα ωφεληθούν πάνω από 700.000 οικογένειες και μόνο 15.000 οικογένειες με εισόδημα άνω των 33.000 € θα το χάσουν, ενώ 54.500 οικογένειες με εισόδημα 13.500 ευρώ, με τρία ή περισσότερα παιδιά, θα έχουν ελάχιστες απώλειες, μπροστά στις 700.000 οικογένειες που θα δουν όφελος.

Στην κήρυξη απεργίας παραμένουν τα ίδια. Και μόνο τα πρωτοβάθμια σωματεία χωρίς πανελλαδική εκπροσώπηση, θα χρειάζονται την παρουσία του 1/2 των οικονομικά τακτοποιημένων μελών.

Η συγχώνευση υποθηκοφυλακείων με τα κτηματολογικά γραφεία, με τη σύσταση νέου φορέα, με την ονομασία «ΕΛΛΗΝΙΚΟ ΚΤΗΜΑΤΟΛΟΓΙΟ» είναι θετικό. Θα γίνεται καλύτερος συντονισμός με την απευθείας μεταβίβαση στο Υπερταμείο 14 ΔΕΚΟ.

Ο Ιατρικός Πανελλήνιος Σύλλογος θα λειτουργήσει σαφώς καλύτερα.

 Επιτέλους θα λειτουργήσει η διαμεσολάβηση σε ρυθμίσεις αστικών και εμπορικών υποθέσεων και ακούσαμε απόψε με 170 ευρώ και όχι με 1000 ευρώ.

Μπαίνει τάξη στα φαρμακεία όσον αφορά το ωράριο, τις υποχρεωτικές διημερεύσεις και διανυκτερεύσεις.

Θετικές οι αλλαγές στα κριτήρια αδειοδότησης και ίδρυσης των αρτοποιείων με μείωση των απαιτούμενων τετραγωνικών.

Το νέο ΣΔΟΕ με τους ελεγκτές οι οποίοι θα έχουν ανακριτική αρμοδιότητα, θα λειτουργήσει αποτελεσματικά.

Θετική είναι η κεφαλαιοποίηση αποθεματικών εισηγμένων ανωνύμων εταιρειών μέχρι 31/12/2020, με την επιβολή φόρου 5% αν γίνει το 2018, 10% αν γίνει το 2019 και 20% αν γίνει το 2020.

Θετική είναι επίσης η δυνατότητα υποβολής εκπρόθεσμης ή τροποποιητικής φορολογικής δήλωσης, μέχρι την κοινοποίηση του προσωρινού διορθωτικού φόρου.

Θετική είναι και η μείωση κυρώσεων στο 60% των αρχικών προσδιορισθέντων, εφόσον η οφειλή εξοφληθεί σε τριάντα μέρες.

Θετική είναι η δυνατότητα για απόδοση του Α.Φ.Μ. σε επιχειρήσεις με βεβαρημένο ιστορικό, εφόσον καταβληθεί χρηματική εγγύηση, όπως και η αναστολή της χρήσης του Α.Φ.Μ. ή να προβαίνει σε απενεργοποίηση αυτού.

Θετικά τα φορολογικά κίνητρα στις ευρεσιτεχνίες.

Επιτέλους μπαίνει χρονικό όριο για την πλήρωση των θέσεων των Γενικών, Διοικητικών και Αναπληρωτών, των Διοικητικών Γραμματέων των Υπουργείων, καθώς και των Τομεακών και Ειδικών Τομεακών Γραμματέων.

Κύριε Υπουργέ, τέλος, θέλω να ζητήσω μια χάρη. Το καζίνο στην Κρήτη θα ‘ναι επιζήμιο και σε καμιά περίπτωση δεν πρέπει να λειτουργήσει. Ζητώ, λοιπόν, επανεξέταση για την ίδρυση του καζίνο στην Κρήτη. Ευχαριστώ πολύ.

ΝΙΚΟΣ ΜΑΝΙΟΣ(Προεδρεύων των Επιτροπών): Συνάδελφοι, να μην συζητάμε για το καζίνο, γιατί απ' ό,τι βλέπω σε ένα με δύο χρόνια θα είναι μέσα στα σπίτια μας, με τις διαφημίσεις και το ίντερνετ. Δυστυχώς, αυτά έχει ο πολιτισμός.

Το λόγο έχει ο κ. Σωκράτης Φάμελλος, Αναπληρωτής Υπουργός Περιβάλλοντος και Ενέργειας.

ΣΩΚΡΑΤΗΣ ΦΑΜΕΛΛΟΣ(Αναπληρωτής Υπουργός Περιβάλλοντος και Ενέργειας): Κυρίες και κύριοι Βουλευτές, στο σημερινό πολυνομοσχέδιο περιλαμβάνονται τρεις μεγάλες θεσμικές ρυθμίσεις του Υπουργείου Περιβάλλοντος και Ενέργειας. Το Κτηματολόγιο, η Λατομική Νομοθεσία με σημεία και της Μεταλλευτικής και το Χρηματιστήριο Ενέργειας. Θα μου επιτρέψετε να αναφερθώ συγκεκριμένα σε καθένα από αυτά και να αποφύγω το εύκολο δίλλημα του πολιτικού σχολιασμού της συζήτησης σήμερα.

Η ολοκλήρωση της κτηματογράφησης της χώρας σε συνδυασμό με την εκπόνηση των δασικών χαρτών γνωρίζετε ότι αποτελεί για την Κυβέρνησή μας ένα κεντρικό αναπτυξιακό εργαλείο και αυτό, διότι έτσι διασφαλίζεται η ασφάλεια δικαίου, οι επενδύσεις, η ιδιοκτησία και τα δικαιώματα των πολιτών και η ακίνητη περιουσία τους. Για αυτό το λόγο, λοιπόν, συστήνεται ο ενιαίος φορέας, το Ελληνικό Κτηματολόγιο, όπως ισχύει σε όλες τις ευρωπαϊκές χώρες. Η ανώνυμη εταιρεία που υπάρχει σήμερα θα ενσωματωθεί στο νέο οργανισμό, όπως, επίσης και τα υφιστάμενα κτηματολογικά γραφεία και υποθηκοφυλακεία και έτσι θα έχουμε μια στρατηγική, έναν συντονισμό, ένα σύστημα και θα ολοκληρώσουμε την κτηματογράφηση της ελληνικής επικράτειας μέχρι το 2020, κάτι που ούτε θεσμικά ούτε επιχειρησιακά κατόρθωσαν οι προηγούμενες κυβερνήσεις εδώ και πάρα πολλά χρόνια.

Η μεταρρύθμιση αυτή θεσπίζει έναν ορθολογικό και ενιαίο τρόπο οργάνωσης των υπηρεσιών, δημιουργεί ψηφιακά εργαλεία εξυπηρέτησης του πολίτη, ενιαίο κώδικα αμοιβών και πληρωμών, εξυπηρέτηση του πολίτη και με απομακρυσμένες συναλλαγές και δίνει την δυνατότητα να μεταβεί το σύστημα στο καθεστώς του κτηματολογίου μέσα από μια αποκεντρωμένη δομή. Η τελική δομή και ο τρόπος λειτουργίας του Εθνικού Κτηματολογίου αποτέλεσε αντικείμενο διαβούλευσης, με σύμβουλο βέβαια και την παγκόσμια τράπεζα και έχει εξασφαλίσει πλήρως την αρχή της δημοσιότητας και κατοχυρώνει την ασφάλεια των συναλλαγών. Ταυτόχρονα, αυτό που πρέπει να πούμε είναι ότι σε αυτό το νομοσχέδιο υπάρχει μέσα και ο οργανισμός και ο κανονισμός λειτουργίας του φορέα, έτσι ώστε να έχουμε ορθή νομοθέτηση χωρίς υπουργικές αποφάσεις, που μπορεί να εφαρμοστεί την επόμενη ημέρα με όλα τα επιχειρησιακά εργαλεία.

Ποιος είναι ο τίτλος αυτής της αλλαγής; Από τη σκοτεινή καθυστέρηση και τη μη εφαρμογή νόμων, τουλάχιστον από το ‘98, που περιλάμβαναν την ενσωμάτωση των υποθηκοφυλακείων σε περιοχές που ολοκληρώνεται το κτηματολόγιο, με πολλές συζητήσεις για κατασπατάληση πόρων, οδηγούμαστε τώρα με το ΣΥΡΙΖΑ σε ένα ευρωπαϊκό, σύγχρονο, διαφανές, εύχρηστο και πάνω από όλα δημόσιο εργαλείο για την περιουσία και των πολιτών και του δημοσίου και αυτό δεν το επιδιώξατε, δεν το κάνατε και ταυτόχρονα δεν το καταφέρατε.

Το Ελληνικό Κτηματολόγιο διαρθρώνεται σε μια κεντρική υπηρεσία με περιφερειακές υπηρεσίες ενώ εξασφαλίζεται και η λειτουργία παραρτήματος της κεντρικής υπηρεσίας στη Θεσσαλονίκη, στο άρθρο 12 και 17 κτηματολογικά γραφεία και 75 υποκαταστήματα που έχουν μια προθεσμία 24 μηνών για να γίνει όλη αυτή η μετάβαση.

Σε τί φορέα; Σε έναν φορέα δημοσίου δικαίου. Έναν φορέα δημοσίου δικαίου που παρέχει ανταποδοτικές υπηρεσίες στην εποπτεία του Υπουργείου Περιβάλλοντος και αυτό, γιατί η καταχώρηση των δικαιωμάτων των πολιτών είναι δημόσια εξουσία και πρέπει να ασκείται από το δημόσιο ενώ τα δεδομένα που αφορούν στην ακίνητη περιουσία, επίσης εξυπηρετούν άμεσα δημόσιους σκοπούς και για αυτό το λόγο επιλέξαμε να είναι δημοσίου δικαίου.

Το Ελληνικό Κτηματολόγιο διενεργεί την κτηματογράφηση και το Εθνικό Κτηματολόγιο, αλλά ταυτόχρονα λειτουργεί και το σύστημα μεταγραφών και υποθηκών σε όσες περιοχές δεν έχουν κάνει ακόμη έναρξη της λειτουργίας του Εθνικού Κτηματολογίου. Αυτό περιλαμβανόταν από το 1998 στην νομοθεσία και το ερώτημα, λοιπόν, που τίθεται τώρα είναι, διότι έγινε αρκετή «πασαρέλα» για το κτηματολόγιο, γιατί δεν το είχατε υλοποιήσει; Εκεί που υλοποιήθηκε το κτηματολόγιο, γιατί δεν μεταβιβάσατε τις διαδικασίες των υποθηκοφυλακείων, που υπήρχαν το 1998 νομοθετημένα; Διότι ρωτήσατε ποια είναι η αλλαγή που κάνει ο ΣΥΡΙΖΑ. Αυτή είναι η αλλαγή που κάνει και υλοποιεί το κτηματολόγιο και ενοποιεί τις διαδικασίες για να μην έχει τον πολίτη σε περιττές διαδικασίες, σε κόστη και σε γραφειοκρατίες υποκείμενο. Προβλέπεται δε, ταυτόχρονα η διαχείριση των βάσεων δεδομένων του Ελληνικού Κτηματολογίου και βεβαίως, ταυτόχρονα η απόλυτη ψηφιοποίηση όλων των εργαλείων και εδώ, ίσως πρέπει να απαντήσω στον κ. Δήμα, που έκανε ένα ευφυολόγημα, για το ποιος πήρε το φλουρί στην πίτα, ότι μεταφράσατε ελλιπώς αυτά που ειπώθηκαν. Δεν ειπώθηκε ποιο Υπουργείο θα ψηφιοποιηθεί, ειπώθηκε ποιο Υπουργείο θα ψηφιοποιηθεί πρώτο και ξέρετε ποιο είναι το αυθόρμητο συμπέρασμα της ελληνικής κοινωνίας; Ότι 25 χρόνια η κοινωνία της πληροφορίας με τις δικές σας κυβερνήσεις δεν κατόρθωσε να ψηφιοποιήσει κανένα, αυτό είναι το έλλειμά σας κύριε Δήμα, και τώρα θα ψηφιοποιηθούν όλα με πρώτο το Υπουργείο Εθνικής Άμυνας.

Οι βασικοί στόχοι είναι ο εκσυγχρονισμός του συστήματος δημοσιότητας και όχι σε ονομαστική βάση, η ενιαία εφαρμογή των κανόνων καταχώρησης μέσω της άσκησης ενιαίας εποπτείας, οι υπηρεσίες καταχώρησης με διάφανο και αποτελεσματικό τρόπο και η εξυπηρέτηση των χρηστών μέσω ηλεκτρονικών εφαρμογών.

Και βέβαια αντιμετωπίζουμε ταυτόχρονα τη μεγάλη καθυστέρηση διαδικασίας κτηματογράφισης γιατί πρέπει να το πούμε και για όσους άσκησαν διοίκηση στο κομμάτι αυτό. Το κτηματολόγιο αποτελεί μια σύγχρονη πειθώ των Δαναήδων και αναρωτιόμαστε γιατί τόση καθυστέρηση και τόσοι πόροι που επενδύθηκαν δεν κατέληξαν κάπου. Εμείς δημιουργούμε τις κατάλληλες ηλεκτρονικές εφαρμογές που επιτρέπουν την διάθεση χρονολογικών στοιχείων, προχωράμε στην ψηφιοποίηση με αποτελεσματικό μηχανισμό διόρθωσης, εγγραφών, κωδικοποιούμε τα τέλη και απλοποιούμε την είσπραξη με μειωμένη γραφειοκρατία και μέσω αν θέλετε ηλεκτρονικών διαδικασιών, και ηλεκτρονικών πληρωμών και με ενιαία εφαρμογή των διατάξεων. Μας κατηγόρησε ο κ. Δήμας για προχειρότητα και ιδεοληψία. Έψαξα να βρω πως η ψηφιοποίηση και η οργάνωση κτηματολογίου που καθυστερούσε χρόνια είναι αποσπασματικότητα. Δεν το βρήκα. Βρήκα την ιδεοληψία όμως που μας χρεώνετε. Σας πειράζει πάρα πολύ που έγινε δημοσίου δικαίου. Το καταλάβαμε. Μάλλον θέλετε να είναι εταιρεία και να πουλιέται. Δεν σας κάνουμε αυτή τη χάρη, κατοχυρώνουμε το δημόσιο χαρακτήρα του κτηματολογίου και κανένας δεν μπορεί να αλλάξει το δημόσιο χαρακτήρα. Αν αυτό είναι ιδεοληψία αποδεχόμαστε την κατηγόρια, το κάνουμε από επιλογή να έχει δημόσιο χαρακτήρα η λειτουργία αυτή.

Όμως υπάρχει ζήτημα εργασίας. Οι θέσεις εργασίας και στο κτηματολόγιο και στα υποθηκοφυλακεία εξασφαλίζονται απόλυτα και εξασφαλίζονται ακόμα και για τους υπαλλήλους των άμισθων υποθηκοφυλακείων που περνάνε σε θέσεις ιδιωτικού δικαίου ενώ ταυτόχρονα οι δημόσιοι υπάλληλοι μπορούν να μεταταχθούν και στον κλάδο των δικαστικών υπαλλήλων. Βέβαια αφέθηκε να εννοηθεί από τον κ. Γεωργιάδη από την Ένωση Κεντρώων ότι υπάρχει μια δόλια αύξηση του δημόσιου τομέα. Θέλω λοιπόν να πληροφορήσω τον κ. Γεωργιάδη ότι ο ιδιωτικός τομέας θα παρακαλούσε να υπάρχει μια τέτοια δημόσια επένδυση σε τέτοιες θέσεις εργασίας. Γιατί αυτές οι θέσεις εργασίας στο δημόσιο δυναμώνουν τον ιδιωτικό τομέα, κάνουν ξεκάθαρες επενδύσεις, ξεκάθαρες τις συναλλαγές, καλύτερη την εμπορική λειτουργία και στο real estate και ταυτόχρονα δημιουργούν ανάπτυξη. Αλλά δεν θέλατε να επενδύσετε ποτέ σε ένα τέτοιον δημόσιο τομέα γιατί δεν θέλατε να υπάρχουν τέτοιες θέσεις ξεκάθαρες ακόμα και στην ιδιοκτησία γιατί θέλατε απλά δάνεια να δίνονται στους κολλητούς και πιθανά κουμπάρους να παίζουν παιχνίδια και εισπρακτικές εταιρίες δικών σας παιδιών. Αυτό αλλάζει με ξεκάθαρο τρόπο και με διαφορετικά εργαλεία. Εμείς, λοιπόν, εξασφαλίζουμε την εργασία, δεν δημιουργούμε με κανένα δόλιο τρόπο, εργασία επιπλέον και βέβαια πρέπει να ξεκαθαρίσω τι έχει γίνει στους συντελεστές. Παραλάβαμε το 20,5% σε περιοχές με κτηματογράφηση των δικαιωμάτων. Σήμερα έχει κτηματογραφηθεί, μετά από τρία χρόνια το 29,2% και ταυτόχρονα έχουν υπογραφθεί από τον Δεκέμβριο οι συμβάσεις για το κτήμα 16 που εξασφαλίζουν την ολοκλήρωση όλου του κτηματολογίου επί δικής μας κυβέρνησης και όχι με άλλες κυβερνήσεις. Βέβαια έχει εξασφαλιστεί η χρηματοδότηση από το ΕΣΠΑ, όπου θα προστεθούν τα 83 εκατομμύρια στα τέλη κτηματογράφισης έτσι ώστε να έχουμε ικανοποίηση και πληρωμή, το ρώτησε και ο κ. Νικολόπουλος.

Όμως θα ήθελα να σας εισάγω στην άλγεβρα των δασικών χαρτών, είναι πιο ενδιαφέρον αν θέλετε και να κάνουμε ένα παιχνίδι αριθμών. Ήθελα να σας ρωτήσω αν γνωρίζετε πόσο κάνει 2 επί 40 γιατί είναι μια δουλειά του κτηματολογίου αυτή. Στο ελληνικό κτηματολόγιο λοιπόν 2 επί 40 μέχρι τώρα έκανε 0,8, ενώ 3 επί 1 κάνει 32. Να σας εξηγήσω γιατί. Δύο κόμματα ΠΑΣΟΚ και Νέα Δημοκρατία επί 40 χρόνια κατάφεραν να κυρώσουν μόλις το 0,8% των δασικών χαρτών της χώρας. Τρία κόμματα ΣΥΡΙΖΑ, ΑΝΕΛ, Οικολόγοι Πράσινοι μέσα σε ένα χρόνο κύρωσαν το 32% των δασικών χαρτών της χώρας. Αυτή είναι η δική μας δημιουργική λογιστική. Αυτό δεν το κάνατε ούτε η Νέα Δημοκρατία ούτε το ΠΑΣΟΚ. Οφείλω να πω ότι η διαδικασία της εκκαθάρισης, γιατί ερωτηθήκαμε για αυτό θα καθυστερούσε υπέρμετρα την μεταρρύθμιση δεδομένου ότι υπάρχει μόνο ένας μέτοχος, το ρώτησε ο κ. Νικολόπουλος, επιλέχθηκε να γίνει αυτή η διαδικασία, αν θέλετε της μετατροπής του καθολικού διαδόχου. Ενώ επίσης για τους δικηγόρους επειδή έγινε ερώτημα θα ήθελα να σας πω ότι η μεταφορά σε άλλες θέσεις δεν γίνεται και γιατί δεν είναι γνωστή αν θέλετε πιθανά να είναι προβληματική νομικά η διαδικασία λόγω του τρόπου πρόσληψης αλλά όλοι οι εργαζόμενοι νομικοί στο κτηματολόγιο για να έχουμε και όλη τη γνώση στο κτηματολόγιο παραμένουν σε 12 θέσεις έμμισθης εντολής. Σήμερα μόνο 3 αν γνωρίζω καλά εξυπηρετούν την εκπροσώπηση στα δικαστήρια αλλά 12 θα μπορούν από εδώ και μπρος και 51 μπαίνουν σε κλάδους ΠΕ της Νομικής.

 Άρα δεν αμφισβητείται η εργασία και έχουν και καλή εκπροσώπηση με όλο το νομικό επιτελείο μέσα στον οργανισμό. Έχουμε ταυτόχρονα τον ατομικό κώδικα. Εδώ γίνεται μια απλοποίηση και τακτοποίηση κωδικοποίησης νομοθεσίας, η οποία έχει αρκετή απλοποίηση αλλά και υποχρεώσεις στο δημόσιο π.χ. συγκεκριμένο χρόνο για να απαντά που δεν υπήρχε μέχρι τώρα.

Αναρωτιέμαι, αυτοί που θέλαν να εξυπηρετήσουν μέχρι τώρα, τάχα τον ιδιωτικό τομέα και ήταν και τάχα αυστηροί ή ήταν αντικρατιστές, γιατί δεν βάζανε μέχρι τώρα χρόνο απόκρισης του δημοσίου στις λατομικές μελέτες. Δεν υπήρχε, τώρα μπαίνει. Γιατί δεν είχε γίνει μια τέτοια μεταρρύθμιση τόσα χρόνια, αφού είχατε και τη γνώση και την εμπειρία και τα επιτελεία. Δεν βλέπω να έχουν γίνει όλα αυτά μέχρι τώρα.

Ταυτόχρονα, υπάρχει αυστηροποίηση των κυρώσεων, που επίσης δεν υπήρχε, κώδικας κυρώσεων, μεγαλύτερα βάρη στην περιβαλλοντική αποκατάσταση και στις περιβαλλοντικές παραβάσεις και εισάγεται το πράσινο τέλος, το οποίο επίσης δεν υπήρχε. Όλα αυτά είναι αλλαγές, οι οποίες γίνονται με αύξηση των μισθωμάτων γιατί είναι ένας δημόσιος χώρος και πρέπει να αποδίδει δημόσιο όφελος - και αυτό το τολμούμε - και επίσης, με έναν συνολικό εξορθολογισμό, που έχει πολλές απλοποιήσεις και πιθανά κατάργηση άδειας εγκατάστασης για απλές εγκαταστάσεις στις λατομικές περιπτώσεις. Εδώ θα ήθελα να πω, ότι αυτή είναι επίσης μια συζήτηση τριακονταετίας, δεν την έκλεισαν οι προηγούμενες κυβερνήσεις και κλείνει τώρα. Είναι μια σημαντική μεταρρύθμιση, που προστατεύει ταυτόχρονα το δημόσιο συμφέρον, τη δημόσια υγεία, την εργασία, την ασφάλεια, το περιβάλλον, αλλά οργανώνει και τις λατομικές περιοχές, που επίσης είχαν μείνει ανοργάνωτες.

Βέβαια, εμείς εισάγουμε και τις λογικές της ανακύκλωσης για να μειώσουμε τις πληγές του ανάγλυφου και συνδυάζουμε όλη αυτήν την παρέμβαση με τον χωροταξικό σχεδιασμό, έτσι ώστε να έχουμε ένα ολοκληρωμένο εργαλείο με παραμετροποιημένο επιτέλους σύστημα καθορισμού προστίμων, όχι υποκειμενισμό ούτε της πολιτικής διοίκησης. Παραμετροποίηση και για τα πρόστιμα.

Στις μεταβατικές διατάξεις, θα ήθελα να ξεκαθαρίσω προς τον κ. Καματερό, ότι διατηρείται το μίσθωμα ως έχει, το υψηλότερο δηλαδή του αναλογικού και θα συμπληρωθεί με νομοτεχνική δυνατότητα στις επόμενες συμβάσεις να επιτυγχάνεται και υψηλότερο ποσοστό του αναλογικού στην περίπτωση των δημοτικών εκμεταλλεύσεων. Μέχρι τώρα υπήρχε η δυνατότητα των 40 χρόνων, ενώ τώρα δίνεται η δυνατότητα με τη δική μας ρύθμιση να είναι επιπλέον των 40, άλλες τρεις δεκαετίες επέκτασης της σύμβασης αν το κρίνει όμως ο ιδιοκτήτης, το κράτος ή το δημοτικό συμβούλιο, όχι αυτοδίκαια, γιατί μπορεί να υπάρχει μια εκτίμηση η οποία έχει να κάνει με την απόδοση της εκμετάλλευσης. Δεν πρέπει να κρίνει ο ιδιοκτήτης, ο δήμος ή το δημόσιο αν πρέπει να επαναδιαπραγματευθεί ή να επαναπροκηρύξει την σύμβαση, αν έχει τη δυνατότητα να πάρει μεγαλύτερη απόδοση; Δηλαδή να στερήσουμε τα δικαιώματα του δημοσίου; Γιατί, άκουσα τον κ. Καρρά να ζητάει την επέκταση κατά 70 χρόνια.

Τέλος, όσον αφορά το χρηματιστήριο ενέργειας το οποίο ουσιαστικά ενσωματώνει και τροποποιεί τον ν.4425/16 μετά τη νέα κοινοτική οδηγία για τα χρηματοπιστωτικά μέσα, που περιλαμβάνει και τα παράγωγα ενέργειας, την ΜFIT2, μια υποχρεωτική εφαρμογή για όλη την Ευρώπη από τις 3/1/2018, που θέλω να επισημάνω ότι πέρα από τα παράγωγα τα οποία εισάγονται, δίνεται μια προτεραιότητα και στην σύζευξη με την ευρωπαϊκή και την γείτονα αγορά, Ιταλία και Βουλγαρία κατά προτεραιότητα, την απόσπαση του κλάδου από το ΛΑΓΗΕ του ημερήσιου ενεργειακού προγραμματισμού με εξασφάλιση και των εργαζομένων που υπάρχουν σήμερα στον ΛΑΓΗΕ και ταυτόχρονα, παραμένουν όλες οι ρυθμίσεις του εθνικού μονοπωλίου μέχρι το 2019, αλλά ξεκινάμε με την ηλεκτρική ενέργεια και έπεται το φυσικό αέριο. Επίσης, μια διάσταση που διαβουλεύτηκε αρκετά. Και τα τρία τμήματα αυτά είχαν δημόσια διαβούλευση, καμία διαδικασία επείγοντος δεν περιόρισε τη διαβούλευση. Αυτό που θέλω να πω είναι ότι εξασφαλίζονται με το χρηματιστήριο ενεργείας, δύο ρυθμίσεις που αξίζει να τις πούμε.

Πρώτον, ότι ο Έλληνας πολίτης αποκτά ισότιμη πρόσβαση πιθανά στο αγαθό της ενέργειας, όπως ο κάθε Ευρωπαίος πολίτης. Μέσα από το χρηματιστήριο ενέργειας και τη διασύνδεσή τους δεν θα έχει διαφορετική πρόσβαση ο Έλληνας πολίτης με άλλα τιμολόγια. Το δεύτερο είναι ότι ενισχύεται σημαντικά η βιομηχανία, όπου το κόστος ενέργειας είναι μεγάλος συντελεστής του κόστους παραγωγής, γιατί έτσι διαμορφώνονται οικονομικά προσιτές τιμές ενέργειας, που μπορούν και οι ίδιες οι βιομηχανίες προσφεύγοντας και συμμετέχοντας στην αγορά, να δημιουργήσουν συμβόλαια με παραγωγούς ηλεκτρικής ενέργειας πιο καλά, πιο αποδοτικά για τις βιομηχανίες. Άρα και το βιομηχανικό προϊόν και η μεταποίηση ενισχύεται.

Θα κλείσω με δύο πολιτικά σχόλια. Ο κ. Δήμας - το θέτω αυτό δημόσια και περιμένω να μου απαντήσετε σε οποιαδήποτε συνεδρίαση είμαστε μαζί, γιατί καταλαβαίνω ότι δεν μπορεί να απαντηθεί σήμερα - είπε ότι υπερχρεώσαμε μέχρι και τα εγγόνια μας. Εγώ λοιπόν, περιμένω από οποιονδήποτε Βουλευτή κόμματος της αντιπολίτευσης να φέρει και να καταθέσει στη Βουλή, οποιοδήποτε report και ετήσια αναφορά του ΟΔΔΗΧ που να έχει γίνει αποδεκτό ή από την Ευρωπαϊκή Κεντρική Τράπεζα ή από την παγκόσμια τράπεζα, που να αποδεικνύει ότι αυξήθηκε κατά τα λεγόμενα των 100 δισεκατομμύρια, το χρέος της χώρας. Θέλω να φέρετε μια δημόσια αναφορά και μια πηγή, που να αποδεικνύει ότι αυξήθηκε το δημόσιο χρέος από τον ΣΥΡΙΖΑ, διότι είστε ψεύτες, διότι δεν υπάρχει και μια τέτοια πηγή ούτε μια τέτοια αναφορά και είναι απολύτως ψευδές και επίπλαστο το επιχείρημα, που χρησιμοποιείτε.

Δεύτερον, κ. Κωνσταντίνοπουλε, ρωτήσατε τον κ. Τσακαλώτο, πως φαίνεται, που από την πλατεία τώρα είναι σε αυτή τη θέση και διαπραγματεύεται. Θα εμπιστευθώ τον κ. Ντάισεμπλουμ, που τον αγαπάτε κάποτε. Όταν ο κ. Ντάισεμπλουμ δήλωσε δημόσια, ότι οι κυβερνήσεις στις οποίες συμμετείχατε και εσείς διαπραγματεύτηκαν λανθασμένα προγράμματα εις βάρος της Ελλάδας, που εξυπηρετούσαν μόνο τις ιδιωτικές τράπεζες του εξωτερικού, θέλω να σας πω, κύριε Κωνσταντινόπουλε, πάλι καλά που είναι ο κ. Τσακαλώτος και εμείς σε αυτή σε αυτή τη θέση και όχι εσείς που διαπραγματευθήκατε λανθασμένα προγράμματα εις βάρος της χώρας μας. Ευχαριστώ πολύ.

ΝΙΚΟΣ ΜΑΝΙΟΣ (Προεδρεύων των Επιτροπών): Το λόγο έχει ο κ. Θεοχάρης.

ΘΕΟΧΑΡΗΣ ΘΕΟΧΑΡΗΣ: Ευχαριστώ, κ. Πρόεδρε.

Με την τρίτη αξιολόγηση, ολοκληρώνεται η αποστολή της κυβέρνησης αυτής, που δεν είναι άλλη, από το «χτύπημα» των φτωχών και το «χτύπημα» κάθε αντίστασης και κάθε αντίδρασης στη λιτότητα.

Το πρώτο που έπρεπε να κάνετε, ήταν να χτυπήσετε τον χαμηλοσυνταξιούχο. Αυτό δεν μπορούσε να το κάνει η Ν.Δ. με τίποτα. Εσείς, κάνατε τα 600 €, 300 € και είσαστε ευχαριστημένοι.

Το δεύτερο που έπρεπε να κάνετε, ήταν να χτυπήσετε τον χαμηλόμισθο. Τώρα πια και με 500 € εισόδημα θα πληρώνεις φόρο. Αυτά τα έχετε ήδη ψηφίσει, όπως είπα, δεν μπορούσαν να γίνουν από τους προηγούμενους.

Το τρίτο που έπρεπε να κάνετε, είναι να φοβάται ο φτωχός για το σπίτι του, ώστε να συμμορφωθεί και να πληρώνει. Να δέχεται ό,τι δουλειά του δίνουν και να είναι συνεπής προς τις υποχρεώσεις του. Γι' αυτό, δεν μιλάτε πια για προστασία της πρώτης κατοικίας, αλλά μόνο για ηλεκτρονικούς πλειστηριασμούς οι οποίοι μας δίνουν και ψυχολογική ανάταση, από ό,τι μας είπε ο κ. Κοντονής, προηγουμένως.

Το τέταρτο που έπρεπε να κάνετε, είναι να χτυπηθεί η ανεργία και τα συνδικάτα κυρίως στις ΔΕΚΟ, στο Δημόσιο και στις Τράπεζες. Επειδή έχω βρεθεί σε όλα τα εργατικά κέντρα, έχουμε μιλήσει από την Ελευσίνα μέχρι την Καβάλα και στον ιδιωτικό τομέα πραγματικά οι εργαζόμενοι έχουν αλλάξει στάση. Τηρούν υπεύθυνη στάση υπέρ των επενδύσεων, γιατί η ανεργία είναι το πρώτο τους πρόβλημα και το αναγνωρίζουν όπως αρμόζει στους καιρούς.

Αυτά τα δύο από τα τέσσερα, τα ολοκληρώνετε σήμερα και τα φέρνετε με μια διαβούλευση πέντε ημερών, μέσα στην Πρωτοχρονιά. Διαβουλευτήκατε βέβαια με επείγουσες διαδικασίες.

Θα πω μερικά λόγια επί των άρθρων. Η διαμεσολάβηση δεν θα λειτουργήσει, γιατί δεν υπάρχει αντικίνητρο για τη μη αποδοχή της απόφασης. Άρα, ουσιαστικά τι κάνατε; Τα τρία στάδια της δίκης τα κάνετε τέσσερα και απλώς αυξάνετε το κόστος και το χρόνο που θα παίρνουν οι υποθέσεις. Να μην καταθέσω τις ανακοινώσεις του Δικηγορικού Συλλόγου και της Ολομέλειας, θα τους ακούσουμε αύριο στην ακρόαση των φορέων.

Πρόταση: Μη υποχρεωτική μεσολάβηση με ενιαίο κόστος για τον Α΄ Βαθμό και όποιος δεν αποδεχθεί την πρόταση και πάει στο δικαστήριο αλλά χάσει, να πληρώνει τριπλά έξοδα. Αυτό γίνεται σε πολλές χώρες, όπως στην Βρετανία.

Στον τομέα της Ενέργειας, μίλησε προηγουμένως ο Υπουργός, επιτέλους υλοποιείται το Χρηματιστήριο, σύμφωνα με τις επιταγές του μοντέλου της Ευρωπαϊκής Επιτροπής και ελπίζουμε ότι η μείωση του κόστους ενέργειας θα βοηθήσει την ανταγωνιστικότητα και όχι μόνο η μείωση των μισθών.

Με το άρθρο 352, προσέξτε λίγο, παίρνετε πίσω μέρος του μερίσματος. Παίρνει από την Δ.Ε.Η. η κυβέρνηση 90 εκατομμύρια ευρώ το χρόνο, παίρνοντας τα 360 τα οποία έχει δώσει. Η κυβέρνηση, λοιπόν, αποδεικνύει με αυτό το άρθρο την εξαπάτηση του ελληνικού λαού με το μέρισμα. Σημειώστε το.

Το Υπουργείο Ψηφιακής Πολιτικής, μας φέρνει αντισυνταγματικές διατάξεις τις ίδιες των καναλιών για τους ραδιοφωνικούς σταθμούς, υπογράφει ο Υπουργός μετά από εισήγηση του ΕΣΡ.

Το Υπερταμείο, εξοπλίζεται με τις ΔΕΚΟ και τα μερίσματά τους. Άρα, οι δανειστές πιο ασφυκτικά παίρνουν το ενέχυρό τους και τελειώνω, λίγο πιο αναλυτικά, κύριε Πρόεδρε, με το Κτηματολόγιο.

Δεν φτιάχνεται Κτηματολόγιο, όπως μας το είπε ο Υπουργός, ο κ. Τσακλώτος, εδώ και 150 χρόνια. Επιστρέφετε στην κατάσταση του 2013 που υπήρχε από ΟΚΧΕ, που ήταν Νομικό Πρόσωπο Δημοσίου Δικαίου και καταργήθηκε. Ο κ. Σταθάκης με τον κ. Κοντονή παίρνουν από τους άμισθους υποθηκοφύλακες ένα τεράστιο πόρο, που επιτέλους, θα δούμε πόσος είναι. Αυξάνεται αντί να μειώνεται το τέλος μεταγραφής. Κανείς δεν ξέρει πόσο είναι αυτό το ποσό και τουλάχιστον για τη διαφάνεια είναι θετικό, που θα το δούμε και να κάθεται σε αυτό το φορέα. Εγώ το υπολογίζω από 350 έως 400 εκατ. μέχρι και 1 δις ανάλογα με τη συναλλακτική δραστηριότητα. Φτιάχνετε δύο έως πέντε τέλη της ΕΡΤ σε αυτό το νέο φορέα. Τα χρήματα θα φαγωθούν –προσέξτε, θα έχουμε νέο σκάνδαλο του κτηματολογίου- από τους μελετητές, εάν δεν διασφαλίσετε εδώ, ότι δεν θα έλθουν συμπληρωματικές συμβάσεις, κύριε Υπουργέ, και θα πρέπει εδώ να βάλετε διάταξη, που να μην επιτρέπει συμπληρωματικές συμβάσεις. Αυτό το τέλος που στην πραγματικότητα θα χρηματοδοτήσει τις μελέτες, θα φαγωθεί.

Θα ήθελα, να σας ρωτήσω και κάτι -από ευτυχή συγκυρία είναι εδώ και η κυρία Παπανάτσιου- γιατί δεν διαφημίζετε, ότι μειώνεται το ΦΠΑ στο 23%; Το νομοσχέδιο μειώνει το Φ.Π.Α στο 23%, γιατί δεν το διαφημίζετε, αφού δίνετε στον ελληνικό λαό αυτό το ωραίο πράγμα. Έτσι αναφέρεται στην αιτιολογική έκθεση για το κτηματολόγιο, ότι είναι ο Φ.Π.Α 23%. Ξέρετε γιατί κύριε Υπουργέ;

Γιατί αντιγράψατε το νομοσχέδιο, που μπήκε σε διαβούλευση της Ν.Δ. τον Νοέμβριο του 2014 και δεν μπήκατε στον κόπο να αλλάξετε και την αιτιολογική, 23%λέει ακόμα . Φέρνετε, λοιπόν, τα νομοσχέδια της Ν.Δ. που δεν μπορούσε να τα περάσει ή δεν πρόλαβε να τα περάσει και τα ψηφίζετε εδώ ως νομοσχέδια δικά σας και μάλιστα κάνετε, ότι αυτή είναι η μεταρρύθμιση σας.

Λύνεται την εταιρία του κτηματολογίου χωρίς εκκαθάριση. Άλλο η εκκαθάριση, άλλο η μεταφορά στο νέο νομικό πρόσωπο. Αυτά δεν έγιναν ούτε επί χούντας. Προσέξτε, αν καλύπτετε σκάνδαλα -που υπάρχουν σκάνδαλα- αν καλύπτετε σκάνδαλα, κύριε Υπουργέ, υιοθετείτε τα σκάνδαλα. Τα σκάνδαλα των άλλων είναι και δικά σας από τη στιγμή που θα ψηφίσετε σήμερα, ότι σήμερα αυτή η εταιρία θα λυθεί χωρίς εκκαθάριση.

Κατά παρέκκλιση και θέλω να το προσέξετε κύριε Υπουργέ, γιατί φτιάχνετε Ν.Π.Δ.Δ., όταν έχετε όλο παρεκκλίσεις, από τι προβλέπεται από τα Ν.Π.Δ.Δ., κατά παρέκκλιση που σας, λέω ότι τα χρήματα μπορεί να φθάνουν και 1 δις. Τα βάζει αυτά το νομικό πρόσωπο σε εμπορικές τράπεζες, όχι την Τράπεζα της Ελλάδος. Αν δηλαδή, ο Οικονομικός Διευθυντής είναι παντρεμένος με Διευθύντρια από μια εμπορική τράπεζα, θα επιλεγεί ο Οικονομικός Διευθυντής σε ποια τράπεζα θα πάνε; Αυτά τα χρήματα πρέπει, να πάνε στην Τράπεζα της Ελλάδος και δεν υπάρχει κανένας λόγος, για να υπάρχει αυτή η παρέκκλιση. Βάζετε φωτογραφικές διατάξεις για το Δ.Σ. και για το Γενικό Διευθυντή, ώστε να γίνει ο Διευθυντής στρατηγικού σχεδιασμού. Βάλατε, ότι πρέπει να έχει εμπειρία σε στρατηγικό σχεδιασμό.

Το κτηματολόγιο έχει στρατηγικό σχέδιο; Αν έχει καταθέστε το, για να δούμε αυτός που θέλετε, να κάνετε Γενικό Διευθυντή, που έχει την εμπειρία, ποιο είναι το στρατηγικό σχέδιο που έκανε σε αυτή την εταιρεία.

Κλείνοντας, θα ήθελα να πω δύο λόγια για την υπογεννητικότητα, γιατί είναι πάρα πολύ σημαντικό για να μην το πω. Είναι σωστή η επικέντρωση στα ένα και δυο και τρία παιδιά, ώστε να έχουν ουσιαστικά αποτελέσματα για την οικονομική στήριξη της οικογένειας. Όμως η Ευρώπη δίνει το 1,7% του ΑΕΠ για τη στήριξη των παιδιών και εμείς ακόμα και τώρα με την αύξηση που επαίρεται η κυρία Φωτίου, δίνουμε μόνο το 0,5%.

Θα έπρεπε όχι να κόψετε επιδόματα πολυτέκνων, απλώς να προσθέσετε και να βοηθήσετε και με πόρους και με υπηρεσίες να στηρίξετε τα παιδιά. Η χώρα μας και εδώ είναι το πρόβλημα, η χώρα μας διώχνει ανθρώπους, δεν θέλουν να γεννηθούν, δεν θέλουν να μείνουν για να σπουδάσουν και να δουλέψουν, δεν θέλουν γιατί δεν μπορούν να κτίσουν τα όνειρά τους εδώ. Αυτό είναι το μεγάλο ζητούμενο από ένα πολιτικό σύστημα που «καταγγέλλει σαν εισαγγελέας» και «κόβει σαν λογιστής», αντί «να σπέρνει και να φροντίζει σαν γεωργός».

Ευχαριστώ πολύ.

ΝΙΚΟΣ ΜΑΝΙΟΣ (Προεδρεύων των Επιτροπών): Λύεται η συνεδρίαση με τη σύμφωνη γνώμη των Επιτροπών. Αύριο στις 12μ.μ. στην αίθουσα της Ολομέλειας θα γίνει η ακρόαση των φορέων.

Λύεται η συνεδρίαση.

Στο σημείο αυτό γίνεται η γ’ ανάγνωση των καταλόγων των μελών των Επιτροπών.

Από την Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Δημήτρης Βέττας, Δημήτρης Γάκης, Στάθης Γιαννακίδης, Γιάννης Γκιόλας, Γιώργος Δημαράς, Μαρία Θελερίτη, Αφροδίτη Θεοπεφτάτου, Κατερίνα Ιγγλέζη, Αϊχάν Καρά Γιουσούφ, Μαρία Τριανταφύλλου, Χρήστος Μαντάς, Δημήτριος Μάρδας, Αλέξανδρος Μεϊκόπουλος, Αθανάσιος Μιχελής, Γεράσιμος Μπαλαούρας, Κωνσταντίνος Μπάρκας, Χρήστος Μπγιάλας, Μάρκος Μπόλαρης, Κώστας Παυλίδης, Αναστάσιος Πρατσόλης, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Ελευθέριος Αυγενάκης, Απόστολος Βεσυρόπουλος, Γεώργιος Βλάχος, Νικόλαος – Γεώργιος Δένδιας, Θεόδωρος Καράογλου, Γεώργιος Καρασμάνης, Θεοδώρα (Ντόρα) Μπακογιάννη, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ιωάννης Μανιάτης, Κωνσταντίνος Σκανδαλίδης, Γεώργιος Γερμενής, Ευάγγελος Καρακώστας, Ηλίας Παναγιώταρος, Αθανάσιος Βαρδαλής, Νικόλαος Καραθανασόπουλος, Διαμάντω Μανωλάκου, Δημήτρης Καμμένος, Κωνσταντίνος Κατσίκης, Γεώργιος Κατσιαντώνης, Γεώργιος Αμυράς, Θεοχάρης (Χάρης) Θεοχάρης και Νικόλαος Νικολόπουλος.

Από την Διαρκή Επιτροπή Μορφωτικών Υποθέσεων παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Τζούφη Μερόπη, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Κουτσούμπα Ανδρέα, Ράπτη Ελένη, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Γκιόκας Ιωάννης, Δελής Ιωάννης, Συντυχάκης Εμμανουήλ, Κατσίκης Κωνσταντίνος, Παπαχριστόπουλος Αθανάσιος, Μεγαλομύστακας Αναστάσιος και Μαυρωτάς Γεώργιος.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Βαρδάκης Σωκράτης, Βέττας Δημήτριος, Γεννιά Γεωργία, Δέδες Ιωάννης, Ηγουμενίδης Νίκος, Θεωνάς Γιάννης, Θραψανιώτης Μανώλης, Καΐσας Γιώργος, Καρασαρλίδου Φρόσω, Καστόρης Αστέρης, Κωστοπαναγιώτου Ηλίας, Λιβανίου Ζωή, Μανιός Νίκος, Μιχαηλίδης Ανδρέας, Μιχελογιαννάκης Ιωάννης, Μουσταφά Μουσταφά, Παπαδόπουλος Αθανάσιος, Κυρίτσης Γιώργος, Παραστατίδης Θόδωρος, Σκούφα Ελισσάβετ, Στογιαννίδης Γρηγόρης, Βαγιωνάς Γεώργιος, Βρούτσης Ιωάννης, Γιακουμάτος Γεράσιμος, Γιόγιακας Βασίλειος, Δαβάκης Αθανάσιος, Κασαπίδης Γεώργιος, Κατσανιώτης Ανδρέας, Μαρτίνου Γεωργία, Μηταράκης Παναγιώτης (Νότης), Οικονόμου Βασίλειος, Δημοσχάκης Αναστάσιος, Φωτήλας Ιάσων, Κρεμαστινός Δημήτριος, Κωνσταντόπουλος Δημήτριος, Μπαργιώτας Κωνσταντίνος, Αΐβατίδης Ιωάννης, Σαχινίδης Ιωάννης, Κατσώτης Χρήστος, Λαμπρούλης Γεώργιος, Δελής Ιωάννης, Λαζαρίδης Γεώργιος, Φωκάς Αριστείδης, Μάρκου Αικατερίνη και Μεγαλοοικονόμου Θεοδώρα.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ.: Αθανασίου Αθανάσιος, Kασιμάτη Ειρήνη (Νίνα), Κοζομπόλη Παναγιώτα, Λάππας Σπυρίδων, Μορφίδης Κωνσταντίνος, Μπαλλής Συμεών, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Ντζιμάνης Γιώργος, Ριζούλης Ανδρέας, Σαρακιώτης Ιωάννης, Σταματάκη Ελένη, Σταμπουλή Αφροδίτη, Συρίγος Αντώνιος, Τζάκρη Θεοδώρα, Τζαμακλής Χαρίλαος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Καραγκούνης Κωνσταντίνος, Καββαδάς Αθανάσιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Χαρακόπουλος Μάξιμος, Αχμέτ Ιλχάν, Παπαθεοδώρου Θεόδωρος, Χριστοφιλοπούλου Παρασκευή (Εύη), Μπαρμπαρούσης Κωνσταντίνος, Λαγός Ιωάννης, Γκιόκας Ιωάννης, Παφίλης Αθανάσιος, Συντυχάκης Εμμανουήλ, Καβαδέλλας Δημήτριος, Δανέλλης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

Από την Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Καββαδία Ιωαννέτα, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοφύλακτος Ιωάννης, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Μπαλτάς Αριστείδης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Κουμουτσάκο Γιώργος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παππάς Χρήστος, Κούζηλος Νικόλαος, Μωραΐτης Νικόλαος, Γεωργιάδης Μάριος, Καρράς Γεώργιος-Δημήτριος και Μίχος Νικόλαος.

Τέλος και περί ώρα 21.00΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

 **ΝΙΚΟΣ ΜΑΝΙΟΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΚΟΙΝΩΝΙΚΩΝ ΥΠΟΘΕΣΕΩΝ**